
Inhoudsopgawe 


‘Christelike etiek in 'n sekulariserende samelewing’ genereer gesaghebbende, ten volle bewese en goed 
beredeneerde behandeling van christelike etiek, 'n vername onderwerp wat van kardinale belang vir die mense 
van Suid-Afrika is. Dit dissemineer oorspronklike navorsing, bevorder samewerking van kundiges en genereer 
nuwe ontwikkelings binne die spesifieke veld van die Gereformeerde teologie en Christelike etiek. 


Die teikenmark is spesialiste op die gebied van Sistematiese Teologie en kontekstuele bediening. Die outeur 
pas in die Christelike etiek die konsep van die koninkryk van God toe as die oorkoepelende paradigma, ten 
einde maatskaplike en kerklike probleme wat vandag ten opsigte van moraliteit ervaar word, te belig. Die 
hipotese van die boek word beredeneer en gestaaf deur die gebruik van ’n baie wye verskeidenheid van 
klassieke, sowel as onlangse ondersoeke op die gebied van etiek. Wat hierdie spesifieke navorsing bevorder, is 
die feit dat die skrywer nie net na internasionale navorsers verwys nie, maar ook na Suid-Afrikaanse teoloé en 
die Suid-Afrikaanse situasie. 


Die boek besin ook oor die fenomeen sekularisasie en die begrip postsekulére spiritualiteit, bespreek teen 
die agtergrond van 'n universele natuurwet en 'n spesifieke Skrifopenbaring en Christologie. In die lig van die 
uitdagings van die postmoderniteit, fokus dit op die konsepte van waarheid, geregtigheid en die profetiese 
roeping van die hedendaagse kerk. 


Die skrywer het daarin geslaag om die Christelike situasie-etiek te kommunikeer. Die werk kan 
navorsingsidees verryk en stimuleer, en help om versoening te bepleit. 


Vakredakteur, Godsdiens Studies, A.G. van Aarde 


Die uitgewer en die redaksie sertifiseer dat die werk in 'n tweestap evalueringsproses geëvalueer is. 'n Aanvanklike 
keuringsproses deur 'n paneel vakkundiges, gevolg deur indiepte, dubbelblinde ewekniebeoordeling deur drie 


resensente. Hulle is deur die redaksie gekies weens hulle kundigheid in die vakgebied van Christelike etiek. 


Christelike etiek in 'n sekulariserende samelewing’ produces authoritative, fully evidenced and well-reasoned 
treatment of Christian ethics, a major topic that is of central concern to South Africa's people. It disseminates original 
research, fosters collaboration of experts and generates new developments within the specific field of Reformed Theology 
and Christian Ethics. 


The target audience are specialists in the field of Systematic Theology and contextual ministry. The author applies 
in Christian ethics the concept of the kingdom of God as the overarching paradigm in order to elucidate societal and 
ecclesiastical problems which are experienced in morality today. The book’s hypothesis is argued and substantiated by 
using a very wide variety of classic, as well as recent investigations in the field of ethics. What promotes this specific 
research is the fact that the author not only refers to international researchers, but also to South African theologians and 
the South African situation. 


The book further reflects on the phenomenon secularisation and the notion post-secular spirituality, argued against the 
background of a universal law of nature and a specific scriptural revelation and Christology. In light of the challenges of 
postmodernity it focuses on the concepts truth, justice and the prophetic calling of the present-day church. 


The author has managed to translate Christian situation ethics that enriches and stimulates research thoughts, that can 
assist and advocate reconciliation in South Africa. 


Domain Editor, Religious Studies, A.G. van Aarde 


The publisher and Editorial Board certify that the work was evaluated in a two-step review process. An initial selection review 
process by a panel of domain experts; followed by in-depth double-blind peer reviews by three reviewers. They were selected by 
the Board being content experts in the field of Christian ethics. 


Voorwoord 


'n Loopbaan van betrokkenheid by die amptelike kerklike bediening en die akademiese 
opleiding van predikante laat n mens gou besef hoe kragtig Suid-Afrikaners geraak word 
deur die proses van sekularisme wat vanuit Wes-Europa oorspoel na sekere dele van 
die samelewing alhier. Hierdie invloed is veral te sien in die funksieverlies van kerke en 
die groeiende suspisie teen die christelike etiek. Veral op die etiese vlak blyk dit dat die 
christelike geloof onder skoot kom en dat 'n nuwe protesateisme tot nuwe besinning 
oor die kernwaardes van godsdiens lei. Daar is onder Suid-Afrikaanse denkers tans 'n 


lewendige diskussie oor godsdiens, kerk en moraal. 


As volgeling van die klassieke gereformeerde etiek is ek oortuig dat hierdie tradisie, 
wanneer dit verantwoordelik wetenskaplik ondersoek en toegepas word, 'n groot bydrae 
kan lewer tot opbou van die kerk se rol in die samelewing en die morele vernuwing 
daarvan. Hierdie boek is 'n beskeie en voorlopige vrug van hierdie oortuiging en ek hoop 
dat dit 'n bydrae kan lewer tot die algemene etiese besinning vandag. Dit is onmoontlik 
om almal, wat my denke sedert my studentedae gevorm het, hier in herinnering te 
roep. Ek was bevoorreg om by baie gedeë denkers te studeer, baie konferensies in Suid- 
Afrika en internasionaal by te woon en informatiewe gesprekke met kenners te voer. 
Aan almal wat tot my vorming bygedra het my hartlike dank. Veral my dank aan die 
Fakulteit Teologie van die Noordwes-Universiteit (NWU) wat my in staat gestel het om 
die navorsing vir hierdie werk in Nederland af te rond en na my aftrede op 65 steeds die 


moontlikheid van aktiewe navorsing as ‘post-65’ navorser bied. 


Ek is bevoorreg om 'n lang en gelukkige huweliks- en gesinslewe te geniet. Daarvoor 
dank ek die hemelse Vader. My waardering gaan daarom aan my eggenote Hannatjie 
vir haar volgehoue ondersteuning, onderskraging en meelewing met my navorsing. Aan 
haar dra ek graag hierdie boek op! 

J.M. Vorster 
Fakulteit Teologie 
Noordwes-Universiteit 


Potchefstroom 
Suid-Afrika 

Inleiding 


Die uitdrukkings ‘christelike etiek’ en ‘sekulariserende samelewing’ is teenpole van 
mekaar. Christelike etiek lé diep ingebed in die christelike godsdiens, terwyl sekularisme 
dui op die proses waarvolgens godsdiens en godsdienstige norme ernstig en aktief 
bevraagteken word. Hierdie boek poog vanuit die tradisie van die klassieke gereformeerde 
lewens- en wêreldbeskouing om hierdie teenpole te versoen deur'n weg aan te dui waarop 
christelike etiek geinterpreteer kan word en kan beweeg om tog relevant te wees in die 
sekulariserende Suid-Afrikaanse samelewing. Die doel is om opnuut en krities te kyk 
na die hermeneutiek en fundamentele bronne vir christelike etiek en om vanuit hierdie 
insigte te let op die fokuspunte waarop die christelike etiek eiesoortig kan toespits om 
sodoende 'n relevante en konkrete bydrae in Suid-Afrika te maak in die proses van die 
morele ontwikkeling van die gemeenskap. Anders as De Gruchy (2009) wat christelike 
humanisme aanbied as 'n alternatief op beide christelike fundamentalisme en sekularisme, 
wil hierdie boek 'n koninkryksetiek aanbied wat put uit die fundamentele beginsels van 


die godsopenbaring en dit dan aktueel toepas in die sekulariserende samelewing. 


Die studie begin met 'n ontleding van die verskynsel van sekularisme soos dit vanuit 
Wes-Europa na Suid-Afrika oorspoel en die gevolge daarvan vir die kerk en teologie alhier. 
Die christelike geloof in Suid-Afrika lê diep ingebed in die Wes-Europese ontwikkeling 
van die christendom en wat aldaar gebeur beinvloed gewoonlik latere ontwikkelinge in 
Suid-Afrika. Om dieselfde rede word die tese behandel wat beweer dat die sekularisme 
paradigma verouderd is en dat die huidige Westerse samelewing getipeer kan word as 
postsekulêr. So'n studie is nodig omdat, as die tese waar is, nuwe moontlikhede vir die 


christelike etiek in Suid-Afrika oopgemaak word. 


Daarna word drie hoofstukke gewy aan 'n hermeneutiek vir christelike etiek en'n 
aanduiding van die fundamentele bronne waarop etiese fundering berus. Eers word gelet 
op die openbaring van God in die natuur en dan word die rol en betekenis van natuurreg 
bespreek as fundamentele bron waaruit etiese norme ontgin kan word. In hierdie opsig word 
besin oor die nuwe belangstelling in die natuurreg wat tans in die gereformeerde teologiese 
etiek weer aan die orde is. Daarna word in'n volgende hoofstuk gewys op die openbaring 


van God in die geskrewe Woord en die rol en betekenis van die Skrif as fundamentele bron 

Inleiding 


vir etiese norme en handeling. Hierdie behandeling van die hermeneutiek vir christelike 
etiek word afgesluit met 'n bespreking van die openbaring van God in die mensgeworde 
Woord, Jesus Christus. Die openbaring van God in die skepping (natuur en geskiedenis), 
die openbaring in die geskrewe Woord en sy openbaring in Jesus Christus word dan gekies 
as die fundamentele bronne en vir christelike etiek. Die hermeneutiek van die christelike 
etiek word hierop gebou. In die lig van die inligting wat uit die drie openbaringswyses van 
God afgelei word, word verder aangedui dat die christelike etiek 'n koninkryksetiek is en 
dat dit ten diepste genormeer word deur die natuurreg, die geskrewe Woord en getoets 


moet word aan die christologie van die transformerende Jesus. 


Die wet van God wat Hy in die harte van mense lê word gegee in die natuurreg, 
duideliker gestel in die Skrif en saamgevat in die Tien Gebooie. Daarom word die Tien 
Gebooie en die reikwydte van die toepassing daarvan op alle lewensterreine in n volgende 
hoofstuk beskryf. Die argument dui aan dat die christelike etiek beskrywend is van die 
bestaan van die verbondsgemeenskap in die wêreld en dat geen samelewingsverband 
hiervan uitgesluit kan word nie. Uit die verstaan van die wet van God word tot die 
gevolgtrekking gekom dat christelike etiek konkreet en lewensomvattend is en relevant 


behoort te wees in enige samelewing. 


In die beoefening van die christelike etiek is die verbondsgemeenskap instrumenteel 
soos dit uitgedruk word in die beskrywing van die kerk as die aktiewe volk van die 
koninkryk van God. 'n Hoofstuk word gewy aan die rol en betekenis wat die kerke as 
speerpunt van die koninkryk in die morele opbou van die samelewing in Suid-Afrika 
kan speel. Die kerk en dus alle gelowiges moet probleemoplossend en ligdraend in die 
sekulariserende samelewing betrokke wees. Daar word ook besin oor die rol wat kerke en 
christene kan speel in die begeleiding van die burgerlike samelewing. So kan 'n konkrete 
etiek gevestig word wat opbouend in die brose Suid-Afrikaanse etos kan inwerk tot 
voordeel van die hele samelewing. 'n Laaste hoofstuk word gewy aan die vraag: Hoe kan 
die christelike etiek hoop bied aan 'n samelewing waar daar min bakens van hoop is? Die 
antwoord word gesoek in die bevordering van menswaardigheid, bevryding en deernis. 


Hierin het kerke 'n besondere terapeutiese en toerustende funksie. 


Die antwoorde wat in hierdie boek gewaag word, is nie volledig nie en kan met vele 
ander insigte aangevul word. Die boek sal egter sy doel bereik as dit 'n gesprek kan stimuleer 
oor die rol van christelike etiek in die prosesse van nasiebou en samelewingsontwikkeling 
in Suid-Afrika te midde van die groeiende apatie teen godsdiens, en in besonder die 


christelike geloof. 


xiv 


Hoofstuk 1 


Sekularisme en die 
gevolge daarvan 


Is christelike etiek nog enigsins relevant? 


Hierdie vraag word toenemend aktueel in die Westerse wéreld waarin die christelike 
geloof gebuk gaan onder die aanslag van 'n ongekende proses van sekularisme as gevolg 
van die opkoms van nuwe idees en waardes. Al hoe meer word gevra of daar nog plek 
is vir 'n christelike etiek met’n eie aard, 'n unieke bron van beginsels en morele norme, 
en 'n ander doel as alle ander etiese sisteme. Hierdie vrae vloei voort uit die proses van 


sekularisme. 


Sedert die sestigerjare van die vorige eeu het die verskynsel van sekularisme in die 
Westerse wêreld die belangstelling van baie sosioloë, teoloë en filosowe gaande gemaak. 
Hierdie tendens het tot dusver gelei tot 'n groot hoeveelheid literatuur geskoei op 
empiriese navorsing.! Die navorsing gaan steeds voort en is opnuut gestimuleer deur die 
omvangryke werk van Taylor (2007) in hierdie verband. Die begrip sekularisme beskryf 
volgens Taylor (2007:20) drie lyne van denke. Aan die eenkant word dit gebruik in 'n 


1. Die skrywer het in wetenskaplike artikels aan die verskynsel van sekularisme aandag gegee soos wat 
die verskynsel oor die afgelope twintig jaar ontwikkel het (kyk Vorster 2012a, 2012c). Sommige van daardie 
gegewens word in hoofstukke 1 en 2 weergegee, maar die bespreking daarvan word in hierdie publikasie 
aangevul en opnuut geinterpreteer in die lig van nuwe navorsingsresultate oor die onderwerp. Sekularisme 
is 'n ontwikkelende en vloeibare tendens wat nuwe interpretasies nodig en moontlik maak, soos blyk uit 
onlangse publikasies oor die onderwerp. 


Christelike etiek in 'n sekulariserende samelewing 


juridiese sin as 'n beskrywing van 'n konstitusionele bestel waarin 'n skeiding van kerk 
en staat gehandhaaf word en waarin die staat as neutraal of onpartydig gedefinieer word 
in terme van godsdiens of ideologie. In hierdie opsig word dan gepraat van die sekulêre 
staat. Die tweede lyn van denke vloei voort uit die sosiologiese navorsing en gebruik die 
term sekularisme om die agteruitgang van godsdiens en die verlies aan invloed van die 
kerk en die christelike moraal in Westerse samelewings te tipeer. Hierdie lyn van denke 
word gevind by Smith (1985:36), Edwards (1987:285), Laeyendecker (2005:903) en Martin 
(2011:105). Sekularisme word in hierdie konteks gebruik in die diskoers oor die stand 
van die christelike geloof en christelike moraal in die Westerse samelewing vandag, te 
midde van die invloede van rasionalisme, pluralisme en relativisme (kyk ook Bauman 
1998:64; Szerszynski 2005:815). In sy kritiek van die christelike moraal gebruik Cliteur 
(2010b:272) die begrip ook in hierdie sin. 


Taylor (2007:20) betoog verder dat daar ook 'n derde betekenis aan die begrip 
sekularisme geheg kan word, naamlik dié van 'n paradigma wat uitgaan van nuwe 
voorwaardes vir geloof en spiritualiteit, waarin nuwe gestaltes van die geloof en 
christelike moraliteit gesoek word. Hierdie laaste betekenis is interessant en verdien 
verdere oorweging. In hierdie boek sal die begrip egter in die tweede sin van Taylor 
se beskrywing gebruik word en dit is, dat die term sekularisme 'n beskrywing is van 
die algemene agteruitgang van die christelike geloof en moraliteit en die toenemende 
betekenisverlies van kerke in die huidige Westerse samelewings. Die term word dus 
in 'n sosiologiese sin gebruik. Hiermee word aangesluit by Hölscher (2010:198), 
wat die term in sy betoog ook met hierdie betekenis gebruik. In hierdie studie wys 
die term sekularisme dus op die afname van die christelike geloof in die Westerse 
wêreld en wat daarmee saamhang. In die behandeling van die verskynsel moet egter 
in gedagte gehou word dat sekularisme nie 'n eenvormige karakter het nie en van 
plek tot plek en van tradisie tot tradisie verskil. Martin (2011:25) toon hierdie feit 
duidelik aan in sy empiriese ondersoek oor die verskynsel soos dit oor die wêreld 


vandag voorkom. 


Die sosiologiese proses van sekularisasie bring die volgende vraag na vore: Is daar 'n 
toekoms vir christelike etiek in die Westerse wêreld? Anders gestel: Kan christelike moraliteit 
nog effektief die lewens van moderne mense beinvloed en 'n christelike lewenswyse kweek? 
Het die christelike etiek iets te sê vir die moderne makro-etiese kwessies soos bio- en eko-etiek, 
ekonomiese beleid, politieke beplanning en konflikte? Indien wel, wat sal die epistemologiese 


voorwaardes wees van so'n relevante christelike etiek? In hoe 'n mate is christelike etiese 


Hoofstuk 1 


tradisies soos Wogaman (1993:277) dit uiteensit in hierdie opsig nog toepaslik? En: In welke 
mate kan die christelike etiek aansluiting vind by ander wetenskappe, godsdienste en sekulére 


denke? Hierdie boek poog om antwoorde op hierdie vrae te help vind. 


In so 'n poging moet egter ook aandag gegee word aan die term christelike etiek 
aangesien alle christelike tradisies die term gebruik. Die hedendaagse teologiese 
paradigmas soos liberale teologie, bevrydingsteologie, radikale ortodoksie, funda- 
mentalisme en sekulére teologie bedoel nie dieselfde met die uitdrukking ‘christelike 
etiek’ nie. Ook nie die Rooms-Katolieke, Protestantse en Oosters-Ortodokse tradisies 
nie. Wat word in hierdie boek met christelike etiek bedoel? Die uitgangspunt in hierdie 
studie is die klassiek gereformeerde tradisie soos dit sedert die Reformasie ontwikkel 
het. Eenvoudig gestel kan gesé word dat christelike etiek in hierdie studie gebruik word 
as beskrywing van 'n teologiese dissipline wat fokus op die moraal wat onder mense 
geld en wat behoort te geld. Christelike etiek het dus 'n deskriptiewe en preskriptiese 
gerigtheid. Die norme waaraan hierdie moraal getoets word, word gebou op die kennis 
wat ontgin word uit die openbaring van God in die ‘boek van die natuur’, die Skrif as 
die geskrewe Woord en Christus as die mensgeworde Woord. Hierdie epistemologie en 
die hermeneutiek wat daaruit voortvloei, sal later meer breedvoerig bespreek word. Die 
sentraal teoretiese argument van hierdie studie is dat christelike etiek in die bogenoemde 
sin 'n belangrike rolspeler in die moderne sekulariserende Westerse samelewings 
kan wees, as die dissipline gefundeer word op geloofwaardige, goed gefundeerde en 
gedefinieerde metateoretiese grondslae. Hierdie stelling sal bewys word aan die hand 
van enkele toepassings op die betekenis van tradisionele christelike instellings, wat veral 
deur die proses van sekularisme onder druk is. In hierdie verband word die fokus gerig 
op die kerk omdat die aanduiders van sekularisme die betekenisverlies en erosie van 
hierdie basiese christelike instelling kies as bewys van die proses van sekularisme in die 


Westerse wêreld. 


Ten einde hierdie doel te bereik is dit eers nodig om die tendens van sekularisme 
en die vrae wat die ontwikkeling oproep aan die orde te stel. Hieraan word vervolgens 


aandag gegee. 


WB Die hooftrekke van die proses van sekularisme 


Die Verligting, met sy groot beklemtoning van die dominansie van die menslike rede, 


en die positivistiese wetenskapsbeskouing het 'n nuwe meesternarratief in die Westerse 

denke ingelui (Walker et al. 1992:569). Hierdie nuwe paradigma het bekend geword onder 
die benaming modernisme. Die modernisme het gelei tot groot positiewe ontwikkelings 
in wetenskaplike navorsing en die groei van die tegniek. Die stroming het dus grootliks 
bygedra tot die ontwikkeling van die Westerse samelewing. In die periodisering van die 
geskiedenis van die christendom word modernisme egter ook aangedui as 'n periode 
waarin kerk en teologie gebuk gegaan het onder die kritiek van die rasionalistiese lewens- 
en wêreldbeskouings (Weinzierl 2003:608; Viering 2003:611). Hierdie negatiewe impak 
van die modernisme word in die volgende beredenering van nader beskou. Die dominansie 
van die rede oor geloof, en van die wetenskap oor godsdiens, is 'n belangrike kenmerk 
van hierdie lewens- en wêreldbeskouing. In die premodernistiese periode wat tot met die 
Verligting, die leef- en denkwêreld van die Westerse beskawing bepaal het, het godsdiens, 
geloof en die kerk 'n belangrike rol gespeel. Hierdie lewensbepalende faktore is vervang 
met die geloof in die menslike rede en 'n humanistiese mensbeskouing. Die menslike rede 
het die spilpunt geword waarom politiek en sosiale teorieë gedraai het. Die samelewing 
op sigself het die objek geword van wetenskaplike ondersoek (Milbank 2006:51). 
Sosiologie het die teologie op 'n syspoor begin plaas en sosiale teorieë het christelik etiese 
perspektiewe toenemend bevraagteken. Taylor (2007:21) noem die Verligting 'n tyd van 


ontnugtering waarin godsdiens sy betowering vir mense begin verloor het. 


Die nuwe paradigma in die geskiedenis van die christendom het gelei tot die 
dinamiese groei van die natuurwetenskappe en sosiale teorieë ten koste van teologie en 
geloof. Hoewel Martin (2011:119) betoog dat daar nie 'n konstante verhouding tussen 
wetenskaplike vooruitgang en die kwynende invloed van die christelike geloof isnie, moet 
die gevolge van die positivistiese wetenskapsbeskouing en die rasionalisme nie onderskat 
word nie. Die natuurwetenskappe het eenvoudige verklarings begin bied vir verskynsels 
wat in die premodernistiese tyd aan die metafisiese toegeskryf is. Darwin het geloof 
in'n Skepper uitgedaag. Die aandag van die denkers is meer en meer toegespits op die 
immanente wêreld ten koste van die transendente en die metafisiese. McGrath (1992:132) 
sê dat die mense van die Verligting onontvanklik vir geloof geword het en alleen dit wat 
bewysbaar en bestuurbaar was, aanvaar het. Die opkoms van die natuurwetenskappe met 
hulle beklemtoning van die bewysbare as grondslag vir waarheid het die aandag verskuif, 
weg van die metafisiese, geloof en spiritualiteit. Belangrike christelike leerstukke soos die 
gesag van die Skrif, die menswording en opstanding van Christus en die eskatologie is 
bevraagteken. Die hipotese dat modernisme gelei het tot die proses van sekularisme het 
sosiologiese navorsing vanaf Weber tot Berger oorheers, alhoewel daar oor die laaste 


twee dekades ook ander teorieë ontstaan het (Brown 2004:41). 

Nuwe sosiale teorieé het eeue oue monargieé bevraagteken en die gesag van godsdiens 
en veral die kerk aan kritiek onderwerp. Marko-ideologieé soos die Marxisme, sosialisme 
en die kapitalisme het die verbeelding van politieke leiers aangegryp en tot groot nuwe 
sosiale strukture gelei. Konflikte wat daaruit voortgevloei het, het christelike moraliteit 
onder druk geplaas en twyfel gesaai oor die vermoé van die christelike geloof om vrede 
en maatskaplike stabiliteit te skep. In hierdie verband kan gewys word op die negatiewe 
gevolge van die twee wêreldoorloë vir die christelike geloof. Dit was sogenaamde 
christelike lande wat teen mekaar oorlog gevoer het en kerke was aan beide kante. Die 
christelike etos kon hierdie konflikte nie keer of versag nie (Kennedy 2011:249). Trouens, 
kerke het hulleself aan verskillende kante van die ideologiese spektrums geskaar en die 
politiek onderliggend aan die oorlogspogings aktief ondersteun. Praamsma (1981) gee 
hiervan goeie beskrywings. Die onreg en vernietiging wat die oorlog veroorsaak het en 
die rol van kerke daarin het gelei tot wat genoem word ‘protesateisme’. In hierdie milieu 
het christene die christelike geloof prysgegee uit protes teen kerke se onvermoé om die 
onreg van konsentrasiekampe en ander oorlogsvergrype te verhoed. Die christelike 


geloof het so tot sy eie agteruitgang bygedra. 


Nuwere sosiaal-ekonomiese teorieé as die vrug van modernisme het ook die proses 
van sekularisme gestimuleer. In die Weste het die na-oorlogse ekonomiese teorieë 'n 
lewenswyse gekweek waarin mense gedefinieer is in terme van hulle produksievermoë en 
waarin welvaart afhanklik geword het van verbruik. Die groeiende sekularisme het gelei 
tot 'n verbruikerskultuur waarin die christelike etiek van soberheid, diensvaardigheid 
en verantwoordelikheid op die agtergrond gedwing is (kyk Antonaccio 2006; Vorster 
2011a). Moltmann (2012:67) is van mening dat die moderne Westerse beskawing 
geprogrammeer is met 'n vooroordeel ten gunste van groei, uitbreiding en inpalming.’ 
Alles word opgeoffer ten gunste van groei, en so het ook die ekologiese krisis ontstaan. 
Die nuwe sosiale teorieë van modernisme het onder andere uitgeloop op die neoliberale 
filosofie van die ekonomie, en hierdie filosofie bepaal tans die ekonomiese denke en morele 
handelinge in die Westerse samelewings en spoel toenemend oor na die ontwikkelende 
lande. Die neoliberale ekonomie het ongetwyfeld bygedra tot groter welvaart, maar ook 


tot die groeiende sekularisering van die moderne samelewings. 


Die neoliberale ekonomie is gebaseer op die dominansie van die markte (Bruce 
2010:205). Daarmee saam word die vitaliteit van 'n verbruikerskultuur aktief bevorder. 
Hierdie filosofie is ontwikkel deur Friedman (1971:61; 1973:27; 1976:42) en kom daarop 


neer dat die rol van die staat in die ekonomie soveel as moontlik beperk moet word en 

dat die markte die ekonomie moet beheer. Die neoliberalisme onderskryf drie belangrike 
beginsels. Eerstens word die totale vryheid van die individu beklemtoon. Tweedens word 
die vryheid van die markte benadruk in so 'n mate dat die markte die ekonomie moet 
beheer, en derdens moet die inmenging van die staat in die ekonomie sover moontlik 
beperk word. Samelewingsverbande soos universiteite en maatskaplike organisasies 
en selfs gesondheidsorg, moet bestuur word volgens besigheidsmodelle waarin die 
winsgewendheid, en nie die noodsaaklikheid van dienste en produkte nie, voorrang 


geniet. 


As gevolg van die verbruikerskultuur word alle publieke terreine oorheers deur 
reklame wat verbruik aanmoedig en die welvarende lewe propageer as die sinvolle lewe. 
Die goeie en hoogstaande lewe is nie 'n lewe van diensvaardigheid en toewyding nie, 
maar van materialistiese plesiersug en hedonisme. In die proses word die individuele 
belang op die voorgrond gestel. Die reklamebedryf gee voorrang aan die ‘ek’-kultuur 
waarin ‘my belange en regte hoogty vier. Verantwoordelikheid en verantwoordbaarheid 


as grondliggende etiese beginsels word in hierdie bedryf nie meer na waarde geskat nie. 


Volgens die neoliberale ideologie is die verantwoordelikheid van die ekonomie 
teenoor die armes om te sorg dat meer en meer winste gegenereer word (King 1997:191). 
Die rykdom wat die winste genereer moet volgens hierdie filosofie deursyfer deur na 
die onderste ekonomiese vlakke van die samelewing, en op hierdie wyse kry die armes 
uiteindelik ook deel aan die welvaart wat geskep word. Die uitgangspunt is dat groeiende 
en florerende markte meer en meer winste en werkgeleenthede skep en uiteindelik so die 
behoeftiges bevoordeel. 'n Byproduk van hierdie ekonomie is die beskikbaarstelling van 
maklike krediet. Om besteding aan te moedig word krediet beskikbaar gestel en mense 


kan meer en meer leen om te bestee en so die honger van die markte te stil. 


Die staat en ander morele rolspelers moet dus hulle verantwoordelikheid as 
rentmeesters — toegespits op die versorging van armes - na die markte oorskuif. Meeks 
(1995:115) het twee dekades gelede die mening uitgespreek dat hierdie ekonomiese 
ideologie gekom het om te bly en dat dit volgens hom nog verder sal uitbrei. Dit 
is inderdaad so dat die neoliberale ekonomieë al hoe invloedryker geword het en die 
ekonomiese beleide van opkomende ekonomieë bepaal het. Coward (1997:266) gaan selfs 
so ver om te sê dat die globale markekonomie die sterkste religie in die moderne wêreld 
geword het, dat dit deur middel van globalisering alle hoeke van die aarde byeenbring 
en saambind in 'n nuwe waardestelsel wat bepaal word deur die verbruikerskultuur. Die 


waardestelsel van die verbruikerskultuur oorweldig alle ander waardestelsels — ook die 

christelike. Die mens word 'n ekonomies gedrewe wese (Küng 1997:212). Christelike 
moraliteit, waarin ekonomiese soberheid en deernis met die armes altyd hoog aangeslaan 
is, word so ondermyn. Himes (2007:132) dui aan dat hierdie verbruikerskultuur die 
kenmerk van die Amerikaanse leefwyse geword het. Dieselfde kenmerk kan egter ook 
geidentifiseer word in ander Westerse lande en in die opkomende ekonomieë waarin 


hierdie ideologie posgevat het, soos in die Suid-Afrikaanse omgewing. 


Die modernistiese denke het met 'n dinamiese intellektuele en rasionele impak en 
sosiale beplanning, Wat uitgeloop het op die neoliberale verbruikerskultuur, die Westerse 
wêreld oorgeneem. Hierdie ontwikkeling plaas groot druk op godsdiens, geloof en die 
moraliteit wat daaruit voortvloei. Die bedoeling is egter nie hier om die Verligting slegs 
negatief te bejeën nie. Die opkoms van die natuurwetenskappe en die nuwe sosiale teorieë 
het inderdaad 'n groot bydrae gelewer tot die ontwikkeling van die Westerse wêreld. In 
die Westerse lande het welvaart toegeneem en armoede verminder. Die ontwikkeling 
van industrieë en demokrasieë het aan mense baie beter bestaansmoontlikhede gebied en 
hierdie ontwikkelings is deur die prosesse van kolonisasie na groot dele van die wêreld 
versprei. Die bedoeling met die bogenoemde beskrywing is om aan te dui dat die Verligting 
tot sekularisme gelei het en dat die christelike geloof en etiek daardeur op die agtergrond 
geskuif is. Die invloed van modernisme bring McLeod (2004:4) tot die vraag: Wat is oor 


van die Christendom aan die begin van die een-en-twintigste eeu? 


N invioed op die christelike geloof 


Die modernisme het geloof en godsdiens onder druk geplaas. Die rasionalisme 
het nuwe eise aan die teologie gestel en die interpretasie van die Skrif is aan nuwe 
hermeneutiese teorieë onderwerp. Die invloed wat die proses van sekularisme uitgeoefen 
het, het verder algaande duidelik geword in die sosiale betekenis en rol van die kerk 
in Westerse samelewings. Kerke het oor die algemeen onder die druk van sekularisme 
betekenis verloor en al minder mense het hulleself met kerke begin identifiseer. 'n 
Proses van ontkerkliking het ingetree. Hierdie proses het oor die afgelope ses dekades in 
Wes-Europa toegeneem en spoel tans oor na die Westers georiënteerde samelewings 


dwarsoor die wêreld. 


Brown (2004:29) en McLeod (2004:3) beskou die sestigerjare van die twintigste eeu 
as die wendingspunt in mense se assosiasie met hoofstroom kerke. Met gebruik van 


verskeie meetinstrumente en met inagneming van 'n verskeidenheid van sosiologiese 

empiriese ondersoeke betoog Brown, dat Brittanje in die sestigerjare meer sekularisasie 
beleef het as in die vorige vier eeue saam. Nooit voorheen het aanwysers so duidelik 
aangetoon dat religiositeit drasties geval het, en nooit voorheen was die dalende lyn so 
skerp nie. Hierdie proses het in die dekades daarna voortgeduur en is vandag nog aan 
die gang. Sedert 1963 het Brittanje volgens hom die model van sekularisme geword en 
is dit tans nog. Vir die godsdienshistorikus is daar dus nie 'n belangriker periode as die 
Sestigers nie. Hy skryf die wending toe aan die opkoms van die populêre kultuur. Die data 
wat hy aanbied is oortuigend genoeg om sy argumente te steun (Brown 2004:31). Hieruit 


blyk dit dat veral jongmense se verbintenis tot kerklike aktiwiteite ernstig afgeneem het. 


Brown (2004:34) toon verder aan dat die invloed van godsdiens in Brittanje laer gedaal 
het as in die Rooms-Katolieke lande in Europa, en veel laer as in die Verenigte State van 
Amerika (VSA). Mense het die invloed van godsdiens en godsdienstige praktyke in hulle 
lewens begin reduseer, soos blyk uit die drastiese afname in christelike huwelikseremonies, 
doop van kinders, bywoning van Sondagskole en bywoning van eredienste. Die tendens 
is nog meer opmerklik in die volgende generasie. Daar kan, volgens hom, selfs gepraat 
word van 'n massa-ontbinding van geloof en godsdiens in Brittanje sedert die sestigerjare. 
Die resultate van Brown se ondersoek is belangrik om te oorweeg, veral omdat die 
Verenigde Koninkryk as gevolg van die Britse kolonisasie 'n groot invloed uitoefen in 
ander dele van die wêreld. Met 'n goed ontwikkelde en omvattende mediatoegang tot 
die res van die wêreld word hierdie sekularisme wêreldwyd uitgedra. Suid-Afrika lê ook 


deeglik ingebed in hierdie invloedsfeer. 


In die Lutherse tradisie het die kerk sedert die Reformasie skouspelagtige groei 
getoon en groot invloed op die Duitssprekende gemeenskappe uitgeoefen. Die invloed 
het oor 'n groot deel van Europa versprei en diep ingedring in mense se lewens en in die 
algemene moraal. In sy historiese oorsig hieroor het Vloemans (1954:168) aangetoon 
dat die lutheranisme sedert die Reformasie in Duitsland ongeletterdheid feitlik geheel 
en al uitgeskakel het, en die Duitssprekende gemeenskappe godsdienstig, kultureel, 
maatskaplik en polities ontwikkel het. Die Lutherse kerk was dinamies betrokke by 
hierdie proses. Luther se stem het ook wye positiewe reaksie buite die Duitssprekende 
wêrelddele ontlok. Teologie in Duitsland het besondere hoogtes bereik en 'n wye invloed 
oor die hele Wes-Europa uitgeoefen. In 1965 het Moltmann (1965:305) egter opgemerk 
dat hierdie proses tot sy einde gekom het en dat die kerk nie meer in die invloedsfeer 
van die samelewing is nie. Volgens hom het die vinnige ontwikkeling van die industriële 


samelewing die historiese positiewe interaksie tussen kerk en samelewing versteur. Die 

Lutherse kerke het hulle plek as die lewensbepalende invloedsfeer in die Duitssprekende 
samelewings verloor. By dit wat Moltmann sé moet egter ook in gedagte gehou word 
dat sommige Lutherse kerke hulleself, met hulle steun aan die nasionaal-sosialisme en 
Hitler se oorlogspoging, tot 'n mate gediskrediteer het. Die lewe van Bonhoeffer, soos 
beskryf in die werk van Metaxas (2010), gee duidelike blyke van die Rykskerk se pro-Nazi 


sentimente. 'Protesateisme' het na die oorlog veral in hierdie geledere toegeneem. 


Praamsma (1981:145) is van mening dat hierdie onkritiese ondersteuning van die 
nasionaal-sosialisme en die oorlog, die Lutherse kerk in 'n groot vertrouenskrisis geplaas 
het. As gevolg van die opkomende sekularisme en die teleurstelling in die kerk het al hoe 
meer mense die nodigheid van kerklike betrokkenheid begin bevraagteken. Ontkerkliking 
het begin toeneem. Die proses het twee golfslae. Eerste is die verskynsel van buitekerklike 
christene geidentifiseer (Sölle 1967:117). Daarmee word bedoel dat mense wat die kerk 
verlaat het, nie noodwendig die christelike geloof prysgegee het nie, maar dat hulle hul 
deelname aan die kerklike aktiwiteite nie meer beskou het as nodig vir die opbou en 
uitlewing van hulle geloof nie. Hulle was dus nog christelik, maar buitekerklik. Die geslag 
wat hulle gevolg het, het egter die christelike oortuiging in sy geheel prysgegee. Hulle is 
dus niechristelik en niekerklik. Die Lutherse kerke, wat eens die kragtige stimulant van 
christelike kultuur in Duitssprekende Europa was, het invloed in hierdie gemeenskappe 
verloor (kyk Nordstokke 1992:479; Martin 2011). 


Dieselfde tendense het duidelik geword in die Rooms-Katolieke tradisie in Wes- 
Europa. Waar die Rooms-Katolieke Kerk in die ontwikkelende wêreld gegroei het en 
toenemende invloed uitgeoefen het, het hierdie tradisie se invloed in Europa getaan. 
Deur die eeue heen het die Rooms-Katolieke Kerk deur periodes van stagnasie en 
ontwikkeling gegaan en het die Kerk 'n groot invloed op die Westerse kultuur gehad. 
Die Verligting het hierdie invloed egter getemper. 'n Kerk met baie ou rituele en 'n 
lang tradisie van outokratiese besluitneming en antieke gebruike het dit moeilik begin 
vind om die moderniserende wêreld met die ontwikkelende kritiese denke en makro- 
etiese vraagstukke aan te spreek. Die Vatikaanse konsilies het hierdie probleme probeer 
aanspreek, maar eintlik net daarin geslaag om die skeiding tussen die Rooms-Katolieke 
etos en die Westerse samelewing te vergroot. Die Eerste Vatikaanse Konsilie (1870) het 
die rewolusies wat die Verligting veroorsaak het, sterk teengestaan en veroordeel. Die 
Tweede Vatikaanse Konsilie (1961-1963) was meer akkommoderend (Berger 1999:4). 
Die Rooms-Katolieke Kerk wou homself oopstel vir 'n debat met die sekulariserende 


wêreld (Conzales 1985:359). Daar is gepoog om met die ontwikkeling van 'n nuwe 


Christelike etiek in 'n sekulariserende samelewing 


ekklesiologie die rol van die kerk in die samelewing te versterk (Bosch 1979:184). Verskeie 
Rooms-Katolieke teoloë het in die lig hiervan nuwe bydraes gelewer in 'n poging om 
die relevansie van die Rooms-Katolieke teologie in die veranderende wêreld te verhoog 
(kyk Fierro 1977:182). Hierdie pogings het egter nie die erosie wat sekularisme in die 
Rooms-Katolieke tradisie in Europa aangebring het, gestuit nie (Berger 1999:10). In 'n 
demokratiserende wêreld het leerstukke soos die gesag en onfeilbaarheid van die Pous en 


geykte tradisies nie meer die verbeelding aangegryp nie. 


In 1969 reeds het die Rooms-Katolieke godsdienssosioloog Schreuder (1969:35) 
met behulp van die sosioreligieuse teorieë van Weber en Troeltsch vasgestel dat die 
Rooms-Katolieke Kerk in Europa 'n definitiewe verlies aan funksie en betekenis in die 
samelewing ondergaan het. Die tradisie se invloed in die politieke sfere in Wes-Europa 
het getaan en die opvoedkundige en terapeutiese funksies van die kerk is vervang met 
moderne sosiale instellings en die dienste van die sosiale wetenskappe. Soos die geval was 
in die Lutheraanse tradisie, het Rooms-Katolieke gelowiges ook die noodsaak van die 
kerklike instituut en kerklike rituele vir die opbou van hulle geloof en inrigting van hulle 
lewens begin bevraagteken. Runia (1978:13) het reeds in 1978 op hierdie tendens gewys. 
Hy het daarop gewys dat 71% van Rooms-Katolieke in Europa in 1963 nog reëlmatig 
aan die mis deelgeneem het. Hierdie persentasie het in 1975 tot 50% gedaal. Verder het 
die persentasie van Rooms-Katolieke wat geglo het aan die leerstuk dat Christus die 
leierskap van die kerk aan Petrus en daarmee aan die pouslike suksessie oorhandig het, 
van 70% in 1963 tot 42% in 1975 gedaal. Die nuwere empiriese navorsing van Martin 
(2011) dui aan dat hierdie proses van ontkerkliking in die Rooms-Katolieke Kerk en die 
bevraagtekening van Roomse dogmas in Europa net verder toegeneem het. Die Rooms- 
Katolisisme het in Wes-Europa sy premoderne greep op die samelewing verloor en het 


tans minder invloed in die politieke en etiese diskoerse. 


Dieselfde tendense is opmerklik in die gereformeerde kerklike toneel in Wes-Europa. 
Hierdietradisiehet in Frankryk feitlik verdwyn en het in Nederland, tradisioneel die bastion 
van gereformeerde denke en die verspreider van hierdie tradisie na die Ooste, Suid-Afrika 
en die Verenigde State, ernstig veld verloor as dit gemeet word aan ontkerkliking, invloed 
in die openbare sfeer en etiese relevansie. Reeds in 1971 het die Nederlandse sosioloog 
Dekker (1971:5) bevind dat mense se deelname aan kerklike aktiwiteite afgeneem het en 
dat 'n ingrypende verandering in die karakter van godsdienstigheid ingetree het. Die kerk 
het invloed en betekenis in die samelewing verloor. Waar die kerk in die verlede baie 


invloed in die lewe van Nederlanders uitgeoefen het, het hierdie stand van sake sedert 

die sestigerjare van die vorige eeu radikaal verander. Mense het probleme ontwikkel met 
die tydlose beginsels wat in die kerke verkondig is, die monologiese Woordbediening, 
die idee van absolute waarheid en die siening van die uniekheid van die christelike 
etiek. Runia (1978:160) het hierdie tendens reeds in 1978 raakgesien en aangeteken. In 
die kringe van gereformeerde christene is die tradisionele geloofsartikels toenemend 
bevraagteken omdat die siening ontwikkel het dat dit nie meer die modernistiese mens 
aanspreek nie en nie meer 'n appèl maak op die rasionele instelling van mense nie. Die 
kerk is selfs met suspisie bejeén. Die etikus Kuitert (1992:182, 204) het die kerk beskryf 
as 'n teleurstelling en as 'n selfgenoegsame, arrogante, afdwingende en materialistiese 
magsinstituut. Volgens hom het hierdie instelling, in die woorde van Nietzsche, die 
‘graf van God’ geword. Sekularisme in Nederland het sodanige afmetings aangeneem dat 
navorsers soos Verboom (1991:115) en Dekker (1991:135) selfs van die 'ondergang van 
God’ in Nederland praat. 


Verskeie deelnemers aan die 2013-konferensie by die Radbout Universiteit in 
Nederland oor die oorsake en gevolge van sekularisme in Nederland ondersteun so 'n 
gevolgtrekking. In sy bespreking en vergelyking van die sekularisasieparadigma van 
Weber en die aanbodteorie in die sekulariseringsproses, kom die godsdienssosioloog 
De Graaf (2013:22) tot die gevolgtrekking dat die proses van sekularisme in Nederland 
onverstoord voortgaan. Hy verwys na verskeie empiriese ondersoeke wat duidelik 
aantoon dat die tendens voortduur as aanduiders soos ontkerkliking, en in maatskaplike 
aksies soos vrywilligerswerk in die burgerlike gemeenskap, sowel as in die stempatrone 
van tradisionele christelike politieke partye oorweeg word. Becker (2013:37) deel hierdie 
siening. Na sy behandeling van die resultate van verskeie empiriese ondersoeke gee hy 
die volgende gegewens. In 1970 was 60% van Nederlanders nog lidmate van 'n kerk. In 
2010 is hierdie syfer gehalveer tot 30%. Die gemiddelde daling was ongeveer 0.7% per 
jaar. Dit moet nou as waarskynlik geag word dat die aantal kerklidmate sal daal tot 'n 
baie lae niveau. As rekening gehou word met die gemiddelde daling van 0.7% beteken 
dit dat die aantal kerklidmate oor die volgende 20 jaar verder sal halveer tot ongeveer 
15%. Kerklike statistiek vertoon, volgens Becker (2013:38), 'n soortgelyke patroon. Hy 
behandel die siening dat daar 'n stagnasie in die daling te bespeur is, maar kom dan tot die 


gevolgtrekking dat die aanhang van die kerke bly wegsmelt. 


Die proses van sekularisasie in Europa en soos dit in Nederland afspeel, het ook 
oorgespoel na die Westers georiënteerde deel in Suid-Afrika. Wat twee dekades gelede 


opmerklik was in Nederland soos dit toe deur Runia beskryf is, kom nou ook voor in die 

Suid-Afrikaanse gereformeerde kerklike toneel. Die debatte oor die sin van monologiese 
Woordbediening, geloof aan wonders en leerstukke met 'n metafisiese inslag soos die 
Drie-eenheid van God en die menswording van Christus, sy opstanding, hemelvaart en 
wederkoms, en die gesag van die Bybel, word in toenemende mate bevraagteken. Hierdie 
bevraagtekening vind nie net neerslag in die debatte in die openbare pers nie, maar vind 
ook plaas in teologiese besinning (kyk Muller 2002). Voorts het die christelike moraal 
'n kwynende invloed op die kultuur van hierdie komponent van die Suid-Afrikaanse 
samelewing. Soos in Wes-Europa begin die verbruikerskultuur die kulturele etos van 
die gemeenskap domineer. Ontkerkliking vind in al die gereformeerde kerklike tradisies 
plaas. 'n Vergelykende ondersoek oor religieuse ervaring en kerklike betrokkenheid 
onder gereformeerdes in Suid-Afrika en Nederland in 1993 het sekere ooreenkomste, 
maar ook merkwaardige verskille aangetoon (Pieterse, Scheepers & Van der Ven 
1993:200). Verminderde betrokkenheid in kerklike aktiwiteite, bevraagtekening van 
konfessies, die kerk se verlies aan betekenis en blote ontkerkliking, soos dit sedert die 
sestigerjare in Nederland voorgekom het, het ook in Suid-Afrika sigbaar geword. Dat 
hierdie proses in intensiteit toegeneem het, word duidelik aangetoon in die werke van 
Muller en Smit (1991:652), H.J. Hendriks (1992:7), J. Hendriks (1996:70) en die inligting 
wat die Nederduits-Gereformeerde Kerk in hulle projek Kerkspieël publiseer en gereeld 
opdateer. Hierdie gegewens toon aan dat die proses van sekularisme onder die Westers 
georiënteerde deel van die Suid-Afrikaanse samelewing besig is om toe te neem. Die 
invloed van sekularisme is kleiner in die kerke waarin die Afrika-tradisies 'n groot rol 
speel, maar soos wat Suid-Afrika toenemend verwesters, is dit te verwagte dat sekularisme 
in hierdie kerklike tradisies ook sal toeneem. Die groei in die verbruikerskultuur in al die 


gemeenskappe in Suid-Afrika is reeds sigbaar. 


Hoewel die proses van sekularisme die christelike geloof in geheel in die visier het, 
is daar veral drie terreine waarop die proses baie negatief ingewerk het. Die eerste is die 
persoon en werk van Jesus Christus. Hoewel Jesus nog volgens Welker (2013:28) vir die 
meerderheid mense in Europa 'n kulturele ikoon is wat met velerlei simbole soos feesdae 
erken word, is daar kwynende begrip vir die idee dat Jesus die Seun van God is waarin 
God Homself geopenbaar het. Die tradisionele christologie wat uitgaan van die goddelike 
en menslike nature van Jesus en sy staat van vernedering en verhoging vind nie meer 
aanklank nie. Die belydenis van die opgestane en verheerlikte Christus word begroet 
met, wat Welker (2013:29) noem, 'n 'christofobiese' gesindheid. Ook die gedagte van die 
soenoffer van Christus as betaling van die sondaar se sondeskuld voor God en sake soos 


God se straf, vergelding en oordeel, word toenemend bevraagteken. 

Die tweede is die kerk. Hierdie basiese christelike instelling het 'n ingrypende 
funksieverlies ondergaan. Al die aanduiders wat sosioloé gebruik, dui daarop dat al minder 
mense hulle met die kerk wil assosieer. Die proses van ontkerkliking is veral opmerklik 
onder jongmense. Getallevermindering het oor die hele Westerse wêreld 'n kenmerk van 
kerke geword. Voorts word die betekenis van die kerk as morele agent in die samelewing 
al hoe meer bevraagteken. Die ‘stem van die kerk’, en daarmee word bedoel getuienis, 
Woordbediening en kerklike uitsprake, word nie meer as belangrik beskou nie en selfs 
met agterdog bejeën. Die kerk word uitgeskuif as rolspeler in sosiaal-etiese debatte. 
Derdens het die proses van sekularisme ook die christelike beskouing van die huwelik 
en gesin, en wat daarmee saamhang, onder groot druk geplaas. Die beskouing van die 
huwelik en gesin as 'n fundamentele instelling in die christelike samelewingsbeskouing 
word uitgedaag met die stel van allerlei alternatiewe verhoudings. McLeod (2004:3) is van 
mening dat die seksuele rewolusie van die sestigerjare die samelewing ontvanklik gemaak 
het vir allerlei alternatiewe idees oor seksualiteit en die ruimte waarin dit moet plaasvind. 
Die heteroseksuele monogame huwelik as die geborge ruimte vir gesinsontwikkeling het 
sy aansien onder mense begin verloor, en dit is een van die diepste ingrypings in die 


christelike etos deur die proses van sekularisme. 


Sekularisme het kerke onder druk geplaas en dit het gelei tot teenreaksies. 
Kenmerkend van die geskiedenis van die kerk is dat die konteks in 'n groot mate die 
rolvervulling van kerke bepaal het. So is dit ook met die sekularisme gesteld. Dit is 
daarom ook belangrik om te let op die wyse waarop kerke en teologie op die proses van 
sekularisme gereageer het. Die druk wat die proses van sekularisme op die christelike 
geloof geplaas het, het gelei tot 'n interessante proses van her-evaluasie van die christelike 
teologie en die rol van die kerk en christelike etiek. Hierdie her-evaluasie het na die 
Tweede Wêreldoorlog in al die christelike teologiese tradisies merkbaar geword. In 
breë lyne kan die teologiese en etiese ontwikkelinge binne die christelike geloof oor 
die afgelope dekades beskryf word as akkommoderend en reaksionêr. Hiermee word 
bedoel dat die sekularisme die agenda bepaal het vir teologiese en etiese besinning en 
dat die teologie en etiek by hierdie agenda betrokke geraak het deur hetsy aanpassing 
of teenstand. Die vraag waarmee na-oorlogse teoloë en etici hulle besig gehou het, is: 
Hoe kan christelike etiek relevant wees in 'n sekulariserende samelewing en hoe kan die 
kerk weer 'n invloedryke rolspeler op die publieke terrein word? Teoloë het hulle begin 
toespits op hierdie vraag deur middel van die ontwikkeling van akkommoderende en 


reaksionêre teologiese idees. 

Hoe moet oor die reaksieteologie geoordeel word en bied dit enige bruikbare insigte 
vir die huidige christelik etiese diskoers? Om die vraag te beantwoord is dit nodig om 'n 
kort oorsig te gee van die belangrike rigtings in hierdie verband. Dan kan vasgestel word 


watter bydraes die reaksieteologieë lewer in die debat oor christelike etiek en sekularisme. 


E Teologiese en etiese reaksies op sekularisme 


Kenmerkend van die christendom gedurende die laaste dekades van die twintigste 
eeu was die opkoms van die sogenaamde reaksionêre genitiefteologieë. Invloedryke 
teoloë uit al die christelike geloofstradisies het gepoog om die christelike leerstukke en 
morele beginsels te herdefinieer in 'n poging om die erosie, wat die sekularisme in die 
christendom teweeg gebring het, te bekamp. Dit het gelei tot teologiese strominge waarin 
afskeid geneem is van die tradisionele definisie van kerk en teologie, en gesoek is na 
relevansie in 'n sekulariserende samelewing. In hierdie opsig kan veral na drie reaksionêre 
teologiese denkrigtings verwys word wat sedert die sestigerjare die belangstelling gaande 
gemaak het. Hierdie strominge kan beskryf word as die sekularisering van die teologie, 


die politisering van die teologie en die privatisering van die teologie. 


Die sekularisering van die teologie 


Die proses van sekularisme in die christelike tradisies in die sestiger- en sewentigerjare 
van die vorige eeu het daartoe gelei dat sommige teoloë 'n antwoord hierop gesoek het in 
die sekularisering van die teologie self. Die topverkoper van Cox se The secular city (1967) 
het hierdie proses ingelui. In hierdie verband kan gelet word op die werke van Vahanian 
(1961), Altizer (1966), Hamilton (1966) en Sölle (1967). 


Die siening het ontwikkel dat die christelike geloof alleen kan oorleef as dit gesuiwer 
word van die metafisiese elemente wat vir die moderne mens nie meer aanvaarbaar is 
nie. Welker (2013:44) tipeer hierdie verskynsel as die ‘selfsekularisering’ van die neo- 
Protestantse teologie. Teologie moet dus in terme van die Verligting gerasionaliseer word. 
Die uitgangspunt is gestel dat rasionalisme met die metafisiese God afgereken het en dat 
die christelike geloof geheel en al herdefinieer moet word om nog van waarde en betekenis 
in die twintigste eeu te wees. In hierdie proses is die bestaan van God self bevraagteken. Die 
vertrekpunt in hierdie rigting was die aanname dat dit vir die moderne gesekulariseerde 
mens nie meer moontlik is om in God te glo nie. Vir die moderne gesekulariseerde mens is 


God dood. Die neo-Protestantisme het sy protestantse wortels ontvlug (Welker 2013:45). 

Na die opspraakwekkende werk van Cox en ander wat dieselfde uitgangspunt 
gehuldig het, het die sogenaamde God-is-dood-teologie in die sestigerjare in die Westerse 
wêreld ontwikkel. In hierdie rigting is die gesag van die Skrif heeltemal tersyde gestel 
en al die metafisiese aspekte van die christelike geloof wat in die sekularisme onder 
skoot gekom het, verwerp. Die transendente dimensies van die christelike geloof, soos 
die skeppingsleer, die christologie, die leer oor die Heilige Gees en die toekoms van die 
wêreld is beskou as ervaringe van antieke mense wat nie meer as betekenisvol vir die 


moderne mens aangebied kan word nie. 


Wat bly dan oor? Alleen die christelike etiek van liefde, vrede en geregtigheid. Hierdie 
teoloé het veel gemaak van die sedeleer van Jesus, die historiese mens wat in bepaalde 
omstandighede geleef het en 'n boodskap van vrede vir die samelewing nagelaat het. Nie 
Jesus die Christus nie, maar Jesus die mens kan nog vir die moderne gesekulariseerde 
mens as voorbeeld dien. Op voetspoor van Jesus van Nasaret moet christene vandag 
nie verlossing van sonde, bekering en lewensvernuwing verkondig nie, maar die nood 
van die wêreld aanspreek en vrede en geregtigheid bevorder. Kerke kan dan ook net 
betekenis hê as hulle as morele agente optree wat soos Jesus vanouds vrede, versoening 


en geregtigheid propageer. 


Vyf dekades later het hierdie rigting onder die benaming 'N uwe Hervorming’ in Suid- 
Afrika die lig gesien (kyk Muller 2002). Die eksponente van hierdie rigting in Suid-Afrika 
wil ook die teologie van sekularisasie wat vyf dekades gelede in Europa beproef is, in Suid- 
Afrika weer aan die orde stel in 'n poging om aan die christelike geloof weer betekenis te 
gee. Soos in die God-is-dood-teologie, gaan die eksponente van hierdie rigting uit van 
die onwaarskynlikheid van die bestaan van die Drie-enige God, die vleeswording van 
Christus, die werklikheid van die Heilige Gees en die afstuur van die geskiedenis op die 
koms van die nuwe hemel en aarde. Die gesag van die Skrif, soos bely in die klassieke 
gereformeerde geloof, word verwerp en die Bybel word gesien as die vrug van antieke 
mense se geloofservaringe en het nie sin vir moderne mense nie. In hierdie rigting word 
diep gedelf in die moontlikheid wat die lewe van die mens Jesus van Nasaret bied, en 
word daar gepoog om die relevansie van sy lewe oor te vertaal in moderne morele kodes. 
Jesus die historiese mens het liefde en vrede verkondig en mense van vandag behoort 


Jesus hierin na te volg. 


Hierdie bekendstelling van die God-is-dood-teologie in Suid-Afrika het tot 
insiggewende debatte geleien'n lewendige gesprek in die openbare media oor die groeiende 


sekularisme hier gestimuleer. Dit blyk dat in Suid-Afrika dus ook, soos in Europa in die 

sestiger en sewentiger dekades van die vorige eeu, gepoog word om die sekularisme teen 


te werk met 'n immanentistiese, antimetafisiese teologie van sekularisasie. 


Die politisering van die teologie 


Naas die God-is-dood teologie het 'n reeks politieke teologieë as antwoord op die 
proses van sekularisme ontwikkel. Teoloë en etici het gepoog om aan die christelike 
teologie 'n aktuele betekenis te gee en dit daardeur van toepassing te maak op verandering 
en transformasie op die politieke terrein, veral in gemeenskappe waar mense deur 
bepaalde politieke strukture onderdruk is. So is die fokus eensydig al hoe meer laat val op 
die sosiopolitieke betekenis van die evangelie en die kosmologiese roeping van die kerk. 
In hierdie proses het die eksponente van hierdie rigting aansluiting gevind by die sosiale 
analise van die neo-Marxisme soos dit veral deur Marcuse (1971) uitgewerk is. Dit is 
gedoen te midde van 'n groeiende protesateisme en 'n besef dat die kerke nie oplossings 
bied vir die naoorlogse sosiale problematiek nie, en dikwels eerder deel van die probleem 
is. Besware is uitgespreek teen die kerke se beweerde ondersteuning aan die nasionaal- 
sosialisme (Praamsma 1981:170), die Rooms-Katolieke Kerk se vermeende stilswye 
oor die Duitse konsentrasiekampe, die Russies Ortodokse Kerk se onderdanigheid aan 
die Stalinregime (Cairns 1982:438; Walker et al, 1992:681), en reformatoriese kerke 
se steun aan die apartheidstelsel in Suid-Afrika. In die drie dekades na die oorlog het 
allerlei versetteologieë algaande die lig gesien, wat teologiese ondersteuning wou 
bied vir revolusionêre politieke veranderingstrategieë in lande met diktatoriale en 
onderdrukkende regerings. Voorbeelde van hierdie teologieë is die transformasieteologieë 
(Verkuyl 1971); rewolusie (Shaull 1969); bevryding (Gutierrez 1974,1985); swart teologie 
(Cone 1970); en politieke teologie (Fierro 1977). Hoewel die teologie van Moltmann nie 
as 'n versetteologie beskryf kan word nie, het sy teologie van hoop ook in hierdie kringe 
die verbeelding aangegryp (kyk Moltmann 1965, 1975, 1990). 


Politieke teologieë het in Suid-Afrika veral wyd aanklank gevind tydens die stryd teen 
apartheid en daar het dit diep in die kerklike rolvervulling ingedring. Die grondbegrippe 
van hierdie stroming het ook die sosiale etiek in hierdie land beinvloed - in so 'n mate 
dat dit steeds neerslag vind in die definiëring van die rol van die kerk in 'n demokratiese 
bestel. Die politisering van die teologie het intussen wêreldwyd stoom verloor omdat die 
politieke prosesse na die einde van die koue oorlog self bevryding vir baie onderdrukte 


gemeenskappe gebring het. Vir 'n tyd lank het die politisering van die teologie, veral in 

lande met onderdrukkende politieke en sosiale stelsels soos in Afrika en Latyns-Amerika, 
'n antwoord gebied vir die kwynende invloed van die kerk, maar soos wat die samelewings 
genormaliseer het, het die nuwe impulse in die kwynende kerk ook flouer geword. Vandag 
word gepoog om dit lewend te hou met die strewe om teologie as ‘publieke teologie’ voor 
te hou. In hierdie rigting word die waarde van teologie en christelike etiek gemeet aan 
die waarde wat dit het vir die publieke lewe. Die waarde van kerke word gemeet aan hulle 
sosiale bydrae. Smit (2007) gee 'n goeie oorsig van die ontwikkeling en betekenis van 
publieke teologie, maar hy wys ook hoe elemente van hierdie rigting sinvol in die teologie 
en christelike etiek aangewend kan word. Uiteindelik het die politisering van die teologie 
as reaksie op die sekularisme in die Weste egter misluk en moes dit plek maak vir 'n nuwe 


reaksieteologie wat getipeer kan word as die privatisering van die teologie. 


Die privatisering van die teologie 


'n Derde rigting wat as 'n reaksie teen die sekularisme in die Weste posvat is wat 
genoem kan word die privatisering van die teologie. In hierdie rigting word die teologie 
vereng tot 'n dissipline wat alleen te doen het met die geestelike ervaring van die mens en 
mistiek, en waarin weinig belangstelling getoon word vir die rol wat teologie en kerk in 
die samelewing moet speel. Kerk en teologie funksioneer slegs op 'n buitewéreldse milieu 
en moet nie betrek word in 'wêreldse sake' nie. In hierdie opsig kan gewys word op die 
dinamiese opkoms van die Charismatiese Beweging. Die klem word in hierdie beweging 
hoofsaaklik gelê op die geloofsbelewing van die individu en die rol van die Heilige Gees in 
die mens se ervaring van 'n diep persoonlike verhouding met God. In die Charismatiese 
Beweging gaan dit meer om die geloofsopbou van die individu en die toekenning 
van geestesgawes as om die kerstening van die samelewing en die transformasie van 
strukture. Spiritualiteit het meer te doen met geestelike ervaring as met etiese handeling. 
Die beweging handhaaf oor die algemeen 'n sterk fundamentalistiese hantering van die 
Skrif en 'n biblisistiese toepassing op die etiek, wat meebring dat dit in gebreke bly om 
die makro-etiese vraagstukke van die dag aan te spreek. Veel eerder word klem gelê op 
die voorbeeld van 'n Geesvervulde lewe wat gelowiges in die samelewing kan stel. Die 
Charismatiese Beweging het gelei tot tydelike oplewing in pentekostalistiese kerke in die 


sekulariserende Weste. 


Die terugval in fundamentalisme en biblisisme is egter nie net beperk tot die 


Charismatiese Beweging nie. In baie kerke vind gelowiges skuiling in die loopgrawe 

van tradisies waarin die ‘ou waarhede’ as wapens teen die sekularisme opgeneem word. 
Godsdiensfundamentalisme in die algemeen is besig om in verskeie kerke toe te neem en 
enige vorm van vernuwing word onkrities afgewys (kyk Vorster 2008). Ook die positiewe 
bydraes van sekularisme en die nuwe teologiese ondersoeke word met wantroue bejeën 


en beveg met 'n ortodokse etiek. 


'n Ander uitloper van die privatisering van die teologie is die eksemplarisme, waarin 
veel gemaak word van die voorbeeld wat kerk en geloof in die wêreld moet stel en dat 
die funksionaliteit van teologie daarin moet opgaan. Die idee van die christelike geloof 
as voorbeeld en van etiek as 'n karakteretiek wat eksemplaries in die samelewing beoefen 
moet word, is tans gewild en word al hoe meer in die teologiese etiek ondersoek. Die 
idee het 'n kort aanloop gehad. In die apartheidsera in Suid-Afrika het Bosch (1991:172) 
baie klem gelê op die rol wat die kerk kan speel as alternatiewe gemeenskap, wat as 
voorbeeld kan dien van effektiewe integrasie oor rassegrense heen en as teenvoeter vir 
apartheid in die Suid-Afrikaanse samelewing. Volgens hom moet die kerk 'n voorbeeld 
wees van versoening, vrede en vergifnis, en op hierdie wyse kan die kerk as alternatiewe 
gemeenskap as 'n voorbeeld van vreedsame verhoudinge in die samelewing dien. Die 
gedagte van die kerk as 'n voorbeeld is ook deur Moltmann aan die orde gestel, hoewel 
hy nie gepleit het vir 'n geprivatiseerde teologie nie. Na sy ervaring van die mistastings 
van kerke in die era van die nasionaal-sosialisme in Duitsland, het Moltmann (1990:122) 
gepleit vir 'n teologie waarin die kerk gedefinieer moet word as 'n Exoduskerk en 'n 


alternatiewe gemeenskap. 


Albei hierdie konsepte is belangrik vir die saak wat hier aan die orde is. Die term 
‘Exoduskerk’ wys op die kerk as die pelgrimsvolk van God (kyk Harvie 2009:34). Soos 
die exodus van die Ou Testament moet die Godsvolk uniek wees en nie opgaan in die 
strukture van 'n gebroke samelewing nie. Dit beteken dat die kerk wat gemotiveer is deur 
die beloftes van God nooit die slaaf of agent kan word van sosiopolitieke strukture en so 
sy unieke eie aard kan prysgee nie. Die kerk moet 'n unieke gemeenskap wees wat nie die 
trekke dra van die samelewings waarin hulle beweeg nie. Die kerk kan egter as morele 
agent nie die oë sluit vir onderdrukkende en onregverdige sosiale strukture wat ideologieë 
SOOS rassisme, xenofobie of seksisme huisves nie. In hierdie opsig het Moltmann nie 'n 
geprivatiseerde teologie bepleit nie. Die waarde van sy siening word later breedvoerig 
bespreek. Tog het sy aandrang op die kerk as 'n alternatiewe gemeenskap in die kringe 
van diegene wat die geprivatiseerde teologie propageer, inslag gevind. In hierdie rigting 


word geoordeel dat die kerk as 'n alternatiewe gemeenskap 'n voorbeeldige gemeenskap 

moet wees wat die versoening in Christus en die liefde wat daaruit voortvloei moet 
demonstreer. In die bestaanswyse van die kerk moet die moraliteit wat God vereis en wat 
Christus gedemonstreer het, sigbaar na vore kom. Die kerk as morele gemeenskap het 'n 
ryk skat van bybelse etiek wat voorbeeldig in die sekulére samelewing uitgestal kan word 
en waardeur soekende mense na God gelei kan word. Die kerk is egter nie self 'n agent vir 
sosiale verandering nie en tree slegs op as 'n spieël waarin die samelewing 'n demonstrasie 


van hoë morele waardes kan sien. 


Die etikus Hauerwas (1981:42) het 'n besondere bydrae tot hierdie beweging gelewer. 
Hy noem die kerk 'n gemeenskap met 'n bepaalde karakter wat op die model van Jesus 
se lewe nie 'n sosiale etiek moet bied nie, maar in sy bestaanswyse 'n sosiale etiek is. 
Die kerk bied nie 'n alternatiewe verhaal nie, maar is 'n alternatiewe verhaal. Die kerk 
as 'n gemeenskap met 'n bepaalde karakter is 'n sosiale etiek wat deur die manifestering 
van 'n deugde-etiek 'n voorbeeld in die samelewing kan wees. Die teologie en kerk 
moet nie poog om die samelewing te domineer of te omvorm nie. Dan word die kerk 
'n magsinstituut soos in die tyd van Konstantyn. Hauerwas (1983) sien die kerk eerder 
as'n koninkryk van vrede, dit wil sê as 'n kolonie in die wêreld wat 'n eie bestaanswyse 
het en wat hierdie bestaanswyse as alternatiewe leefwyse aan 'n gebroke samelewing 
kan aanbied. Die taak van die kerk is om Christus te volg en om op hierdie wyse aan 
die wêreld te toon wat die wêreld is. Die hart van die kerk is aanbidding en nie sosiale 
transformasie nie. Christelike etiek is 'n etiek vir christene en niks meer as dit nie. 
Gelowiges is vreemdelinge en bywoners wat deur 'n lewe van opofferende liefde en diens 
'n nuwe etiek in die samelewing kan inlei. In 'n latere werk het hy die gedagte nog verder 
uitgewerk (Hauerwas 2002:341; kyk ook Van de Beek 2009:148). Moltmann (2012:30) 
vergelyk die etiek van Hauerwas met dié van die anabaptiste in die tyd van die Reformasie. 
Waar die anabaptiste hulle teologie bedryf het in reaksie teen die Corpus Christianum 
van Konstantyn, bedryf Hauerwas, op voetspoor van Yoder, syne in reaksie op die 
Amerikaanse neoliberalisme. Hy reageer teen die Amerikaanse burgerlike godsdiens wat 
die hart is van die ‘Amerikaanse ryk’ (Moltmann 2012:31). Teenoor die privatisering van 
die teologie en die etiek van Hauerwas soos dit na vore kom in sy standpunt van die kerk 
as 'n vreedsame koninkryk, pleit Moltmann (2012:33) vir 'n standpunt waarin die kerk 
gesien word as 'n vredemakende koninkryk. Volgens hom lê dit in die aard van die kerk om 
sosiaal betrokke te wees op grond van die etiek van Jesus. Tog is daar veel te sê vir die 
kerkbeskouing van Hauerwas en die positiewe daarvan sal uitgelig word in die hoofstuk 


wat handel oor die rol van die kerk in die uitbouing van die christelike etiek. 

In gereformeerde kringe is die privatisering van die teologie bevorder deur die 
Nederlandse teoloog Van de Beek. In 'n opspraakwekkende artikel bevraagteken hy die 
idee dat godsdiens beoefen moet word ten einde 'n bepaalde doel in die samelewing te 
bereik (Van de Beek 2006:7). In hierdie opsig kritiseer hy die bevrydingsteologie, die 
teokrasie soos deur Van Ruler voorgehou en die piëtisme soos dit in die VSA en Latyns- 
Amerika beoefen word. Teologie is nie die middel tot 'n ander doel nie, maar doel op 
sigself. Teologie is nie daar om een of ander doel in die samelewing te bereik of om aan 
mense iets te bied nie, maar moet as teologie beoefen word want ons glo in God, alleen 
omdat ons Hom liefhet en eer en nie vir een of ander gewin nie. Hy beroep hom vir hierdie 
standpunt veral op die kerkvaders. Die vroeë christene het geen poging aangewend om 
die samelewing te verbeter nie. Die eerste christene was andersoortige mense, 'n nuwe 
skepping en hulle lewe was verborge in God met Christus. Hulle opponente het dit nie 
verstaan nie (Van de Beek 2006:11). Hy verwys na die gesprek tussen Celsus en Origenes. 
Op Celsus se vraag waarom christene nie toetree tot die politieke administrasie nie, het 
Origenes geantwoord dat die christene 'n beter Koning het om te dien. As ons kapasiteit 
het vir leierskap, sal ons dit in die kerk uitvoer en dit ook met omsigtigheid, omdat mag 
so maklik mense korrupteer (Van de Beek 2006:12). Van de Beek handhaaf dus 'n skerp 
grens tussen teologie en samelewingskritiek, en pleit vir 'n kerk wat nie in die samelewing 
betrokke is ten einde een of ander doel in die samelewing te bereik nie. Hy bevraagteken 
publieke teologie en pleit daarvoor dat die kerk bloot kerk moet wees. Soos die kerkvaders 
bepleit het moet christene christelik leef. Hulle moet hulle huweliks- en gesinslewens bou 


op die bybelse model en met hulle voorbeeld getuig. 


O Gevolgtrekking 


Sekularisme het sedert die Verligting die christelike geloof in sy wese uitgedaag. 
Nie net is die objek van die teologie, naamlik die Godsopenbaring, bevraagteken nie, 
maar inderdaad die legitimiteit van die teologie self. Die natuurwetenskappe het ‘n 
nuwe wêreldbeeld aan mense voorgestel en die aandag gevra vir die immanente en die 
fisiese. Die mens se geloof in die metafisiese is aangetas. Hierdie proses het ingrypende 
implikasies vir die kerk en die christelike etiek gehad. Die kerk het 'n diepgaande 
betekenis- en funksieverlies ondergaan. Mense het onkerklik geword en die christelike 
etiek is op die agtergrond geskuif deur 'n sekulêre etiek wat gebou is op nuwe sosiale 
teorieë. Protesateisme het die teologie genoop om op die sekularisme te probeer 


antwoord en dit het gelei tot die sogenaamde genitiefteologieë. Deur sekularisering van 

die teologie self en deur aktivistiese samelewingsbetrokkenheid het strominge in die 
christelike teologie gepoog om die sekularisasie die hoof te bied en om weer betekenis en 
invloed vir die kerk en die christelike etiek in te win. Ook die teenswoordige privatisering 
van die teologie is ‘n antisekularistiese poging. Het hierdie reaksieteologieé geslaag om 
sekularisme oortuigend aan te spreek? Dit is 'n ope vraag, want navorsing daaroor is 
baie beperk. Daar is egter in hierdie reaksieteologieë ook heelwat bruikbare en positiewe 
elemente. Hiernatoe sal weer teruggekom word en sal gepoog word om die positiewe 
in 'n reformatoriese samelewingsleer en ekklesiologie in te bou. Die argumentasielyn 
in hierdie boek sal deurentyd hierdie vraag in gedagte hou deur aan te dui waar die 
reaksieteologieë moontlik gefaal of geslaag het in die opbou van 'n relevante christelike 


etiek as antwoord op sekularisme. 


'n Uiteensetting van sekularisme en die invloed daarvan sal egter nie volledig wees 
as daar nie ook aandag gegee word aan die teenswoordige kritiek op hierdie hipotese 
nie. Daar word toenemend gevra: Is alles egter nog wel met die sekularisme hipotese? 
Verskeie navorsers begin om die vraag te vra of die kontemporêre Westerse wêreld nie 
die einde van sekularisme beleef nie (kyk Brown 2004:39). Het sekularisme by die einde 
van die pad gekom? Het die Westerse samelewing 'n postsekulêre era betree? Is daar 
nuwe hoop vir die kerk en die christelike etiek om tog nog van nut en betekenis te wees 
in die samelewing vandag? Het christelike etiek weer 'n nuwe lewensboei? Navorsing wat 
gerig is op die proses en invloed van die sekularisme sal onvolledig en nutteloos wees 
as dit nie ook op hierdie vrae 'n antwoord kan bied nie. In die volgende hoofstuk word 


hieraan aandag gegee. 

EEEN N 
n Postsekulêre era? 


Is God terug? 


Met hierdie interessante en gedagteprikkelende vraag bevraagteken Van de Beek 
(2011) nie die bestaan 6f die alomteenwoordigheid van God nie. Hy bedoel om te vra of 
God weer deel uitmaak van die moderne mens se spreektaal en lewenswêreld na die tyd 
van ingrypende sekularisme in Nederland. Anders gestel, is daar 'n omkeer in die proses 
van sekularisasie te sien? Het die groeiende ontkerkliking wat die sekularisme teweeg 
gebring het, afgeplat en soek mense weer na leiding in die christelike etiek? Is die Westerse 
wêreld op weg na 'n postsekulêre paradigma waarin godsdiens weer 'n legitieme plek het 
en die kerk weer iets te sê het vir die rasionalistiese mens? Sommige outeurs, soos Tracey 
(1994:104), meen dat daar 'n herlewing van godsdiens en spiritualiteit op hande is. Die 
filosoof Cliteur (2010b:1), wat 'n sekulêre uitkyk op die werklikheid nastreef en verdedig, 
meen dat die sekularisme paradigma gefaal het. Hiervoor beroep hy hom op die tese van 


Stark en Finke. 


Daar is selfs outeurs wat die sekularisme argument bevraagteken. Brown (2004:37) 
bespreek hierdie nuwe hipotese. Hy sê dat die algemeen aanvaarde idee dat sekularisme 
die produk is van modernisme al hoe minder steun ontvang onder sosioloë en historici in 
Brittanje. Hy wys op navorsers in die VSA wat die idee dat gemeenskappe as gevolg van 


modernisme gesekulariseer het, verwerp en die mening toegedaan is dat daar eintlik 'n 


22 


Hoofstuk 2 


nuwe vitaliteit in godsdiens te bespeur is. Daar moet, volgens hierdie siening, nie meer 
gepraat word van die agteruitgang van godsdiens nie, maar eerder van godsdienstige 
verandering. Daar het slegs 'n verskuiwing in godsdiensbelewing en die rol van kerke 
ingetree. Mense neem nie afskeid van godsdiens nie, maar beleef en beoefen hulle 
godsdiens op 'n ander wyse en plaas selfs 'n groot premie op waardes wat in godsdiens 
gegrond is. In terme van die paradigmaleer in historiese navorsing beteken dit die 
volgende: As sekularisme gesien word as 'n meesternarratief wat uit die Verligting en 
modernisme gegroei het, dan moet gesê word dat hierdie meesternarratief gedurende die 
agtiende, negentiende en twintigste eeue gewysig, opgedateer, gekwalifiseer en verryk 
is, maar dat dit nou vervang word deur 'n nuwe meesternarratief waarin godsdiens 
opnuut 'n belangrike rolspeler is. Ook die meesternarratief van sekularisme word dus 
gedekonstrueer (Brown 2004:39). 


Dit was egter Habermas wat die debat oor die moontlikheid van postsekularisme 
aan die orde gestel het (Habermas & Ratzinger 2005). In 'n televisiedebat in 2004 tussen 
hom en kardinaal Ratzinger, die voormalige Pous van die Rooms-Katolieke Kerk, het 
hy die term postsekulér aan die orde gestel. Met hierdie term het Habermas gepoog om 
'n nuwe paradigma in die Westerse denke en sosiale ontwikkeling te identifiseer (kyk 
ook Habermas 2008). In hierdie paradigma kom daar 'n nuwe belangstelling in religie 
en metafisika na vore. Verskeie kontemporêre gevallestudies bevestig hierdie aanname. 
Ziebertz en Riegel (2009:300), onder andere, beweer dat 'n nuwe vorm van religie 
ontwikkel waarvolgens hierdie religie gesien word as 'n onmisbare relevante bron van 
moreelgefundeerde sosiale betrokkenheid. Dit is so omdat religie in 'n tyd van morele 
verwarring besondere waardestelsels bied. Hulle kom tot die gevolgtrekking dat 
hierdie proses nie noodwendig 'n nuwe belangstelling of herlewing van die hoofstroom 
tradisionele godsdienste impliseer nie, maar tog 'n aanduiding is in hierdie rigting. Aan 
die anderkant interpreteer De Graaf (2013:26) en Becker (2013:40) die resultate van 
gevallestudies in Nederland so, dat dit nie wys op 'n stagnering van ontkerkliking of 'n 
herlewing nie. Die diskoers hieroor is egter belangrik en daarom is dit gewens om die 
hedendaagse paradigmaverskuiwing te ondersoek en aan te dui watter implikasies dit vir 
die beoefening van teologie en etiek het. Die standpunt dat sekularisme verskuif ten gunste 
van 'n postsekularistiese paradigma hang ten nouste saam met die paradigmaverskuiwing 
van modernisme na postmodernisme wat tans in die geesteswetenskappe gedebatteer 
word. Om enigsins tot 'n gevolgtrekking te kom oor die moontlikheid van 'n opkomende 
postsekulêre paradigma is dit nodig om die idee van paradigmaverskuiwings en hooflyne 


van die verskuiwing na postmodernisme aan die orde te stel. 

E Paradigmas in kerk en teologie 


Sedert Kuhn (1970:viii) die term ‘paradigma’ in die sewentigerjare in die veld van 
wetenskapsbeoefening bekendgestel het, is die begrip met verskillende nuanses op 'n wye 
vlak ook in die teologie van toepassing gemaak. Kuhn het 'n paradigma gedefinieer as 'n 
stel universeel erkende resultate wat vir 'n tyd lank oplossings vir bepaalde problematiek 
vir'n groep navorsers gebring het, en wat gevolglik as 'n aksioma in wetenskapsbeoefening 
dien. 'n Paradigma is dus 'n vertrekpunt of voorveronderstelling waarmee navorsers hulle 
veld van ondersoek benader. Dit kan 'n wêreldbeskouing, lewensfilosofie of 'n idee wees. 
Hierdie voorveronderstellings kan bewustelik of selfs onbewustelik in die navorser se 
reëls en teorie vir navorsing bestaan (Kuhn 1970:44, 46). Hiervolgens is alle navorsing 
paradigmagedrewe. 'n Paradigma word vervang deur 'n nuwe paradigma wanneer dit nie 
meer 'n antwoord bied op die eise van 'n nuwe realiteit nie. Wanneer dit gebeur vind 'n 
paradigmaverskuiwing plaas wat met nuwe voorveronderstellings lei tot anders gerigte 
navorsing en nuwe resultate. So 'n verskuiwing van 'n paradigma bring mee dat resultate 
van navorsing nie absoluut onveranderlik kan wees nie. Resultate kan hoogstens geldig 
wees tot tyd en wyl dit met ander geldige resultate vervang word. Niemand kan aanspraak 
maak op absolute waarheid nie. Vanweë die paradigmagedrewenheid van navorsing is 
waarheid relatief. 


Kuhn het hiermee wegbeweeg van die positivisme wat sedert die Verligting die 
beoefening van wetenskap gedomineer het. Volgens die positivisme word wetenskap 
altyd neutraal en sonder voorveronderstellings beoefen en moet dit tot absolute waarhede 
en onveranderlike inligting lei. Met Kuhn se paradigmateorie as uitgangspunt moet die 
konklusie volg dat waarheid nooit absoluut kan wees nie en dat kennis tydelik, veranderlik 
en relatief is. Hierdie teorie het metateoretiese besinning in wetenskapsbeoefening in die 


laaste dekades op 'n ander spoor gestuur. 


Die paradigmateorie het ook in die beoefening van teologie inslag gevind. In die 
Bybelwetenskappe is Kuhn se teorie gebruik om aan te dui dat daar in Skrifverklaring 
ook voorveronderstellings is wat die prosesse van interpretasie beinvloed (kyk Lategan 
1988:65). So kan onder andere die histories kritiese en die grammatikaal historiese 
metodes van Skrifverklaring beskou word as paradigmas. In die resente Rooms-Katolieke 
besinning oor die gesag van die kerk het Sanks (1974:129) die paradigmateorie toegepas 
om verskillende gesagsmodelle te onderskei. Op sy beurt het Bosch (1991:186) die teorie 
toegepas in die missiologie in sy onderskeiding van histories missiologiese modelle. In 


die ekklesiologie het Dulles (1987:29) die teorie met vrug gebruik om verskeie historiese 

kerklike modelle te onderskei na gelang van elkeen se wesensbepalende invalshoeke. Dit 
was egter Kiing (1995:62) wat die teorie in die teologie gevestig het met die besondere 
manier waarop hy verskeie tydperke in die ontwikkeling van die christendom periodiseer. 
Hy identifiseer in die geskiedenis van die christendom periodes waarin die christelike 
geloof gedomineer is deur bepaalde idees of epogmakende gebeure, wat op hulle beurt die 
gang van die kerk en die teologiese denke wesentlik bepaal het. Wanneer 'n sekere idee of 
epogmakende gebeurtenis die teologie beheer, ontstaan 'n paradigma wat vir 'n bepaalde 


tyd die christendom kenmerk. 


Die paradigma wat vir 'n tyd lank geld, bepaal dus die uitgangspunte van die 
teologie in daardie tydperk, sowel as die vorming van credo’s, bedieningsmodelle en 
roepingsvervulling van kerke. Ook die etiek is wesentlik daardeur beïnvloed. Wanneer 
die paradigma nie meer antwoorde vir die nuwe realiteite bied nie, vind daar soos in 
wetenskapsbeoefening 'n paradigmaverskuiwing plaas. Anders as in die wetenskap vind 
hierdie verskuiwing egter stelselmatig plaas en beteken dit dat twee paradigmas vir 'n 
tyd lank naas mekaar bestaan. Die oue faseer uit en word minder bepalend en die nuwe 
faseer in en word meer bepalend. Bosch (1991:186) wys hierdie tendens in historiese 
paradigmaverskuiwings duidelik uit in sy behandeling van missiologiese modelle. Die 


paradigma wat die beste antwoorde bied vir nuwe realiteite word die oorheersende. 


Die paradigmateorie, soos toegepas deur Bosch en Küng, bied 'n bruikbare sleutel om 
die vraag wat in hierdie hoofstuk aan die orde is, te beantwoord. Die vraag is: Kan daar 
sprake wees van 'n postsekulêre paradigma? Modernisme, met sy beklemtoning van die 
primaat van dierede en sy afskeid aan die metafisiese kan as 'n paradigma beskryf word. Die 
bepalende faktor is die menslike rede as die enigste bron van alle kennis en die aanname 
dat daardie kennis neutraal, sonder enige voorveronderstellings of waardeoordele ontgin 
kan word. Die lig van die rede bied aan mense lewensruimte en ontwikkel die samelewing. 
Die rede bied verder nuwe toepaslike en bruikbare sosiale teorieë wat die bestaan van 
mense ingrypend kan verbeter. Hierdie paradigma het die Westerse wêreld vir bykans 
drie eeue beheers. 'n Neweproduk hiervan is die sekularisme en die gevolge daarvan soos 
dit in die vorige hoofstuk uiteengesit is. Tans oordeel die verskeie filosowe, sosioloë en 
antropoloë, waarna reeds in die studie verwys is, dat modernisme sy trefkrag verloor 
het omdat dit nie meer antwoorde bied op die nuwe realiteite wat in die naoorlogse 
Westerse wêreld na vore kom nie. Die Verligting voldoen nie meer aan die mens se 
soeke na vervulling, betekenis en spiritualiteit nie en moes daarom plek maak vir 'n nuwe 


paradigma. Hierdie nuwe opkomende paradigma is postmodernisme. 

| | Postmodernisme 


Postmodernisme beskryf 'n nuwe determinant in die Westerse denke en kultuur. 
Hierdie determinant beinvloed denke en leefwyse, asook grafiese- en skilderkuns, 
letterkunde en argitektuur. Volgens Bauman (2004:238) beskryf die term die trekke van 
die sosiale kondisie wat oor die afgelope dekades in die welvarende Westerse samelewings 
ontwikkel het, en wat veral aan die einde van die twintigste eeu vorm aangeneem het. Kiing 
(1991:2) is van oordeel dat die ontstaan van hierdie nuwe sosiale kondisie teruggevoer 
kan word na 1918 met die einde van die Eerste Wéreldoorlog. Die tyd na die oorlog het 
die ineenstorting van die bourgeois samelewings en die Eurosentriese wéreld ingelui. 
In aansluiting by Kiing kan gesé word dat dit inderdaad so is dat die wéreld toe radikaal 
verander het. Tog kan hierdie verandering nie as 'n begin van 'n postmodernistiese 
paradigma beskou word nie, omdat die Westerse wéreld toe nog stewig in die greep van 


die Verligting met sy nuwe sosiale teorieé was. 


Die term en konsep ‘postmodernisme’ het eers populér geword na die publikasie 
van die Franse filosoof Lyotard se boek ‘La condition postmodern: rapport sur le savoir 
in 1979. Sedertdien het feitlik al die dissiplines in die geesteswetenskappe die realiteit 
van hierdie nuwe paradigma aanvaar en daaroor navorsing die lig laat sien. Volgens 
Lyotard (1991:xxiii) het die tyd van die meesternarratiewe, wat die dieper krag van 
die Verligting was, verbygegaan. Hierdie meesternarratiewe was die bepalende 
faktore van die Westerse kultuur en hieronder kan genoem word die christendom, die 
monargieé, die Verligting self, en ander institusies en groothede wat dominant was in 
die vorming van mense se denk- en leefwéreld. Hierdie meesternarratiewe het hulle 
funksie verloor omdat hulle nie meer die realiteite van 'n nuwe wêreld wat deur twee 
wêreldoorloë ingrypend verander is, kon beantwoord nie. Die geskiedenis het geëindig 
in die sin dat mense hulleself nie meer aangegryp voel deur die meesternarratiewe 
van die verlede nie. 'n Nuwe paradigma het ontwikkel wat krities was teenoor 
absolute waarheid en reglementering van die lewe. Beide die christendom en die 
Verligting word hierin krities bejeën en so ook die Marxisme en liberalisme. Die 
hele Westerse tradisie het ongeloofwaardig geword — selfs die idee van sekularisme. 
In sy beskrywing van die ontstaan van postmodernisme sê Gill (1997:17) dat geen 
meesternarratief van die verlede nog kan aanspraak maak op geloofwaardigheid nie. 
Modernisme het sy aanklank en aanslag begin verloor. 'n Nuwe paradigma met nuwe 
eienskappe en 'n nuwe meta-etiek hef ontwikkel. Hierdie paradigma tipeer Lyotard 


dan as die ‘postmodernisme’. 

Drie kenmerke van die opkomende postmodernisme moet bespreek word ten 
einde die vraag rakende die ontwikkelende postsekulére milieu te beantwoord. Hierdie 
kenmerke sluit in die siening oor die onhoudbaarheid van absolute waarheid, die 
gelykwaardigheid van godsdienste en die daaruit voortvloeiende prominensie van morele 
pluralisme. In aansluiting by die wetenskapsbeskouing van Kuhn, betoog postmoderne 
denkers dat waarheid relatief is omdat die soeke na waarheid plaasvind deur die bril 
van voorveronderstellings en daardeur ingeklee word. Wetenskap kan dus nie objektief 
beoefen word nie omdat die wetenskaplike ondersoek deur te veel voorafgaande 
omstandighede beinvloed word. Agter die ondersoek staan die ondersoeker met 
die belasting van 'n leefwêreld en 'n hele reeks lewensdeterminante, wat uiteindelik 
die ondersoeker se resultate 'n bepaalde kleur gee. As gevolg van die interaksie tussen die 
voorveronderstellings en die resultate van ondersoek word waarheid relatief. Wat vir 
een ondersoeker waar is, is nie noodwendig so vir 'n ander ondersoeker nie, omdat 
albei van verskillende voorveronderstellings gebruik maak. Derrida (2004:148) vra: Hoe 
kan een resultaat verhef word tot die enigste moontlike resultaat as dit inherent deur 'n 
voorveronderstelling bepaal word en wat gee dan aan so 'n voorveronderstelling meer 
geloofwaardigheid as aan 'n ander een? Die logiese antwoord op die vraag van Derrida 
is dat 'n resultaat hoogstens geldig kan wees langs ander resultate wat ook op geldigheid 
kan aanspraak maak omdat een voorveronderstelling nie meer geloofwaardig as 'n ander 


kan wees nie. 


Lyotard (2004:123) noem hierdie wyse van denke die nuwe kondisie van kennis. 
Kennis kan hoogstens geldig wees vir 'n bepaalde tyd. Daar kan dus nie absolute waarheid 
bestaan nie, want wat vir een persoon waar is, is nie noodwendig waar vir 'n ander 
persoon nie. Waarheid is relatief en die ou vorme van waarheid geld nie meer nie (Cupitt 
1999:218). Die konsekwensie van hierdie beskouing is ingrypend. Eerstens beteken dit 
dat die dominansie van die rede en die primaat van die wetenskap, soos wat dit in die 
Verligting gefigureer het, nou met agterdog bejeën word. So ook die makropolitieke 
sisteme en die sosiale teorieë wat in die Verligting as die redding van die wêreld 
voorgehou is. Pluralisme in idees en lewenswyse word opnuut waardeer (King 1991:20). 
Die rede kan ook nie as lewensbepalende beginsel bo die metafisiese gestel word nie, 
want wat gee aan denke meer geloofwaardigheid as geloof? Hoewel postmodernisme die 
christendom as meesternarratief van die Verligtingstyd en die voorafgaande tydperke 
krities bejeën en selfs afwys, gee dit weer ruimte aan godsdiens en spiritualiteit as deel van 
mense se leefwêreld. Daarmee saam word waarde toegevoeg aan die mens se emotiewe 


komponente, aan die belang van verhoudings, aan die estetiese en aan die volheid van 

die lewe. In hierdie opsig rig die nuwe kondisie op sigself op die herbetowering van die 
menslike ervaring (Ward 2003:130). Ook die etiese kan nie absoluut wees nie en etiese 


norme sal van tyd tot tyd en plek tot plek verskil. 


In hierdie verband identifiseer King (1991:20) die positiewe invloed wat meegebring 
word deur die verskuiwing van modernisme na postmodernisme. Hy oordeel dat die 
verskuiwing 'n ontwikkeling gebring het van 'n tegnokrasie, waar mense gedomineer 
word deur 'n tegnologie, tot een waar mense gedien word deur die tegnologie. Daar is 
'n skuif van 'n industrie wat die omgewing vernietig, tot 'n industrie wat die belange en 
behoeftes van mense bevorder met 'n onderliggende ekologiese sensitiwiteit. Die klem 
het verskuif van 'n lewe wat van buite af beplan, gereguleer en bepaal word, na 'n lewe 
waarin die innerlike behoeftes, verlangens en emosies van die mens weer aandag kry. Dit 
alles vind plaas omdat die primaat en die dominansie van die rede en die koue strewe na 


vooruitgang en ontwikkeling getemper word. 


Tweedens bevraagteken postmodernisme die idee dat 'n bepaalde godsdiens op 
uniekheid kan aanspraak maak. Die afbreek van die christelike geloof as meesternarratief 
het 'n nuwe siening van die verhouding tussen godsdienste teweeg gebring. Erkenning 
word verleen aan die belang en waarde van ander godsdienste en religieuse ervarings 
as bydraes tot die mens se belewenis van lewensvervulling. Soos wat daar in die 
wetenskappe en die filosofie nie aanspraak gemaak kan word op absolute waarhede nie, 
kan geen godsdiens aanspraak maak op absolute waarheid nie. Daarom is geen godsdiens 
uniek nie. Met hierdie beskouing gryp postmodernisme in op 'n basiese uitgangspunt wat 
in byna al die godsdienste leef, en dit is die aanspraak op uniekheid en die afwysing van 
ander godsdienste as valse godsdienste. As gevolg hiervan het 'n teologie van godsdienste 
ontwikkel, waarin deur middel van dialoog tussen godsdienste gepoog word om groter 
begrip tussen godsdienste en samewerking, met die oog op die vestiging van vrede in 
gemeenskappe, te bevorder. Sodanige samewerking word veral deur King (1997) bepleit. 
Hy is van mening dat daar nie vrede tussen nasies kan wees as daar nie vrede tussen 
godsdienste is nie, en dat vrede tussen godsdienste nie kan ontwikkel as daar nie dialoog 
tussen godsdienste is nie. Die tradisionele beskouings oor die missiologiese roeping van 
die christelike godsdiens het hiermee ook onder druk gekom. Missiologie as die oordrag 
van die christelike leer aan mense wat nie christene is nie, word ongeldig geag omdat die 
christelike geloof nie op 'n meerderwaardige leer kan aanspraak maak nie. Veel eerder 
moet godsdienste opgaan in onderlinge dialoog om onderlinge waarhede uit te ruil en 


mekaar so te verryk. Dieselfde geld etiese norme. 

Derdens bevorder postmodernisme morele pluralisme. Omdat waarheid relatief is en 
meer as een beginsel terselfdertyd op geldigheid kan aanspraak maak, kan daar nie so iets 
bestaan soos altyd geldende morele beginsels nie. Etiek is vloeibaar en kan van plek tot 
plek en van situasie tot situasie verskil. Postmodernisme verwerp die idee van absolute 
waarhede onderliggend aan etiese beginsels en norme. Die rigiede onderskeid tussen deug 
en ondeug, soos dit in die groot narratiewe van die Verligting (waarvan die christendom 
een is) beklemtoon word, word vervang met die genuanseerde idee van die ‘deugde van 
sommige’ en die ‘deugde van andere’. Relatiwisme kenmerk die etiek soos voorgehou in 
hierdie denkwyse. 'n Morele beginsel of 'n deug kan slegs gedeeltelik waar en toepaslik 
wees. Die mensdom moet dus diversiteit en pluralisme, as die feit van die hedendaagse 
lewe, aanvaar. Kiing (1991:20) betoog verder dat die Westerse mens beweeg het in 
die rigting van 'n postideologiese kultuur, wat toenemend georiënteer sal word na 
aanleiding van 'n pluraliteit van denke en kultuur. Daarom gebruik postmodernistiese 
etici graag die slagspreuke ‘nothing is sacred’ en ‘everything goes. Die morele pluralisme 
het reeds sy merk in die Westerse samelewings gemaak. Veral die huweliks- en 
seksuele etiek is daardeur beinvloed. Toenemend word die heteroseksuele monogame 
huwelik beskou as 'n tyd- en kultuurgebonde praktyk en nie as 'n skeppingsinstelling 
nie. Dreyer (2008:499) is in Suid-Afrika 'n eksponent van hierdie beskouing. In 
meer en meer lande word homoseksuele verbintenisse as huwelike erken en gesluit, 
en alternatiewe gesinstrukture word as normaal aanvaar. Verder word die seksuele 
losgemaak van die huwelik en word seksualiteit nie meer deur sedelike beginsels gedryf 
nie. Tydelike saamblyverhoudings het in die Westerse wêreld algemene praktyk onder 
jongmense geword. Die postmodernistiese mens wil los wees van beginsels, verpligtinge, 


verbintenisse en toewyding, omdat alle deugde relatief geword het. 


Postmodernisme as die nuwe geestesklimaat waarin die christelike etiek beoefen 
moet word, hou dus voordele en nadele vir die dissipline van christelike etiek in. Aan 
die een kant word godsdiens bevry van die dominansie van die rede en word erkenning 
verleen aan die paradigmagedrewenheid van wetenskap. Erkenning word ook verleen 
aan die teologie as legitieme wetenskap en die ‘reg’ van mense om te glo. Die metafisiese 
en mistiese kry weer 'n plek in die menslike belewingswêreld. Die heerskappy van die 
humanisme as die bepalende ideologie vir menseverhoudinge word bevraagteken en die 
kerk ontvang weer erkenning. Aan die ander kant verset postmodernisme sigself teen 
die uniekheid van die christelike geloof en die idee van altyd geldende leerstukke en 
geloofsinhoud, asook onveranderlike morele beginsels. Teenoor die christelike geloof se 


beroep op waarheid, bepleit postmodernisme pluralisme en relatiwisme. 

Om uiteindelik die vraag te antwoord of hierdie nuwe paradigma die weg vir 'n 
postsekulêre Weste berei, moet dieper ingegaan word op die nuwe klimaat wat vir die 
metafisiese geskep word. Ward (2003:130) wys daarop dat die verskynsel van spiritualiteit 
en ervaring besondere waardering binne postmodernisme ontvang. Sommige navorsers 
sien hierin 'n swaai na 'n postsekulêre lewensmilieu en gebruik die tese van Taylor (2007) 


as bewys daarvan. 


ND. oplewing van spiritualiteit 


In sy omvangryke werk A secular age sê Taylor (2007) dat dit vyfhonderd jaar 
gelede vir mense onmoontlik was om nie te glo nie. Dit was die tyd van betowering 
waarin die mens betower is deur die metafisiese en waarin geloof en die belewenis 
van die regering van God die daaglikse lewe verryk het. Modernisme met sy sekulêre 
lewens- en wêreldbeskouing het die tyd van betowering tot 'n einde gebring en'n era, 
wat beheers word deur harde realisme, ingelui. Die lewe het vir die mens sy betowering 
verloor as gevolg van die immanentisme en die strak reglementering van die lewe deur 
die rasionalisme en die nuwe sosiale teorieë wat daaruit voortgevloei het. Vandag is dit 
volgens Taylor (2007) vir die mens onmoontlik om te glo - anders as wat dit vyfhonderd 


jaar gelede was. Hierdie verskuiwing is meegebring deur modernisme. 


Hoewel Taylor (2007) nie werk met die hipotese van 'n ontluikende postmodernisme 
nie, gee hy ook 'n goeie beskrywing van die hedendaagse denkwêreld vanuit filosofiese, 
historiese, antropologiese en kultuurpsigologiese analises. Hy sien die huidige 
kultuurgewrig as 'n erfenis van die Romantiek en die Verligting (kyk Bernts 2013:226). 
Soos postmodernisme konkludeer Taylor dat die mens vandag in opstand kom teen die 
harde realisme van die modernisme en weer soek na betowering in die metafisiese en die 
Spirituele. Hy noem dit die strewe na ‘herbetowering’. Onder spiritualiteit verstaan hy 
‘volheid’. Die mens soek vandag die volheid van die lewe en hierdie volheid kan gevind 
word op verskillende wyses. Een daarvan is die godsdiens. Soos postmodernisme, werk 
hy dus in hierdie opsig ook nie met godsdiens as die enigste bron van spiritualiteit nie. 


Tog is dit 'n belangrike bron. 


Die vraag is nou: Is daar 'n verband tussen die soek na betowering (Taylor 2007) 
en spiritualiteit (postmodernisme) aan die eenkant en 'n merkbare oplewing van die 
christelike geloof aan die anderkant? Dui die soeke na spiritualiteit op 'n groeiende 


postsekularisme? Hoe impakteer hierdie verskynsels op godsdiens, geloof en christelike 

etiek? Ten spyte van die duidelike tendens van sekularisme in die Weste en die prosesse 
van ontkerkliking is daar tog navorsers wat 'n ommekeer in hierdie prosesse waarneem 
en tekens sien van nuwe vitaliteit in die soeke na spiritualiteit. Aan die einde van die 
twintigste eeu het Farley (1990:131) aangetoon dat daar in die VSA 'n skuif plaasvind 
van die episkopale, kongregasionalistiese en Presbiteriaanse tradisies na die Rooms- 
Katolisisme en ook na geloofstradisies wat ryk is aan mistiek en simboliek, soos die Islam 
en die hindoeisme. Verder identifiseer hy hierdie tendens in die opmerklike groei van 
fundamentalistiese groepe en die verskynsel van televisie-evangelisering waarin daar 'n 
sterk mistieke inslag te bespeur is. Hy beskou hierdie tendense as 'n teken van die soeke 
na spiritualiteit en selfs mistiek. Ter ondersteuning van die diagnose van Farley, kan daar 
ook gewys word op die opkomende tendens van informele praktyke onder mense, wat 
gerig is op die belewing van spiritualiteit en mistiek in kontras met die georganiseerde 
godsdiens van gevestigde kerke. Hierdie tendens verduidelik die opbloei van piëtisme, 
emosionele en entoesiastiese godsdiensbelewing soos dit ook na vore kom in die 
groeiende wêreldwye Charismatiese Beweging. In die Verenigde Koninkryk is groei 
in die christelike geloof alleen te bespeur in die groei van huiskerke wat hulle self tans 
identifiseer as'nuwe kerke’ (Brierley 1996). Die sosioloog Berger (1999:7) tipeer hierdie 
rigting in die christelike tradisie en die fundamentalistiese tradisie in die Islam as die twee 


grootste en dinamies groeiende komponente van godsdiens vandag. 


Nog meer interessant is die resultate van Martin (2011:105) se empiriese navorsing in 
sy studie oor die toekoms van die christelike geloof. Hy toon aan dat, met die uitsondering 
van Wes-Europa, die pentekostalisme en die evangeliesgesindheid groot deurbrake 
gemaak en veld gewen het in die globale gemeenskap. Van besondere belang in hierdie 
opsig is die ontwikkeling van die christelike geloof in Latyns-Amerika, Afrika, Rusland, 
China en die res van die Ooste. In sy opmerkings oor hierdie fenomeen sê Smith (2008:3) 
dat die christelike geloof lank nie meer as 'n Westerse godsdiens beskou kan word nie. 
Die gravitasiepunt van die christelike godsdiens het verskuif na die suidelike halfrond 
en die Ooste. Die opkoms van die christelike geloof in hierdie wêrelddele, wat twee- 
derdes van die wêreld bevat, is inderdaad merkwaardig. Wanneer hy hierdie onderskeie 
tendense in die verskuiwing en groei van die christelike geloof in berekening bring, kom 
hy tot die gevolgtrekking dat die huidige wêreld 'n oplewing van die christelike godsdiens 
beleef. Dieselfde kan egter ook van die Islam gesê word wanneer die groei van hierdie 
godsdiens in verskeie wêrelddele in berekening gebring word. Die verskynsel van die 
groei van godsdiens is volgens Smith (2008:177) 'n teken van die soeke na spiritualiteit 


en mistiek, en 'n morele begronding van die lewe vanuit hierdie hoeke. 

Maar wat van Wes-Europa? Om die impak van sekularisme in Suid-Afrika te peil, is 
die tendense in Wes-Europa belangrik om te peil. In hierdie opsig beklemtoon Martin 
(2011:93) aan die eenkant dat, volgens sy navorsing, daar weinig tekens te bespeur is 
dat godsdiens in Wes-Europa en Sentraal-Europa opbloei en dat 'God terug is in die 
denke en lewe van mense. Europa toon min getuienis van postsekularisme. Sigurdson 
(2010:177) wys aan die anderkant daarop dat sosioloë as gevolg van hierdie empiriese 
navorsingsresultate nou al hoe meer begin praat van die desekularisering van die 
samelewing en van 'n ‘herbetowering’ van die Westerse kultuur. Die uitkoms van die 
proses van sekularisme as die vrug van modernisme sedert die Verligting het nie, soos 
navorsers enkele dekades gelede verwag het, uitgeloop op 'n totale ineenstorting van die 
christelike geloof nie. Habermas (2010:18) huldig dieselfde oortuiging. Volgens hom het 
daar nie wesenlike agteruitgang van die christelike geloof plaasgevind nie, maar slegs 
'n verskuiwing in die rigting en verpakking van die godsdiens. Daarom huldig hy ook 
die standpunt dat die Westerse wêreld in 'n postsekularistiese paradigma inbeweeg. Die 
begrip 'postsekularisme' as beskrywing van die kontemporêre Westerse kultuur word 
ook gevind in die hedendaagse debatte in die radikale ortodoksie. 'n Voorbeeld hiervan 
is die werk van Milbank, Pickstock en Ward (1999). Die sosioloog Berger (1999:1) praat 
van die desekularisering van die wêreld, om te wys op die nuwe opkoms van godsdiens 


en gaan selfs so ver om te sê dat die sekularismeteorie vals is. 


Ziebertz en Riegel (2009:293) is ook hierdie mening toegedaan. Hulle identifiseer in 
Europa 'n oplewing in godsdiens en grond hulle bevinding op internasionale empiriese 
data. Voorts verwys hulle na verskeie aanwysers wat daarop dui dat godsdiens in Wes- 
Europa weer toeneem in relevansie op die openbare terrein. Hierdie relevansie beteken 
volgens hulle nie noodwendig 'n toename in betrokkenheid by die georganiseerde 
aksies van gevestigde kerke nie, maar kulmineer in 'n soeke na godsdiens as 'n bron van 
sosiomorele lewenskodes en inspirasie tot betrokkenheid by die problematiek van die 
samelewing. Die hernude belangstelling in godsdiens as 'n nuwe etiese oriëntasiepunt 
bring hulle tot die slotsom dat Europa ook inbeweeg in 'n postsekulêre paradigma 
(Ziebertz & Riegel 2009:300). Hierdie paradigma is hoofsaaklik christelik van aard in die 


sin dat daar 'n nuwe belangstelling is in christelike moraliteit. 


Die getuienis oor die moontlikheid van 'n opkomende postsekulêre paradigma in 
Wes-Europa is wyd uiteenlopend soos die ondersoeke van bogenoemde navorsers aandui. 
Tog is daar genoeg gegewens hieroor beskikbaar om vanuit die klassiek gereformeerde 


tradisie 'n voorlopige antwoord te bied op die vraag wat in hierdie hoofstuk aan die orde is. 

Het christelike etiek te doen met 'n nuwe postsekulêre paradigma? Teken hierdie 
gegewens 'n nuwe prentjie oor die huidige stand van die christelike geloof in Wes-Europa 
en kan mens dus konkludeer dat Westers georiënteerde samelewings in ander wêrelddele 


dieselfde tendens toon? 


N, Nuwe paradigma? 


Op die oog af blyk dit dat daar duidelike empiriese gegewens is wat die siening kan staaf 
dat Wes-Europa 'n postsekulêre era betree. Sou dit beteken dat daar vir die kerk en die 
christelike etiek nuwe moontlikhede is om die nuwe geestelike milieu te akkommodeer 
en aan te wend in die opbou van 'n relevante christelike etos? Op die oog af lyk dit so. Tog 
roep hierdie verskynsel ook ernstige vrae op wanneer die wesenstrekke van die huidige 
tydsgewrig getoets word aan die klassiek gereformeerde teologie. Die siening dat die 
christelike moraal in 'n opkomende postsekulêre paradigma weer relevant word kan nie 
sonder meer aanvaar word nie, omdat tersaaklike vrae vanuit die gereformeerde tradisie 


aan die orde gestel kan word. 


Die eerste vraag is of die tradisionele grondslag van die Godsleer van die christelike 
teologie, soos dit oor eeue deur kerke wêreldwyd bely is, weer in plek gestel word. Die 
christelike tradisie leer die bestaan van die Drie-enige God - Vader, Seun en Heilige 
Gees. Die godsbeeld van die postmodernisme beskryf God in baie algemene terme as 
die God wat in alle godsdienste op verskillende manier bely word. Die godheid van 
Christus en die realiteit van die inwonende Heilige Gees word nie noodwendig aanvaar 
nie. Die tradisionele Godsleer van die christelike geloof, soos vervat in die ekumeniese 
konfessies, lê ten grondslag aan die hele teologie en 'n nivellering hiervan sou beteken 
dat die christelike teologie van sy grondslag ontneem word. Is daar dan nog sprake van 
'n christelike teologie? Postmodernistiese teoloë het probleme met die menswording, 
opstanding en hemelvaart, en wederkoms van Christus, met die idee van 'n komende 


koninkryk en met die totale verdorwenheid van die menslike natuur. 


Tweedens moet gevra word hoe die Skrif gesien word in die ontwikkeling van die 
sogenaamde postsekulêre etos. In die tradisionele gereformeerde teologiese denke word 
die Skrif gesien as die besondere openbaring van God en as die nadere verklaarder van 
sy openbaring in die natuur. Hierdie oortuiging het uitgegaan van die aanvaarding 
van die goddelike gesag van die Skrif en die verligtende rol van die Heilige Gees in die 


vertolking en toepassing van die Skrif. Die gesag van die Skrif is deur Calvyn en Barth 

as die hoofeksponente van hierdie tradisie hoog geag, al is dit met verskillende aksente. 
Modernisme het hierdie tradisie onder groot druk geplaas. Onder invloed van die 
rasionalisme het nuwe sienings van die Skrif posgevat en is die aanvaarding van die gesag 
van die Skrif tersyde gestel. Veral die ontmitologisering van die skrif soos deur Bultmann 
(1967:250) voorgestaan, het veld gewen en in 'n groot mate die Skrifbeskouing van die 
liberale teologie geword. Sekularisme het dus afskeid geneem van die aanvaarding van 
die gesag van die Skrif en die bemiddeling van die Heilige Gees in die verstaan daarvan. 
Verskeie interpretasieteorieë wat uitgaan van die liberale Skrifbeskouing het sedertdien 


die lig gesien. 


Het die postsekularisme hierin 'n verskil gebring? Daar is nie tans enige studie wat 
aandui dat die belydenis van die gesag van die Skrif, soos dit tradisioneel in gereformeerde 
kringe aanvaar is, in die postsekulêre denke weer aan die orde kom nie. Die hedendaagse 
etiese diskoerse gee oor die algemeen nie blyke van sodanige ommekeer nie (kyk 
Wogaman 1993). Met enkele uitsonderings, soek die etiese diskoerse meer lig by die 
filosofies etiese debatte as by die Skrifopenbaring soos in die gereformeerde teologies 
etiese tradisie. Die postsekularisme is ingestel op die herlewing van spiritualiteit, maar dit 
is 'n a-dogmatiese spiritualiteit waarin die mens se ervaring van die metafisiese die toon 
aangee en nie die leer oor God en die Skrif nie. In hierdie ervaring is God maar net een 


rolspeler. Hierdie spiritualiteit het skynbaar nie veel belangstelling vir die Skrifleer nie. 


Derdens moet die postsekularisme se siening van die kerk ondersoek word. Empiriese 
ondersoeke toon nie aan dat die mense se nuwe belangstelling in die metafisiese en in 
spiritualiteit dui op enige beweging terug na die kerk nie (Ziebertz & Riegel 2009:293). 
Die prosesse van ontkerkliking in Wes-Europa wat De Graaf (2013) en Becker (2013) 
beskryf gaan steeds ongehinderd voort. Die kerk word wel nog erken as 'n belangrike 
morele agent wat 'n positiewe rol in die samelewing kan speel, maar meer as dit is die 
kerk nie. Kerke word nie gemeet aan hulle wese as die unieke volk van God nie, maar 
aan die sosiale betekenis wat hulle het. 'n Lewende kerk is 'n sosiaal betrokke kerk. Soos 
deur die genoemde navorsers uitgewys, sien mense nie meer die noodsaak van kerklike 
betrokkenheid nie, want spiritualiteit kan ook buite die geinstitueerde kerk gevind word. 
Min belangstelling word getoon vir die missiologiese roeping van die kerk en missionêre 
getuienis word selfs met suspisie bejeën. Die kerk het volgens postmodernisme nie die reg 
om die christelike godsdiens aan ander oor te dra nie, omdat die christelike geloof nie die 
enigste bron van die belewing van spiritualiteit is nie. Hoogstens kan die kerk saam met 


ander godsdienste na die waarheid soek. Hierdie beskouing van die kerk kom veral na 

vore in die ontluikende ‘teologie van godsdienste’ soos bekendgestel en uitgedra deur die 
Wereldraad van Kerke sedert 1991. 


In die vierde plek kan gevra word of die sogenaamde postsekulêre paradigma aansien 
gee aan die christelike moraal in die hedendaagse Westerse wêreld. Moltmann (2012:25) 
wys daarop dat hedendaagse christelike etici in Duitsland nie oortuig is dat 'n eiesoortige 
christelike etiek nog moontlik is nie. Die christelike moraal is nie onderskeibaar van 
die moraal wat ander ideologieë en godsdienste voorhou nie. Christene het, volgens 
hierdie etici, nie noodwendig beter idees oor die oplossing van etiese probleme in die 
samelewing as ander etici nie. Daar is slegs een algemene natuurlike moraal wat beide 
christene en niechristene onderhou. So wys hulle daarop dat daar byvoorbeeld nie werklik 
andersoortige christelike oplossings is vir die gebruik van kernkrag of vir genetiese 
manipulasie nie. Verder oordeel hierdie etici, volgens Moltmann (2012:25), dat christene 
vandag net so pragmaties en verantwoordelik in etiese besluitneming moet optree as 
mense van ander oortuigings. Daar is nie 'n verskil nie. Ook meen hulle dat verskille 
in etiese besluitneming nie net tussen christene en ander na vore kom nie, maar dat 
dieselfde verskille ook tussen christelike tradisies voorkom. Die Rooms-Katolieke werk 
met natuurreg, die Lutherane met die idee van twee koninkryke en die gereformeerdes 
met die koningskap van Christus. Hierdie tradisies kom dikwels by teenoorstaande 
oplossings uit. Daar is dus nie 'n eiesoortige christelike etiek nie. Hulle bevraagteken dus 
die bestaan van 'n christelike etos in die postsekulêre wêreld. Hierdie tendens in die etiese 
diskoerse, soos Moltmann dit in Duitsland identifiseer, kom op 'n wye vlak in die etiese 


diskussies in Europa voor en spoel oor na ander Westers georiënteerde samelewings soos 
Suid-Afrika. 


O Gevolgtrekking 


Hoewel verskeie sosioloë en filosowe die opkoms van 'n postsekulêre kultuur in die 
Weste identifiseer is daar, myns insiens, nie genoeg rede om te praat van 'n teologiese en 
kerklike reformasie nie. Habermas (2008:17) oordeel dat die christelike geloof net 'n nuwe 
verpakking het of 'n nuwe rigting inslaan. Dit is duidelik dat hy met 'n baie 'n breë konsep 
van christelikheid werk. Die ‘nuwe rigting’ verloën steeds die fundamentele vertrekpunte 
van die christelike geloof soos die belydenis van die Drie-enige God, die menswording 
van Christus, die gesag van die Skrif, die roeping en opdrag van die kerk en die unieke 
aard van die christelike etiek. Wat maak die sogenaamde postsekularisme dus anders as 


die sekularisme? Hoogstens gun dit weer ruimte vir die aanvaarding en belewing van 

die mistieke en die metafisiese - niks meer nie. Daar kan met die argument van Brown 
(2004:41) saamgestem word wanneer hy na bespreking van die verskillende teorieë 
bevind dat die sekularisme teorie moontlik 'n mite mag wees, maar nie die sekularisme 
self nie. Hy volstaan met sy standpunt dat sekularisme 'n feit is en staaf dit met baie 
gegewens wat die resultaat is van verskillende sosiologiese meetinstrumente. Dit sal die 
taak bly van die christelike etiek om te midde van hierdie geestesklimaat die eie aard van 
die christelike moraal te ontgin en toe te pas as 'n relevante en lewensveranderende etos 


in die wêreld vandag. 


Die volgende hoofstukke spits dan juis hierop toe. Wat in hierdie poging eerste aan 
die orde kom, is die formulering van 'n hermeneutiek vir christelike etiek gegrond op 
tradisionele gereformeerde teologiese vertrekpunte. Die volgende drie hoofstukke word 


daaraan gewy. 

SSS 
n Hermeneutiek vir 


christelike etiek: 
Die natuurreg 


Waaruit put 'n unieke christelike etiek? 


Hierdie vraag kom aan die orde wanneer besin word oor die rol wat christelike etiek 
kan speel in die sekulêre milieu waarin christene in die Westerse kultuur hulleself bevind. 
Postsekulêre denkers reageer negatief op die uitdrukking: ‘unieke christelike etiek” met 
'n ‘eie bron van beginsels’, en soek eerder na die ontwikkeling van 'n universele etiese 
rigting waarin ideologieë, godsdienste en ander denkstelsels elk 'n bydrae lewer om 'n 
universele etiese rigting daar te stel wat die sekulêre milieu oortuigend kan aanspreek. 
Volgens hierdie beskouing moet daar nie meer gesoek word na 'n christelike etiek met 
eie bronne van norme en beginsels nie. Christene moet volgens hierdie standpunt eerder 
hulle gewig agter die uitbou van 'n universele etiek ingooi en op hierdie wyse bydra tot 
die ontwikkeling van die samelewing. Vrae soos die volgende word daarom toenemend 
gevra: Bring christelike etiek werklik andersoortige morele beginsels na vore as wat in 'n 
sekulêre etiek nagestreef word? En indien wel, kan so 'n unieke christelike etiek die mens 
van vandag nog aanspreek? En: Watter hermeneutiek lê onderliggend aan so 'n christelike 
etiek wat die bestaan daarvan regverdig? Hierdie vrae benodig verdere besinning en 
hiertoe het die onlangse werk van Moltmann (2012) bygedra. Teen die agtergrond van 
hierdie diskoers beskryf Moltmann (2012:35) christelike etiek as 'n koninkryksetiek wat 


diep ingebed lê in 'n transformerende christologie. Hy gebruik in teenstelling met Barth 

se 'christologiese eskatologie’ die begrip ‘eskatologiese christologie’ en bedoel daarmee, 
dat christelike handelinge gemotiveer word deur die beloftes van transformasie wat 
dwarsdeur die Skrif te vinde is en wat vervulling vind in Christus. Daarom is christelike 
etiek vir hom ook 'n dissipelskapsetiek gemodelleer op die etiek van Jesus self. Hy maak 
dus 'n saak uit vir 'n unieke christelike etiek met eie bronne vir die formulering van 
beginsels en norme. Hierdie bydrae wil ook, soos Moltmann, 'n saak uitmaak vir die 
behoud van 'n unieke christelike etiek ten spyte van raakpunte met ander etiese stelsels en 
die bruikbaarheid daarvan. Christelike etiek het wel raakpunte met ander etiese stelsels 


maar het ook 'n eie hermeneutiek en 'n eiesoortige doel. 


Hierdie betoog gaan egter verder as wat Moltmann sê. Die uitgangspunt in hierdie 
betoog is dat christelike etiek rus op die totale godsopenbaring. As vertrekpunt vir die 
fundering van 'n eietydse unieke christelike etiek word dus die aanvaarding van die 
openbaring van God in die verlede, hede en toekoms gekies, en wat daardie openbaring 
inhou vir die morele handelinge van christene in hulle omgewing. Die sentraal teoretiese 
argument wat hier aangebied word, is dat die christelike etiek uniek is omdat dit 'n etiek is 
wat vloei uit die openbaring van God en wat uiteindelik diep ingebed lê in die idee van die 
koninkryk van God en inhoudelik genormeer word deur die skriftuurlike christologie. In 


die volgende drie hoofstukke word hierdie argument ontvou. 


No openbaring van God 


In sy artikel oor die relevansie van die etiek van die Ou Testament verduidelik Carroll 
(2011:561) die verskillende epistemologiese modelle wat tans deur teoloë gebruik word 
om die betekenis van die Ou Testament vir die christelike etiek aan te dui. Hy gee 'n 
opsomming van elk en beoordeel die probleme sowel as die waarde wat elkeen van 
hierdie paradigmas oplewer. Hierdie betoog gaan nie in op die epistemologiese modelle 
nie. Die belangrike punt wat hy maak is dat die Skrif beide literatuur en Skrif is en dit 
bemoeilik die interpretasie van die Skrif. Wat al die modelle aandui is dat 'n letterlike 
verstaan van die Skrif, en veral dan die Ou Testament, die leser nie noodwendig bring by 


die ware betekenis van christelike etiese beginsels nie. 


Die punt wat Carroll maak is belangrik omdat christelike etiek maklik kan fouteer 
deur Skrifberoepe waarin die letterlike betekenisse van Bybeldele losgemaak word van 
die kulturele konteks van die Skrif, sowel as die konteks van die Skrif as geheel. Die 


benadering staan bekend as die ‘bewysteks’ (loca probantia) benadering omdat daar vir 

elke etiese beginsel 'n Bybelteks as bewys gesoek word. 'n Voorbeeld hiervan is om 
byvoorbeeld die reg van doodstraf te grond op Genesis 9:6 en Romeine 13 sonder om 
aandag te gee aan die getuienis van die konteks en verdere getuienis van die Skrif self. 
Hier word nie ingegaan op die etiek van doodstraf nie omdat dit reeds elders aangespreek 
is (kyk Vorster 2004:171). Die gebruik van bogenoemde 'bewystekste'is problematies. Die 
feit is omdat doodstraf vir moord in die Bybelverhale self nie konsekwent toegepas is nie. 
Die hantering van die moorde deur Moses en Dawid getuig hiervan. Voorts gee hierdie 
benadering nie blyke van die eiesoortige manier waarop doodstraf in die Ou Testament 
hanteer is nie. De Vaux (1988:158) en Douma (1996:234) gee elkeen aan sekere aspekte 
van hierdie eiesoortige manier 'n goeie oorsig. Die Nuwe Testamentiese lig op vergifnis 
word ook geignoreer. Die voorbeeld van doodstraf word gebruik om aan te toon, hoe 
gevaarlik die ‘bewysteks benadering’ in die christelike etiek kan wees. Douma (1996:363) 
noem hierdie Skrifgebruik 'biblisisme' en verstaan daaronder: 


[D]ie appel op die Skrif deur gebruik te maak van Bybeltekste op 'n geïsoleerde wyse deur die 
tekste uit te lig uit hulle onmiddellike kontekste en uit die geheel van die Skrif (bl. 363) (kyk 
ook Ritschl 1999:255). 


So 'n etiek is ongeloofwaardig omdat dit op 'n oppervlakkige manier met die openbaring 
van God omgaan. Hierdie benadering bring die relevansie van christelike etiek te midde 
van die groot etiese problematiek van 'n sekulariserende samelewing in gedrang, omdat 
dit óf simplistiese antwoorde bied óf geen antwoorde bied as ‘bewystekste’ ontbreek nie. 


Wogaman (1993:278) dui die regte koers aan met sy pleidooi vir 'n oper en dieper 
gebruik van die Skrif waarin etiek ingetrek word in 'n teologiese beredenering wat meer 
is as historiese eksegese.” Hy wys daarop dat die teoloog naas die Skrif ook die christelike 
tradisie, ervaring en rede moet gebruik in die formulering van toepaslike en relevante 
etiese beginsels. 'n Openbaringsbenadering gee juis aan die benadering wat Wogaman 
bepleit beslag, omdat die openbaring van die Drie-enige God meer is as die openbaring 
in die Skrif alleen. 'n Openbaringsbenadering sal ook wyer gaan as Barth se christologiese 


benadering en Moltmann se eskatologiese christologiese benadering. 


Die openbaringsbenadering word treffend uitgedruk in 'n tradisionele belydenisskrif 
in die gereformeerde tradisie, naamlik die Nederlandse Geloofsbelydenis (2003) artikel 
2 van hierdie belydenis handel oor die wyse waarop kennis van God bekom kan word. 
Hierdie artikel lui soos volg: 


Ons ken Hom deur twee middele: Ten eerste deur middel van die skepping, onderhouding 
en regering van die hele wêreld. Dit is immers voor ons oë soos 'n mooi boek waarin alle 
skepsels, groot en klein, die letters is wat ons die onsigbare dinge van God, naamlik sy ewige 

krag en goddelikheid, duidelik laat sien, soos die apostel Paulus sê (Rom 1:12). Al die dinge 
is genoegsaam om die mense te oortuig en hulle alle verontskuldiging te ontneem. Ten tweede 
maak Hy Hom deur sy heilige en Goddelike Woord nog duideliker en meer volkome aan ons 
bekend en wel so veel as wat vir ons in hierdie lewe nodig is tot sy eer en tot die saligheid van 
hulle wat aan Hom behoort. Skrifverwysings: Ps 19:2; Ef 4:6; 1 Tim 2:5; Deut 6:4; Mal 2:4; 1 
Kor 8:4, 6; 1 Kor 12; 1 Kor 1. (bl. 5) 


Hierdie artikel van die Geloofsbelydenis is gegrond op die Institusies van Calvyn ([1559] 
1984:6:1:26). 


Hierdie gegewens, saamgelees met Johannes 1:1, lei tot die gevolgtrekking dat God 
homself op drie wyses openbaar: Hy openbaar hom in die skepping, onderhouding en 
regering van alle dinge. Hierdie openbaring kan genoem word die ‘boek van die natuur’. 
Voorts openbaar Hy hom in die geskrewe Woord en derdens in die vleesgeworde 
Woord, Jesus Christus. Hierdie drie openbaringswyses maak dit vir mense moontlik 
om God te ken. Hierdie openbaringswyses is die bron vir die vasstelling en formulering 
van etiese beginsels. Christelike etiek word dus gebou op die openbaring van God soos 
daardie openbaring tot ons kom in die boek (woord) van die natuur, die geskrewe 
Woord en die mensgeworde Woord, Jesus Christus. Vervolgens word aandag gegee 
aan elkeen van hierdie openbaringswyses en die betekenis daarvan vir die hermeneutiek 


van christelike etiek. 


IB Die boek van die natuur (skeppingsgawes of natuurreg] 


Hoewel gereformeerde teoloë dit grotendeels eens is dat teologiese etiek ten diepste 
'n Bybelgefundeerde etiek is en behoort te wees (Wogaman 1993:278; Geisler 2010:123), 
kom die rol van die openbaring van God in die boek van die natuur, soos die rol van 
die rede, tradisie, geskiedenis en veral die natuurwetenskappe in die positivering van 
christelike norme ook al hoe meer ter sprake (Jones 2001:16; Porter et al. 2003:708). Etici 
ontgin al hierdie bronne in besinning oor etiese norme vir 'n moderne omgewing waarin 
bio-etiek en eko-etiek hoog op die agenda is (Taylor 2010:405). In hierdie opsig ontwikkel 
daar 'n groeiende belangstelling in die getuienis wat die natuurwetenskappe kan bied. In 
hierdie verband kan gewys word op die insigte van die paleontologie, fisika en genetika 
ten opsigte van evolusionêre ontwikkeling van die aarde en natuurlike spesies. Daar 
kan byvoorbeeld gewys word op die onlangse publikasie van Pope (2007:8), waarin hy 
betoog dat die nuwe kennis van menslike evolusie versoen kan word met die christelike 


etiek mits die insigte van die godsdiensfilosofie en die ontwikkeling van godsdiens self in 

berekening gebring word (Pope 2007:30; kyk ook Schwarz 2013). Die openbaring in die 
‘boek van die natuur’ kom na vore in die etiek in die vorm van die natuurreg wat in kort 
beteken dat elke mens as skepsel van God 'n ingebore sin vir reg en verkeerd het. Hierdie 
idee het oor die eeue heen in die verskillende teologiese tradisies gefigureer (VanDrunen 
2010). Ook in die reformatoriese tradisie het verskillende perspektiewe op die natuurreg 


die lig gesien. 


In die twintigste eeu is die idee van die natuurreg en die moontlike rol daarvan in 
die uitbou van 'n christelike etiek aanvanklik in die reformatoriese tradisie met suspisie 
bejeën. Dit was veral Barth se afwysing van natuurlike teologie binne die milieu van die 
opkoms en katastrofiese gevolge van die nasionaal-sosialisme, wat etici versigtig gemaak 
het vir 'n positiewe evaluering van natuurreg. In gereformeerde kringe het Berkhouwer 
(1957), Van Til (1977) en Douma (1973:70) se kritiese vrae hieroor verder gelei tot 
versigtigheid vir die gebruik van die konsep van natuurreg. Die rol wat natuurteologie 
gespeel het in die uitbou van apartheidsteologie in Suid-Afrika deur byvoorbeeld Malan 
(1964:87), Du Toit (1977:330) en Treurnicht (1975:12) het ook tot hierdie suspisie 
bygedra. Grabill (2006:4) toon aan dat gereformeerde belangstelling in natuurreg in die 
twintigste eeu om hierdie redes gekwyn het. 


Die situasie het egter verander en etici toon nuwe belangstelling in die idee van 
natuurreg en die rol van natuurreg as bron vir christelike etiek. Die idee wek soveel 
aandag dat Grabill (2006) 'n publikasie uitgegee het oor die ‘herontdekking’ van die 
natuurreg in die reformatoriese etiek. Daar kan in hierdie opsig ook verwys word na die 
resente werke van VanDrunen (2010, 2014) oor die ontwikkeling van die leer oor die 
twee koninkryke en natuurreg in die gereformeerde tradisie en die implikasies daarvan 
vir positiewe reg en etiek. Hierdie proses is ook nie net in die gereformeerde etiek aan die 
gang nie. In die ontwikkeling van die Rooms-Katolieke etiek na Vatikaan II het die idee 
weer baie belangstelling gaande gemaak (Weiler 2003:706). Veral die werk van Jacgues 
Maritain (1949) het baie bygedra tot die uitbou van 'n Rooms-Katolieke leer oor die 
natuurreg. Porter et al. (2003) se werke hieroor is ook baie prominent in die hedendaagse 


Rooms-Katolieke etiek. 


Die vraag oor die geldigheid van die gebruik van sulke 'buitebybelse bronne’ in 
gereformeerde teologiese etiek word nou weer toenemend geopper. Is dit geldig om op 
grond van God se openbaring in die natuur te betoog, dat buiten die Skrif ook tradisie, 
geskiedenis, natuurwetenskappe, die rede en die insigte van ander lewensbeskouings 


'n rol kan speel in die identifisering en formulering van christelike etiese beginsels? 

Wanneer die relevansie van christelike etiek in die sekularistiese samelewing onder die 
soeklig kom, is dit nodig om hieroor dieper te besin. Hierdie hoofstuk gee aandag aan 
hierdie vraag. Die hoofstuk word opgevolg deur twee hoofstukke oor die rol wat die 
geskrewe Woord en die christologie onderskeidelik in 'n etiese hermeneutiek vervul. 
Uiteindelik word afgesluit met 'n gevolgtrekking oor die moontlike plek en betekenis van 


natuurreg in christelike etiek. 


Teenoor die versigtigheid en suspisie jeens die idee van natuurreg in die 
twintigste-eeuse gereformeerde etiek word in hierdie hoofstuk betoog dat die 
idee van natuurreg soos dit ontwikkel het in die Reformasie en tans weer in nuwe 
navorsing aan die orde gestel word, tog onder bepaalde voorwaardes, 'n waardevolle 
en selfs noodsaaklike basis kan wees vir die positivering van christelike norme in 'n 
era van sekularisme. Die betoog wil die positiewe assessering van natuurreg en die 
negatiewe assessering daarvan aan die orde stel deur veral te wys op die sienings van 
Calvyn en Barth en die eksponente wat hulle nagevolg het. Calvyn word aan die orde 
gestel omdat gereformeerde teoloë, filosowe en historici sedert 1990 oor hierdie saak 
meer na hom verwys as na enige ander protestantse teoloog (Grabill 2006:14), en 
die siening van Barth word bespreek omdat sy invloed gelei het tot die kwyning van 
belangstelling in die konsep gedurende die eerste helfte van die twintigste eeu. Na die 
bespreking van die twee gedagterigtings sal gepoog word om 'n moontlike oplossing 


aan te bied. 


Die standpunt van Calvyn en die gereformeerde tradisie 


Die konsep natuurreg as basis van die positiewe reg en die positivering van morele 
norme het 'n lang historiese verloop. Hierop word in hierdie hoofstuk nie ingegaan 
nie. Hoe die idee in die platoniese, aristoteliaanse en neo-Platonisme gebruik is, word 
goed deur Weiler (2003:703) uiteengesit. Hy toon onder meer ook aan hoe Thomas 
Aquinas daaraan teologiese beslag gegee het en hoe dit daarna 'n wesentlike deel van die 
kanonieke reg en die Rooms-Katolieke etiek geword het, en ook in die Protestantisme 
verder toegepas is. Wat hier ter sake is, is die siening van Calvyn omdat hy die fondament 


gelê waarop die volgelinge van die Reformasie gebou het. 


Calvyn het egter nooit 'n sistematiese uiteensetting van sy siening oor die natuurreg 


gegee nie (Schreiner 1991:77). Sistematiese uiteensettings is verskaf deur van sy volgelinge 

soos Vermigli, Zanchi, Turretin en Althusius waarin hulle hul op Calvyn beroep. Grabill 
(2006), Witte (2007) en VanDrunen (2010) bespreek die standpunte van hierdie outeurs 
breedvoerig. Die konsep ius naturalis of lex naturae, tesame met sy sienings oor beginsels 
van algemene genade, die leer oor die voorsienigheid van God en die regte van individue, 
vorm die grondslag van Calvyn se verstaan van die burgerlike regering en wat daarmee 


saamhang. 


Om sy beskouing in perspektief te plaas moet daar eers gelet word op sy siening van 
die algemene goedheid (genade) van God aan alle mense, en die skepping van die mens 
na die beeld van God (imago dei). Volgens Calvyn het God sy algemene goedheid aan 
alle mense bewys deur aan hulle skeppingsgawes te gee soos 'n sin vir die sedelike en 'n 
behoefte aan godsdiens (semen religiones). Hoewel hy nie self die woord ‘skeppingsgawes’ 
gebruik nie, vat die term tog Calvyn se siening goed saam. As bewys daarvan verwys 
hy na die profane skrywers en sê dat die mate waarin hulle die waarheid gevind het, die 
oorvloedige seëninge wat God aan die gevalle mens oorgelaat het, toon. Ongelowiges 


ontvang dus ook 'n sin vir die estetiese en die etiese. Hy sé: 


So dikwels as ons ons met die profane skrywers besig hou, moet ons deur daardie lig van die 
waarheid wat in hulle werke 'n besondere glans afgee, vermaan word dat die mens se verstand 
tog met uitnemende gawes van God beklee en getooi is al het dit van die ongeskonde toestand 
daarvan afvallig en bedorwe geword (Calvyn [1559] 1984:2:2:15). 


Alle mense ontvang dus skeppingsgawes as gevolg van die algemene goedheid van God 
(kyk ook Leith 1989:184). 


Verder beroep Calvyn hom op die skriftuurlike leer van die mens as geskape na die 
beeld van God (imago dei). Die feit dat die mens na die beeld van God geskape is, is volgens 
Calvyn die eerste van uitnemende gawes wat aan alle mense gegee word. God het die 
mens na sy beeld geskape en hierdie beeldskap is teenwoordig in alle mense. As gevolg van 
hierdie skeppingsbeginsel beklemtoon Calvyn die waardigheid van elke mens. Hoewel 
hy nie die term menswaardigheid gebruik nie, betoog hy tog dat die mens beklee word 
met 'n sekere status. Mense is die mees edele van God se skepping en hierdie feit is bewys 
van God se regverdigheid, wysheid en goedheid (Calvyn [1559] 1984:1:15:1). Die mens 
is die spieël van God se goddelike heerlikheid en dit is die mens se mees uitsonderlike 
kwaliteit (Calvyn [1559] 1984:1:15:4). Hierdie spieëlbeeld is veral geleë in die ‘verligting 
van die verstand en die regskapenheid van hart.’ Hoewel hierdie beeld bedorwe geraak het 


as gevolg van die sonde, is dit nie ‘volkome (in die mens) tot niet gemaak en uitgewis nie’ 

(Calvyn [1559] 1984:1:15:4). Die volledige herstel daarvan vind egter alleen plaas deur die 
tweede Adam, Christus. Alle mense ontvang dus 'n kennis van God uit die skepping en 


die verlossing. 


Wat het gebeur met die ingeskape menswaardigheid van die mens na die sondeval? 
Om Calvyn se siening hieroor te verstaan moet onderskei word tussen sy soteriologie en 
antropologie. As gevolg van die sondeval het die gevalle mens sy vrye wil en sy vermoë 
om uit sy verdorwe toestand te ontsnap totaal verloor. Gesien vanuit 'n soteriologiese 
perspektief het die mens totaal verdorwe geraak en onbekwaam tot enige goed. Hierdie 
verdorwenheid strek deur die hele mensdom en die vroeë skrywers het dit getipeer met 
die begrip ‘erfsonde’ (Calvyn [1559] 1984:2:1:5). Die oorspronklike sonde (erfsonde), is 
volgens Calvyn ([1559] 1984:2:1:8): 


[D]ie oorerflike boosheid en bedorwenheid van ons natuur wat oor alle dele van ons siele 
versprei is. Dit maak ons in die eerste plek skuldig aan die toorn van God en bring ook in 


[mense] werke voort wat die Skrif werke van die vlees noem. 


Ten spyte van die skeppingsgawes aan alle mense, is die mense vanweë die sondeval 
totaal verdorwe en nie in staat om hulle eie redding te bewerk nie. Die enigste weg 
tot saligheid vir die in-sonde-gevalle mens is die vrye genade van God, uitgedruk 
in die soenoffer van Christus, wat bewerk word deur die Heilige Gees en wat deur 
die hulpelose sondaar langs die weg van geloof en verootmoediging ontvang word 
(Calvyn [1559] 1984:3:1:1). 


Benewens hierdie soteriologie baseer Calvyn sy antropologie en etiek op die imago 
dei. Alhoewel die mensdom se vervreemding van God as gevolg van die sondeval en 
mense se totale verdorwenheid lei tot die skending van die imago dei, word die beeldskap 
van God in die mens nie vernietig nie. Hy sê: 

Hoewel ons daarom toegee dat die beeld van God nie volkome in hom [Adam] tot niet gemaak 


en uitgewis is nie, was dit nogtans so bedorwe dat die oorblyfsels daarvan verskriklik misvorm 
is (Calvyn [1559] 1984:1:15:4). 


Alleen in Christus word die regskapenheid herstel. Daarby sê hy egter: 


Tog wil God nie hê dat ons ons vroeëre adel moet vergeet wat Hy aan ons vader, Adam, verleen 
het nie, aangesien dit ons tereg behoort op te wek om ons vir regverdigheid en goedheid te 
beywer (Calvyn [1559] 1984:2:1:3). 


Mense behou die waardigheid van hoe hulle geskep is en hulle moet die 


verantwoordelikhede wat daaruit voortkom, nakom. 


aa 

In sy uiteensetting van die reikwydte van die christelike liefde verwys Calvyn na die 
opdrag wat lé in die feit van die mens se beeldskap van God. Hy sé dat die Here ons gebied 
om aan alle mense goed te doen, al is 'n groot deel van hulle ‘dit nie waardig as hulle op 
hulle eie verdienste getakseer word nie’ (Calvyn [1559] 1984:3:7:6). In dieselfde pleidooi 
roep hy gelowiges op: 

[D]at ons die mense moet liefhê wat ons haat; kwaad met goed moet vergeld; beledigings met 

seëninge moet beantwoord. Ons kan dit bereik as ons onthou dat ons nie die boosheid van 

mense in aanmerking moet neem nie, maar dat ons die beeld van God in hulle moet raaksien 

(Calvyn [1559] 1984:3:7:6). 

As begronding van hierdie standpunt beroep Calvyn hom op Genesis 1:27. Leith 
(1989:184) kom tot die slotsom dat Calvyn die hele menslike geslag dus sien as een 
liggaam wat die imago dei weerspieél en wat toebedeel is met skeppingsgawes onder 
die algemene goedheid van God. Uit sy betoog oor die imago dei en die vereistes wat 
dit stel is dit duidelik dat Calvyn in sy antropologie die waarde van mense, ongeag 
hulle doemwaardigheid voor God, erken. Hy pleit dat mense mekaar moet beskou as 


medemense met waardigheid in die oë van God. 


In sy onderskeiding van die geestelike en burgerlike koninkryke verwys Calvyn na 
die natuurreg (lex naturae) as 'n ingeskape morele wet wat albei groothede regeer. Hierdie 
morele wet is ingegraveer in die gewete, herhaal in die Skrif en saamgevat in die dekaloog 
(Calvyn [1559] 1984:2:7:1). Om dit te verduidelik kan die beeld van drie konsentriese 
sirkels gebruik word. Die buitenste sirkel is die natuurreg, dit wil sê die morele wet 
wat in die gewete ingegraveer is. Die middelste sirkel is die openbaring van God in die 
geskrewe Woord en die binneste sirkel is die samevatting van sy wet in die dekaloog. Die 
morele wet wat ingegraveer is in die gewete van alle mense, kragtens God se algemene 
goedheid, word op verskeie maniere deur Calvyn getipeer. Witte (2007:59) het hiervan 'n 
samevatting gemaak in sy studie oor Calvyn se gebruik van die natuurreg. Volgens hom 
het Calvyn 'n verskeidenheid van begrippe gebruik om die natuurreg te tipeer soos die 
stem van die natuur’; ‘die ingegraveerde wet’; ‘die natuurwet’; ‘die innerlike verstand’; ‘die 
reél van gelykheid’; ‘die natuurlike besef’; ‘die besef van goddelike oordeel’; ‘die getuienis 
van die hart’; en ‘die innerlike stem’. Hierdie terme en begrippe soos dit deur Calvyn 
gebruik is, is baie goed uiteengesit deur Bohatec (1934:3, 1962:19). Ook VanDrunen 
(2010) gee hiervan 'n uitgebreide uiteensetting in sy onlangse werk. Al hierdie begrippe 
wat Calvyn gebruik dui daarop dat God volgens hom 'n skeppingsgawe aan alle mense 


gegee het, wat beteken dat ongelowiges ook die reg kan positiveer, moreel reg kan besluit 

en optree terwille van die handhawing van reg en orde in die samelewing. In hierdie 


opsig het hy aangesluit by sy voorgangers in die Reformasie (McNeil 1965:168). 


Calvyn ([1559] 1984:2:7:1) het die lex naturae dus gesien as 'n gegewe wat wyer 
is as die dekaloog, wat net aan die uitverkore volk van God gegee is en wat dien as 
kenbron van die mens se ellende, tugmeester tot Christus en reël van die gelowige se 
dankbaarheidslewe. Tog gee die lex naturae aan alle mense 'n basiese sedelike besef. In sy 
inleiding tot die bespreking van die dekaloog behandel hy eers die wet wat gegee is aan 
alle mense. Hierdie wet is dit wat essensieel in die twee tafels saamgevat word, maar wat 
ook gedikteer word deur die interne natuurwet wat geskryf en ingegraveer word in elke 
hart. In sy kommentaar op Romeine 2:14-15 sê hy gevolglik dat 'n bepaalde konsep van 
reg en geregtigheid ingegraveer is in die harte van alle mense (Calvyn 1964:48). Dieselfde 


idee word ontwikkel in sy preke oor Deuteronomium 4:44-6:4 en 19:14-15. 


Tog moet daar op 'n ander baie belangrike aspek in die soteriologie van Calvyn gewys 
word. Hy beklemtoon ook die feit dat die natuurreg nie net gaan oor die bewaring van die 
sedelike orde in die samelewing nie, maar dat God die natuurreg aan almal gee om mense 
alle verontskuldiging te ontneem wanneer hulle teen God in opstand kom en in ongeloof 
volhard. Die kennis van God is beskikbaar in die twee wyses van die Godsopenbaring. As 
mense in hulle ongeloof volhard, is daar geen verontskuldiging nie. In hierdie opsig het 
die Nederlandse Geloofsbelydenis (2003) in artikel 2 hom nagevolg. Die natuurreg gee 
aan alle mense 'n sedelike besef, maar kan nie die mens lei tot verlossing nie. Alleen deur 


geloof in Christus word verlossing gevind. 


Elke persoon wat hierdie morele besef en die ingegraveerde sin vir reg het, het die 
verpligting om dit te positiveer in moraliteit en positiewe reg. Die sedelike besef en die 
sin vir reg is ook 'n aanduiding van die prinsipiële gelykheid en menswaardigheid van 
mense. Die bedoeling daarvan is nie dat verdorwe mense hierdie skeppingsgawes kan 
gebruik om self hulle eie verlossing te bewerkstellig nie, maar om die vermoë te hê om 
orde te handhaaf in die gevalle skepping. Daarom kan ongelowiges ook goeie wette maak 
en mooi kunswerke skep. Vir verlossing uit die verdorwenheid vanweë die sonde is die 
verlossing in Christus noodsaaklik. So is daar vir mense 'n duplex cognitio dei - 'n cognitio 
creatoris wat in alle mense ingegraveer is en 'n cognitio redemptoris wat net aan verlostes 


in Christus toebedeel word. 


Hoewel Calvyn nie 'n ten volle uitgewerkte sisteem van sy siening oor natuurreg 


uitgewerk het nie en die idees daaroor oor al sy werke versprei is, het sy tydgenoot 

Vermigli en sy volgelinge Althusius en veral Turretin sy idees verder uitgebou en 
toegepas in etiek, politiek en reg. Turretin (1997:1:3:4) stel, op voetspoor van Calvyn, die 


volgende redes vir God se gawe van die natuurreg: 


e As 'n getuienis van die goedheid van God teenoor sondaars wat onwaardig is om 
hierdie lig te ontvang. Hy verwys as bewys hiervoor na Handelinge 14:16-17 en 
Johannes 1:5. 

e As’n grondslag vir eksterne dissipline wat verhinder dat die wêreld absoluut korrup 
word. In hierdie opsig verwys hy na Romeine 2:14-15. 

e As 'n subjektiewe toestand van die mens vir die ontvangs van die lig van genade 
omdat God appèl doen, nie op diere nie, maar op rasionele mense. 

e As 'n aansporing vir mense om te soek na 'n meer deurlugte openbaring. Hy beroep 
hom op Handelinge 14:27. 

e As 'n reg wat die mens alle verontskuldiging vir ongeloof en opstand teen God 


ontneem en die rol van die gewete aktiveer. Hy verwys na Romeine 1:20; 2:15-16. 


Calvyn se vertolking van die lex naturae en die roeping van mense om dit te 
positiveer in positiewe reg en morele norme het na sy tyd 'n beduidende invloed 
gehad op die konstitusionele denke. Witte (2007:xi) het hierdie invloed aangedui 
in sy navorsing oor die ontwikkeling van die regte van mense in die vroeë moderne 
Calvinisme. Hy wys daarop dat Calvyn met gebruik van klassieke en vroeëre christelike 
voorbeelde, nuwe en boeiende standpunte ontwikkel het oor gesag en vryheid, pligte en 
regte, en kerk en staat, wat volhoubare invloede in Protestantse lande uitgeoefen het. 
Calvyn se idees het, as gevolg van verskeie krisisse in Westerse lande, soos die Franse 
godsdiensoorloë, die Nederlandse opstand, die Engelse rewolusie, die Amerikaanse 
kolonialisering en Amerikaanse rewolusie, onder druk gekom. In elke situasie het daar 
egter 'n gesaghebbende Calvinistiese figuur na vore gekom om die idees van Calvyn in 
staatkundige terme te positiveer. Daar kan gewys word op Theodore Beza, Johannes 
Althusius, John Milton, John Winthrop, John Adams en andere. Hulle het Calvyn se 
idees gemoderniseer en dit omskep in dramatiese nuwe regs- en politieke hervormings. 
As gevolg hiervan kan die vroeë moderne Calvinisme gesien word as die dryfveer van 
Westerse konstitusionalisme. 


Die erkenning van die skeppingsgawes op grond van die imago dei en die lex naturae 
het tot vroeg in die twintigste eeu neerslag gevind in die staatkundige denke van Kuyper 
(1916:5), die reformatoriese filosofie van Bavinck (1908:160), en die wysbegeerte van 
die wetsidee van Dooyeweerd (1936). VanDrunen (2010) gee aan hierdie ontwikkelings 

aandag in sy breedvoerige bespreking van die ontwikkeling van die idee van twee 
koninkryke en natuurreg in die gereformeerde tradisie in Europa en die VSA. Die 
belangstelling in hierdie konsepte as basis vir die positivering van burgerlike reg en 
moraliteit het egter as gevolg van die invloed van Barth, Berkhouwer, en Van Til in die 
gereformeerde denkwêreld gedurende die vroeg twintigste eeu afgeplat (Grabill 2006:6, 
190). Om reg te laat geskied aan hierdie kritiese perspektiewe op die idee van natuurreg 
in die gereformeerde tradisie word daarom naas die siening van Calvyn ook aandag gegee 


aan die kritiese perspektiewe van Karl Barth. 


Die standpunt van Barth en die twintigste-eeuse tradisie 


Barth het sterk bedenkinge gehad oor die idee van die natuurreg, wat waarskynlik 
gespruit het uit sy weersin vir die teologie van die nasionaal-sosialisme in Duitsland en 
die optrede van die Hitler regime. Hoewel Barth op verskillende plekke in sy wye reeks 
publikasies aan die natuurreg en veral natuurlike teologie aandag gegee het, is sy siening 
hieroor duidelik uiteengesit in sy bekende polemiek met Brunner in 1934 (Brunner & 
Barth 1946:5). Brunner het die idee van natuurreg verdedig. Hy het hom op Calvyn 
beroep, maar maak, anders as Calvyn, 'n onderskeid tussen die imago dei in die formele 
en materiële sin. Die mens se beeldskap is deur die sondeval materieel aangetas, selfs 
vernietig deur die sonde, maar formeel is dit onaangeraak want God laat die afdruk van sy 
natuur na in alles wat Hy doen en skep. Dit is die oorblyfsel van die imago dei wat die mens 
onderskei van die dier en van enige ander geskape ding. Ook die gevalle mens het hieraan 
deel en het 'n gewete waarin die wet van God ingeplant is (Brunner & Barth 1946:42). 
Daarom is elke mens verantwoording verskuldig aan God (Brunner & Barth 1946:25, 42). 
Voorts is die Gees van God altyd in een of ander vorm in die skepping herkenbaar omdat 
God Homself, benewens in Christus, openbaar in die natuur. Natuurreg laat deel van die 


openbaring van God in die natuur rus en is gebou op die formele aard van die imago dei. 


Die openbaring in Christus is egter die raamwerk waarbinne die mens toegerus word 
om die openbaring in die natuur te verstaan. In hierdie opsig sluit Brunner (Brunner 
& Barth 1946:30) by Calvyn aan. Verder is die geskrewe Woord die lens waardeur die 
openbaring in die natuur beter ‘gesien’ kan word. Hoewel die natuurreg alleen deur die 
geloof korrek verstaan kan word, dit wil sê verstaan kan word as gawe van God, is dit 
steeds 'n gegewe van die skepping wat deel is van God se voorsienigheid en sy regering 
van alle dinge (Brunner & Barth 1946:30). Uit die natuur kan mens die werke van God 


ken, selfs sy wysheid, alomteenwoordigheid, regverdigheid en goedheid, maar nie sy 

genade van gemeenskap met die mens en sy vergifnis nie. Laasgenoemde kennis kom 
alleen deur die verligting van die Gees met die geskrewe Woord. Tog is die natuurreg 
nie onbelangrik nie en christelike etiek en antropologie is ondenkbaar daarsonder. 
Juis vanweé die ingeskape oorblyfsel van die imago dei en die teenwoordigheid van die 
natuurreg in elke mens, moet mense mekaar respekteer en kan daar geen onreg deur 
mense teen ander gepleeg word nie. Brunner (Brunner & Barth 1946:43) beroep hom 
op Calvyn vir sy stelling dat alle mense, as gevolg van hulle beeldskap van God, dieselfde 
regte het. Hy gee toe dat die begrippe natuurreg en natuurlike teologie misbruik kan 
word soos in die afgelope drie eeue, maar maan dat die misbruik nie daartoe moet lei dat 
die hele leerstuk onder verdenking geplaas moet word nie (Brunner & Barth 1946:59). Op 
hierdie punt kan van Brunner verskil word, want natuurlike teologie en natuurreg is twee 
verskillende begrippe. Natuurlike teologie gee aan die natuur 'n normatiewe basis in die 
uitbou van teologiese leerstellinge en etiese norme. So het byvoorbeeld apartheidsteoloë 
geoordeel dat verskeidenheid in die natuur 'n beginsel moet wees waarom geskeidenheid 
tussen mense gehandhaaf en polities afgedwing kan word. Natuurreg wys egter alleen op 
die skeppingsgawes wat mense ontvang. Natuurreg en natuurlike teologie moet dus nie 
as sinonieme gebruik word soos dit by Brunner die geval is nie. Volgens hom gee Calvyn 
die grondlyne van 'n aanvaarbare konsep van natuurreg. Brunner se beroep op Calvyn 
is andersins korrek, soos wat uit die voorafgaande uiteensetting van Calvyn se siening 
blyk. 


Barth (Brunner & Barth 1946:71) reageer op die siening van Brunner met 'n 
eenvoudige ‘Nee!’. Hy verwys na sy vroeëre ervaring met die natuurlike teologie van die 
liberale teologie in Duitsland en pleit daarvoor dat teoloë weer moet leer om openbaring 
te verstaan as genade en genade as openbaring, en dat wegbeweeg moet word van 'n 
theologia naturalis [natuurlike teologie], hetsy voorgestel in 'n positiewe óf negatiewe sin. 
Volgens hom lei natuurlike teologie tot allerlei uitwasse. Hy beskou daarom die siening van 
Brunner as 'n ‘kompromisteologie’ wat verantwoordelik is vir die treurige toestand van 
die evangeliese kerke in Duitsland. Waarskynlik verwys hy met die ‘kompromisteologie’ 
na die affiniteit van baie Duitse teoloë vir die nasionaal-sosialisme en die invloed van 
die Nazisme op die 'Reichskirche' tydens die Tweede Wêreldoorlog. Hy spreek die vrees 
uit dat ander evangeliese kerke in die wêreld dieselfde pad kan loop en die erkenning 
van 'n theologia naturalis kan gebruik om raakpunte te sien tussen die christelike teologie 
en vreemde ideologieë, soos wat dit in Duitsland voor en na die Tweede Wêreldoorlog 
gebeur het (Barth 1941,1992:163). 

Barth opper verskeie teologiese besware teen Brunner se siening. Hy bevraagteken 
die standpunt dat die mens ondanks die sonde, 'n ‘kapasiteit vir openbaring het. Die mens 
bly volgens hom 'n verantwoordelike wese ondanks die sonde, maar hierdie kapasiteit 
is volledig genade en het niks te doen met 'n ingebore natuurlike sedelike besef nie. As 
'n mens sou praat van die Skrif as die lens waardeur die natuur verstaan kan word, wat 
word dan van die kennis wat die mens uit die natuuropenbaring sou kon opdoen? Dit 
sal beteken dat die openbaring in die natuur versteek is, en dit maak 'n theologia naturalis 
onmoontlik. Volgens hom weerspreek Brunner homself as hy aan die eenkant vashou 
aan die sola scriptura maar aan die anderkant tog 'n opening laat vir 'n kapasiteit vir 
natuuropenbaring waardeur die sondige mens God en sy werke kan ken (Brunner & 
Barth 1946:81). 


Verder kritiseer hy Brunner en die aanhangers van die gedagte van 'n ingeskape 
lex naturae oor hulle siening, dat die natuurlike sedelike besef rus op die genadige 
voorsienigheid van God. Hy is van mening dat die voorsienigheid van God nie 'n 
losstaande daad van God is nie, want dit is ten diepste verbind met die profesie en die 
vervulling, die wet en die evangelie, die verbond en die Messias, die kinders van God en 
hulle toekomstige verlossing (Brunner & Barth 1946:84). Voorsienigheid is deel van die 
openbaring van God in Christus en dien daartoe om ongelowiges te wys op die evangelie 
en die oproep tot geloof en bekering. Die voorsienigheid is nie 'n spesiale gawe van God 
aan alle mense wat hulle in staat stel om tussen goed en kwaad te onderskei nie. Hy meen 
dat die voorstaanders van die idee van 'n ingeskape lex naturae hulleself bevind in die 
kring van die Rooms-Katolisisme, die wederdopers en die piëtisme, waar geleer word dat 
God 'n spesiale genade gee aan alle mense. Hy vra waartoe hierdie teologiese standpunt 
lei. Uit sy vraag is dit duidelik dat Barth vrees dat die idee van 'n natuurlike teologie 
wat rus op die gedagte van 'n lex naturae kan lei tot die verchristeliking van sekulêre 
ideologieë soos wat hy in sy tyd beleef het met die opkoms van die nasionaal-sosialisme 


en baie teoloë se regverdiging van hierdie ideologie. 


Barth bevraagteken verder Brunner se verduideliking van skeppingsordeninge wat die 
sosiale lewe van mense moontlik maak en die orde in die samelewing reguleer. Hieronder 
sorteer, volgens Brunner, die huwelik en die staat — die huwelik voor die sondeval en 
die staat na die sondeval. Hy verduidelik dat hoewel die gelowige die skeppingsordening 
beter verstaan as die ongelowige, is dit ook ordeninge wat die sosiale lewe in alle 
gemeenskappe beheer. Aan die staat as skeppingsordening word bepaalde gesag toegeken 


waaraan die hele samelewing onderhewig is. Hierdie skeppingsordeninge is dus deel van 

God se skeppingsgawes aan alle mense en rus ook op die algemene openbaring en die lex 


naturae. 


Barth vra watter maatstawwe sondige mense het om skeppingsordeninge te 
identifiseer en dit in 'n hiërargie van hoër en laer ordes te kategoriseer (Brunner & Barth 
1946:86). Is dit instink en rede? Die erkenning van die instink en rede as maatstawwe 
waardeur sondige mense die skeppingsordes kan kategoriseer en gesag daaraan kan 
toeken, gaan in teen die leer van die totale verdorwenheid van die menslike natuur en 
skep 'n nuwe ideologie. Alle kennis rus in die openbaring van God in Christus. Voorts 
is die Heilige Skrif die essensie van die kerk se boodskap. Hierdie boodskap is dat die 
mens niks kan doen om sy eie verlossing te bewerk of sosiaal ordelik te leef nie. Alles 
rus in die sola gratia en die kerk moet vry wees van alle nasionale en politieke beperkings 
wat uit verantwoordelikheid aan sogenaamde skeppingsordeninge voortvloei. Hierdie 
beredenering van Barth gee verdere blyke van sy vrees vir 'n natuurlike teologie waardeur 
die kerk die lakei kan word van 'n sekulêre staat, en dat die christelike boodskap verdring 
kan word deur 'n humanistiese ideologie. Hy identifiseer dus verkeerdelik natuurlike 


teologie en natuurreg. 


Barth reageer verder skerp teen Brunner se stelling dat die mens as gevolg van 
die imago dei die formele kapasiteit het om die algemene openbaring te ontvang en te 
verstaan en dat die algemene openbaring die ‘punt van kontak’ word met die besondere 
verlossende openbaring (Brunner & Barth 1946:89). Hy kan dit nie anders verstaan as 
dat Brunner erkenning gee aan 'n soort ingebore regverdigheid by alle mense om hulle 
‘oop’ en 'gereed' te maak vir die evangelie nie. Volgens Barth bots die leer van die totale 
verdorwenheid van die mens met die erkenning van 'n 'kapasiteit vir openbaring. 
Wanneer die totale verdorwenheid van die menslike geslag, die sola scriptura en die sola 
gratia bely word, is die aanvaarding van enige vorm van ingebore natuurlike kennis van 
God onmoontlik saam met 'n menslikheid wat vloei uit die ‘kapasiteit vir openbaring. 
Volgens hom beweeg Brunner met hierdie standpunt van hom op die voetspoor van 'n 


neo-Protestantisme en Thomisme. 


Barth argumenteer in die lig van tekste soos 1 Korintiërs 2:10 eersvolgende en 
Gallasiérs 2:20, dat die lewe van mense in Christus deur die Gees enige kennis van God 
en enige punt van kontak tussen God en mens voorafgaan. Mense moet eers tot geloof 
en bekering kom voordat hulle enige kennis van God kan bekom. Die kennis van God 


kan nie uit die onwedergebore mens self kom nie, maar slegs deur die verligting van die 

Gees. Eers die verligting van die Gees, dan kennis van God (Brunner & Barth 1946:92). 
Hy oordeel daarom dat dit nie moontlik is om soos Brunner evangeliese teologie en 
natuurlike teologie met mekaar te versoen nie. Waar dit gedoen word, word uiteindelik 
aan natuurlike teologie voorkeur gegee. 'n Herinstelling van natuurlike teologie sal 'n 
nuwe leer oor die Heilige Gees verg. Volgens hom lei die teologiese denke van Brunner 
oor die natuurlike teologie mense al hoe verder van die grondslae van die evangeliese 
teologie (Brunner & Barth 1946:94). 


Hoe verstaan Barth dan die siening van Calvyn? Hieraan wy hy 'n hoofstuk in sy 
polemiese geskrif. Hy begin deur te sê dat Brunner se beroep op Calvyn op 'n verkeerde 
interpretasie van Calvyn se siening berus (Brunner & Barth 1946:95). Hy meen selfs dat 
Brunner ook die Rooms-Katolieke beskouing, soos ontwikkel deur Thomas Aguinas, 
verdraai. Volgens Barth erken ook die Rooms-Katolieke teoloë 'n voorbereidende genade 
wat alle kennis van God voorafgaan. Brunner sal volgens Barth meer aansluiting vind 
by Luther as by Calvyn of Thomas Aguinas. In hierdie argumentasie stel Barth dit weer 
duidelik dat die rede net so gebonde is aan die sonde soos die menslike wil. Daar bestaan 
nie 'n ongeskonde rede en die vermoë om tot objektiewe kennis te kom nie. Ware 
theologia naturalis kan alleen bestaan waar die mens se oë oopgemaak is deur Christus. 
So 'n teologie moet volkome duidelik gemaak word uit die Skrif. Die sogenaamde 
skeppingsordinansies is ook verduister deur die sonde en moet kenbaar gemaak word 
deur Christus en die verligting van die Heilige Gees. Barth beskuldig Brunner dat hy 
Calvyn omkeer tot 'n soort ewebeeld van Jean Alphonso Turretin (Brunner & Barth 
1946:105). Laasgenoemde is bekend vir sy uitvoerige teologiese fundering en juridiese 


gebruik van natuurreg en natuurlike teologie. 


Barth sê dat die skeppingsnarratief Calvyn nie gelei het om as christen in die rede, 
natuur en geskiedenis te soek na 'n ander bron van openbaring anders as die Skrif nie. Hy 
erken geen openbaring wat die geskrewe Woord aanvul en wat onafhanklike status het 
nie. Calvyn het nie 'n bron van openbaring erken buite die Skrif nie, en sy antropologie 
was gegrond in die Skrif en nie in 'n filosofie van die geskiedenis of die natuur nie. Hy 
betoog dat kennis van God, afgelei uit die natuuropenbaring, by Calvyn 'n moontlikheid 
in beginsel is, maar nie in feite nie. Dit is 'n objektiewe moontlikheid in beginsel, maar 
nie 'n subjektiewe moontlikheid wat oop is vir alle mense nie. Tussen die objektiewe 
moontlikheid en die subjektiewe onmoontlikheid lê die sondeval (Brunner & Barth 
1946:106). Die mens is daarom totaal blind vir die openbaring, nie omdat die openbaring 


onduidelik is nie, maar omdat mense nie die vermoë het om dit te begryp nie. Alleen 

deur die Skrifopenbaring en die verligting van die Heilige Gees word daardie vermoë 'n 
moontlikheid. Dit is 'n ope vraag of Barth Calvyn op die punt van die algemene openbaring 
van God reg verstaan. Soos die uiteensetting van Calvyn se siening in die voorafgaande 
deel aandui, het Calvyn, met 'n gebruik van verskillende terme en uitdrukkings, die idee 
van natuurreg en die algemene sedelike vermoë van alle mense - ondanks die sondeval — 
erken. Hy het die bestaan van die natuurreg gebruik om te verduidelik dat ongelowiges 
ook 'n sedelike besef het wat hulle van alle verontskuldiging ontneem en wat hulle in staat 


stel om toe te sien dat die samelewing van mense nie in chaos verval nie. 


Waarom word Barth se siening uit 1934 uitgesonder vir verdere besinning in 2015? 
Die hoofrede is dat sy siening daartoe gelei het dat die erkenning van die natuurreg in 
gereformeerde teologie 'n gevoelige knou toegedien is, en gereformeerde etiek belas 
is met 'n biblisistiese en simplistiese hermeneutiek. Grabill (2006:17) wys hierop in 
sy uitgebreide studie oor die hantering van die begrip in die gereformeerde teologie 
sedert die Tweede Wêreldoorlog. Hy bevind dat Protestantse en gereformeerde teoloë 
oor die algemeen die waarde van die erkenning van natuurreg vermy het, omdat die 
Brunner-Barth debat die ortodokse gereformeerde verstaan van die natuuropenbaring, 
die natuurreg en natuurlike teologie, verduister het. Hy toon dit aan by teoloë soos Ellul, 
Stobb, Hare, Mouw, Smedes, Berkhouwer, Wolterstorff en die filosoof Dooyeweerd 
(Grabill 2006:41 ev.). Hierby kan ook die naam van Douma (1973:70) gevoeg word. Barth 
se streng navolging van die goddelike opdrag in die geskrewe Woord as enigste bron 
vir die christelike etiek, het gereformeerde teoloë agterdogtig gemaak oor natuurreg en 
die positivering daarvan in etiese norme. Ongetwyfeld het die ongeregtigheid van die 
nasionaal-sosialisme daartoe bygedra omdat die volksteologie van die Reichskirche die 
uitloper was van 'n bepaalde toepassing van natuurlike teologie. Dit het Barth afgeskrik 


en baie gereformeerde etici na hom suspisieus gemaak oor natuurreg. 


ig) Beredenering 


Hoewel Barth hom op Calvyn beroep is dit uit die voorgaande duidelik dat hy Calvyn 
se erkenning van die cognitio Dei creatoris et redemptoris en die verband daartussen nie 
korrek verstaan nie. Grabill (2006:84) kom ook tot hierdie slotsom. Calvyn stel dat die 
cognitio creatoris die cognitio redemptoris voorafgaan. Barth draai die orde om. Volgens 
hom maak die cognitio creatoris eers sin wanneer dit in die lig van die cognitio redemptoris 
gelees word. Vir Barth staan natuurlike teologie en openbaringsteologie teenoor mekaar 


(Moltmann 2012:137). Hierdie verskil in uitgangspunt bring 'n verskil in die etiese 

metateorie na vore. Vir Calvyn is 'n sedelike wil op grond van die natuurreg moontlik 
ter wille van orde in staat en samelewing. Barth lê meer klem op die tweede rede wat 
Calvyn verskaf vir die natuurreg, naamlik dat die realiteit van die kennis van God uit die 
skepping, die mens alle verontskuldiging ontneem en dat dit die grond is vir die wraak 
van God oor die miskenning van sy openbaring. Uit die cognitio creatoris kan volgens 
Barth geen etiek afgelei word nie. Barth (1992:360) se siening oor die openbaring bring 
hom so tot die beskouing dat etiek alleen kan rus op die goddelike bevel. Alle ander 
bronne vir morele ondersoek wat onafhanklik van die genade en bevel van God staan 
moet deur die christelike etiek verwerp word. Sy etiek is 'n 'goddelike bevelsetiek’ wat 


alleen uit die Skrif afgelei moet word. 


Barth se begronding van christelike etiek skep egter probleme soos die sekulêre 
skrywer Cliteur (2010b:105) aanwys uit die Ou Testament met verskeie voorbeelde 
van die ‘goddelike bevelsetiek’. Die probleem is tweërlei van aard. Aan die eenkant 
word in die Skrif, en veral in die Ou Testament, Godsbevele beskryf wat kan lei tot 'n 
etiek van vergelding as dit biblisisties verstaan word. Barth se beskouing loop hierdie 
gevaar, alhoewel hy alle etiek christologies fundeer. Aan die anderkant is daar eenvoudig 
nie vir alle moderne etiese problematiek duidelike aanwysbare ‘godsbevele’ nie. 'n 
Goddelike bevelsetiek verarm christelike etiek en stuur dit in die rigting van 'n rigiede 
fundamentalistiese kasuistiek. Die erkenning van die natuurreg, soos uitgewerk deur 


Calvyn en ander reformatore, bied 'n oplossing vir hierdie problematiek. 


Douma (1973:43) teken ook beswaar aan teen die gebruik van natuurreg in die opbou 
van christelike etiek. Een van sy besware teen die erkenning van die natuurreg is dat 
natuurreg lei tot 'n natuurlike etiek waarin norme afgelei word uit die natuurlike bestaan 
van dinge en gelei en beheers word deur die natuurlike wetmatighede. Hy verwar egter 
soos Barth, natuurreg en natuurlike teologie. Sy beswaar teen natuurreg kan opgelos 
word wanneer die limiet van die etiese besinning uit die natuurreg gestel word, en dit is 
dat die positivering van norme uit die natuurreg nie mag indruis teen God se openbaring 
indie geskrewe Woord en die mensgeworde Woord, Jesus Christus, nie. Vir die gelowige 
word die natuurreg altyd prinsipieel gemeet aan: ‘wat sê die Skrif?’ en ‘wat sê Christus?’ 
As gepositiveerde natuurreg ingaan teen hierdie twee openbaringswyses van God moet 


daardie norme prinsipieel afgewys word. 


Die openbaring in die natuur lei nie tot redding nie, maar maak mense wyser 


(Moltmann 2012:137). Dit gee mense ook 'n nuwe en gewyde perspektief op die skepping 

omdat hulle die werk van God kan sien in alle lewende dinge. Maar hierdie kennis is nie 
voldoende vir die ontwikkeling van 'n christelik etiese beginselbasis nie. Natuurreg word 
eers 'n bruikbare etiese funderingsmodel vir die christelike etiek as dit verstaan word 
binne die raamwerk van die totaliteit van die Godsopenbaring. Die natuuropenbaring 
moet egter nooit losgemaak word van die Woordopenbaring nie. Wanneer dit gedoen 
word, word die teologie panenteisties, word die kosmos as 'n lewende organisme beskryf, 
en word bely dat die Heilige Gees in alle lewende organismes teenwoordig is. Dan word 
natuurreg verabsoluteer. Moltmann (2012:138) se fundering vir 'n eko-etiek neig na 
so 'n panenteisme, hoewel hy in sy verdere uiteensetting van die etiek van hoop, die 


verhouding natuuropenbaring en Woordopenbaring respekteer en toepas. 


N verdere besinning 


Benewens die onlangse publikasies waarna die voorafgaande beredenering verwys, is 
dit belangrik om ook in die besonder te let na die nuwe publikasie van VanDrunen (2014), 
waarin hy 'n bybelse teologie van natuurreg ontwikkel op grond van die verskillende 
verbonde in die bybelse geskiedenis en openbaring. Hy begin sy boek met die volgende 
aanhaling van McGrath: ‘[D]ie idee dat menslike moraliteit in die laaste instansie gebou 
word op iets wat deel is van die struktuur van die heelal verseg om uit te sterf (VanDrunen 
2014:1). VanDrunen vra: Hoe anders kan 'n mens die bestaan van universele menseregte 
verklaar? En aan mense vandag die christelike leerstelling van God as die regter van die 
mensdom, en dat alle mense toerekenbaar is voor sy regverdige oordeel, verduidelik? 
Daarby kan gevra word hoe begrippe soos algemene moraliteit, universele etiese norme 
en ‘the common good’ verstaan moet word as dit nie teruggevoer word na die realiteit van 


die natuurreg wat rus in die skeppingopenbaring nie? 


Teenoor die kritiese vrae wat sedert die Brunner-Barth debat oor natuurreg gevra 
word, soos dat die idee van 'n natuurreg die effek van die sonde minimaliseer, oordeel 
VanDrunen (2014:5) dat die idee diep ingebed lê in die bybelse openbaring. Die idee 
van die natuurreg begin met die skepping, word beinvloed deur die sondeval, word 
voortgesit deur 'n hele reeks van goddelike handelinge van verlossing, herstel en oordeel, 
en vind 'n klimaks in die lewe, sterwe, opstanding en hemelvaart van Christus. Uiteindelik 
vind die natuurreg sy voltooiing met die wederkoms van Christus. Deeglike eksegese van 
Skrifgegewens binne hulle openbaringshistoriese verband, bring sodanige sienings aan 
die lig, en VanDrunen (2014:9) wil hiertoe 'n bydrae lewer vanuit die perspektief van 'n 


reformatoriese verbondsteologie. 

Sy bybelse teologie van natuurreg begin met die skeppingleer, en veral die feit dat 
die mens geskape is na die beeld van God (VanDrunen 2014:41). In hierdie opsig vind 
hy aansluiting by Calvyn. Die beeldskap wys egter nie primêr op bepaalde kwaliteite van 
die mens nie, maar op die feit dat die mens geskape is as die verteenwoordiger van God 
op aarde. God het sy konstruktiewe regering van die skepping uitgedruk in die skepping 
en ordening van alle dinge, en hy het die mens aangestel om self konstruktief te regeer 
onder die heerskappy van God. Die beeldskap was nie staties nie, maar het beteken dat 
die mens 'n roeping ontvang om moreel te handel in die uitoefening van 'n godgegewe 
taak. So kom 'n werksverbond tot stand met die natuurreg as die fondament van die 
menslike verpligtinge wat die verbond vereis. Daarom weerspieël die natuurreg primêr 
die heiligheid van God. Die sondeval vind plaas wanneer die mens die werksverbond 
versteur deur nie die natuurreg na te kom nie. God laat egter nie sy skepping vaar nie, 
en hoewel hy 'n oordeel oor die mens uitoefen, laat hy die geskiedenis voortgaan uit vrye 
genade. Hoewel die mens die verbondsverhouding verbreek het, het God dit herstel en 
rig hy weer die werkverbond met Noag op. Die natuurreg word weer in hierdie verbond 
vervat omdat dit met Noag universeel is, duur tot met die wederkoms, en is gerig op 
die bewaring van alle dinge. Die verbond met Noag impliseer egter nie verlossing nie 
(VanDrunen 2014:123). Dit is 'n verbond met die hele mensheid waarin die morele 
verpligtinge van die mens by wyse van die natuurreg vervat is. Die doel daarvan is nie 
verlossing nie, maar om die kwaad teen te hou en ordelike samelewing daar te stel. Die 
Skrif gee bewyse van hoe die natuurreg die sin vir moraliteit by mense daargestel het. 
Genesis 20 dui aan dat Abimeleg moreel reg kon optree in sy beoordeling van Abraham se 
leuen. Daarbenewens word God se oordeel oor nasies op verskeie plekke uitgebeeld. Hy 
oordeel hulle omdat hulle die kwaad bevorder terwyl hulle as gevolg van die natuurreg 
van beter geweet het, al het hulle nie die wet op Sinai ontvang nie. VanDrunen (2014:209) 
verklaar ook Romeine 1:18-2:16 in die lig van die Noagitiese verbond. Hy is van mening 
dat hierdie Skrifgedeelte, soos die Noagitiese verbond, God se morele regering van die 
hele wêreld deur middel van die natuurreg, en alle mense se toerekenbaarheid aan Hom, 
beskryf. 


Gelowiges leef verder onder 'n ander verbond en dit is die verbond van verlossing soos 
uitgedruk in die verbond met Abraham, met die volk Israel op Sinai, en met die kerk in die 
Nuwe Testament. Die natuurreg word pertinent gestel in die dekaloog, en waar verdere 
morele leiding nodig is, gee God aan gelowiges die wysheid in die wysheidsliteratuur. 


Verlostes leef egter nog in hierdie wêreld en moet gehoorsaam wees aan die natuurreg 

en die institusies wat daaruit voortvloei, soos byvoorbeeld die staat. Hulle kan hulle dus 
nie afskei van die menslike verkeer soos dit in owerheidsinstellinge en die burgerlike 
samelewing manifesteer nie, maar moet daaraan deelneem uit gehoorsaamheid aan die 
natuurreg. Hulle is onder die gesag en die straf van die natuurreg, maar nie onder die 
oordeel daarvan nie, omdat hulle deur God vrygespreek is van die skuld van die sonde. 
Daarom is daar 'n wesentlike verskil in die regspraak van die staat en die regspraak van 
die kerk. Deur die staat word die oortreder gestraf omdat die natuurreg dit vereis. In 
die kerk word die oortreder vergewe en versoen omdat die kerk onder die regering van 
Christus lewe. Christus hef nie die natuurreg, soos uitgedruk in die dekaloog, op nie, 
maar gee daaraan sy volle betekenis. In gehoorsaamheid aan die natuurreg, wat God 
ingeskape het in alle mense, en aan die dekaloog wat met wysheid aangevul word, moet 


gelowiges lewe voor die aangesig van God. 


VanDrunen se perspektiewe oor die natuurreg lewer 'n belangrike bydrae tot die 
hermeneutiek van die christelike etiek. Uit sy betoog kan afgelei word dat die natuurreg 
'n belangrike grondslag is vir die opbou van norme wat toepaslik is op die moderne etiek 
en wat raakpunte stel tussen christelike etiek en ander etiese stelsels. Hierop sal later 


teruggekom word. 


O Gevolgtrekking 


Soos reeds gesê is artikel 2 van die Nederlandse Geloofsbelydenis van belang as 
begronding van hierdie benadering. Hierdie belydenis, wat gegrond is op die teologie 
van Calvyn, sê dat God Hom aan die mens openbaar deur sy werke en deur die geskrewe 
Woord. Daarby leer Johannes 1:14 dat die Woord mens geword het en onder mense kom 
woon het. Hierdie menswording van Christus is 'n openbaringshistoriese gegewe en nie 
net 'n metafoor soos Haight (2007:154) betoog nie. Dit het alles te doen met die deurbreek 
van die koninkryk en die vernuwing van die samelewing en die lewe van mense. Met die 
menswording van Christus breek 'n nuwe bedeling aan wat aan mense die moontlikheid 


van 'n nuwe moraliteit bring. 


Die drieërlei openbaring van God, wat uitgebeeld kan word by wyse van drie 
konsentriese sirkels, is al drie openbaringswyses wat vir die mens bronne van kennis en 
'n fundering van etiese handeling gee. Die Godsopenbaring in die skepping en regering 
van alle dinge soos betuig in Romeine 2:14-15, leer dat ongelowiges ook die wet het 


en dat ‘die eise van die wet in hulle harte geskrywe staan’. Hierdie ingeskape wet in die 


57 


Christelike etiek in 'n sekulariserende samelewing 


harte van alle mense het 'n tweërlei doel, naamlik om die mens alle verontskuldiging vir 
ongeloof te ontneem, en om aan alle mense 'n sedelike besef te gee. Die ongelowiges kan 
die wet van God nakom al het hulle nie die wet nie (kyk Ridderbos 1959:58). Daarom 
kan niechristelike owerhede goeie wette maak en ongelowiges ook kultuur skep en 
moreel reg lewe. Hierdie sedelike besef beskerm die samelewing van totale chaos en 
anargie. God se openbaring in die skepping en regering van alle dinge is die grond van 
natuurreg wat die mens deur sy rede kan ontsluit. So 'n rasionele ontsluiting van die 
natuurreg bring mee dat morele norme gevind kan word wat vir alle mense kan geld. 
Christelike etiek kan ook hieruit put. Daarom kan christelike etiek put uit die insigte 
van geskiedenis en tradisie, sowel as van die natuurwetenskappe ten einde norme te 
postuleer wat byvoorbeeld in mediese-, bio- en eko-etiek toepaslik sal wees. Uit die 
natuurwetenskappe kan die christelike etiek kennis bekom van gesondheid, lewe, dood, 
die ontwikkeling van organismes en die beskerming van ekosisteme. Die evolusionêre 
ontwikkeling van spesies soos deur natuurwetenskaplikes blootgelê, gee nuwe insigte vir 
'n verantwoordelike christelike bio-etiek, en die ekologie baan die weg vir 'n toepaslike 
christelike eko-etiek en etiek van die aarde. Moltmann (2012:147) toon die waarde van 


hierdie insigte aan in sy ontwikkeling van 'n eko-etiek van hoop. 


Die Godsopenbaring in die geskrewe Woord gee egter aan hierdie kennis koers en 
betekenis. Die groot lyne en temas van die Skrif moet openbaringshistories bestudeer 
word om sodoende fundamentele etiese norme neer te lê. Alles trek uiteindelik saam in 
'n koninkryksetiek waarin die liefdesgebod as die samevatting van die wet sentraal staan. 
Die liefde is die toetssteen van alle christelike etiese handeling. Daarom kan die rasionele 
kennis uit die natuurreg vir die formulering van etiese beginsels en norme nie ingaan 
teen die liefdesgebod nie. Anders gestel: Die rasionele natuurlike kennis van moraliteit 


word gekwalifiseer deur die toepassing van die liefdesgebod. 


Die Godsopenbaring in die mensgeworde Woord, Christus, gee aan christelike 
norme nog 'n dieper perspektief (Waters 2010:5; kyk ook Van Huysteen 2008:500). 
Die natuurlike morele kennis uit die natuurreg en die kwalifisering wat die geskrewe 
openbaring daaraan gee moet uiteindelik voldoen aan alles wat Christus gedoen en 
geleer het. Dan word etiek werklik christelike etiek. So gesien is christelike etiek ook 'n 
omvattende etiek wat uit 'n ryke verskeidenheid van bronne kan put en relevant in 'n 
sekulariserende samelewing toegepas kan word. Die volksmoorde in die Ou Testament 
en sake soos doodstraf en moord in die naam van God kan daarom nie op sigself tot 


norme verhef word nie, want dit gaan in teen die grein van wat Christus geleer het. 

Hy het versoening en vergifnis sentraal gestel (Bash 2007:104; Gestricht & Zehner 
2001:330). Hy het aan die wet sy volle betekenis gegee en die grondwet van die koninkryk 
in die bergrede neergelé. Die menswording van Christus maak Christus solidér met die 
menslike geskiedenis, en so bring Hy hoop en die moontlikheid van nuwe verhoudinge 
en 'n nuwe insig op morele problematiek (kyk O'Collins 2009:345). Skriftuurlike etiek, 
veral die etiek van die Ou Testament, moet voldoen aan die etiek van Christus as die 
mensgeworde Woord. Christelike etiek is christosentriese etiek, en in hierdie opsig is 
Barth korrek. 


'n Verkeerde toepassing van natuurreg kan tot uitwasse soos die volksteologie lei, 
maar die verkeerde toepassing van 'n beginsel maak nog nie die beginsel ongeldig nie. 
Bybelse etiek gefundeer op die sola fide beginsel het in die verlede ook tot misbruike 
gelei. Die ryk gereformeerde tradisie ten opsigte van die erkenning en gebruik van die 
begrip natuurreg, soos ontwikkel deur Calvyn en uitgebou deur latere hervormers, het 
tot 'n groot mate verlore geraak in die periode na die Tweede Wêreldoorlog. Hierdie 
verlies het gelei tot 'n verarming van die gereformeerde etiek omdat etici slegs die 
Woordopenbaring in etiese besluitneming aan die orde gestel het. So 'n verarmde etiek 
kon die nuwe etiese problematiek van die sekulariserende samelewing nie geloofwaardig 
en effektief aanspreek nie. Vele velde in die etiek, soos onder andere die eko-etiek en bio- 
etiek, kan egter met hierdie eng biblisistiese en kasuistiese benadering nie hanteer word 
nie. Die standpunt dat die Skrif alleen moet spreek bring ook die teenpool daarvan na 
vore, naamlik die veronderstelling dat as die Skrif niks oor bepaalde etiese problematiek 
sé nie, daar nie 'n christelike morele norm oor daardie betrokke saak geformuleer kan 
word nie. Dan spreek die Skrif glad nie, en ook op hierdie wyse word die christelike etiek 


verarm. 


Natuurreg is die buitenste sirkel van die openbaring van God. In die voorafgaande 
uiteensetting word aangetoon dat hierdie openbaringswyse belangrike begronding 
bied vir die hermeneutiek van christelike etiek en die vorming van etiese beginsels. 
Vervolgens word die hermeneutiek van die etiek verder uitgewerk deur te wys op ander 
belangrike aspekte van die betekenis van die binneste twee konsentriese sirkels van die 
Godsopenbaring. Hierdie sirkels beeld eerstens die belang van korrekte Skrifbeskouing en 
Skrifgebruik en die idee van die koninkryk van God vir die christelike etiek uit. Tweedens 
belig dit die christologie as toetssteen van alle christelike etiese handeling. Die volgende 


twee hoofstukke word aan hierdie binneste sirkels gewy. 


59 


Die hermeneutiek vir 


christelike etiek: Die 
geskrewe Woord 


Wat sé die Skrif? 


Hierdie vraag is fundamenteel in alle christelik etiese besinning. Die christelike geloof 
het as voorveronderstelling 'n wêreldbeeld waarin die bestaan van die lewende God as 
Skepper, Onderhouer en Regeerder van alle dinge en die realiteit van die verlossende 
genade in Christus, en die dinamiese werking van die Heilige Gees in die vernuwing 
van die wéreld, die sentrale rol speel. Hierdie wéreldbeeld word opgebou uit die kennis 
wat bekombaar is deur die openbaring van God. Soos reeds aangedui is die natuurreg as 
die buitenste sirkel van hierdie openbaring 'n belangrike hulpmiddel. Maar uiteindelik 
word hierdie kennis meer duidelik en suiwer gemyn uit die openbaring in die geskrewe 
Woord, die Skrif. Daarom moet die christelike etikus, ook in die tyd van sekularisme, bly 
vra: ‘Wat sé die Skrif? 


Maar hoe moet die Skrif gesien en verklaar word? Die antwoord op hierdie vraag is 
uiters belangrik, want die Skrifbeskouing bepaal christelik etiese teorie en dus ook die 
norme vir christelike etiese handeling in die samelewing. In die klassieke gereformeerde 
tradisie is die Skrif deurgaans gesien as die gesagvolle besondere openbaring van 
God wat volledig (sufficiens) en verstaanbaar (perspicuous) is, en waarin alles gegee 
word wat nodig is vir die verstaan van die weg van verlossing en vernuwing van 


die sondaarmens. Sedertdien het daar sekere ander variasies van hierdie tradisionele 

beskouing in die Protestantse tradisie ontwikkel. Hierdie beskouings het ook hulle 
stempel op die gereformeerde beskouing gelaat. Aan die eenkant kan gewys word 
op die Skrifbeskouing van die historiese kritiek. Hierdie rigting hou 'n teorie van 
dinamiese inspirasie voor. Dit beteken dat die Skrif gesien moet word as 'n meesterlike 
historiese dokument — hoog op die lys van die heilige geskrifte in die geskiedenis van 
die wêreld. Maar dit bly 'n menslike dokument. Om die dieper intensie van hierdie 
dokument te verstaan pleit hierdie rigting dat die skriftuurlike leer gereduseer moet 
word tot die waardes van die lewe van Jesus van Nasaret soos Hy dit byvoorbeeld leer in 
die bergpredikasie en in sy optredes teenoor mense. Die Skrif stel Jesus dus as die groot 
historiese voorbeeld en alle etiese besinning moet na aanleiding van hierdie voorbeeld 
ontwikkel word. Hierdie rigting is baie invloedryk in die hedendaagse christelike etiek, 
SOOS Cupitt (1999:225) aandui. Dit is nie hier nodig om die histories kritiese rigting 
volledig te bespreek nie, want 'n breedvoerige bespreking en beoordeling word onder 
andere deur Spykman (1992) en Wilkens en Padgett (2000) gegee. Tog is dit belangrik 
om hierdie beskouing te noem, aangesien dit vandag voorgehou word as 'n beskouing 
wat aan die Skrif weer relevansie kan gee in 'n tyd van sekularisme omdat 'n toepaslike 
etiek op die lewe van die historiese Jesus gebou kan word. In die bespreking van die 


christologie sal weer hierop teruggekom word. 


Daar kan egter ook 'n ander afwyking in hedendaagse Skrifbeskouing en Skrifgebruik 
geidentifiseer word. Hierdie beskouing kom veral voor in die fundamentalistiese 
kringe waar die idee van meganiese inspirasie gehuldig word. Hierdie rigting maak 
min van die kultuurhistoriese konteks waarin die teks sy ontstaan vind ook in die 
konteks van die huidige leser, en aanvaar die verbale inspirasie van die teks (sola 
text). Volgens hierdie rigting moet die Skrif ten alle tye letterlik geinterpreteer word 
ten spyte van die verskillende genres van die bybelse materiaal, of die relevansie van 
die openbaringshistoriese ontvouing van Bybeltemas. Etiese beginsels moet, volgens 
hierdie beskouing, uit hierdie letterlike interpretasie en elke etiese uitspraak afgelei 
word en moet in 'n bepaalde teks gegrond word. Etici wat hierdie beskouing huldig is 
geneig om elke etiese uitspraak in 'n bepaalde Skrifgedeelte te begrond en dan verskeie 
bewystekste daarvoor aan te haal. Hierop is reeds gewys in die behandeling van Barth se 
beskouing oor die goddelike ‘bevelsetiek’. Daar word in hierdie rigting veel gemaak van 
sake soos die regverdiging van die doodstraf, die onderhorigheid van die vrou in kerk en 
samelewing, 'n bepaalde ‘Sabbatsetiek’, die regverdiging van etnosentrisme, die fundering 


van die staat in die teokrasie en die dominansie van die mens oor die ekosisteme. Dikwels 

word deskriptiewe gedeeltes in die Skrif, soos die beskrywings in bepaalde gedeeltes, as 
preskriptief voorgehou, byvoorbeeld Dawid se hantering van Absalom as 'n model vir 
vaderlike opvoeding vandag. Hierdie benadering kan ook getipeer word as biblisisme 


soos die term deur Douma (1996:363) beskryf word. Hierop is reeds in 'n ander verband 


gewys. 


N Die klassieke gereformeerde Skrifbeskouing 


Die klassieke gereformeerde Skrifbeskouing gebruik nie een van bogenoemde twee 
teorieë as uitgangspunt nie. Spykman (1992) tipeer die inspirasieteorie van die klassieke 
gereformeerde Skrifbeskouing as 'n organiese inspirasieteorie. God het mense gebruik 
wat in 'n bepaalde tyd, teen die agtergrond van die kulture van daardie tyd, met beelde 
en metafore wat in daardie tyd bekend was, aan die mense van daardie tyd in hulle taal 
sy ontvouende openbaring op skrif te stel. Om hierdie openbaring te interpreteer moet 
die Skrifverklaarder die oorspronklike taalkonstruksies ontleed, die metafore verstaan, 
die kultuurhistoriese agtergrond ken, die mense van daardie tyd se belewenis begryp 
en vasstel hoe God die openbaring van die Skrif ontvou. Die organiese inspirasieteorie 
impliseer dus dat die Skrif die woord van God in die woorde van mense bevat. Die Skrif 
is volledig goddelik en volledig menslik (Spykman 1992:123). Tog het die Skrif goddelike 
gesag. Die organiese inspirasieteorie onderlê die tradisionele gereformeerde konfessies. 
Die konfessie wat die inhoud van die organiese inspirasieteorie die beste uitbeeld is die 


uitgebreide Westminster Kategismus (1647). Vraag en antwoord 4 van die konfessie lui 


soos volg: 
Vraag 4: Hoekom word die Skrif die Woord van God genoem? 
Antwoord 4: Die Skrif getuig self dat dit die Skrif is deur sy grootsheid (Hos 8:12; 1 


Kron 2:6-7, 13; Ps 119:18, 129) en suiwerheid (Ps 12:6; 119:140); deur 
die ooreenstemming van die dele (Hand 10:43; 26:22), en die skopus 
van die geheel, wat alle eer aan God gee (Rom 3:19, 27); deur die lig 
en die krag om sondaars te oortuig en te bekeer, om die gelowiges te 
vertroos en om hulle in die verlossing op te bou (Hand 18:28; Heb 
4:12; Jak 1:18; Ps 19:7-9; Rom 15:4; Hand 20:32). Die Gees werk deur 
die Skrif in die harte van mense en is alleen in staat om hulle te oortuig 
dat dit waarlik die Skrif is (Joh 16:13-14; 1 Joh 2:20, 27; Joh 20:31). 
(Beeke & Ferguson 1999:11). 

Dieselfde gegewens kan ook gevind word in die korter Westminster Kategismus (1647 
v/a 2-3); die Westminster Konfessie (1647 artikels 1-10); die Dortse Leerreéls (1619 
hoofstuk 2, artikel 5; hoofstukke 3 en 6, artikels 8 en 17, en hoofstuk 5, artikel 14); die 
Tweede Helvitiese Konfessie (1566 artikels 1-5); die Heidelbergse Kategismus (1566 v/a 
19-22 en 98); en die Nederlandse Geloofbelydenis (1561 artikels 3-7). 


Die paragrawe wat volg bied die argument wat op grond van hierdie konfessie gestel 
kan word en dit kan beskryf word as die pilare waarop die klassieke gereformeerde 
tradisie se Skrifbeskouing gebou word. Hierdie argumente is ook die fondament vir 


gereformeerde etiese besinning in 'n tyd van sekularisme. 


Die interne getuienis van die Skrif 


Die Skrif self getuig dat dit die goddelike woord is (1 Tim 4:16), en dat dit deur God 
self gegee is met die doel om te leer, te onderrig, te vermaan en op te roep tot geloof 
in Jesus Christus. Stott (1995:88) beskryf die Skrif as die selfopenbaring van God. Hy 
gaan voort en verduidelik dat die objek en subjek van die Skrif dieselfde is. Dit is God 
wat oor Homself spreek en Homself progressief bekendmaak in die ryke verskeidenheid 
van sy wese. Hy is Skepper, Onderhouer, die Verbondsgod van die volk Israel. Hy is die 
Vader van Jesus Christus. Hy is die Heilige Gees en die God van die verbondsgemeenskap 
van die Nuwe Testament - die kerk - en Hy is die Koning van sy koninkryk wat in 
Christus naby gekom het en wat in volkomenheid sal kom. Die selfopenbaring van God, 
soos Stott dit beskryf, is 'n deurlopende lyn dwarsdeur die openbaring. Dit is die goue 
draad wat alle Skrifgetuienis sin gee. Met verwysing na Calvyn verdedig Leith (1993:272) 
ook die klassieke gereformeerde beskouing oor die belang van die argument van die 
selfopenbaring van God as basis vir die belydenis van die gesag van die Skrif. Hy sê dat die 
selfgetuienis van die Skrif soveel getuig van die gesag en waarheid van die Skrif as wat wit 
en swart getuig van hulle kleur, en soet en bitter getuig van hulle smaak. Die argument 
oor die belangrikheid van die aanvaarding van die selfgetuienis van die Skrif word nog 
meer oortuigend as die onderlinge ooreenstemming van die dele, soos die Westminster 


Kategismus betoog, aan die orde gestel word. 


Die onderlinge ooreenstemming van die dele 


In die klassieke gereformeerde Skrifbeskouing word die Skrif nie gesien as 


losstaande dele of verhale wat in verskillende tye en milieus afspeel en wat niks met 

mekaar te doen het nie. Ongeag die chronologies historiese verskille in datering van 
Bybeltekste, en kontrasterende historiese feite, vorm die Skrif 'n teologiese eenheid en 
bevat dit 'n deurlopende ontvouing van die Godsopenbaring wat nie afhanklik is van 
die chronologiese geskiedenis nie. Hierdie deurlopende openbaring wat inhoudelik en 
nie chronologies is nie, word verskillend getipeer. Die deurlopende ontvouing van die 
Godsopenbaring word genoem openbaringsgeskiedenis en is veral ontwikkel in die 
Protestantse tradisie deur Cullmann (1948:157) en Barth (1961b:136). Dit het ook beslag 
gekry in die gereformeerde Ou Testamentiese besinning. Ciampa (2007:254) gee 'n goeie 
aanduiding van die resente eksponente van hierdie benadering. Hierdie benadering word 
soms getipeer as bybelse teologie, heilsgeskiedenis, of verbondsgeskiedenis. Hiervolgens 
word die hele Skrif gesien as die openbaring van God se voortgaande handelinge in die 


geskiedenis van die verbondsvolk (Reuman 2005:833). 


Om hierdie rede is die Skrif nie geskryf in 'n liniére historiese of rasioneel logiese 
patroon nie. Daar kom 'n herhaling van gedeeltes en selfs volle verhale voor, byvoorbeeld 
in die boeke oor die Konings en Kronieke. Daar is vier evangelies wat vanuit verskillende 
hoeke dieselfde gebeurtenisse beskryf en soms oënskynlik onderling verskil en selfs 
teenstrydig is. Tog gee elkeen 'n eiesoortige perspektief op die persoon, koms, werk, 
lyde en sterwe van Jesus. Sekere periodes in die geskiedenis van die Godsvolk in 
die Ou Testament word glad nie beskryf nie. Die bedoeling van die Skrif is egter nie 
volledige, logiese, kronologiese geskiedenis nie, maar openbaringsgeskiedenis waarin 
dele inhoudelik in die groter patroon van deurlopende onderwerpe inpas. Dele word 
behandel ten einde die groot geheel te begryp. Sekere beskrywings sal dieselfde saak uit 
'n ander hoek benader as ander. Sekere verhale is vir sekere gehore geskryf. Alles is egter 
ingeweef in die groot verhaal en toon 'n harmonie wanneer dit teen die agtergrond van 
die geheel bestudeer word. Uiteindelik is daar onderlinge ooreenstemming tussen die 
skrywers en hulle boodskappe, en kan oënskynlik teenstrydige dele versoen word in die 


lig van die bedoeling van die geheel. 


Die uitgangspunt is dus die eenheid van die Skrif binne die verskeidenheid en 
diversiteit van geskiedenisse en verhale, soos Goldingay (2006:170) uitwys. Deur die 
voortgaande handelinge van God word Hy en sy verlossingswerk algaande meer duidelik 
geopenbaar en uiteindelik mond dit uit in die soenverdienste van Christus as die sentrum 
van die verlossingsgeskiedenis, die uitstorting van die Heilige Gees en die voleinding. 
Enige christelike etiese diskoers moet dus rekening hou met die voortgaande openbaring 


ten einde vas te stel wat die Skrif leer oor 'n bepaalde saak wat in die etiek aan die 

orde kom. Die eksegeet het die taak om die deel altyd te interpreteer in die lig van die 
geheel (Kaiser & Silva 1994:193). So kan die siening van die Skrif oor byvoorbeeld die 
status van die vrou nie net afgelei word van een teks nie, maar moet die historiese- en 
openbaringhistoriese getuienis oor die vrou ontgin word ten einde 'n verantwoordelike 
etiese standpunt te formuleer. Christelike etiek kom eers tot sy reg wanneer dit rus in die 
openbaringshistoriese getuienis van die Skrif. Dieselfde beginsel geld ook vir baie ander 


etiese kwessies. 


Verskeie hoofdele en deurlopende lyne kan in die openbaringsgeskiedenis geidentifiseer 
word. Verskillende temas kom aan die orde. Daar kan onder andere op die volgende gewys 
word: skepping, sondeval en verlossing; die verkiesing en redding van die Godsvolk; 
wedergeboorte; die sluiting en telkense vernuwing van die verbond; beloftes en vervulling; 
lewe uit dood; straf en vergifnis; afbreek en heropbou; God se voorsienigheid en menslike 
verantwoordelikheid; sonde, verlossing en dankbaarheid; die roeping van die kerk; die 
geestesgawes; en die vervulling deur die Heilige Gees. Al hierdie temas lê egter ingebed 
in die idee van die allesoorheersende heerskappy van God en sy aktiewe en dinamiese 
koningskap oor die skepping en spesifiek sy volk, en die ontvouing en uiteindelike 
triomf van hierdie heerskappy in Christus deur die werking van die Heilige Gees. Dit is 
die kern van die Woordbediening van Jesus en Hy het dit onder woorde gebring met 
die uitdrukking: koninkryk van God. Die koninkryk van God kan dus gesien word as die 
grondslag van die openbaringsgeskiedenis. Bright (1980:7) vat hierdie siening goed saam 
met sy bekende stelling dat die konsep van die koninkryk van God die hele boodskap van 
die Skrif omvat, want dit loop dwarsdeur die Ou Testament, vorm die essensie van die 


prediking van Jesus en is die fokus van die leer oor die Wederkoms van Christus. 


Om hierdie rede bied die bespreking later 'n meer breedvoerige uiteensetting van die 
skriftuurlike openbaring aangaande die koninkryk van God in 'n poging om duidelikheid 
te gee oor die geskrewe Woord as grondslag van die hermeneutiek van etiek. Daaruit 
sal blyk dat die christelike etiek in sy wese 'n koninkryksetiek is. Voorts word egter eers 
aandag gegee aan die begronding van die gesag van die geskrewe Woord in die ontstaan 
en werking van die Woord in die geskiedenis. Dit word behandel onder die benaming: 


die historiese argument. 


Die historiese argument 


Die argument oor die openbaringshistoriese eenheid van die Skrif, en die bydrae 


van elke Bybelboek in hierdie verband, kan aangevul word met die historiese argument. 

Hierdie argument het twee fokuspunte. Eerstens bou die argument op die historiese feit 
dat die Skrif saamgestel is oor bykans twaalf eeue, en tweedens, dat dit vir nog twee 
millennia die lewens van groot groepe mense en gemeenskappe ingrypend verander 
het. Die historiese argument word nie allerweë in die gereformeerde teologie as 'n 
wetenskaplike argument beskou nie. Tog word dit in hierdie bespreking genoem omdat 


dit wys op die bonatuurlike ontstaan van die Skrif en die geestelike werking daarvan. 


Die ontstaan van die Skrif in die vorm waarin dit vandag bestaan het ongeveer twaalf 
eeue geduur. In hierdie tyd het die wêreldtoneel verskeie kere ingrypend verander. 
Kulture het gekom en gegaan en groot wêreldryke het mekaar opgevolg. Die omgewing 
het dikwels radikaal verander. Die Godsvolk het verdeel en is later in ballingskap verstrooi. 
Tale het ingrypend verander, sommige het selfs verdwyn en nuwes het ontstaan. Tog 
toon die bybelse geskrifte 'n merkwaardige eenheid in inhoud. Ongeag die verskillende 
daterings van Bybelboeke en die ontstaan daarvan in verskillende tye soos voor, tydens 
en na die ballingskap, toon die openbaringsgeskiedenis 'n deurlopende konstante en 
verstaanbare lyn. Hoewel die omgewing verander, bly die boodskap aan God se kinders 
teologies dieselfde. Ongeag groot historiese veranderinge gaan die boodskap van die 
koninkryk van God voort en word nuwe gegewens op ouer gegewens gebou. Mense kon 
steeds tot geloof kom op grond van dieselfde beloftes as die beloftes aan hulle vaders. In 
verskillende tye het God sy verbond met die Godsvolk weer vernuwe en die mense van 
die Ou Testament herinner aan die beloftes aan hulle vaders. Dwarsdeur loop die belofte 
van die komende Messias. Ten spyte van groot historiese, maatskaplike en politieke 
ontwikkelings bly die basiese boodskap dus dieselfde. Oor twaalf eeue word die basiese 


boodskap nie verander nie en word die deurlopende lyn van die openbaring gevolg. 


Die oorgang van die Ou Testament na die Nuwe Testament gee verdere stukrag aan 
die historiese argument. Na 'n stilswye van vier honderd jaar openbaar God homself 
weer met die aankondiging van die koms van die laaste profeet, Johannes die Doper. 
Lukas begin waar Maleagi vier eeue tevore opgehou het met die aankondiging van 
die profeet wat die opkoms van die 'son van geregtigheid' sal voorafgaan. Jesus bou sy 
Woordbediening van die koninkryk van God op die profesieë van die Ou Testament. 
Hy haal uit die ou Psalms aan om sy koningskap te bevestig. Die lang historiese verloop 
waarin die Skrif ontwikkel het, het geen diskontinuiteit in die openbaringshistoriese 
eenheid en die gang van die ontwikkeling van God se dinamiese leiding van sy volk 
teweeg gebring nie. Die historiese argument spreek uit die beskrywing van Hebreërs 1:1 


oor die uitsprake van God. Hierdie Skrifgedeelte leer dat God in die Ou Testament deur 

sy profete tot die vaders gespreek het. In die Nuwe Testament spreek Hy deur die Seun 
tot alle mense. Die gerigtheid het verander, maar dit is steeds God wat spreek. Sy sprake 
deur die eeue, op verskillende maniere, word vasgelé in die geskrewe Woord, en is gerig 
op die herstel van die gebroke wéreld en die vernuwing van sondaarmense. Daar was 
baie tye, bedelings, stelsels, periodes, strominge, maar God se gesproke woord toon ‘n 
merkwaardige eenheid waarin sy volk stelselmatig opgevoed word om die belofte van die 


Messias te verstaan en deur die geloof in Hom hulle heil te vind. 


Juis hierin lê die tweede komponent van die historiese argument. Die geskrewe 
Woord was effektief. Die bediening van die Woord het miljoene mense tot bekering 
gelei. Die Woord het christene en die christendom tot stand gebring. Die Skrif het 
gemeenskappe diep binnegedring en getransformeer en het oor twee millennia kulture 
verander en 'n nuwe moraliteit gevestig. Ten spyte van lang tye van aktiewe vervolging 
het die christelike geloof gedy. Waar groot ideologieë in die verlede gewoonlik uitgegaan 
het van 'n epogmakende boek uit 'n filosofiese skool wat geleë was in 'n wêreldstad langs 
'n handelsroete en gedra is deur een of ander politieke magsorgaan, het die groei van die 
christendom net die teenoorgestelde verloop gehad. Jesus het nie 'n boek geskryf nie. Hy 
het nie 'n filosofiese skool gestig nie en Hy het gepreek in die mees afgeleë streek in die 
Romeinse Ryk wat nie invloed na buite gehad het nie. Hy het ook nie sy idees met die 
gebruik van die swaard uitgedra nie. Tog het die christelike geloof gegroei tot die grootste 
godsdiens wat die wêreld nog geken het. Waar ander godsdienstige instellings hoofsaaklik 
ook kultuurgebonde gebly het, het die christelike kerk in feitlik alle wêreldkulture 
gevestig geraak, en is die Bybel in meer tale vertaal en versprei as enige ander boek. Die 
uitvoerige beskrywing van die geskiedenis van die christendom in die bekende werk van 
Latourette (1953) onderstreep die merkwaardige en dinamiese ontwikkeling, die groei 
en betekenis van die christelike geloof oor twee duisend jaar. Latourette toon aan hoe die 
christelike geloof gelei het tot die oprigting van universiteite, demokrasie, wetenskaplike 
ondersoek, landbouontwikkeling, onderwys en die ontwikkeling van die reg. Hy kom tot 
die gevolgtrekking dat die geskiedenis van die christendom inderdaad 'n geskiedenis was 
van eb en vloed, maar na 'n periode van stagnasie en selfs agteruitgang het die christelike 
geloof en die kerk telkens weer met nuwe spierkrag na vore gekom om die samelewing 


te beinvloed. 


Die klassieke gereformeerde tradisie gebruik die historiese argument om te bewys 
dat die geskrewe Woord goddelike gesag dra. Die ontstaan van die Skrif en die werking 


daarvan kan alleen moontlik wees omdat dit God se werk is. In die moderne debatte oor 

die gesag van die Skrif word hierdie argument nie as deurslaggewend beskou nie omdat 
dit rus op 'n geloofsuitgangspunt en nie op wetenskaplike navorsing nie. Daarbenewens 
word betoog dat ander godsdienste dieselfde kan sê oor hulle heilige geskrifte. Voorts 
wys kritici daarop dat baie ongeregtighede ook in die naam van die christelike geloof 
en met 'n beroep op die Skrif begaan is. Die sekulêre filosoof Cliteur (2010b) gebruik 
hierdie argument gereeld in sy verdediging van die sekulêre denke. Tog het nog geen 
sosiologiese of godsdiens historiese studie 'n bevredigende antwoord gebied op dié 
historiese argument nie. Die ontstaan van die Skrif oor twaalf eeue as 'n boek met een 
verhaal en die trefkrag daarvan in baie kulture, bly inderdaad 'n historiese wonder wat 
nie sy gelyke het nie. Christene beskou die onstaan en trefkrag van die Skrif as 'n wonder 
en skryf dit toe aan die werk van die Gees van God. Tussen die Gees van God en die 
geskrewe Woord is daar inderdaad 'n noue band en daarom is dit nodig om ook hieraan 


aandag te gee. 


Gees en geskrewe Woord 


Gees en die geskrewe Woord is ten nouste verwant in die Skrifbeskouing van die 
klassieke gereformeerde tradisie. Daarom moet daar ook gewys word op die onmisbare 
rol van die Heilige Gees in die verstaan en vertolking van die geskrewe Woord. Die 
gereformeerde belydenisskrifte beklemtoon die verligtende werking van die Gees in die 
ontstaan van die Skrif, sowel as die interpretasie daarvan. Die Gees het die oorspronklike 
skrywers geinspireer om die openbaring van God neer te skrywe in hulle eie taal en 
in die denkbeelde en metafore van hulle tyd. Die Gees verlig ook die verstand van die 
gelowige interpreteerders van die Skrif oor alle eeue heen sodat hulle die betekenis van 
die godsopenbaring kan begryp (2 Tim 3:16 en 2 Pet 1:20-21). Daarom is gebed om die 
verligting van die Heilige Gees van uiterste belang in die interpretasie en toepassing van 


die geskrewe Woord. 


In sy beskrywing van die Skrifbeskouings van Brunner, Ridderbos, Rahner en Barth, 
gee Leith (1993:275) 'n nuttige beskrywing van die klassieke gereformeerde beskouing 
oor die verligting van die Gees in die ontstaan en die verstaan van die Skrif. Hy sê dat 
die leer oor die inspirasie van die Skrif beteken dat God in sy voorsienigheid en deur die 
krag van die Heilige Gees die Skrif gegee het as die gesagvolle en onfeilbare Woord van 
God. As sodanig is die geskrewe Woord die bron van die kerk en die gelowiges se lewe 
en die fundering van die leer en die etiek. Wanneer die Bybel gelees word as die geskrewe 


Woord, dit wil sê as die openbaring van God, en die gelowige poog om dit saam met al 

die gelowiges te verstaan, dan is die Woord die bron van geloof en saligheid. Gelowiges 
aanvaar die goddelike gesag van die geskrewe Woord omdat dit deur die Heilige Gees 


geinspireer is. 


Twee ander argumente is van belang wanneer geargumenteer word oor die verligting 
van die Gees. Die eerste argument is dat gelowiges as gemeenskap van gelowiges die 
Skrif verstaan (Ef 3:18). Benewens die verligting van die Gees in die Skrifverstaan van 
die individuele leser, moet ook ruimte gelaat word vir die verstaan van die Skrif deur 
ander gelowiges, dit wil sé die kerk. 'n Gemeenskaplike verstaan van die Skrif is van groot 
belang. So het die kerk oor die eeue heen die Skrif verstaan en leerstellings geformuleer 
wat in klassieke credo’s en belydenisskrifte vasgelé is. Hoewel belydenisskrifte nooit op 
dieselfde gesag as die Skrif kan aanspraak maak nie, dra dit kerklike gesag en moet dit as 
sodanig gehonoreer word totdat die kerk as gemeenskap van Skrifverklaarders 'n ander 
beskouing op grond van nuwe Skrifstudie bewys. Skrifverstaan is soveel meer gedug as 
dit 'n gemeenskaplike proses is waarin gelowiges onder leiding van die Gees saam besin 
oor wat die Woord oor bepaalde sake openbaar. Ekumeniese diskussie in Skrifverstaan 
is van die uiterste belang en gelowiges en kerke moet nie individualistiese interpretasies 
as die waarheid aanbied sonder dat die beskouings van ander ook geraadpleeg is nie. Die 
verligting van die Gees in Skrifverstaan en die ‘saam begryp’ van gelowiges loop hand 


aan hand. 


Die standpunte van die kerk wat onder leiding van die Heilige Gees deur middel 
van die ‘saam verstaan’, waarvoor Paulus in Efesiérs 3:18 bid, vasgelé is in die historiese 
credo’s, dien ook as die voorveronderstellings waarmee die gelowige die Skrif benader. 
Geeneen benader die Skrif objektief of neutraal nie, maar is vooraf reeds geprogrammeer 
deur 'n bepaalde belydenistradisie benewens ander voorveronderstellings as gevolg van 
kultuur, sosiale posisie en milieu. Daarom is dit nie onwetenskaplik as die verklaarders 
hulle tradisies ontbloot en hulle voorveronderstellings op ‘die tafel plaas’ in ondersoeke 
na Skrifgegewens nie. Verklaarders kan met 'n erkenning van hulle konfessionele 
vertrekpunte die Skrif bestudeer en mekaar in 'n ekumeniese gesprek verryk, en waarde 
moet geheg word aan Skrifverklaring wat die gevolg is van ekumeniese debat. So kan 
kerke, teoloë en christelike etici van mekaar leer en mekaar ondersteun in die uitbou van 


die christelike geloof in die tyd van sekularisme. 


Wat tweedens in gedagte gehou moet word is dat alle Skrifverklaring altyd voorlopig 


is, al dra dit ook kerklike gesag en al bely gelowiges die verligtende werking in die 

verstaan van die Skrif. Benewens die rol van die Heilige Gees in Skrifverklaring moet 
rekening gehou word met die gebrokenheid van die leser. Mense se insigte is beperk en 
die verstand dikwels verduister, en die neiging bestaan om die Skrif in te span vir eie 
voorkeure en sienings. Daarom kan geen interpretasie op absolute waarheid aanspraak 
maak nie, maar is altyd onderhewig aan nuwe insigte en nuwe interpretasie. Die spreuk 
van die Reformasie is daarom semper reformanda (altyd reformeer). Altyd reformeer is 
egter nie 'n willekeurige individuele proses nie en moet geskied langs die kanale wat 
daar in kerke neergelê is vir die beredenering van nuwe insigte. Die beginsel is egter dat 
Skrifverklaring 'n onophoudelike en onuitputlike proses is. Die standpunt van Bullinger 
wat lui praedicatio verbi Dei, est verbum Dei (die prediking van die Woord van God, is die 
Woord van God), is om hierdie rede problematies (kyk Locher 1981). So 'n beskouing 
verabsoluteer interpretasie en laat leer en lewe versteen in 'n gestagneerde ortodoksie 
en ortopraxis. Dit is juis die moontlikheid van hernude Skrifstudie en herinterpretasie 
van die leer van die kerk deur die eeue heen wat dit moontlik maak vir die christene 
om nuwe tye aan te spreek en relevant te bly. Nuwe interpretasie maak dit ook moontlik 
vir die christelike etiek om vars insigte te gee ten einde nuwe samelewingsproblematiek 
aan te spreek. Moltmann (2012) bewys hierdie waarheid duidelik met sy moderne etiek 
van hoop en kom hy tot vars nuwe insigte oor die etiese roeping van christene in 'n 


sekulariserende milieu. 


Die geskrewe Woord het ontstaan deur die inspirasie van die Heilige Gees. Dit word 
ook geinterpreteer deur gelowiges onder die leiding van die Heilige Gees. Gelowiges 
moet ‘saam met mekaar’ begryp wat God wil sê. Maar vanweë die sondige gebrokenheid 
van mense, hulle ontoereikende insigte en gebrek aan lig en wysheid, kan hulle nooit 
aanspraak maak op die volle waarheid nie. Daarom is Skrifstudie 'n onophoudelike 
proses. Selfs al is leerstukke eeue gelede geformuleer en word dit steeds so aanvaar, is 
daar altyd die moontlikheid van nuwe interpretasie, en as gevolg daarvan iets nuuts in die 
christelike geloof. Daarom kan nie geoordeel word dat die geskrewe Woord van God nie 
meer die mens van vandag kan aanspreek nie, en dat 'n christelike etiek 'n afgehandelde 


saak is wat te lig bevind word vir die sekulêre tyd waarin ons leef nie. 


Die argumente wat hierbo gestel is, is slegs 'n kursoriese oorsig oor die tradisionele 
gereformeerde Skrifbeskouing soos dit van toepassing gemaak kan word op die etiek. 
Om die argument verder te neem word nou toegespits op die konsep van die koninkryk 
van God wat, soos reeds aangedui met die stelling van Bright (1980), deur teologiese 


besinning in die laat twintigste eeu uitgelig is as die grondliggende deurlopende tema 

van die Skrif. Dit is immers wat Jesus geleer het. Uiteindelik sal aangetoon word dat 
dit hierdie tema is wat aan christelike etiek 'n bepaalde kwaliteit gee wat in die tyd van 
sekularisme positief toegepas kan word. Daar word aangetoon dat christelike etiek in 
wese 'n koninkryksetiek is. Vervolgens word nou gelet op die leer van die geskrewe 
Woord oor die koninkryk van God en hoe teoloë en christelike filosowe die begrip in 'n 


dinamiese kerk- en samelewingsleer en christelike etiek ingebou het. 


H bie koninkryk van God 


Sedert die Reformasie is verskillende kerntemas in die Skrif uitgelé en ‘n etiek daarop 
gebou. So kan gewys word op die verbond en verbondsetiek, die begrip lewe en 'n etiek 
van die lewe; dood en opstanding en die etiek van transformasie; belofte en vervulling en 
die etiek van dinamiese verandering en eskatologiese hoop; en die etiek van hoop. Die 
bybelse leer oor die koninkryk van God het egter in die twintigste-eeuse teologie 'n baie 
belangrike tema geword en word dit tans gesien as die oorkoepelende tema waarin al die 
ander temas, soos hierbo genoem, opgeneem word. Hierdie nuwe belangstelling in die 
begrip ‘koninkryk’ het 'n groot verskuiwing in etiese diskoerse tot gevolg gehad. Waar 
die christelike etiek vroeër beredeneer is in noue verband met die leer van die kerk, word 
dit tans hoofsaaklik beredeneer in noue verband met die realisering van die koninkryk 


van God in die vernuwing van die samelewing. Christelike etiek is koninkrysetiek. 


Daar word wel in die uiteensetting van die etiese relevansie van die koninkryk 
baie verskillende en wyd uiteenlopende aksente gelê. Hierop moet gewys word omdat 
die verskillende aksente verskillende etiese metateorieë tot gevolg het. Ladd (1961:25) 
het reeds in 1961 daarop gewys toe hy die aksente wat toe reeds ontwikkel het in twee 
hoofstrome ingedeel het. Die twee strominge bestaan vandag nog. Die eerste hoofstroom 
tipeer hy as die noneskatologiese interpretasie, wat gevolg het op die beskouings van 
Ritschl, Schweitzer en Weiss. In navolging van die liberale teologie van die Verligting het 
hulle met verskillende nuanseringe die koninkryk geinterpreteer as 'n nuwe immanente 
historiese werklikheid wat deur mense se etiese handeling gevestig word. Die ‘koninkryk’ 
is volgens hierdie interpretasie nie iets van die toekoms, soos dit volgens hulle, deur 
Jesus gepreek is nie, maar is reeds hier én nou volkome gevestig as die organisering van 
humaniteit deur dade wat deur liefde gemotiveer is. Die koninkryk wys dus, volgens 
hierdie beskouing, op 'n nuwe samelewing wat hier en nou deur dade van liefde en die 
soeke na vrede en geregtigheid verwerklik moet word. Volgens hierdie denkrigting moet 


dit in die christelike geloof gaan - nie oor verlossing van mense uit die greep van die 

sonde deur wedergeboorte, bekering en geloof nie - maar om die uitbou van 'n nuwe 
lewenswyse gegrond op die sedereëls van Jesus Christus. Hierdie benadering maak 
aanspraak op die benaming christelike humanisme en lê in lyn met die etiese teologie 
van die negentiende eeu. Die koninkryk is hiervolgens 'n nuwe wêreldorde in wording. 
Hoewel Ladd, Bultmann se interpretasie van die koninkryk nie by hierdie hoofstroom 
voeg nie, kan met reg beweer word dat Bultmann (1967:25) met sy ontmitologisering 
van die begrip koninkryk ook tot die beskouing bygedra het. Hierdie stroming is egter nie 
totaal nuut nie. Lohse (1985:110) wys daarop dat daar in die vroeë christelike kerk reeds 
pogings was om die evangelie te sien as bloot 'n etiese program vir die skepping van 'n 
vreedsame menslike samelewing. Die invloed van hierdie rigting in die interpretasie van 
die begrip koninkryk van God is reeds uitgewys in die deel wat handel oor die politisering 


van die teologie in die laaste dekades van die vorige eeu. 


Die tweede hoofstroom waarop Ladd (1961:34) gewys het, is die siening van die 
koninkryk as 'n grootheid wat histories reeds gekom het, maar wat uiteindelik deur 
God self met die wederkoms van Christus volledig gevestig sal word. Hy noem dit die 
gerealiseerde koninkryk en wys op die beskouings van Dodd, Gloege, Wendland en Otto. 
Hierdie interpretasie het ook onderlinge nuanseringe, maar volg tog die basiese denklyn 


van die gerealiseerde eskatologie soos deur Dodd (1970:79) voorgestel. 


Die twee hoofstrome wat Ladd onderskei het, is tans nog 'n breë onderskeidingsnorm 
vir die teologiese denke oor die koninkryk. Wat veral opvallend is, is dat die ekumeniese 
teologie veral op die noneskatologiese interpretasie voortgebou het. Hiervolgens is die 
koninkryk, as nuwe lewensorde, aktueel betrek by moderne politieke gebeure en is 
die roeping van die kerk binne so 'n raamwerk ingeklee. Ook die nuwere ekumeniese 
politieke etiek word teen dié agtergrond bedryf onder leiding van invloedryke teoloë 
soos Cox (1967:292), Gutierrez (1985:177) en Fierro (1977:388). Hierop is reeds gewys. 


Die interpretasie van die koninkryk as 'n teenswoordige maar onvoltooide 
werklikheid is veral deur die evangeliese teologie oor die afgelope dekades verder 
uitgebou. Die besondere beklemtoning van die koninkryk in hierdie kring spruit uit die 
aanvaarding dat die gedagte van die koninkryk van God 'n sentrale motief in die Bybel 
is. Bright (1980:7) het hierdie beskouing goed verwoord met sy bekende stelling dat 
die konsep van die koninkryk die hele boodskap van die Skrif omvat. Dié interpretasie 
het nuwe lig gebring vir die formulering van verskeie teologiese en filosofiese temas 
en die definiëring van die grondslag van die christelike etiek. In die gereformeerde 


teologie in besonder, is die begrip koninkryk in hierdie betekenis toegepas as 'n nuwe 

paradigma vir die etiek. In hierdie verband kan veral gewys word op die werke van 
Heyns (1989) en Van Wyk (1991, 1993). Die saak neem in hierdie kring ook verder toe 
in aktualiteit. Dit blyk uit die pleidooi van Baarlink (1990:83) vir groter aandag in die 
gereformeerde teologie ten opsigte van die etiese relevansie van die boodskap van die 
koninkryk. Die gereformeerde teologiese aanvaarding van die koninkryk van God as 
'n sentrale bybelse motief in bogenoemde betekenis, moet beskou word as 'n positiewe 
ontwikkeling vir die etiek omdat dit nuwe perspektiewe open vir 'n relevante etiek in 'n 
tyd van sekularisme. Verskeie gereformeerde eksegete het die stelling reeds op grond van 
deeglike wetenskaplike eksegese bewys. Die volgende samevattende opmerkings oor die 
eksegetiese en openbaringshistoriese resultate ten opsigte van die begrip koninkryk van 


God in die Ou en die Nuwe Testament onderstreep die feit. 


In die Ou Testament is die begrip koninkryk van God 'n sentrale motief, al word die 
uitdrukking as sodanig nie daarin aangetref nie. Beasley-Murray (1987:17) wys daarop 
dat die eksegeet nie net 'n suiwer linguistiese benadering moet volg nie, maar moet soek 
na die dieperliggende saak. Dit is die metodiek wat ook vroeër in hierdie hoofstuk bepleit 
is met die bespreking van die openbaringshistoriese benadering. Hoewel die uitdrukking 
koninkryk van God’ nie voorkom in die Ou Testament nie, openbaar die Ou Testament 
God as die God wat in 'n lewende verhouding sy volk as Koning regeer. Vriezen (1966:93) 
beskou die vestiging van God se koningskap op aarde en sy ryk onder mense as die doel 
van God se openbaring in die Ou Testament. Die saak van die koninkryk van God lê dus 


terdeë in die Ou Testament. 


Wat leer die Ou Testament oor die koninkryk? Helberg (1980) vat die hele saak, 
soos dit deur die Ou Testamentiese openbaring ontvou word en deur verskeie skrywers 


aangetoon is, in die volgende gevolgtrekking saam: 


‘God heers heilig en lewewekkend oor alle dinge en Hy beoefen persoonlike gemeenskap, en 
wel verbondsgemeenskap, met die mens. God doen dit ondanks die dodelike gevallenheid 
van die mens in die wêreld. Dit geskied deur God se openbaring in sy Woord en die 
geskiedenis (insluitende die skepping of natuur). Die koninkryk hou in dat God vir Hom 
'n volk tot stand bring wat deel in sy versoenende genade, wat glo in sy lewewekkende 
mag wat diep afhanklik van Hom voel, wat leef in dankbaarheid en in roepingsbewustheid 
teenoor God en die naaste en teenoor God se skepping en wat in hierdie wêreld op God 
hoop. (bl. 4) 


In die gedagte van die koninkryk van God in die Ou Testament, gaan dit dus om God 
wat heers en daardeur uit 'n gevalle wêreld 'n lewende verbondsgemeenskap tot stand 


bring wat met Hom in 'n persoonlike verhouding leef. Hy skep 'n nuwe mensheid en 'n 

nuwe etos vir die lewe van die mense wat in gemeenskap met Hom leef. Beasley-Murray 
(1987:20) beklemtoon teen hierdie agtergrond die universaliteit van God se regering (bv. 
in Jes 26:1-15; 28:5 ev; 33:5 ev; Eseg 11:17 ev.; 20:33 ev; Hos 2:16-17 en Sag 8:1-8), 
die geregtigheid van die koninkryk (bv. in Jes 11:3-5; Jer 23:5-6; 28:5-6; Eseg 36:25-26, 
37:23-24) en die vrede van die koninkryk (bv. in Jes 2:2-3; Miga 5:4; Sag 9:9-10; Hos 
2:21-22 en Sef 3:14-20). God se regering en sy gemeenskap met mense roep reaksie op. 
Mense kom tot geloof, vorm 'n nuwe verbondsgemeenskap en beoefen liefde en trou 


teenoor God en hulle naaste. Die geloof en verbondsgemeenskap bring 'n nuwe etiek. 


Die grondlyne wat die Ou Testament oor die koninkryk bied word meer pertinent 
in die Nuwe Testament voortgesit. Dieselfde kerngedagtes word in die Nuwe Testament 
aangaande die begrip koninkryk van God aangetref. Die Nuwe Testament omskryf die 
saak met verskeie uitdrukkings soos die koninkryk van die hemele (bv. Matt 3:2; 4:17; 
11:12; 16:19 ens.); koninkryk van God (bv. Mark 1:14; 9:47; 10:24; Luk 6:20; Hand 1:3; 
Rom 14:17; 1 Kor 4:20; Kol 4:11); koninkryk van God en van Christus (Ef 5:5), koninkryk 
(Matt 4:23; 9:35, 13:19); en koninkryk van die Vader (Matt 13:43; 26:29). 


Schmidt (1969:582) toon aan dat al hierdie begrippe in die Nuwe Testament dieselfde 
kernbetekenis het. 'n Ontleding van die begrippe binne hulle eie konteks bewys dat die 
koninkryk ook in die Nuwe Testament 'n omvattende gesigspunt verteenwoordig, maar 
dat hierdie gesigspunt nie maklik onder een noemer gebring of in 'n bepaalde skema 
ingedruk kan word nie. Van der Walt (1962:32) waarsku teen so 'n vereensydiging en 
gee op grond van deeglike eksegetiese en openbaringshistoriese getuienis die volgende 


samevatting oor die koninkryk in die Nuwe Testament: 


Die koninkryk is iets wat kom (Matt 6:10, par; Luk 11:2 ens.), en wel tot mense (Matt 12:28 
par.) — maar dit is ook iets waartoe mense kom en ingaan (Matt 5:20; 7:21; 18:3; Mark 9:47 
ens.) en terselfdertyd ook 'n plek of 'n ‘sfeer’ (Matt 5:19; 8:11; Luk 13:28 ens.) (Van der Walt 
1962:32). 


In die koninkryk is die heilryke soewereiniteit van God eerstens as daad, tweedens as 


terrein en derdens wat in die almagsuitoefening gebeur, grondliggend (Van der Walt 
1962:33; kyk ook Van der Walt 1969). 


In die hele openbaring van God in sy Woord ontvou die koninkryk van God dus as 
die daadkragtige deurlopende regering van God. Hierdeur kom mense tot geloof en staan 
in 'n nuwe verhouding tot God en tot mekaar. As gelowiges in die nuwe verhouding van 
verbondsgemeenskap beoefen hulle ook 'n nuwe lewe. Die nuwe lewe van die koninkryk 


impliseer 'n nuwe etiek. Deur die krag van die Gees werk gelowiges vernuwend in 

op die wéreld deur koninkryksbeginsels soos heiligheid, vrede, versoening, hoop en 
liefde te verkondig, te beoefen en te vergestalt. Om hierdie perspektief meer intensief 
en breedvoering uiteen te sit, is dit nodig om eers drie belangrike grondlyne van die 
openbaring aangaande die koninkryk verder uit te lig, te wete die teenswoordige realiteit 


van die koninkryk, koningskap in die koninkryk, en die volk van die koninkryk. 


Die teenswoordige realiteit van die koninkryk 


Die siening van die koninkryk as óf 'n teenswoordige realiteit óf 'n toekomstige 
realiteit het vir die gelowiges ingrypende implikasies. As die koninkryk volledig binne 
die geskiedenis gerealiseer moet word, moet dit noodwendig 'n etiese aksiedrif van die 
gelowiges impliseer. Dit was die geval met die ‘social gospel’ (Guthrie 1981:417) en hierdie 
aksiedrif was ook merkbaar in die moderne ‘bevrydingsteologie’ (Guttierrez 1974:95). As 
die koninkryk slegs 'n toekomstige realiteit is, moet dit noodwendig lei tot piëtistiese 
wêreldmyding deur gelowiges. Daarom is dit noodsaaklik dat die verhouding tussen die 


‘teenswoordigheid’ en die ‘toekomstigheid’ van die koninkryk uitgespel word. 


Conzelman (1976:114) behandel in sy bekende werk hieroor die belangrikste uitsprake 
van Jesus, waarvan sommige dui op die teenswoordige realiteit en ander op die toekomstige 
realiteit van die koninkryk. Hy kom tot die gevolgtrekking dat die beweerde teenstrydighede 
in hierdie uitsprake slegs skynbaar teenstrydig is. Hy is van oordeel dat die skynbare 
teenstrydighede nie 'n probleem hoef te wees vir die omskrywing van die rol van die mens 
in die wêreld nie. Hy volstaan egter met die algemene stelling dat die twee betekenisse 
dieselfde draagwydte het en dit is mense se gesindheid ten opsigte van die komende 
koninkryk. Conzelman gaan nie uit van die moontlike heilshistoriese verband tussen die 
uitsprake met mekaar en met die omskrywing van die rol van die mens in hierdie verband 
nie. Hy behandel elke uitspraak binne sy eie konteks en trek nie so 'n ontwikkelingslyn in 
die bybelse openbaring oor die teenswoordigheid en die toekomstigheid van die koninkryk 
nie. Daarom is sy formulering van die rol van die mens, en by implikasie ook die kerk, vaag. 
Hierdie beskouing verteenwoordig 'n bepaalde skool van denke, maar sy benadering bied 


nie 'n duidelike prinsipiële basis vir die christelike etiek nie. 


'n Openbaringshistoriese benadering tot die uitsprake van Jesus bied 'n beter oplossing. 
Met so 'n benadering verwerp beide Ridderbos (1969:47) en Guthrie (1981:419) die 
gedagte van twee ‘koninkryke’, elk met 'n eie aard en verskillende implikasies vir die mens. 


Volgens hulle is die koninkryk die volkome bedeling van die toekoms wat nou reeds 

plek-plek in sigbare tekens in die hede deurbreek. Daar waar die koninkryk deurbreek het 
dit dieselfde dinamiese kwaliteite as die toekomstige bedeling. Soos die strale van die son 
wat deur 'n wolkemassa breek die volle kwaliteite dra van die son, dra die teenswoordige 


tekens van die koninkryk al die eienskappe van die voltooide toekomstige koninkryk. 


Die belangrikste teken is Jesus self. In Lukas 1:32-34 word Hy bekendgestel as die 
Koning aan wie se koningskap geen einde sal wees nie. Deur sy lyde, sterwe en opstanding 
word Hy koning oor die hele skepping. Hy moet as Koning geëer en aangekondig word en 
Hy sal uiteindelik die nasies oordeel. Sy koningskap is dinamies, messiaans en universeel. 
Die kwaliteite van sy regering word uitgespel in die uitsprake: ‘Die koninkryk is soos...’ 
(Matt 13:24, 33, 44, 45; 18:23; Luk 4:26; 13:18; 17:21; Joh 18:36; Rom 14:17; 1 Kor 4:20). 
In die uitoefening van sy heerskappy bring Hy lewe uit die dood, herskep Hy die gevalle 
skepping en oorwin Hy die bose en sy ryk. Sy prediking omskryf die nuwe lewe wat Hy 
nou reeds bring (Beasley-Murray 1987:108). Sy genesings bewys sy mag oor siekte en 
dood, en sy wonders toon dat sy heerskappy nie deur natuurwette beperk kan word nie. 


Die regering van Christus wek geloof in menseharte. Mense word gelowiges en 
gelowiges word 'n nuwe gemeenskap rondom Christus. Hierdie nuwe gemeenskap 
is die tweede belangrike teken van die koninkryk. Dit is die ‘ekklesia’ — die kerk as 
teenswoordige teken van die Godsvolk van die toekomstige volkome bedeling (Op 
6:4) (vgl. Ridderbos 1969:352; Theron 1978:91). Die teken word sigbaar in die kerk 
se bestaan - in aanbidding, lofprysing, onderlinge liefde, getuienis en diens. Die derde 
belangrike teken is die prediking van Christus wat deur die apostels voortgesit word 
onder die kragtige leiding van die Heilige Gees. Christus, die Gees, die kerk en die 
Woordbediening is die strale van die volkome koninkryk wat nou reeds skyn, wat 
deurgebreek het deur die misnewels van die sonde in die gebroke, gevalle wêreld. Met die 
loop van die geskiedenis kan daar nuwe tekens gerealiseer word: mense wat deur geloof 
in Christus verlos word; die lewe en kultuur wat deur die Heilige Gees geheilig word; 
die Woordbediening wat lewe bring; en mense wat liefde betoon. Koninkryksetiek is 
daarom ook 'n belangrike teken van die koninkryk. Op al hierdie maniere word die 
koninkryk nou reeds sigbaar en word sy teenswoordige realiteit bevestig. Hierdie 
realiteit het ingrypende implikasies vir die bestaan en voortbestaan van die kerk as die 
gemeenskap van gelowiges. 


Koningskap in die koninkryk 


Ten einde die koninkryk as paradigma vir die christelike etiek vollediger in te klee, 


moet die begrip koningskap in die lig van die teenswoordige realiteit van die koninkryk 

ook nader omskryf word. Beide in die Ou Testament en in die Nuwe Testament word 
klem gelé op die regering of heerskappy van God oor sy volk, en die oorwinning van 
die volk aan die einde van die geskiedenis as die sentrale motief van die idee van die 
koninkryk (Du Toit 1969:12). In sy verklaring van die Griekse begrip ‘basileia’ sê Schmidt 
(1969:579) dat die uitdrukking eerste wys op die wese of natuur van die koning, dit wil 
sé sy koningskap, terwyl Kiing (1992:47) die gedagte van God se heerskappy sentraal stel. 
Albei is dit daarmee eens dat dit in die koninkryk primér gaan om God wat regeer en wat 


dit op 'n bepaalde wyse doen. 


Om 'n duidelike beeld te vorm van die aard, gestalte en reikwydte van die koningskap 
en die implikasies daarvan vir die kerk, is 'n openbaringshistoriese beredenering ook in 
hierdie opsig waardevol. In hierdie verband het Postma (1969:59) 'n belangrike bydrae 
gelewer. Postma sê op grond van duidelik beredeneerde eksegetiese gronde dat daar in 
die Bybel onderskei moet word tussen tweérlei tipes koningskap, naamlik die koningskap 
van God drie-enig, soos dit uitgedruk word in Psalm 93:1 en 1 Timotheus 1:17, en die 
koningskap van Christus soos dit onder andere uitgedruk word in Jesaja 9:5, Matteus 2:2 
en Lukas 1:33. Uit die gegewens van Efesiërs 5:5 sê hy dat daar wel 'n innige verband, 
maar tog ook 'n onderskeid is. Hierdie verband, maar veral onderskeid, bring hy aan die 


lig met 'n openbaringshistoriese ondersoek. 


In verband met die koningskap van God drie-enig, sê Postma (1969:61) dat God drie- 
enig die eintlike Koning is op grond van die skepping van hemel en aarde. Sy koningskap 
behels die onderhouding en regering van alle dinge. Met die skepping van alle dinge 
word die mens deur God aangestel as onderkoning (Gen 1:26). ‘Aan die mens word 
'n besondere plek toegeken, veral ten opsigte van die uitoefening van die koningsmag 
van God' (Postma 1969:61). Hierdie aanstelling is die fondament van christelik etiese 
handeling. Die mens word na God se beeld geskape en so met groot mag en heerlikheid 
beklee, sodat hy onderkoning van die skepping kan wees en as sodanig kan handel. 

God regeer dus die skepping nie regstreeks nie, maar sy koningskap oefen God uit oor die ganse 

skepping deur middel van die mens, wat Hy na sy beeld geskape het (Postma 1969:61). 

Hy verwys in die opsig na Psalm 8 en Hebreërs 2:5-8. Tussen die koningskap van God en 
die van die mens is 'n noue verband. 

Die koningskap van God sluit die koningskap van die mens in, sonder dat daardeur die 


koningskap van die mens opgehef word, of dat daardeur die koningskap van God enigsins 
ingeperk word (Postma 1969:63). 

Hierdie verhouding is deur die sondeval versteur. Die mens daag die koningskap van 
God uit en wil self alleen regeer. Die mens word ongehoorsaam aan God, maar die 
ongehoorsaamheid hef nie die koningskap van God op nie. God bly Koning en regeer die 
wêreld ten spyte van die sondige mens se opstand, rebellie en ongehoorsaamheid. God 
regeer steeds, maar die middel waardeur Hy sy koningskap uitoefen, naamlik die mens, 
het versteur geraak tot so 'n mate dat God se heerskappy nie tot volle openbaring kan kom 
nie. God wil egter dat die mens tot erkenning van sy koningskap gebring word. Hierdie 
voorneme word in Eksodus 19:6 beloof. Vir hierdie doel stuur Hy Christus. Christus kom 
as die tweede Adam om die koningsheerskappy weer deur te voer en om die koningsamp 
van die mens weer te vervul. Sy koningskap kom na vore in sy lewe, lyde en verhoor, en 


dit word volkome uitgedruk in die opstanding en hemelvaart. 


Met die oorwinning van Christus word alles onder sy voete gestel. Hy ontvang alle 
mag in die hemel en op aarde (Matt 28:18). Met sy koningskap bring Christus die volle 
koningsheerlikheid van God na vore. Hy doen dit deur die mens vry te maak van Satan 
en hom sodoende weer as onderkoning te herstel. As tweede Adam vorm Hy 'n nuwe 
mensheid wat organies aan Hom verbind is en wat eenmaal as koning onder God oor die 


nuwe aarde sal regeer (Op 22:5). 


Die bybelse gegewens oor die koningskap soos dit in openbaringshistoriese 
perspektief deur Postma uitgewerk is, het verskeie implikasies. Die belangrikste 
daarvan is dat die heerskappy van Christus uitkring oor die ganse skepping - oor kerk 
en wêreld, wetenskap, kultuur, tegniek, ekonomie en politiek. Die koninkryk het so 'n 
wêreldomvattende aksieradius, 'n kosmiese dimensie wat alles, almal en vir altyd omvat 
(Floor 1974:6). Die mens en sy wêreld moet hiervoor buig en dit is die taak van die 
gelowige om mens en wêreld te bring tot onderwerping en gelowige erkenning van die 
koningsmag van Jesus Christus. Waar die heerskappy erken word, en waar die mens 
homself daaraan onderwerp, kom geregtigheid, vrede en blydskap (Rom 14:17) (kyk ook 
Schmidt 1969:583). Hieruit word dit duidelik dat daar 'n besondere verband is tussen 
die koninkryk en die mens in die sin dat die mens nie net daarin 'n plek het nie, maar 
ook 'n funksie in individuele en groepsverband. Die handelinge van die gelowige vind 
plaas binne hierdie perspektief en juis daarom kan christelike etiek getipeer word as 'n 


koninkryksetiek. 


Christelike etiek kan daarom begrond word in die geredde mense se gehoorsame 
uitoefening van hulle taak as onderkonings in die koninkryk van God. Dit is 'n etiek 


van gehoorsaamheid aan die koning van die koninkryk, naamlik die Drie-enige God. 

Dit is 'n etiek wat vernuwend inwerk op die ‘in sonde gevalle wéreld’ en wat die 
hele terrein van die koninkryk bestryk. Christelike etiek spreek daarom wetenskap, 
kultuur, tegniek, ekonomie en politiek aan. Dit werp lig op die diep vraagstukke van 
die lewe en lewenskwaliteit van mense. Dit gee koers aan die reg en die uitoefening 
van geregtigheid. Dit bied uitkoms uit die donker lewe van wanhoop, verslawing en 
uitsigloosheid. Dit ontbloot die heilige en die skone, en beskerm die omgewing. Soos 
wat die koningskap van God drie-enig oor die ganse kosmos strek, so is die etiese taak 
van gehoorsame verlostes as onderkonings gerig op al die kosmiese vraagstukke. Alle 
sake wat in 'n sekularistiese omgewing opduik val daarom ook binne die skopus van so 


'n koninkryksetiek. 


Die volk van die koninkryk 


Die koninkryk is 'n teenswoordige en toekomstige realiteit. As teenswoordige realiteit 
is die koninkryk merkbaar in sigbare tekens. Die een teken is die christelike huwelik en 
gesin wat as die primêre skeppingsinstelling beskryf kan word. Die ander sigbare teken 
van die teenswoordige realiteit van die koninkryk is die nuwe gemeenskap van gelowiges 
wat rondom Christus ontstaan, dit wil sê die kerk. Hierop is reeds gewys. Watter 
implikasies het hierdie realiteite vir die lewe van gelowiges en dus ook vir die bestaan en 
etiese roepingsvervulling van die kerk? Ook in hierdie opsig bied 'n openbaringshistoriese 


benadering waardevolle riglyne. 


Soos reeds gesê, is die koninkryk van God 'n teenswoordige realiteit waaraan die 
mens deel kan kry. Van der Walt (1962) beskryf die verhouding van die koninkryk en 
mense soos volg: 

Die koninkryk kom naby mense (Matt 3:2; Mark 1:15 par., Matt 4:17), maar mense kom ook 

naby die koninkryk (Mark 2:30). Dit is van God, van Jesus, maar ook van bepaalde mense (Matt 

5:3 par.) dit moet deur mense gesoek word (Matt 6:33 par.) word deur hulle verwag (Mark 5:31 

par.), moet ontvang word (Matt 18:3), word nagelaat (Matt 25:34), word aan mense gegee (Luk 

12:32) en van mense weggeneem (Matt 21:43), en deur ander mense verkondig (Mark 1:14, Luk 


4:43), vir en deur hulle gesluit (Matt 16:19; 18:17), word vir en oor mense opgerig (Hand 1:6). 
(bl. 33) 


Hierdie beskrywing gee 'n duidelike beeld van die verband van die koninkryk tot die 


mens, maar ook van die feit dat dit in die koninkryk nie net gaan om mense nie. 


Die wyse waarop mense deel kan kry aan die koninkryk word met verskillende 


uitsprake beskryf. Die koninkryk behoort aan hulle wat weet hoe afhanklik hulle van 

God is (Matt 5:13), die kinders (Matt 19:14), aan hulle wat nie onreg doen nie (1 Kor 
6:10), wat die wil van die Vader doen (Matt 7:21) en wat volhard tot die einde toe. Hierdie 
uitsprake word egter teologies gefundeer op die uitspraak van Jesus in sy gesprek met 
Nikodemus (Joh 3:3). Alleen die wat wéér gebore word, sal die koninkryk van God sien. 
Die mense wat deel word van die koninkryk van God word die beste beskryf met die 
bybelse beeld: volk van God. Ridderbos (1969:355) kom na oortuigende eksegetiese en 
openbaringshistoriese navorsing tot die gevolgtrekking dat die koninkryk hom rig op die 
formasie van 'n volk wat die heilshistoriese plek van Israel voortsit. Hierdie volk is egter 
nie 'n volk in die ‘toekomstige eskatologiese sin nie, maar in die toekomstige historiese 
sin. Dit gaan om 'n volk wat ‘die vrugte van die koninkryk voortbring’ en wat hulle nou 
reeds as nuwe volk van God openbaar. Hierdie volk van God is in openbaringshistoriese 
sin die ‘ekklesia’ - die kerk. Die kerk is dus die volk van God wat as burgers van die 
koninkryk buig onder die heerskappy van Christus en wat poog om alle terreine van die 
lewe daaraan te onderwerp. Die beeld “volk van God’ word in 'n volgende hoofstuk in 
meer besonderhede bespreek. In hierdie verband kan egter gesé word dat ekklesia dui op 
die gelowiges as nuwe gemeenskap in Christus soos hulle verspreid is oor die ganse aarde, 
maar ook soos hulle verenig en georganiseer is in plaaslike gemeentes (Lindijer 1962:54; 
Snyman 1977:25). Die plaaslike gemeente is die sigbare manifestasie van die volk van 
God wat in alle opsigte die eienskappe, seéninge, verantwoordelikheid en roeping van die 
volk van God dra. Dit is ‘ekklesia completa’ (Strauss 1992:188). So het elke plaaslike kerk 
as 'n gemeenskap van gelowiges 'n koninkryksroeping om die koninkryksetiek, wat alle 


lewensterreine aanspreek, uit te bou. 


Samevattend kan in hierdie verband gesé word dat die koninkryk behoort aan almal 
wat Jesus Christus as die enigste Koning in die geloof omhels en hulle hele lewe onder 
sy heerskappy en in sy diens stel. Hulle deel in die voorregte van genade, vergewing 
van sonde, ewige lewe en vrede met God. Mense wat deur wedergeboorte, geloof en 
bekering ‘toetree’ tot die koninkryk van God word egter nie passiewe deelgenote nie, 
maar raak direk betrokke by die koms van die koninkryk. Hulle word die medewerkers en 
instrument vir die koninkryk (2 Kor 6:1). Hulle moet voortdurend die regering van God 
oor alles proklameer, openbaar en in hulle eie lewe vergestalt. Hulle kom in diens van 
die koninkryk. As korporatiewe eenheid van ‘koninkryksburgers’ het die kerk as morele 
agent dus ook 'n etiese roeping en enige studie oor die rol van christelike etiek in 'n tyd 
van sekularisme sal moet besin oor die rol van die kerk in die oprigting van tekens van 


die koninkryk. Hierop sal in latere hoofstukke teruggekom word. 

LJ Gevolgtrekking 


Die openbaring van God in die natuur gee aan alle mense 'n bepaalde kennis van God. 
Hierdie kennis is genoeg om die sondaarmens alle verontskuldiging te ontneem en om ‘n 
morele besef by alle mense te ontwikkel. Die godsopenbaring in die geskrewe Woord gee 
egter 'n dieper perspektief op die natuurreg. Die geskrewe Woord as die tweede sirkel van 
die openbaring vereis 'n bepaalde benadering ten opsigte van interpretasie en toepassing. 
Die Skrif moet benader word as 'n eenheid wat 'n deurlopende ontvouende openbaring 
bied. Hierdie eenheid is nie chronologies of logies opgebou nie, maar teologies. Deur die 
ontvouende openbaring word die Godsvolk opgevoed om alles te verstaan wat nodig is 


vir hulle verlossing en roeping. 


Daarbenewens gee die interne getuienis van die Skrif, asook die historiese argument 
oor die ontstaan en die werking van die geskrewe Woord, begronding vir die aanvaarding 
van die gesag van die Woord en die begronding van die etiek daarin. Die aanvaarding 
van die eenheid en gesag van die Skrif word verder gefundeer in die verhouding tussen 
Woord en Gees. Die Gees van God was aktief betrokke by die ontstaan van die Skrif, by 
die historiese verstaan daarvan deur al die gelowiges en by die verstaan daarvan vandag. 
Daarom moet Skrifverstaan begelei word deur die gebed om die verligting deur die Heilige 
Gees. Ten spyte van al hierdie uitgangspunte bly die interpretasieproses altyd 'n gebroke 
proses en moet die Skrifverklaarders hulle gevolgtrekkings as voorlopig beskou, en dit 
altyd weer toets aan dieper studie van die Woord en die getuienis van die gelowiges oor 
die wêreld heen. Ook die interpretasieproses, gerig op die vorming van etiese beginsels, 


moet rekening hou met die voorlopigheid van Skrifverstaan. 


Die deurlopende openbaring ontbloot verskeie temas wat as agtergrond moet dien 
vir die ontginning van etiese beginsels. Die goue draad is egter die ontvouing van die 
koninkryk van God. Hierin word gewys op die ewige koningskap van God drie-enig 
wat in die sondige gebroke wêreld voltrek word totdat die heerskappy in alles en oor 
alles voltooi sal word. Die koninkryk is dus 'n teenswoordige en toekomstige realiteit. 
Hierdie realiteit is die grond van alle hoop vir die mens en van 'n hoopgewende etiek. 
Die etiek kan daarop wys dat God regeer, dat Hy gehoorsaam moet word en dat alle 
etiese handeling uiteindelik die nuwe hemel en aarde sal versier (Op 14:13). Die kerk is 
die volk van die koninkryk wat die etiese beginsels van die koninkryk moet uitvoer in 


gehoorsaamheid en tot eer van die Koning. Hiertoe word alle gelowiges geroep. 

Die etiese beginsels wat ontgin kan word uit die natuurreg en wat verder verduidelik, 
uitgebrei en toegelig word in die geskrewe Woord moet egter getoets kan word, en 
hierdie toets is die mensgeworde Woord, Jesus Christus. In die hermeneutiek van die 
etiek moet daarom ook aandag gegee word aan die christologie, omdat geen etiek wat 
aanspraak maak op 'n christelike etos kan indruis teen die etiek van Jesus Christus as die 
opgestane en lewende Koning nie. Die volgende hoofstuk behandel die belang van die 


christologie in die hermeneutiek van etiek. 

EEEN 
n Hermeneutiek 


vir christelike etiek: 
Christologie 


Waaraan word christelike etiek getoets? 


Etiek wat afgelei word uit die boek van die natuur (natuurreg) en die geskrewe 
Woord moet uiteindelik getoets kan word. Hierdie toets is die mensgeworde Woord - 
Jesus Christus. Christelike etiek is 'n koninkryksetiek, waarvan Christus die ‘vetoreg’ het 
en wat dus christologies beoordeel moet word. Daarom is dit nodig om in die beskrywing 


van die hermeneutiek vir etiek, ook aan die christologie aandag te gee. 


Die huidige eeu is die eeu van die christologie. So beskryf Van de Beek (2002b:165) 
die aard van die hedendaagse teologiese en etiese debatte. Die christologie en die volle 
impak daarvan is in die branding.” Die vraag van Jesus aan sy dissipels soos beskryf in 
Matteus 16:15 kom telkens na vore in hedendaagse teologiese diskoerse. Veral in die 
aangesig van sekularisme wil teoloë en etici weer ingaan op die betekenis en implikasies 


van die eeue-oue belydenis oor die persoon en werk van Jesus Christus. Wat beteken die 


2.Die skrywer het tydens 'n voordrag voor die International Reformed Theological Institute in Potchefstroom 
(7 Julie 2011) aandag gevra vir die moontlikheid van 'n transformerende christologie as alternatief op die 
christologie van die politieke teologie, die teologie van die historiese Jesus en die teologie van godsdienste met 
spiritualiteit as hoofaksent. Die inhoud van daardie voordrag tesame met die kommentaar wat gelewer en 
nuwer navorsing wat daarna verskyn het, vorm die kern van hierdie hoofstuk en dit word in verband gebring 
met die hermeneutiek van die christelike etiek. 

christologie vir etiese besinning in 'n tyd van sekularisme? Wat is die relevansie - as daar 
nog enige relevansie is - van Jesus van Nasaret soos Hy bely, verkondig en uitgebeeld is 
in die lang tradisies van teologie, aanbidding, liturgieë, credo's en belydenisse oor baie 
eeue heen en in baie kontekste? Hoe is Jesus nog relevant in die lewe van mense en veral 


in hulle wêreldbeeld? Wat is die etiese relevansie van die gereformeerde christologie? 


Wanneer oor die christologie besin word moet in ag geneem word dat die christologie 
'n lang ontwikkeling deurgegaan het. Daar kan eintlik gepraat word van christologieë 
omdat die standpunt oor die persoon en werk van Jesus Christus dikwels uiteenlopend is 
en mekaar selfs weerspreek. Dit is nie moontlik om te praat van 'n eenduidige christologie 
of selfs 'n gereformeerde christologie nie. Die historiese oorsig van Ford en Higton (2002) 
lei die etikus in in 'n wye reeks persepsies oor die persoon en werk van Jesus. Tog is dit so 
dat al die christologieë in een opsig ooreenstem, en dit is die standpunt dat die mens God, 
in die diepste sin van die woord ken in en deur Jesus Christus. Van de Beek (2002a:13) 
is oortuig dat die christelike geloof staan en val by hierdie uitgangspunt. Die kennis van 


God in en deur Jesus Christus is daarom ook die diepste grondslag van christelike etiek. 


Met inagneming van die uitgangspunt is dit tog ook so dat daar in die historiese 
ontwikkeling van die christologie en te midde die wye spektrum van idees, onderskei 
kan word tussen twee hoofstrome rakende die christologie. Hierdie twee strome staan 
bekend as 'n ‘hoé’ christologie en 'n ‘lae’ christologie. In die eersgenoemde stroming 
word die persoon en werk van Christus beredeneer met die klem op sy goddelike natuur, 
terwyl laasgenoemde meer klem lê op sy menslike natuur en die christologie daarop bou. 
Laasgenoemde beredenering is baie populêr in die modernistiese en postmodernistiese 
paradigmas en kan gesien word as 'n poging om 'n christologie aan te bied wat die 
sekularisme bevredigend kan beantwoord omdat die beskouing hoofsaaklik klem lê op 
die etiek van die historiese Jesus (kyk Ford & Higton 2002:303). 


Die twee hoofstrome kom ook na vore in die standpunte oor die christologie soos dit 
oor die afgelope dekades te midde van die groeiende sekularisme in Suid-Afrika ontwikkel 
het. Hierdie dekades is gekenmerk deur die dominansie van die apartheidsteologie, die 
teologiese motiewe in die stryd daarteen, die koms van 'n nuwe politieke bedeling wat 
ook 'n bepaalde christologie as fundering gehad het, die teologie van rekonstruksie en 
die soeke na nuwe en effektiewe vorms van spiritualiteit as keerwal teen die sekularisme. 
Hierdie verskillende benaderinge tot die christologie is nagevors en gerapporteer deur 
Mouton en Smit (2009:247) in 'n onlangse prikkelende artikel. Hulle het die debatte oor 


Jesus in Suid-Afrika in die openbare media, in akademiese kringe, in die aanbiddingsvorme 

van kerke en die sosiopolitieke betrokkenheid van christene ondersoek, en uiteindelik 
gekom tot die vraag of Jesus verlore geraak het in die wye verskeidenheid van pogings 


om 'n relevante christologie daar te stel. 


In die teenswoordige Suid-Afrikaanse diskoerse ten opsigte van die christelike geloof 
in die tyd van groeiende sekularisme kom die christologie telkens op die voorgrond. 
Die twee hoofstrome, naamlik die tradisionele ‘hoé’ christologie en die modernistiese 
en postmodernistiese ‘lae’ christologie, kom ook in hierdie diskoerse na vore. Hieraan 
moet aandag gegee word ten einde 'n christologie te definieer in lyn met die koninkryk 
van God, en dit wat toepaslik is vir die hermeneutiek en vir etiek as antwoord op die 
sekularisme. Die strominge in Suid-Afrika kan in vier denkrigtings verdeel word. Hierdie 
denkrigtings kan genoem word: die spiritualistiese Jesus, die politieke Jesus, die historiese 


Jesus en die transformerende Jesus. Elkeen word vervolgens behandel. 


H bie spiritualistiese Jesus 


Oor die jare is 'n christologie van die spirituele Jesus in Suid-Afrika ontwikkel. In 
hierdie proses kan vier paradigmas onderskei word. Die eerste paradigma het ontwikkel in 
die vroeë koloniale periode waar 'n hoë christologie ontwikkel is as gevolg van die invloed 
van 'n sekere verklaring van die gereformeerde konfessies en die boeke van die ‘nadere 
reformasie', wat veral deur die afgesonderde boerebevolking in hoë aansien gehou is. 
Sendingwerk in die Kaapkolonie is gesien as die ‘wen van siele vir Jesus’ en Jesus is beskou 
as die vriend van hulle wat hulle tot Hom bekeer en Hom met oorgawe dien. Hierdie 
beskouing het Jesus verkondig as die een wat belangstel in die geestelike welsyn van 
mense en wat niks te doen het met die sosiopolitieke werklikheid nie (Gerstner 1997:26). 
Slawe is byvoorbeeld bekeer tot Jesus, maar daar is nie gestrewe om hulle te bevry uit 
hulle slawerny nie. Die gevolg was dat 'n evangeliese spiritualiteit onder die inheemse 
bevolking ontwikkel het, soortgelyk aan die styl van aanbidding en geloofsbelewing van 
die slawe in die suide van die Verenigde State. Jesus is geloof, geprys, gepreek en verwag, 
maar beskou as 'n nonentiteit wanneer dit kom by die sosiale en ekonomiese nood van 


mense. Hierdie Jesus het niks gebied vir die kerstening van die samelewing nie. 


Hierdie idee van Jesus is deur die Groot Trek en ander bevolkingsverskuiwings na 
die binneland geneem. Die trekkers het 'n vroom lewe gelei, gebou op die Bybel en 
die gereformeerde konfessies, sowel as die boeke van die groot outeurs van die ‘nadere 


reformasie’ (Davenport 1997:57). Maar ten spyte van hulle persoonlike piëteit, lojaliteit 

aan die kerk, getrouheid aan die bediening van die sakramente en christelike oortuigings 
het hulle nie 'n christelike grondslag gelê vir die sosiale orde nie. Hulle het die inheemse 
mense as minderwaardig beskou en 'n diepgaande proses van sosiale stratifikasie begin 
(Vorster, N. 2004:43). Inheemse mense is ontneem van basiese regte. Die drie Afrikaanse 
kerke wat ontstaan het, het hierdie christologie oorgeneem en het as gevolg daarvan 
'n dualistiese wêreldbeskouing ontwikkel waarin 'n skerp onderskeid gemaak is tussen 
die sakrale en die sekulêre. Godsdiens het niks te sê gehad vir die samelewing en die 
sosiale nood van mense nie. Hierdie tendens het 'n skeiding tussen godsdiens en politiek, 
kerk en samelewing, en geloof en wetenskap gebring. Die terughoudenheid van die drie 
Afrikaanse kerke om apartheid te kritiseer kan onder andere toegeskryf word aan hierdie 


Christologie. 


Die tweede paradigma het vorm aangeneem met die opkoms van die Metodisme in 
Suid-Afrika. Die groei van die Metodisme na die herlewings in die VSA en Engeland het 
nie die ontwikkelende Suid-Afrikaanse samelewing onaangetas gelaat nie. Die evangeliese 
beweging met sy Arminiaanse soteriologie het die idee van 'n spiritualistiese christologie 
versterk (kyk De Gruchy 1997:155). Hierin is Jesus primêr gesien as 'n persoonlike 
verlosser. Hoewel hierdie rigting baie bygedra het tot 'n missionêre instelling by kerke en 
gelowiges, is die missionêre aktiwiteite eensydig gerig op die persoonlike redding van die 
individu en nie soseer op die transformasie van die sosiale orde nie. Groot dele van die 
inheemse bevolking is gekersten, maar hulle sosiale posisie het nie verbeter nie. Trouens, 
hulle is ontneem van hulle grond en is hanteer as minderwaardige mense met feitlik 
geen regte nie. Veral vroue is beskou as minderwaardig en het geen regte geniet in die 
kerklike, sosiale en ekonomiese domeine nie. Die mensbeskouing van die tradisionele 
Afrika-kulture het verder bygedra tot die onderdrukking van die vrou. As gevolg van die 
politieke beleid van die Britse koloniale owerheid is slegs Skotse predikante toegelaat om 
na Suid-Afrika te kom en as predikante in die Kaapse kerke op te tree. Hierdie predikante 
was die Metodisme toegedaan en hulle het die teologie van die spiritualistiese Jesus in 
Woordbediening, liturgie en evangelisering aan mense bekend gestel. In die evangeliese 
gesange van daardie tyd is hierdie Jesusbeeld geloof en geprys, en mense is aangemoedig 
om hulle harte vir Jesus te gee en koestering te vind in Hom as die persoonlike vriend 
van gelowiges. In die kerke is hande geklap vir hierdie Jesus terwyl die onregte van die 


samelewing oorgesien is. 


Die heiligheidsbeweging en die herlewing met die Azusastraatgebeurtenis in 


Los Angeles in die VSA het 'n derde paradigma in hierdie christologie ingelui. Die 

pentekostalisme wat uit hierdie herlewing aan die begin van die twintigste eeu 
voortgevloei het, het oorgespoel na Suid-Afrika (Hofmeyr & Pillay 1991:267). Dit het veral 
posgevat onder die arm gemeenskappe wat na die Suid-Afrikaanse oorlog ontwikkel het, 
asook onder diegene wat stede toe getrek het na die ontdekking van goud en diamante 
in die soeke na voorspoed. Hierdie beweging het 'n spiritualiteit van spirituele genesing, 
emosionele aanbidding en 'n vertroostende Jesus uitgedra, maar die sosiale nood wat na 
die oorlog in die arm myngemeenskappe bestaan het, geignoreer. Hierdie spiritualiteit 
het veral posgevat in die arm inheemse gemeenskappe waar dit vermeng geraak het met 
tradisionele Afrika-godsdienste en uitgeloop het op allerlei genesingsbedieninge in die 
naam van Jesus. Hierdie Jesus het egter niks beteken vir die verligting van hulle armoede 


en voorsiening van hulle sosiale behoeftes nie. 


Die vierde paradigma is die Charismatiese Beweging wat in die laat twintigste eeu 
veld gewen het. Hierdie beweging het die spiritualistiese Jesus weer aan die teologiese 
wêreld bekendgestel. Baie gelowiges van tradisionele hoofstroomkerke het troos en 
geborgenheid gevind in onafhanklike gemeenskapskerke waar hulle 'n ‘second blessing van 
die Heilige Gees kon ontvang, asook bepaalde geestesgawes soos die gawe om in vreemde 
tale te praat, die gawe van genesing en die gawe van profesie en onderrig. Hierdie 
beweging het ook diep ingedring in die tradisionele inheemse kerke en geloofsgroepe. 
Bybelstudiegroepe is gestig en gebedsgroepe onderhou waar die spiritualistiese Jesus 


geëer is. 


Mouton en Smit (2009:263) sê dat as gevolg van hierdie stroming waarin die 
spiritualistiese Jesus beklemtoon word, religiositeit in Suid-Afrika baie vorms aangeneem 
het. Hierdie vorms is veelsydig. Daar is die ‘New Age’ spiritualiteit, die Amerikaanse 
styl van televisiebediening, waarin emosionele oplewing 'n groot rol speel, diverse 
uitdrukkings van pentekostalisme en die Charismatiese Beweging, en baie vorms van 
voorspoedgodsdiens. In aansluiting by hulle diagnose kan gekonstateer word dat hierdie 
rigtings egter twee sake in gemeen het. Eerstens handhaaf almal 'n fundamentalistiese 
Skrifbeskouing wat beteken dat die Skrif in alle opsigte letterlik verklaar en op die 
persoonlike lewe toegepas moet word. Etiek is daarom vereng tot persoonlike etiek 
wat as goddelike ‘bevelsetiek’ toegepas word op die vroom persoonlike lewe van die 
gelowige. Etiek is hoogstens 'n kasuistiese mikro-etiek waarin net die persoonlike lewe 
op wettige wyse aangespreek word. Tweedens gee hulle nie aandag aan die implikasies 
van die christologie vir die kerstening van die samelewing nie. Die spiritualistiese 


Christologie het etiek verwater tot persoonlike vroomheid wat nie hoef te manifesteer in 

'n christelike gefundeerde samelewingskritiek en transformerende etiese handelinge nie. 
Die christelike vroomheid het die gebreke van die samelewing grootliks onaangeraak 


gelaat. 


Op 'n onbedoelde wyse het die christologie van die spiritualistiese Jesus sydelings 
bygedra tot die sekularisering van die Suid-Afrikaanse samelewing. Die vraag waarmee 
Bonhoeffer die Duitse samelewing in die dertigerjare van die vorige eeu gekonfronteer 
het, is ook relevant vir Suid-Afrika vandag. “Wie is Jesus Christus vir ons vandag 
(kyk Bonhoeffer 1995; Metaxas 2010). Wat die spiritualistiese christologie aanbied is 
'n persoonlike Jesus vir die gelowige. Dit is 'n Jesus wat niks beteken vir niechristene 
nie en wat nie plek het in die debatte in die openbare sfeer nie. So word weinig 
christelike perspektiewe op die vrae van die samelewing aangebied. Die rigting laat die 
beleweniswêreld van die gelowige uiteenval in twee groothede, naamlik die sakrale en 
die profane. Bonhoeffer het aangedui dat hierdie skeiding lei tot 'n eensydige godsdiens 
van aanbidding en nie 'n godsdiens wat die hele lewe omvat nie. Hierdie godsdiens is 
in sy woorde in werklikheid ‘godsdienslose christendom’ — 'n christendom wat geen 
impak maak buite die sirkel van die sakrale nie. Die gevolg is dat sekulêre samelewing eie 
beginsels ontwikkel wat by tye, sonder morele grond, onheilige strukture daarstel, soos 


wat met die opkoms en verloop van die nasionaal-sosialisme getuig het. 


Dieselfde is bereik met die groei van die idee van die spiritualistiese Jesus in 
Suid-Afrika. Persoonlike vroomheid en evangeliseringsywer is ontwikkel, maar die 
samelewing is gesekulariseer omdat die samelewing in geheel nie gekonfronteer is met 
die opdrag van Jesus tot die konkretisering van die liefde in alle verhoudinge nie. Vroom 
mense het stilgebly oor apartheid en onreg, en het so bygedra tot die sekularisering van 


die samelewing omdat toegelaat is dat die politiek op ander immorele gronde bedryf is. 


H bie politieke Jesus 


Die rewolusieteologie wat na die kongres van die Wéreldraad van Kerke in 1966 
oor die hele wêreld baie invloedryk geword het, het daarteenoor 'n nuwe christologie 
aan die orde gestel. In Suid-Afrika, Latyns-Amerika en ander lande met onderdrukkende 
politieke strukture is die sosiale analise van die neo-Marxisme, soos uitgedruk deur 
Marcuse (1971) gebruik om hierdie samelewings as eendimensionele samelewings te 
beskryf. Hiermee word bedoel dat hierdie samelewings inherent onderdrukkend en 


geweldadig is en dat dit alleen verander kan word deur middel van revolusionêre en 

totale omverwerping van die sisteem. In die ontwikkeling van 'n strategie van sosiale 
verandering het teoloé in hierdie beweging tot die gevolgtrekking gekom, dat die enigste 
wyse om die gewelddadige sisteem omver te werp, deur die beoefening van teengeweld 
is. Vanuit hierdie paradigma is gekyk na 'n aggressiewe herinterpretasie van die 
christelike geloof ten einde dit diensbaar te maak aan die gewelddadige omverwerping 
van onderdrukkende strukture. Die belangrikste eksponente van hierdie beskouing was 
Shaull (1969), Cone (1970), Boff (1980) en Gutierrez (1985). Uiteindelik is hulle idees 
saamgevat onder die banier van die 'bevrydingsteologie', wat terselfdertyd moes dien as 


'n reaksie teen die groeiende sekularisme. Hierop is reeds gewys. 


Wat in hierdie opsig belangrik is om na op te let is die wyse waarop hierdie rigting 
die christologie van 'n ‘hoé’ christologie na 'n ‘lae’ christologie verskuif het, en nuwe 
aandag gevra het vir die belang van die persoon van Jesus in die etiek van sosiopolitieke 
bevryding. Jesus is op grond van sy historiese optredes en die konteks waarin Hy gepreek 
het beskryf as 'n vryheidsvegter wat teen die eendimensionele Joodse en Romeinse 
samelewings gestry het. Jesus se hele lewe soos beskryf in die evangelies moet, volgens 
hierdie denkrigting, verstaan word binne die raamwerk van die stryd om bevryding. 
Uiteindelik is hy ook as 'n vryheidsvegter tereggestel. Die Kairos Liturgieë (Institute 
for Contextual Theology 1985:5) wat wyd onder kerke in Suid-Afrika versprei is, het 
gepropageer dat Jesus dood gemaak is omdat Hy in die naam van die Here gestaan het aan 
die kant van die armes en onderdruktes, en die onderdrukkers teengestaan het. Hy het hom 
vereenselwig met die strewes van die noodlydendes en het daarom self gely. Hy het self 
'n slagoffer van onderdrukking geword. Hy was doodgemaak, geweldadig en genadeloos, 
omdat Hy opgestaan het teen die bose magte in die samelewing van sy tyd. In Suid-Afrika, 
sowel as die VSA en Latyns-Amerika, het hierdie teologie die lot van swartmense en 
armes op die agenda geplaas en gepleit vir bevryding volgens die model van die historiese 
Jesus se politieke agenda. Hierdie christologie het ontwikkel as die teenpool van die 


passiewe spiritualistiese christologie van die koloniale tydperk. 


Die christologie van die bevrydingsteologie was baie invloedryk, veral ook omdat 
dit naas die gebruik daarvan vir die teologiese regverdiging van sosiopolitieke rewolusie 
as antwoord aangebied is vir die spiritualistiese Jesus. Waar die spiritualistiese Jesus 
geswyg het oor die vergrype teenoor mense, is die politieke Jesus aangebied as 'n agent 
van dinamiese verandering van onderdrukkende strukture. Ten spyte van hierdie rigting 
se eensydige beklemtoning van 'n lae christologie’ het dit tog 'n waardevolle bydrae 


gelewer deur aandag te vra vir die lot van armes en die verantwoordelikheid van die 

christelike etiek om dit aan te spreek. In hierdie opsig het die politisering van die teologie 


'n merkwaardige bydrae gelewer. Hierna sal later teruggekom word. 


Die vraag is egter: Wat is teologie wanneer die politieke bevryding gekom het? Na 
1994 het die bevrydingsteologie in Suid-Afrika vervaag en dit is omdat mense meer soek 
in Jesus as net 'n agent van bevryding. Die etiek van dekonstruksie het geblyk makliker 
toepasbaar te wees as 'n etiek van rekonstrusie en opbou. Die eksodus is eenvoudiger as 
die intog. Die sosiale aksiedrif van baie kerke en christelike instellings het verswak. Soos 
in die geval van die christologie van die spiritualistiese Jesus laat die christologie van die 
politieke Jesus die samelewing met 'n morele vakuum en werk sodoende sekularisering 
in die hand. Die christologie van die spiritualistiese Jesus het die christelike godsdiens 
geprivatiseer en die christologie van die politieke Jesus het die christelike godsdiens 
gesekulariseer. Geeneen kon daarom op sigself 'n begronde en effektiewe antwoord bied 


op die groeiende sekularisering van die Suid-Afrikaanse samelewing nie. 


| Die historiese Jesus 


Naas die christologie van die politieke Jesus het die gedagte van 'n historiese Jesus 
en 'n ‘lae christologie’ ook in 'n ander teologiese rigting ontwikkel in 'n poging om 'n 
relevante Jesus vir die postmoderne mens daar te stel. Die stroming bekend as die ‘nuwe 
hervorming’ wat in die onlangse verlede in Suid-Afrika na vore gekom het, het ook die 
gedagte van die historiese Jesus soos dit vroeër in die liberale teologie in Europa uitgewerk 
is, weer aan die orde gestel. Hoewel die stroming nie nuwe idees bygevoeg het nie, het die 
beskouing oor die historiese Jesus weer die belangstelling gaande gemaak. Die menslike 
natuur van Jesus word vooropgestel en Hy word gesien as 'n navolgenswaardige etiese 
model wat slegs op hierdie wyse vir die mens in die sekularistiese wêreld van vandag 
relevant is. Hy word beskou as 'n normale mens wat in 'n bepaalde periode geleef het, wat 
as mens gesterwe het, maar wat 'n goeie voorbeeld van 'n hoogstaande morele voorbeeld 
nagelaat het (Dingemans 2002). Die navolging van Jesus kan gevolglik lei tot 'n gelukkige 
en vervullende lewe omdat Hy die voorbeeld is van 'n lewe van toewyding aan mense, 
mededeelsaamheid en liefde. Hy is die toonbeeld van ware humaniteit (kyk Muller 2002). 
Die boodskap van Jesus was 'n konkrete boodskap van liefde vir die medemens, vrede 
en geregtigheid in die samelewing. Volgens die nuwe hervorming, op voetspoor van die 
liberale teologie van vroeër, is hierdie historiese Jesus deur Paulus, en die later christelike 
kerklike konsilies, toegevou in 'n kleed van mistiek. Dit het gelei tot die belydenis van 


die opgestane Christus. So 'n naiewe belydenis kan, volgens hierdie beskouing, egter nie 

in 'n postmodernistiese tyd aanvaar word nie. Daarom pleit die beweging dat die idees 
van Jesus Christus as die Here, as die Koning van die koninkryk, as die opgestane Seun 
van God, as die enigste Hoëpriester van sondaars, en as Voorspraak aan die regterhand 
van God, ontmitologiseer word. Die kleed van mistiek moet uitgetrek word. Die mense 
van vandag heg eenvoudig nie meer waarde aan so 'n christologie nie. In 'n tyd van 
sekularisme is die idee van die historiese Jesus meer toepaslik. So 'n Jesusbeeld het baie te 
sé vir 'n hermeneutiek van etiek, omdat die konkrete leer van Jesus, naas dié van ander 
filosowe, aktueel gepositiveer kan word. 'n Deeglike oorsig en beoordeling vanuit 'n 


gereformeerde perspektief van hierdie beweging word aangebied deur Van Wyk (2003). 


Die bedoeling van die ‘nuwe hervorming’ is om dit vir postmodernistiese mense nog 
moontlik te maak om die christelike etiek aan te hang en te bevorder in 'n sekulariserende 
samelewing. Die relevansie van die christelike etiek is om mense te leer om soos Jesus 'n 
hoogstaande morele lewe in gemeenskap met ander te lei. Anders as die voorstanders 
van die politieke Jesusbeeld is die bedoeling van hierdie beweging nie soseer om die 
samelewing revolusionêr te transformeer nie, maar om 'n christelike moraliteit daar te 
stel wat navolgenswaardig is. As sodanig poog die rigting om 'n bruikbare hermeneutiek 
vir die etiek vir 'n sekulariserende Suid-Afrikaanse gemeenskap aan te bied. Soos Cox 
al in 1967 gedoen het, sien hierdie rigting dus die antwoord op sekularisme in die 
sekularisering van die teologie self. Sekularisering van die christelike geloof kan egter nie 
gesien word as 'n antwoord op sekularisme nie, maar as 'n baie negatiewe gevolg daarvan. 
Welker (2013:44) beskryf dit as 'n ‘selfbanalisering’ van die christelike geloof. Wanneer 
die christelike geloof losgemaak word van die grondbeginsels van die godsopenbaring, 
soos die christelike tradisie dit oor eeue heen geinterpreteer en gepositiveer het, word die 


christelike geloof niks meer as 'n ideologie met slegs 'n tydgerigte boodskap nie. 


'n Ander beskouing waarin die christologie van die historiese Jesus na vore kom, 
is in die christologie soos geinterpreteer deur Van Huysteen (2008). Alhoewel hy nie 
soos die ‘nuwe hervorming radikaal afstand doen van 'n ‘hoë’ christologie nie, bied hy 'n 
christologie aan wat vanuit die perspektiewe van die paleontologie en die evolusionistiese 
etiek uitgewerk word. Hy noem dit inderdaad 'n ‘hoé’ christologie, maar by nadere 
ondersoek blyk dit dat dit eerder ook neig na 'n ander beklemtoning van die belangrikheid 
van die menslike natuur van Christus, hoewel dit nie dieselfde is as die standpunt hieroor 
binne die ‘nuwe hervorming’ nie. Hy gaan uit van die standpunt dat die mens se etiese 
gedrag inderdaad 'n produk is van die menslike evolusie. Hierdie evolusionêre aard 


ondersteun nie 'n bepaalde morele kode soos byvoorbeeld die christelike moraliteit 

nie. Dit mag egter help om te verstaan hoe verskillende kodes ontwikkel het. Vanuit 
hierdie beskouing probeer hy 'n brug bou tussen die etiek en die christologie deur die 
christologie van Schleiermacher weer aan die orde stel, veral die konsep van ervaring. 
Met verwysing na Hector argumenteer hy dat die volmaakte Godservaring en bewustheid 
van God in Jesus Christus inderdaad beskou kan word as goddelikheid, omdat Christus 
se godservaring die menslike orgaan is waardeur God se aktiwiteit na die mens kom. 
Die belangrike saak omtrent Jesus is nie sy godservaring per se nie, maar die feit dat sy 
bewustheid van God die wyse is waarop God in Jesus beliggaam word. Van Huysteen sê 
dan dat Schleiermacher aan ons 'n relasionele, nie-essensiële prent van God bied as die 
uitbeelding van die suiwere aktiwiteit van liefde, van Jesus as die historiese realisering 


van hierdie liefde en van Jesus se werk as'n weergawe van die persoon van God. 


Volgens Van Huysteen (2008) kan ons Jesus dus sien deur die oë van die geloof sowel 
as deur die oë van die evolusionêre biologie. So 'n beskouing is in lyn met Darwin se 
verstaan van die evolusie van moraliteit. Die ontstaan van die christelike morele kode 
moet dus so verstaan word: Jesus se lewe en prediking het plaasgevind in 'n tyd waar 
dit groot sosiale impak gehad het. Sy etiek is oorgedra na sy binnekring, die dissipels 
wat dit as ‘ingroep’ gepropageer het en dit verder na ander oorgedra het. Uiteindelik is 
hierdie etiek deur baie mense krities uitgebou en aan nuwe interpretasies onderwerp 
vanuit bepaalde teologiese en etiese hoeke. Op hierdie wyse het 'n bepaalde morele kode 
ontstaan. Juis hierdie voortgaande kritiese herinterpretasie van die christelike morele 
kode is uiteindelik die kenmerk van volgehoue navolging van Jesus, en die essensie van 
wat dit beteken om Hom in geloof te volg. Mense kan Jesus volg, want God se hele 
wese is beliggaam in Jesus se ervaring en bewustheid van God. Op hierdie wyse hanteer 
Van Huysteen die christologie in die hermeneutiek van die etiek. Sy christologie kan 
ook gesien word as 'n poging om 'n brug te bou tussen geloof en wetenskap om so die 


negatiewe invloed van die sekularisme teen te werk. 


Hierdie christologieë van die spiritualistiese Jesus, die politieke Jesus en die historiese 
Jesus bied bepaalde insigte wat vir die hermeneutiek van etiek belangrik is. Tog blyk dit 
dat in hierdie beskouings bepaalde leemtes na vore kom, en dit is dat elkeen 'n bepaalde 
aspek van die christologie beklemtoon wat nie reg laat geskied aan die volle betekenis van 
Jesus se koms en werk op aarde en daarna nie. Hierdie eensydigheid lei uiteindelik tot 'n 
skeeftrekking van die christologie en dra elk op 'n eie manier by tot die sekularisering van 
die samelewing. Hierdie leemte kan oorkom word as die christologie beredeneer word 


binne die perspektief van die koninkryk van God soos wat die konsep vroeër aan die 

orde gestel is. Gesien uit hierdie perspektief kan gepraat word van die transformerende 
Jesus wat binne die raamwerk van die koninkryk van God beslag gee aan 'n etiek wat 
lewensomvattend is, en wat die finale toetssteen is van die morele kodes wat mense 
ontgin uit die natuurreg en uit die geskrewe Woord as die twee buitenste sirkels van die 


openbaring van God. Hieraan word vervolgens aandag gegee. 


| Die transformerende Jesus 


Die verskillende sieninge van die christologie in Suid-Afrika het min bygedra tot 
volhoubare verandering van die Suid-Afrikaanse samelewing, en gee daarom nie 'n 
geloofwaardige hermeneutiek vir 'n christelike etiek in die aangesig van sekularisme nie. 
Die vraag bly steeds: Wat is werklik die relevansie van Jesus vir die sekulariserende mens 
van vandag? Volgens die openbaring in die geskrewe Woord was die doel van die koms 
van Christus om die gebroke en korrupte wêreld volgens God se verlossingsplan radikaal 
te verander en dit te stuur na die finale vernuwing van die hemel en die aarde met die 
wederkoms van Christus. Dit is die som van die bybelse christologie. In sy bespreking van 
die christologie van die Nederlandse teoloog Noordmans, verduidelik Theron (2000:193, 
2004:712) dat Jesus nie maar net 'n sosiale hervormer was nie, maar dat Hy die gekruisigde 
Koning is op die troon van God. Hy bied veel meer as geestelike vervulling soos bely 
in die christologie van die spiritualistiese Jesus, of sosiale hervorming soos bely in die 
christologie van die politieke Jesus, of 'n etiese voorbeeld soos bely in die christologie van 


die historiese Jesus. 


In God se verlossingsplan is die lyde, kruisiging, opstanding en hemelvaart van 
Jesus Christus essensiële elemente wat as sodanig in die evangelies geskrywe is. So 
ook sy verhouding met die Heilige Gees. Die skrywers van die Nuwe Testament was 
geinteresseerd in hierdie Jesus en nie in 'n spirituele, politieke of historiese Jesus nie 
(Dingemans 2002:69). Met inagneming van die voorbehoude van Theron (2000:193; 
2004:712) moet die christologie gesien word binne die raamwerk van God se totale 
transformerende plan van die hele skepping. Hierdie transformasie sluit die hele gebroke 
kosmos in, die verdorwe mens, die besoedelde skepping, die onregverdige sosiale sisteme 
en dit strek uit oor die ganse geskiedenis van alle dinge. Jonker (1977:205) benadruk 
die transformerende werk van Jesus en die kerk. Hy wys daarop dat juis die ampte van 
Christus sy betrokkenheid in die gang van die geskiedenis impliseer. Dieselfde gedagte 
is onlangs weer deur Welker (2013) breedvoerig uitgewerk. Hulle wys daarop dat Jesus 


Christus se betrokkenheid, kragtens die uitvoering van sy ampte, transformerend van 

aard is. As die Christus bevestig Hy sy koningskap oor alle dinge asook sy hoofskap van 
die kerk. Die formasie van die kerk is self 'n transformerende handeling. As profeet dien 
Christus die historiese koms van die koninkryk deur die prediking van die evangelie en 
die transformerende werk van die Heilige Gees. In die lig van die standpunte van Jonker 
en Welker kan gesê word dat die christologie inherent wys op transformasie — deur 
Christus en deur die kerk. Dit loop uit op 'n nuwe etiese orde wat ten doel het die herstel 
van geregtigheid in religieuse en sosiale sin. In die lig hiervan kan in teenstelling met die 
idees van die spiritualistiese Jesus, die politieke Jesus en die historiese Jesus gepraat word 
van die transformerende Jesus. So 'n christologie kan ook beskryf word as 'n christologie 


van die koninkryk van God wat uitmond in 'n koninkryksetiek. 


Vroeër is reeds gewys op die belangstelling wat in die Protestantse teologie ontwikkel 
het ten opsigte van die konsep van die koninkryk van God soos dit in die Ou Testament 
ontwikkel het, deur Jesus gepreek is en in die res van die Nuwe Testament ontvou word. 
Hierdie gegewens is ook toepaslik in die bespreking van die christologie. Soos aangedui 
gaan dit in die koninkryk oor die regering van God drie-enig. Die Ou Testament 
getuig van die realiteit van die koningskap van God oor die ganse skepping. Die Nuwe 
Testament verkondig die regering van God soos dit gemanifesteer word in Christus en 
in die formasie van die kerk deur sy roeping van mense na die kruis (Guthrie 1981:419). 
Die koninkryk is 'n teenswoordige en toekomstige realiteit (King 1992:56; Oberdorfer 
2010:233). Die koninkryk is teenwoordig, maar ontwikkel na volkomenheid met die 
wederkoms van Christus. Sommige van die preke van Jesus wys op die teenswoordige 
realiteit en ander op die toekomstige, maar albei het dieselfde betekenis vir die bestaan 
van die mens (Conzelman 1976:114). Binne hierdie raamwerk kan die betekenis van die 


transformerende Jesus behandel word. 


desus en die koninkryk 


'n Goeie uiteensetting van die wese en reikwydte van die christologie word gebied in 
die Christushimne in Filippense 2. Die veelkantigheid van die christologie van die Nuwe 
Testament en die relevansie daarvan vir gelowiges se etiese roeping word in hierdie oudste 
lied in die Nuwe Testament aan die orde gestel. Hierdie lied beskryf die weg waarlangs die 
eenheid van die goddelike en menslike natuur van Christus die groot etiese beginsels van 
die transformerende werk van Jesus konstitueer. Uiteindelik mond die beskrywing uit in 


die gesindheid wat gelowiges moet openbaar in hulle etiese roeping. Die christologie soos 

dit in hierdie gedeelte beskryf word, vorm 'n houdbare en geloofwaardige aanwyser van 
die binnenste sirkel van die hermeneutiek vir die etiek. Die beginsels wat gemunt word 
uit die natuurreg en die geskrewe Woord moet getoets kan word aan die christologie van 


Filippense 2. 


Die christologie soos dit in Filippense 2 beskryf word, is gefundeer op die begrip 
kenosis. Nuwe Testamentiese navorsers het verskillende sienings oor die betekenis 
van die uitdrukking: ‘hy het homself verneder’. Hierdie uitdrukking is 'n vertaling van 
die Griekse woord kenos, 'n bekende uitdrukking in beide die Nuwe Testament as in 
die vroeë gnostiek. Die letterlike betekenis van die konsep is ‘om leeggemaak te word’ 
(Oepke 1978:659). 'n Letterlike vertaling sal lui dat Jesus homself leeggemaak het. Die 
vraag kom egter na vore: Waarvan het Jesus homself leeggemaak of ontledig? Miller 
(1955:81) argumenteer dat Jesus Christus homself nie kon ontledig van sy goddelike 
natuur nie, want dit sou beteken dat hy nie meer God sou wees nie. Hierdie argument 
is belangrik, want as Christus sy goddelike natuur sou afgelê het, sou dit in stryd wees 
met die getuienis van baie ander dele van die Nuwe Testament. So 'n siening weerspreek 
die christologie van die Nuwe Testament. Vanuit 'n teologiese perspektief moet hierdie 


uitdrukking beskou word as 'n metafoor. 


Martin (1997:171) ondersteun so 'n gevolgtrekking op taalkundige gronde. In sy 
uitgebreide ondersoek van hierdie himne in die Nuwe Testament bespreek Martin 
(1997:194) die verskillende benaderings tot die uiteindelike verduideliking van die konsep. 
Volgens hom het die werkwoord kenoun 'n metaforiese en nie 'n metafisiese betekenis nie. 
Dit sal daarom verkeerd wees om tot die gevolgtrekking te kom dat Christus sy goddelike 
natuur vervang het en afgelê het en net sy menslike natuur behou het, en dat hierdie 
uitdrukking aandui dat die Nuwe Testament van 'n hoë na 'n lae christologie beweeg. 
Hierdie uitdrukking kan dus nie gebruik word om die idee van 'n lae christologie te 
regverdig nie. Voorts weerspreek die verse die beskouing van Jesus as slegs 'n historiese 
persoon wat vir ons 'n goeie voorbeeld nagelaat het. Die werkwoord verbind Filippense 2:6 
en 7, en veral die twee parallelle uitdrukkings morphe theou [gestalte van God] en morphen 
doulou [gestalte van 'n slaaf]. Dit beteken dat Hy wat van ewigheid af in die ruimte van 
God bestaan het, daardie verhewe staat afgelê het en die gestalte van 'n mens aangeneem 
het. Meer nog: Hy het die gestalte van 'n slaaf aangeneem om die verlossingsplan van God 
deur te voer. Hy het homself ontledig en 'n slaaf geword. Hierdie beskouing is geldig as 


gelet word op die eksegetiese verbinding tussen verse 7a en b. Van sy verhewe staat het Hy 

afgesien om as mens te kom en tussen mense te leef. So vervul Hy sy rol as tweede Adam 


en as mens waarin die ware menswees gesien kan word (kyk ook Schrenck 1984:193). 


Die uitdrukking dat Jesus homself leeggemaak het beteken dat Jesus met behoud van 
sy goddelike natuur volledig mens geword het (Ridderbos 1969:77). Daar is egter ook 
nog 'n dieper dimensie in hierdie menswording. Die werkwoord kenoo beteken ook dat 
Hy homself tot beskikking gestel het vir ander (Floor & Viljoen 2002:99). Jesus het dus 
nie net mens geword nie, maar ook menslik geword. Hy het nie na die aarde gekom in 
die glorie van 'n wêreldse koning nie, maar as 'n gewone mens (Miller 1955:83). Terwyl 
sy goddelike natuur behoue gebly het, het Hy 'n gewone mens geword wat onder mense 
kom woon het om die groot opdrag van die versoening tussen God en die gebroke mens 
uit te voer. Hy het saam met mense en vir mense gely en Hom beskikbaar gestel vir die 
sondaars, en genade en liefde bewys aan al die gemarginaliseerdes van die samelewing. 
Alhoewel Hy nie sy goddelike natuur prysgegee het nie, het Hy sodanig mens geword dat 
mense Hom kan navolg en, soos Hy, kan identifiseer met alle mense in nood en swaarkry. 
Hy kan nagevolg word in sy gesindheid van betrokkenheid, liefde en meelewing. Die 
meelewing is cum pati, (compassion) (Fedler 2006:178). Daarvan stel Jesus die voorbeeld. 
Sy gesindheid, gekenmerk deur selfopoffering, moet oorvloei na die gesindheid van 
christene. Op hierdie manier transformeer Hy mense en deur die getransformeerde 
mense, transformeer Hy die samelewing. Die transformerende Jesus kan geidentifiseer 
word binne die raamwerk van 'n ‘hoë’ christologie waarin die goddelike natuur van 


Christus in ere gehou word. 


'n Gevolg van sy vernedering is dat Hy die gestalte van 'n dienskneg aangeneem het. 
Die woord wat hiervoor gebruik word, is doulos [slaaf]. Soos in die Hebreeuse geskrifte 
word die idee van 'n dienskneg hier gebruik om die verhouding tussen God en sy volk 
aan te dui. Die metafore word ook gevind in Romeine 1:1 en 1 Petrus 2:16. Die slawe 
was voltyds in diens van hulle heer en hulle vryheid was beperk tot die willekeur van die 
eienaars. Wat is die dieper betekenis hiervan binne die raamwerk van die christologie 
van die transformerende Jesus? Eerstens kan gesê word dat Jesus Christus die voorbeeld 
word van die gelowiges se verhouding tot God. Alle aktiwiteite van gelowiges moet deur 
hierdie verhouding gekenmerk word. Gelowiges moet soos Christus diensknegte wees 
van God volgens die vrymag van God oor hulle lewens. In hulle etiese handeling moet 
christene voorbeelde wees van die diens wat Christus aan God toegewy het. Die diens 
aan God is dus veel meer as aanbidding en die spirituele ervarings. Die christelike lewe is 


meer as liturgiese vorme. Hierdie diens behels 'n lewe in diens van God deur byvoorbeeld 

waarheid, vrede, geregtigheid, versoening en liefde te bevorder. Bonhoeffer (1995:61) sé 
dat die ware diensknegte van God diegene is wat gewillig is om te stry vir 'n goeie saak, 
want dit is wat ware diens aan God inhou. Christus het ook die dienskneg van mense 
geword soos dit duidelik blyk uit die verhaal van Johannes 13:12-17, waar vertel word 


hoe Hy die voete van sy dissipels gewas het. Hy sé dan: 


As Ek wat julle Here en Leermeester is, dan julle voete gewas het, behoort julle ook mekaar 
se voete te was. Ek het vir julle 'n voorbeeld gestel, en soos Ek vir julle gedoen het, moet julle 
ook doen. 


Die etiese implikasies van die dienskneg gestalte van Christus is oorvloedig. Sy dade as 
dienskneg van God impliseer dat alle gelowiges as medediensknegte van God ander moet 
hanteer soos Christus hulle hanteer. Hulle moet sy opregtheid, liefde en medelyde navolg 
in hulle getuienis en optrede teen onregverdige sosiale strukture en in hulle bevordering 
van vrede, geregtigheid en die goeie verhoudinge tussen alle mense. Christus was die 
dienskneg wat gedien het en nie die soldaat wat met mag en rewolusie verandering wou 


bewerkstellig nie. Daarom moet christene vredemakers wees. 


Die beskrywing van Jesus se nederigheid in Filippense 2:7 en die betekenis daarvan 
vir gelowiges hang nou hiermee saam. Sy vernedering lê daarin dat Hy mens geword 
het en onder mense kom woon het. Hierdie daad was nodig om die versoening met 
God te bewerkstellig. Hy het die ware Middelaar geword en die volle som betaal vir die 
regverdiging van die mensheid. Wat beteken die vernedering van Christus in 'n etiese 
sin? 'n Mens kan tot die slotsom kom dat soos Jesus homself verneder het, christene 
ook bereid moet wees om onreg te lei, om die minste te wees en om bereid te wees 
om opofferings te maak vir dit wat reg en moreel hoogstaande is. As navolgers van die 
transformerende Jesus moet christene bereid wees om hulle eie vooroordele, posisies 
en — selfs as dit nodig is — besittings neer te lê wanneer dit in belang is van geregtigheid 
en versoening. Op alle terreine van die sosiale etiek moet die beginsel van nederige diens 
volgens die model van Christus die karaktertrek van die morele handelinge van gelowiges 


wees. 


Filippense 2:8 betrek, in die beskrywing van die christologie, ook 'n ander beginsel 
in die optrede van Jesus wat as voorbeeld aan gelowiges voorgehou word. Dit is sy 
gehoorsaamheid tot die dood toe. Hy was gehoorsaam aan God dwarsdeur sy lewe tot aan 
die kruis, en hiermee het Hy aan gelowiges ook die voorbeeld van totale gehoorsaamheid 
aan God gestel. Die indikatief van sy soenoffer aan die kruis en sy opstanding lei tot 


die imperatief vir die versoenende handelinge van gelowiges (Ridderbos 1971:280). 

Deur sy versoening maak Hy verandering van alle verhoudinge moontlik, en gelowiges 
moet daardie verandering in hulle verhouding tot God, tot mekaar, tot alle mense en 
tot die skepping, realiseer. Die gehoorsaamheid van die transformerende Jesus is die 
diepste eienskap van die transformerende getuienis en dade van gelowiges. Hierdie 


gehoorsaamheid moet nie gereduseer word tot blote hedonisme en pragmatisme nie. 


In hierdie gehoorsaamheid staan die Tien Gebooie, soos dit deur die transformerende 
Jesus sy volle betekenis ontvang het, sentraal. Later sal hierop teruggekom word, maar 
nou reeds kan gesê word dat die wet van God die koersaanduiding gee aan die gelowige 
se gehoorsame toewyding en diens. Alhoewel die Tien Gebooie nie resepte bied vir die 
oplossing van alle morele probleme nie, gee dit tog die kern deur van christelike morele 
beginsels soos in Christus beliggaam. Hieraan kan die morele kennis uit die natuurreg 
en die morele kennis uit die geskrewe Woord getoets word. Die diepste sin van die 
hermeneutiek van die etiek lê dus in Christus se samevatting van die wet van God in 
die groot gebod. Aan die liefde word alle morele handelinge getoets. 'n Hoë’ christologie 
waarin die lyde, sterwe, opstanding en ewige koningskap van God sentraal staan gee 
ruimte vir die toepassing van 'n koninkryksetiek omdat dit verder skyn as die horisonne 
van die geskiedenis - ook op die sekulariserende samelewing van vandag. 


Jesus en die kerk 


Die allesoorheersende heerskappy van God as 'n teenwoordige realiteit vind konkrete 
uitdrukking in die koms en werk van Jesus Christus soos dit, onder andere, beskryf word 
in die himne van Filippense 2. Christus het opgestaan teen die versoekings van die 
bose en, anders as die eerste Adam, het Hy dit oorwin. Hy het die heerskappy van God 
uitgedruk in sy eie heerskappy oor siekte, dood en die kragte van die natuur. Hy het die 
magte om hom getransformeer. Hy het ook die grondplan van die transformasie van die 
samelewing neergelê in die bergrede as die magna charta van die koninkryk van God. Deur 
sy bediening het mense getransformeer en Hom begin volg. Hierdie getransformeerde 
mense is die eerste tekens van die koninkryk as 'n teenswoordige realiteit. So het 'n nuwe 
gemeenskap in die wêreld vorm aangeneem, naamlik die kerk. Daarom kan die kerk, naas 
Christus, as die eerste teken van die koninkryk ook beskou word as 'n verdere teken van 
die koninkryk (Heyns 1977:23). 


3.Die betekenis van die gesindheid van Christus vir die gesindheid van christene soos dit prakties en konkreet 
toegepas kan word in makro sosiaal-etiese vraagstukke van Suid-Afrika vandag deur die outeur uitgewerk in 'n 
publikasie van 2007 (kyk Vorster 2007). 

Die verhouding tussen die transformerende werk van Christus en die formasie van 
die kerk is belangrik vir die verstaan van die transformerende werk van die kerk in 'n 
sekulariserende samelewing. Die etiese rol van die kerk word in 'n volgende hoofstuk meer 
breedvoerig bespreek. In hierdie stadium word eers volstaan met die volgende algemene 
stellings: Die kerk bestaan uit getransformeerde mense uit alle volke, tale en nasies. 
Hierdie universele kerk word sigbaar in plaaslike kerke soos byvoorbeeld: Jerusalem, 
Antiochié en Efese. Die plaaslike kerk het al die eienskappe van die universele kerk. Dit 
het ook dieselfde verantwoordelikhede, naamlik om die heerskappy van God in Christus, 
en alles wat dit behels soos liefde, hoop, vrede en vreugde te vergestalt en te proklameer. 
Die kerk is dus naas 'n teken van die koninkryk ook 'n speerpunt van die koninkryk 
deur die transformerende werk van Jesus Christus voort te sit. Die kerke in die wéreld 
moet dus die heerskappy van God, uitdruk, openbaar en promoveer volgens die magna 
charta van die koninkryk soos Jesus dit verduidelik in die bergrede. Die transformerende 
werk van Jesus moet voortgesit word in die transformerende werk van kerke en van elke 
individuele gelowige. Om hierdie rede en vir hierdie doeleindes is die Heilige Gees op 
Pinkster uitgestort om die gelowiges en die kerke toe te rus en te begelei op die pad van 
transformasie van die gebroke samelewing. Die transformerende werk van Christus roep 
die transformerende werk van die kerke en gelowiges op binne die groot raamwerk van 


die teenswoordige en toekomstige realiteit van die koninkryk. 


Die verstaan van die verhouding van die kerk en die koninkryk is noodsaaklik vir 
die verstaan van beide. Die koninkryk gaan oor die instelling, erkenning en uiteindelike 
oorwinning van die heerskappy van God deur middel van die offer en versoening van 
Christus. Die kerk - elke kerk - is die sigbare teken van die heerskappy en ook die herout 
daarvan. Diens tipeer dus die essensie van kerkwees. Kerke en individuele gelowiges is 
ten diepste diensknegte van die Koning van die koninkryk en hierdie diens is gerig op 
die transformasie van die gebroke lewe volgens die model van Christus. Vir hierdie diens 
het Bonhoeffer (1995:61) die oë van christene oopgemaak in die stryd van die ‘belydende 
kerk’ in Duitsland tydens die Tweede Wêreldoorlog. Stackhouse (1995:26) beskou diens 
ook as die grondslag van alle morele handelinge. Die koninkryk beteken verandering en 
hierdie verandering roep die burgers van die koninkryk op tot diens wat gerig is op die 


verandering van die gebroke wéreld. 


Soos die transformerende Jesus bied die transformerende kerk 'n besondere antwoord 
op die sekularisme van ons tyd. Hierdie christologie en die ekklesiologie wat daaruit 


voortvloei, toon aan dat die christelike etiek as koninkryksetiek relevant is en moet wees 

omdat dit 'n moraliteit daarstel wat die problematiek van die huidige sekulariserende 


samelewing aktueel kan aanspreek. 


E Gevolgtrekking 


'n Hoë christologie soos uitgedruk in die christologie van die transformerende Jesus 
van die koninkryk, vorm 'n geloofwaardige sluitsteen vir die hermeneutiek van christelike 
etiek. Die kern van hierdie christologie is dat God geken en gedien kan word in en deur 
Jesus Christus. Die morele kennis wat mense op grond van die natuurreg ontgin uit die 
menslike rede en wat getoets moet word aan die Woordopenbaring, kan nie indruis 
teen die etiese insigte van die transformerende Jesus van die koninkryk nie. Hierdie 
etiese insigte is die lakmoestoets van christelik etiese handeling in 'n tyd van groeiende 


sekularisme. 


Die christologieë van die spiritualistiese Jesus, die politieke Jesus en die historiese Jesus 
het almal elemente van waarheid en relevansie. Maar elkeen verskraal die christologie 
en die etiese insigte wat daaruit voortvloei op 'n eie manier. Die christologie van die 
spiritualistiese Jesus beklee Jesus in die kleed van mistiek en bied nie 'n etiek wat die 
gebroke samelewing aktueel en relevant aanspreek nie. Die christologie van die politieke 
Jesus open wel die oog vir die noodsaak van sosiale betrokkendheid deur christene, maar 
ontwortel die christologie en maak die christelike etiek maar net nog een van die vele 
etiese sisteme wat slegs in tye van sosiale onreg van toepassing is. So 'n devaluasie van die 
christelike etiek verskraal die reikwydte van die morele handeling waartoe gelowiges en 
kerke geroep word en waarmee hulle 'n transformerende rol in die hele omvang van die 
baie morele vraagstukke kan speel. Eweneens verarm die christologie van die historiese 
Jesus die christelike etiek omdat etiek beperk word tot slegs dit wat Jesus gedoen en 
geleer het, en omdat die etiese insigte van die res van die Skrif, veral die insigte wat 
deur die openbaringslyne van die hele Skrif blootgelê word, geïgnoreer word. Hierdie 
christologieë bied nie 'n geloofwaardige en volhoubare hermeneutiek vir die etiek nie. 


Daarom kan dit die sekulariserende gemeenskap nie effektief aanspreek nie. 


Daarenteen bied die christologie van die transformerende Jesus binne die perspektief 
van die leer van die teenswoordige en toekomstige realiteit van die koninkryk, 'n 
hermeneutiek vir 'n christelike etiek waarin Jesus nie beklee word in die kleed van 
mistiek of beperk word tot sosiale onreg of tot die beginsels van sy leer en lewe nie, maar 


waarin die volle Skrifopenbaring soos vervul in Christus, die kern van christelike etiese 

handeling vorm. So 'n hermeneutiek het die vermoë en die moontlikheid om 'n etiek as 
koninkryksetiek uit te werk waardeur die huidige sekulariserende samelewing effektief 


aangespreek kan word. 


Die etiese kennis wat God aan mense gee word geopenbaar in die boek van die natuur, 
uitgespel in die geskrewe Woord en getoets aan die openbaring in die mensgeworde 
Woord, Jesus Christus. Hierdie kennis word saamgevat in die wet van God. Die volgende 
hoofstuk word daarom gewy aan die reikwydte wat die Tien Gebooie vir 'n christelike 
etiek bied soos dit van toepassing gemaak kan word op die morele problematiek van die 


teenswoordige sekulariserende samelewing. 

Saamgevat in die wet 


Waarop kom christelike etiek as 'n koninkryksetiek alles neer? 


Uiteindelik vloei die christelike moraliteit saam in die Tien Gebooie soos dit sy volle 
betekenis in Christus kry, en in die Nuwe Testament opgesom, uitgebrei en verklaar 
word. Daarin is die morele beginsels wat uit die natuurreg deur die rede geëien kan 
word, wat in die geskrewe Woord verduidelik word en aan die christologie van die 
transformerende Jesus getoets kan word, kort en kragtig saamgevat. Die Tien Gebooie, 
of te wel die wet van God, moet binne die breë verband van die konsentriese sirkels van 
die hermeneutiek van die etiek gelees en verstaan word. So 'n verstaan van die wet word 
vereis deur die sinekdogetiese karakter van die wet. Die sinekdogetiese karakter van die 
wet verwys na die wye bedoeling van elke gebod ten spyte van die gebruik van 'n sin 
of enkele sinsnedes om 'n saak aan die orde te stel (De Bruyn 1992:19; kyk ook Douma 
1996:12). Die vyfde gebod byvoorbeeld handel oor doodslag, maar in die lig van die breë 


verband van die wet handel die gebod ook oor haat, wraak, skending van lewe en woede. 


4.Die skrywer het met die 450-jarige herdenking van die ontstaan van die Heidelbergse Kategismus 'n 
wetenskaplike artikel gepubliseer oor die etiek van die Heidelbergse Kategismus (kyk Vorster 2013). Daardie 
artikel is in die lig van nuwere gegewens verwerk, die argument is verder geneem en toegepas op die saak 
wat hier ter sprake is, naamlik die rol en betekenis van die Tien Gebooie as die saamtrekpunt van christelike 
koninkryksetiek binne die raamwerk van die hermeneutiek van die christelike etiek wat in die vorige hoofstukke 
aan die orde gestel is. 

So gesien bestryk die wet die hele lewe en is van betekenis vir die samelewing in totaliteit. 
Koninkryksetiek is die toepassing van die wet van God as ingeskape wet en as geskrewe 
wet in die volle spektrum van die lewe. Hierop sal gewys word in die behandeling van 
elke gebod. 


So is die wet in die reformatoriese tradisie hanteer. Die reformasie wat Calvyn en 
sy volgelinge in die sestiende eeu en daarna teweeg gebring het, het nie net diepgaande 
en ingrypende veranderinge in die teologie ingelui nie, maar het ook, as gevolg van 
die sinekdogetiese toepassing van die wet, gelei tot verreikende ontwikkelinge in die 
samelewings waar dit posgevat het. Verskeie navorsers van die reformasie van Calvyn 
toon aan dat geen maatskaplike terrein (bv. die politiek, ekonomie of die regte) 
onaangetas gelaat is deur die maatskappykritiese perspektiewe wat hulle navolgers op 
grond van hulle teologiese en etiese insigte die wéreld ingestuur het nie. Benewens 
die klassieke werke van Bohatec (1934, 1962), McNeil (1965) en Leith (1989) in 
hierdie verband, kan ook gewys word op die onlangse werk van Witte (2007:81). 
Hy toon aan dat die sosiale denke van Calvyn, soos dit gefundeer is in sy siening 
van die wet van God en soos dit verder uitgebou is deur Beza, Althusius, Milton 
en andere, demokrasie bevorder het en selfs moderne konstitusionele denke ten 
grondslag lê. Die reformasie van Calvyn het die monargie en die idee van 'n kerkstaat 
deurbreek, en die fundamentele regte van mense saam met die verantwoordelikheid 
van die burgerlike owerhede deeglik in die moderne staatkundige denke aan die 
orde gestel. Die gereformeerde konfessies adem hierdie gees en op voetspoor van 
die Heidelbergse Kategismus word die wet volgens die sinekdogetiese karakter van 


die wet geinterpreteer en toegepas. 


In hulle ondersoek in hierdie verband wys Grabill (2006:98) en VanDrunen (2010:67) 
op die ingrypende invloed van Calvyn se siening van die natuurreg op die uiteindelike 
verklaring van die wet binne hierdie tradisie. Soos vroeér aangedui is verdere sistematiese 
uiteensettings van sy idee van die lex naturae verskaf deur van sy volgelinge soos Vermigli, 
Zanchi, Turretin en Althusius (Grabill 2006:15; Witte 2007:143). Die konsep ius naturalis 
of lex naturae, tesame met sy sienings oor beginsels van algemene genade, die leer oor die 
voorsienigheid van God en die regte van individue en die sinekdogetiese betekenis van 
die wet, vorm die grondslag van die reformasie van Calvyn se verstaan van die burgerlike 
regering en wat daarmee saamhang soos sosiale etiek en burgerlike geregtigheid. Turretin 
(1997:Institutes 1.3.4) het veral hiertoe bygedra. Uiteindelik het die idees ook uitgeloop 


op die Romeins-Hollandse reg van Grotius. Die reformasie van Calvyn was dus beide 'n 

teologiese en sosiale reformasie, juis omdat sy sosiale denke gerus het op die natuurreg, 


die Skrif en die sinekdogetiese verklaring van die wet. 


Christelike etiek wat die godsopenbaring in die boek van die natuur, die geskrewe 
Woord en die mensgeworde Woord as basis van etiese normering aanvaar, word 
gewoonlik aangedui as 'n deontologiese etiek (Geisler 2010:17). Deontologie word in 
die filosofiese etiek beskryf as 'n etiese teorie wat uitgaan van die standpunt dat etiese 
handeling 'n etiek is wat op voorafopgelegde pligte gebaseer is (McNaughton & Rawling 
2010:32). Wanneer die gebod en verbod van elke gebod van die wet onder die vergrootglas 
geplaas word, kan die etiese perspektiewe van die wet as 'n deontologiese etiek getipeer 
word. Die christelike morele handeling gaan uit van die pligte wat die wet oplê. Maar dit 


is ook meer as koue pligvervulling. 


Die opdrag tot pligvervulling rus op God se verlossingshandelinge. By die 
aankondiging van die wet in Eksodus 20:1 wys God eers daarop dat Hy die volk verlos het 
uit die slawerny van Egipte. Daar is eers verlossing en dan die opdrag tot pligsvervulling 
uit gehoorsaamheid en dankbaarheid. Etiese pligsvervulling vloei voort uit die verlossing. 
Die wyse waarop Jesus aan die wet sy volle betekenis gee in die bergrede en sy samevatting 
van die wet in Matteus 22:34-40, bring ook hierdie perspektief na vore en dit behoort 
in die beredenering van die christelike etiese teorie in ag geneem te word. Op die vraag 
wat die groot gebod van die wet is antwoord Jesus in Matteus 22:37-40, dat dit in die wet 
gaan om liefde tot God en liefde tot die naaste. Die liefde is die vervulling van die wet. 
Liefde word die kenmerk van die gelowige se nuwe gesindheid. Ook die briewe van die 
apostels wat handel oor die ontvouing van God se koninkryk en die betekenis daarvan 
in al die fasette van die lewe stel die vervulling van die wet as dankbare antwoord op die 
verlossingdaad van God in Christus. Telkens herinner die apostels hulle lesers daaraan 


dat die gebooie van God inherent die gebod van liefde is. 


Hierdie liefde is selfopofferende oorgawe aan God en diensvaardigheid aan die naaste. 
Die oorgawe aan God en diensvaardigheid aan die naaste impliseer 'n besondere liefde 
vir, en toewyding aan die beginsels wat die wet stel. Die uitvoering van die wet as vrug 
van die vernuwing in Christus, gee aan die tipering van die christelike etiek 'n fyner 
nuanse. Daar kan in die lig van die verhouding, verlossing tot dankbaarheid geoordeel 
word dat christelike etiek benewens 'n deontologiese etiek dus ook 'n karakteretiek is. In 
die filosofiese etiek word 'n karakteretiek beskou as 'n etiek wat uitvloei uit die morele 
agent se gesindheid wat deur bepaalde deugde onderlê word (Hursthouse 2010:45). Die 


verloste streef as vrug van die verlossing na die uitlewing van die gesindheid van Christus 

(Fil 2:5). Verlostes het 'n nuwe gesindheid en hierdie gesindheid word deur Ridderbos 
(1971:279) getipeer as die nuwe gehoorsaamheid. Vanuit die nuwe verhouding met 
God, met 'n nuwe gesindheid gegrond op 'n nuwe gehoorsaamheid, benader kinders van 
die Here die wet as reél van hulle dankbaarheidslewe. Daarom kan die christelike etiek 
soos dit voortvloei uit die wet ook as 'n karakteretiek omskryf word. Christelike etiek is 
dus deontologiese etiek wat voortvloei uit die nuwe gehoorsaamheid (karakter) van die 


gelowige. 


Die etiek van die wet kan in die lig van die bogenoemde twee teorieé geidentifiseer 
word as 'n etiek van liefde. Maar wat beteken hierdie liefde in 'n konkrete sin? Binne die 
raamwerk van die selfopofferende liefde aan God en diensvaardigheid aan die naaste, vind 
die liefde wat gelowiges behoort te openbaar gestalte in 'n gesindheid van toewyding. Die 
wet roep gelowiges op om hulle toe te wy aan God en aan die naaste op al die terreine wat 
die wet in sy sinekdogetiese karakter van die wet blootlê. Die gehoorsame toewyding kan 
dus beskryf word as die ruggraat van die christen se etiese handeling in 'n sekulariserende 
wêreld. In die lig van hierdie uitgangspunt word vervolgens aandag gegee aan die indeling 
van die wet en daarna aan die verklaring van die uitvoering van die wet as christelik etiese 
handelinge. Daar word spesifiek gefokus op die sosiaal-etiese implikasies van die wet om 


sodoende die kontemporêre relevansie van die christelike etiek aan te dui. 


No indeling van die wet 


Die karakter en gees van die etiek van liefde wat gestalte moet vind in gelowiges se 
toewyding, word omskryf in vraag en antwoord 93 van die Heidelbergse Kategismus wat 
handel oor die indeling van die wet (Heidelbergse Kategismus 2003:61). Volgens hierdie 
verklaring word die wet ingedeel in ‘twee tafels’, naamlik die eerste vier gebooie en dielaaste 
ses gebooie. Die eerste vier handel oor die gelowiges se gedrag teenoor God en toewyding 
aan Hom, en die laaste ses oor die gelowiges se gedrag teenoor hulle naaste en toewyding 
aan hulle en aan die skepping. Hierdie indeling word gegrond op Deuteronomium 4:13; 
10:3; Eksodus 34:28; en Matteus 22:37-40. Die Heidelbergse Kategismus se verwysing 
na die uitspraak van Jesus is belangrik. Soos reeds gesê is die groot gebod volgens Jesus 
die liefde tot God en die naaste en hierin word Hy nagevolg deur verskeie uitsprake in 
die Nuwe Testament soos Romeine 13:8 en 1 Johannes. Uit hierdie verwysing word dit 
duidelik dat die outeurs van die Heidelbergse Kategismus nie 'n kunsmatige tweedeling 
van die wet in die oog gehad het nie, maar wou wys op die liefde as die vervulling van die 


wet en die betekenis daarvan in die etiese handeling van gelowiges in alle omstandighede. 

Die liefde is die goue draad wat deur die hele wet loop en wat gestalte moet vind in die 


gelowiges se toewyding aan God, hulle naaste en die skepping. 


Voorts word die wet in hierdie gereformeerde belydenisskrif beskryf as die kenbron 
van die mens se ellende, die tugmeester tot Christus en die reël van gelowiges se 
dankbaarheidslewe. Die Heidelbergse Kategismus plaas egter juis die behandeling van die 
betekenis van die wet in die deel wat handel oor die dankbaarheidslewe van gelowiges 
as vrug van hulle verlossing. So word die klem laat val op die liefde as motivering en 
leidinggewende prinsipe in die uitvoering van die wet. Die wet het nie die karakter van 
'n veroordelende en 'n vergeldende gesindheid van God teenoor die mens nie, maar van 
'n appellerende oproep om te lewe soos nuwe mense wat deur Christus vrygemaak is van 
die vloek van die wet (Ridderbos 1971:307). Die opdrag aan die gelowiges tot 'n etiek 
van liefde en toewyding in al sy verhoudinge word dus deur die liefdesgebod gemotiveer. 
Die gedrag van gelowiges moet gemotiveer word deur die liefde wat saam met die geloof 
die groot opdrag, maar ook die gawe van God aan die mens is. Hoewel die gebooie in 
die tweede en derde gebod verwys na die straf van God wanneer die gebooie oortree 
word, is straf en vergelding nie die hoofmotief vir die uitvoering van die wet nie. Hierdie 


hoofmotief is die liefde wat die gees en karakter van die etiek van liefde omskryf. 


No uitvoering van die wet 


Die etiek van liefde wat in die gebooie aan die orde gestel word, word duidelik namate 
die gebooie een vir een kortliks verklaar word. Soos die geval is met die sinekdogetiese 
karakter van die wet, moet die verklarings ook gelees word as oproepe aan die volk van 
God om in die volle lewe met al sy komplekse verhoudinge, liefde teenoor God en die 
naaste te betoon deur hulle toewyding aan die beginsels van die koninkryk. Hierdie 
appellerende oproepe tot 'n etiek van liefde en toewyding word vervolgens uitgelig 
in die behandeling van die verklaring van die elke gebod. Telkens word gewys op die 
sake waaraan gelowiges hulle lewens moet toewy ter bevordering van die etiek van die 
koninkryk. Daar word ook toegespits op die aktuele vraagstukke van die tyd waarin die 


sekulariserende samelewing rigtinggewende antwoorde soek. 


Toewyding aan die verbondsgemeenskap 


Die eerste gebod behandel die ware godsdiens. Ware godsdiens beteken regte 


verhoudinge. Die regte verhoudinge is die essensie van die bybelse idee van die verbond en 

van die versoeningswerk van Christus. Met die instelling van die verbond en die gereelde 
hernuwing daarvan deur God word die voorbeeld gegee van wat regte verhoudinge behels. 
Die verhouding met God staan hierin sentraal, maar deur die verhouding met God leef die 
kinders van God ook in besondere verhoudinge met hulle naaste en met God se skepping. 
Gelowiges leef nie in 'n ‘vertikale’ verhouding met God en 'n ‘horisontale’ verhouding 
met die naaste en die skepping nie, maar in 'n meerdimensionele ‘driehoeksverhouding’ 
waarin verhoudinge ineengevleg is. Hierdie ineengevlegte ‘driehoeksverhouding’ kan ook 
die verbondsgemeenskap genoem word (Vriezen 1966:191). Die bedoeling van die eerste 
gebod is om mense op te roep om God alleen te dien en te eer, en in die regte verhouding 
tot Hom te leef. Op hierdie wyse handhaaf gelowiges die verbondsgemeenskap wat as 'n 
vrye genadegawe van God aan mense gegee word. Wanneer God nie gedien word nie, kan 
daar geen sprake wees van verbondsgemeenskap en 'n gepaardgaande koninkryksetiek 
nie. Die teendeel is ook waar: Wanneer die verbondsgemeenskap deur verbrokkeling, 
om watter rede ookal, versteur word, word die eer van God in gedrang gebring. Dan 
is daar sprake van verbondsbreuk en sonde. Hierdie verbondsbreuk kom aan die lig 
wanneer gelet word op die christelike leer oor die gevolge van sonde en sondevergifnis. 
Sonde skend verbondsgemeenskap. Wanneer God sonde vergewe en sy kinders vergewe 
hulle naaste, word die verbondsgemeenskap waaroor dit gaan in die eerste gebod, herstel. 
Waar sonde verbondsgemeenskap skend, herstel vergiffenis as die konkretisering van 
versoening die verbondsgemeenskap (Hauerwas 1983:39; Jones 1995:59). Die implikasie 
van die eerste gebod is dus om verbondsgemeenskap te koester deur alles, wat dit kan 
versteur, teen te werk en waar dit verbrokkel het, deur versoening van vergiffenis te 
herstel. 


In hierdie verband kan twee sake in die ondersoek na die betekenis van die gebod aan 
die orde gestel word, naamlik die vermyding van alle afgodery en die lewensindiensstelling 
aan God. Afgodery vind plaas wanneer mense die verbondsgemeenskap skend, met ander 
woorde wanneer hulle enigiets in die geskape werklikheid sentraal in hulle lewens stel en 
hulle lewens daardeur in beslag laat neem. Hierdie afgodery kan volgens die Skrif bestaan 
uit aanbidding van afgode, towery, waarséery, bygeloof en aanbidding van heiliges, maar 
weens die sinekdogetiese karakter van hierdie gebod, gaan dit verder om alles wat die 
mens verabsoluteer tot lewensbepalende beginsels en waardeur die verbondsgemeenskap 


versteur word. 


In hierdie verband kom die mens se neiging tot die vorming van lewensbepalende 


ideologieé in die gesigsveld. Afgodery of verbondsbreuk dui dus ook op idees en stelsels 

waaraan mense hulle lewens wy en waarvan hulle hul heil en sekerheid verwag. Afgodery 
begin wanneer mense die insigte wat die natuurreg bied verabsoluteer, losmaak van 
God en aanwend vir 'n selfverheerlikte lewenswyse. So gesien is afgodery die teelaarde 
vir ideologieë en is dit belangrik om in hierdie verband die mens se neiging tot 
ideologievorming aan te spreek. Bonhoeffer (1995:77) het gelowiges se oë oopgemaak 
vir die vernietigende en dehumaniserende werking van ideologiese verknogtheid. In die 
verlede het verskeie sulke ideologieë die lewens van miljoene mense bepaal en verwoes, 
en as bewys van hierdie stelling kan slegs na die moderne geskiedenis verwys word. 
Die groot ideologieë van die twintigste eeu, soos nasionaal-sosialisme, kommunisme 
en fascisme in sy verskillende vorme, kan genoem word. Hoewel direkte aanbidding 
van beelde en natuurverskynsels in die modernistiese samelewings afgeneem het, is die 
verknogtheid aan ideologieë en wat daaruit voortvloei 'n kenmerk van die hedendaagse 
mens se afgodiese lewenswyse. Materialisme en kapitalisme met die gepaardgaande 
eksploitasie van armes, wedywering en uitbuiting van die natuurlike hulpbronne is 'n 
sprekende moderne voorbeeld hiervan (Küng 1997:160; Broswimmer 2002:109). Liefde 
vir verbondsgemeenskap vrywaar gelowiges van die verabsolutering van sekulêre idees, 
die primaat van die wetenskap, hedonisme en die soeke na sekerheid in 'n humanistiese 
lewens- en wêreldbeskouing. Op hierdie wyse word gelowiges opgeroep om stelling in 
te neem teen die verslawende magte van die tyd en om vanuit die verbondsgemeenskap 


met God sosiaal-eties te handel. 


Toewyding aan die verbondsgemeenskap is die kern van christelik etiese handeling. 
Met verbondsgemeenskap definieer gelowiges hulle vertrekpunte en lewensrigting. 
Hulle konstateer daarmee hulle gehoorsaamheid aan God as Koning en die bepalende 
rol van sy heerskappy in hulle lewens. Hulle verbind hulle daarmee tot 'n egte 
koninkryksetiek. Hulle kondig daarmee hulle bevryding van alle lewensverknegtende 
magte en idees aan, en stel hulle lewens in diens van God, die naaste en die skepping. 
Onderliggend aan 'n deontologiese en karakteretiek as antwoord op die lewenswyse wat 
in die sekulariserende samelewing as ideaal voorgehou word, lê die handhawing van die 
verbondsgemeenskap en die gehoorsame toewyding daaraan. Verbondsgemeenskap is 
die lanseerbasis van christelike etiese handeling in die samelewing en moet ten alle tye 
gekoester word. In hierdie opsig is die rol van prediking, liturgie en gereelde aanbidding 
belangrik want uit die erediens op Sondag word gelowiges die wêreld ingestuur om lig te 
bring in 'n samelewing wat mank gaan aan baie sosiale ongeregtigheid en gebrokenheid. 
Sonder die verbondsgemeenskap is christelike etiek as 'n doeltreffende koninkryksetiek 


nie moontlik nie. 

Toewyding aan die Woordbediening 


Op die oog af blyk dit dat die verklaring wat die Heidelbergse Kategismus aan die 
tweede gebod heg, slegs oor die verbod op beeldediens gaan. Hiermee saam is beeldediens 
wat in die tyd van die Reformasie in die Rooms-Katolieke Kerk bestaan het, inderdaad 
ook aangespreek. God mag nie afgebeeld word nie en afbeeldinge van Hom en ander 
beelde mag nie aanbid word nie. Beelde moet ook nie gebruik word om die ‘leke’ te leer 
nie. God moet op die regte manier vereer word soos Hy beveel in sy Woord en dit is 
dat sy kinders geleer word deur die lewende verkondiging van die Woord (Heidelbergse 


Kategismus 2003:62). Wat is die essensie van hierdie verklaring? 


Hoewel die verbod op beeldediens belangrik is, is dit nie die kern van die tweede 
gebod nie. Die vertrekpunt van die tweede gebod is die belangrikheid van die kennis 
van die Godsopenbaring en gelowige gehoorsaamheid aan die eise daarvan as grondslag 
en rigting van die gelowige se bestaan. Daarom is die belydenis van die noodsaak van 
die kennis van God die teologiese vertrekpunt van die reformasie van Calvyn ([1559] 
1984:1:1:1:4; Nederlandse Geloofsbelydenis 2003:5). Soos reeds vroeër aangedui, word 
God geken deur die skepping, onderhouding en regering van die wéreld, en deur sy heilige 
en Goddelike Woord en deur die mensgeworde Woord, Christus. Die geskrewe Woord 
openbaar dat God beter en in meer besonderhede deur die mensgeworde Woord, Jesus 
Christus, geken word. Waters (2010:5) noem die mensgeworde Woord die dieptepunt 
van die christelike moraliteit. God word dus geken deur die openbaring in die natuur, 
die geskrewe Woord en die mensgeworde Woord. Die verklaring van hierdie gebod 
spreek die belangrikheid van die geskrewe Woord aan. Daarin word die openbaring in 
die natuur immers duideliker gemaak (Calvyn [1559] 1984:1:6:1:26). Verder verkondig 
die geskrewe Woord die noodsaak van die mensgeworde Woord vir die redding van die 


wêreld en die betekenis daarvan vir moraliteit. 


Die essensie van die tweede gebod lê dus in die uitspraak dat God sy kinders deur 
die lewende verkondiging van die Woord’ wil onderrig. Die gebod gaan om toewyding 
aan die Woordbediening. Hiermee word ten diepste 'n belangrike fundering vir 
christelike morele handelinge gelê. Uiteindelik bied die geskrewe Woord die beginsels 
vir die etiek en is dit ook die toetssteen van alle etiese kodes en handelinge. Sonder die 
lewende verkondiging van die Woord kan daar nie 'n dinamiese soeke en toepassing 
van christelike etiek wees nie. Toewyding aan die Woordbediening bly ten alle tye en 


omstandighede aktueel. Die christelike etiek rus enersyds op die vaste fondament van 

die lewende verkondiging van die Woord. Daarom draai die gereformeerde erediens en 


godsdiens om Woordbediening. 


Die Skrif gebruik verskillende terme om die aard van Woordbediening te omskryf. 
Elke term wys op 'n aspek van Woordbediening. Hiervolgens het Woordbediening 'n 
kerugmatiese, 'n evangeliese en 'n getuieniskarakter, asook 'n leeraspek, en 'n profetiese, 
vertroostende en vermanende element. Die bogenoemde terme wat die Bybel gebruik 
om amptelike Woordbediening te beskryf staan nie los van mekaar, onafhanklik of 
teenoor mekaar nie. Die begrippe dui ook nie op soorte preke wat in verskillende tye 
gepreek is, soos Dingemans (1991:40) beweer nie. Hierdie terme belig die veelkantigheid 
van die preek. Elke preek bevat elemente van elkeen van hierdie kernwoorde. Uit die 
woorde waarmee Woordbediening in die Nuwe Testament beskryf word, blyk dit dat 
die vertikale dimensie sentraal staan. Woordbediening is die sprake van God wat Hy 
deur middel van die prediker proklameer, wat in Christus die goeie tyding bring, wat 
die inhoud bepaal, wat deur sy Gees leer en onderrig en wat op grond van sy reddende 


genade mense vertroos en vermaan (Bieritz 1990:65). 


In die proses staan die mens egter nie neutraal nie. Al die uitdrukkings wat vir 
Woordbediening gebruik word impliseer 'n appél. Mense word gekonfronteer met 
die genadige toesegging van die heil in Christus en hulle moet daarop antwoord. Die 
Woordbediening moet sny tussen reg en verkeerd en kan die mens nie onaangeraak laat 
nie. Alles moet saamvloei in die oproep tot geloof, bekering en morele handelinge. Die 
terme omskryf dus die onveranderlike in Woordbediening en die feit dat Woordbediening 
rus op geloof (Béhren 1974:49). Hierdie woorde druk die onveranderlike prinsipiële 
karakter van Woordbediening uit. Indien daar van die beginsels afgewyk word, is 
Woordbediening nie meer Woordbediening in die bybelse sin van die woord nie. 
Wat in die sekulariserende gemeenskap nodig is, is toewyding aan Woordbediening 
waarin bogenoemde terme tot hulle volle reg kom. Wanneer die kerugmatiese, die 
evangeliese, die getuieniskarakter, die leeraspek, die profetiese, die vertroostende en 
vermanende elemente voluit op die basis van die genade in Christus funksioneer en die 
mens verplig word tot 'n antwoord, is daar sprake van lewende Woordbediening wat 
vir alle tye relevant is - ook vir die sekulariserende Suid-Afrikaanse samelewing. Die 
Woordbediening moet dus nie opgaan in 'n eensydige klem op die spirituele en ervaring, 
of in ongefundeerde oproepe tot samelewingsbetrokkenheid nie, maar moet vanuit die 
fontein van die godsopenbaring en die verbondsgemeenskap die gelowiges aktiveer tot 


diensvaardigheid. 

Toewyding aan die sodanige Woordbediening bly wesensbelangrik in die 
kontemporére kultuur en samelewing met makro-etiese vraagstukke te midde van die 
groeiende sekularisme. Aktuele Woordbediening is ook in hierdie tyd die sine qua non van 
toepaslike, vormende en suiwerende christelike etiese handelinge in alle samelewings. 
Die lewende verkondiging van die Woord impliseer dus, onder andere, leiding aan 
gelowiges om sosiaal-eties betrokke te wees en om betekenisvolle rigtingwysers op 
hierdie gebied aan te bied. Verkondiging van die Woord is leeg as dit nie uitmond in 'n 
aktuele koninkryksetiek nie. Hierop sal later teruggekom word wanneer die rol wat kerke 


in die sekulariserende Suid-Afrikaanse gemeenskap kan speel, aan die orde gestel word. 


Toewyding aan die handhawing van die heiligheid 


van God en die waardigheid van mense 


Die Heidelbergse Kategismus Sondag 36 en 37 (2003:62) koppel die lastering van 
die naam van God aan vloekery, misbruik van die naam van die Here, en 'n onnodige 
eed. Vervolgens word die etiek van die eed behandel. Daar word geoordeel dat die eed 
aanvaarbaar is solank dit die waarheid bevestig en tot heil van die naaste is. Op grond van 
die wyse waarop die eed in die Ou en Nuwe Verbond gebruik is, kan die eed vandag nog 
in regspraak gebruik word. Die naam van God moet ook nie in menslike taalhandelinge 
gelaster en misbruik word nie. Hieroor is die verklaring van die Heidelbergse Kategismus 
(2003:63) duidelik. Ursinus (1978:306) bespreek hierdie perspektiewe uitvoerig binne die 


konteks van die lewensmilieu van die sestiende eeu. 


Die kern van die verbod in die derde gebod lê egter veel dieper as net die eed en 
die direkte lastering en ydellike misbruik van die naam van die Here. Hierdie dieper 
betekenis kom aan die lig wanneer die bybelse getuienis oor die naam van God ondersoek 
word. God se naam openbaar sy wese (Brunner 1949:120; Routledge 2008:81). Brunner 
(1949:120) sé dat die naam dit aandui wat uitsonderlik is aan God en wat Hom onderskei 
van enigiets anders. Die naam wys op dit wat in geen ander konsep vasgelé kan word 
nie, wat nie op enige wyse die objek van menslike kennis kan wees nie. Ons kan dit nie 


ontdek nie. 


Die name wat in die derde gebod gebruik word, is YHWH (Here) en Elohim (God) 
(Alt et al. 1977:119). Kenmerkend van hierdie benaminge is dat dit dui op God as 'n 
persoon, hoewel elkeen van hierdie name iets besonders van God wil uitdruk. God is 


'n persoon wat in 'n persoonlike verhouding met sy volk en met elkeen individueel 


111 


Christelike etiek in 'n sekulariserende samelewing 


leef (Brunner 1949:122). Teen hierdie agtergrond wys elke benaming op verskillende 


spesifieke eienskappe van God. 


Die naam Elohim verwys volgens Routledge (2008:82) na God (byvoorbeeld in Gen 
1:1; Eks 3:6; Deut 4:35; en Jes 40:28). Soms dui die naam ook op die gode van ander 
nasies (bv. Eks 12:12; 20:3; Jos 24:15; Ps 96:5; Jer 2:28; 11:13). Die gebruik van die 
meervoudsvorm dui volgens hom op die majesteit van God. As sodanig kan God gesien 
word as die sentrum van die Ou Testament (Hasel 1991:168). Hy openbaar homself nie 
as iets abstrak nie, maar is volgens Hasel (1991:169) lewend teenwoordig in die doen 
en late van mense en die voortgang van die wêreldgebeure. Hierdie selfopenbaring van 
God is volgens Vriezen (1966:374) deel van God se revelatio generalis omdat die naam ten 
nouste betrek word by die skepping en die natuur. Elohim dui dus op die heerskappy van 
God oor die hele aarde en op sy magtige dade in die skepping, onderhouding en regering 
van alle dinge. Hy is almagtig, maar aktief teenwoordig in die lewe van sy kinders. Juis 
vanweé die almag en die majesteit van God moet sy naam met eerbied en respek gebruik 


word en mag Hy nie gelaster word nie. 


Nou verwant aan Elohim is die benaming El hoewel hierdie benaming nie in die 
derde gebod gebruik word nie. Volgens Routledge (2008:83) is hierdie benaming 'n 
generiese naam vir God. Die naam word in die Ou Testament 199 keer gebruik vir die 
God van Israel (teenoor die meer as 2000 keer van Elohim). In die patriargale verhale 
word die benaming gekoppel aan ander benaminge soos El Shaddai (God die Almagtige — 
Gen 17:1; Eks 6:2) en El Elyon (God die Allerhoogste - Gen 14:18-20). Hierdie benaming, 
soos deur die verbondsvolk van die Ou Testament vir God gebruik, dui soos Elohim, 
op die allesoorkoepelende en allesoorheersende majesteit en regering van God. Daarom 


moet sy naam met die hoogste eerbied en respek gebruik word. 


Die naam YHWH kom in die Ou Testament voor as beskrywing van die 
gemeenskapskarakter van die Israelitiese godsdiens. Die godsdiens van die Ou Testament 
is gegrond op die verbond wat ten diepste gaan om die gemeenskap van God met die 
mens. Vriezen (1966:1911) het van hierdie gemeenskap tussen God en mens as 'n 
deurlopende lyn in die Ou Testament 'n besondere studie gemaak. Onder die opskrif: 
‘Het verkeer van God en mens’, behandel hy die openbaring van God, die kultus van 
die volk en die vroomheid wat opgeëis word. Hy beskryf YHWH as die god van die 
gemeenskap, die gemeenskapsvorme, die gemeenskapsnorme en die mens binne hierdie 


gemeenskap tussen God en mens. Onder die titel: YHWH, de God der gemeenschap’, 

behandel hy die name van God (Vriezen 1966:370). Die name dui dus op die wese van 
God as allesomvattende heerser wat tog as Verbondsgod in 'n persoonlike verhouding 
leef met sy volk. Die name wys op God se opperheerskappy, maar ook op sy persoonlike 


teenwoordigheid in die lewe van sy volk. 


Die oorsprong van die naam is nie duidelik nie, maar die God van Israel is YHWH 
genoem om hom van die oud-Oosterse gode te onderskei. Eerstens wys hierdie naam 
op die teenwoordigheid van God. Anders as die gode van die ou Oosterse godsdienste 
was YHWH die God wat op 'n besondere wyse by die volk teenwoordig was. De Vaux 
(1988:327) dui aan dat YHWH orals was waar sy naam teenwoordig was. Hierdie 
teenwoordigheid is 'n uitdrukking van sy genade. Hy het verkies om onder sy volk te 
woon en hierdie teenwoordigheid is gesimboliseer deur die verbondsark en later die 
tempel. God het Sion gekies ‘en dit vir Hom as woning begeer (Ps 132:13). Hy het ook die 
berg van Sion ‘as 'n woning verkies’ (Ps 68:17). De Vaux (1988:327) wys ook in hierdie 
verband op Deuteronomium 12:5 wat lui: 

Julle moet na die wil van God gaan vra op die plek wat die Here julle God sal kies uit al die 

stamgebiede om sy Naam daar te vestig en daar te woon. 

As sodanig kom die konsep 20 keer in Deuteronomium voor en vir die gelowiges van die 
Ou Testament is die teenwoordigheid van God gesimboliseer deur die tempel, 'n bron 


van troos en inspirasie. 


Brueggemann (2009:19) beklemtoon die gemeenskapskarakter van YHWH van 
'n enger tot wyer horisonne. God het 'vennote', en volgens die Ou Testamentiese 
openbaring is daardie ‘vennote’ die verbondsvolk Israel, die mens as beeld van God, 
die nasies en die hele skepping. Brueggemann brei op elkeen van hierdie uitkringende 
vennootskappe uit. Die verbondsvolk is deur YHWH gekies en geroep as vennoot 
en hierdie vennootskap gaan oor op die Nuwe Testamentiese kerk as die ‘Israel van 
God’ (Gal 6:15-16) (Brueggemann 2009:54). Die verbondsvolk is die enger horison. 
Die mens is vennoot van YHWH omdat hy geskape is na sy beeld en omdat die sorg 
van die skepping aan hom toevertrou is. Hierdie beeldskap word nie met die sondeval 
opgehef nie, en roep die mens tot menslikheid (Brueggemann 2009:59). Israel is egter 
die mikrokosmos van die ‘mensheid’ (Goldingay 2006:517). Deur Israel word die nasies 
ook vennote van God. Israel moet die majesteit van God aan die nasies bekendmaak (Ps 
96:10) en so die middelaar wees van God se band met die nasies. Die nasies word die 


wyer horison van God se heerskappy (Brueggemann 2009:100). Die ganse skepping is in 

verbondsverhouding met YHWH, soos blyk uit die skepping en die Noagitiese verbond 
(Brueggemann 2009:101). Die skepping is die wydste horison van YHWH se heerskappy. 


Ook dié verhouding moet deur Israel, die verbondsvolk, bemiddel word. 


YHWH is die verbondsgod wat in verhouding tree met sy volk, met persone, met 
die nasies en met sy skepping. Ingebou in hierdie verhoudinge lê die hele teologie 
van versoening. Daar kan geargumenteer word dat hierdie versoening, soos in die 
gemeenskapskarakter van die Ou Testament vergestalt, openbaringshistories uitloop 
op die christologie van die Nuwe Testament. Christus kom om gebroke verhoudinge te 
herstel en dus die verhoudinge tot in die wydste horison nuut te maak. Die versoening 
‘in Christus’ (deur die bloed en offer van Christus) herstel die skeppingsverhoudings soos 
uitgedruk in die naam YHWH. Daarmee gaan die beloftes van die Ou Testamentiese 
heilige handelinge, feeste en simbole in vervulling. Volgens Gloer (2007:597) is 
versoening ‘in Christus’ gerig op die eskatologiese restourasie van alle dinge. ‘In Christus’ 
omskryf die nuwe bestaanswyse van die mens wat ‘in Adam’ 'n gebroke bestaan gevoer 
het. Mense ontvang 'n nuwe bestaanswyse wat afgelei word van hulle betrokkenheid by 
die kruisgebeure (Campbell 2003:45). Die kerk as vergadering van versoenende kinders 
van God word die sigbare teken van hierdie nuwe bestaanswyse (Farrow 2003:67; Tumer 
2007:44). Deur die inlywing ‘in Christus’ verander die mens weer van ‘god’ teenoor God 
na kind en erfgenaam van God. Die mens kan weer vrede hê met God deur Jesus Christus, 
die Here (Rom 5:1). Mense se interpersoonlike vyandskap word opgehef omdat almal 
deur die geloof aan Christus se liggaam deel het (Gal 3:28). Ook met die vyand moet in 
liefde saamgeleef word, want alle skeppingsverhoudings verander. Die sondaarmens se 
heerssugtige dominansie van die natuur verander in 'n gesindheid van rentmeesterskap 
en verantwoordelike versorging. Daarom kan samevattend in hierdie verband gesê 
word dat die versoening “in Christus' 'n soteriologiese, christologiese, ekklesiologiese en 
kosmologiese dimensie het (Patterson 2003:139; Johnson 2005:23; Willmer 2007:152). 


Hierdie gemeenskapskarakter word treffend uitgedruk in die vadermetafoor wat 
veral in die gebed wat Jesus leer (Matt 6:9-13), asook in sy hoëpriesterlike gebed (Joh 
17:1-26), sentraal staan. In Christus word God die Vader van sy kinders, en dit dui op 
die besondere gemeenskapskarakter van die huisgesin van God’. In sy studie oor hierdie 
benaming van God dui Finlayson (1970:476) aan dat die begrip reeds in die Ou Testament 
teenwoordig was waar dit 'n teokratiese en skeppingsverhouding uitgedruk het. Hy 
verwys na Maleagi 2:10 en Jesaja 64:8. Daar moet bygesê word dat die Ou Testament ook 


die moedermetafoor gebruik. Soos die vadermetafoor dui die moedermetafoor op die 

gemeenskapskarakter van die verhouding van God en die Godsvolk (Deut 32:11, 12; Jes 
42:14; 49:15) (kyk Dille 2004:72, 150). Vroulike beskrywings van God wat op dieselfde 
idee dui kom ook in die Nuwe Testament voor (Matt 23:37). Jesus het egter aan die 
vadermetafoor 'n meer spesifieke betekenis gegee. Hy is die Seun van sy Vader, maar deur 
Hom word mense ook kinders van die Vader. As kinders word hulle ook erfgename van 
God, saam met Christus (Rom 8:17) (kyk Finlayson 1970:466). 


Die tipering van die wese van God word verder ingeklee deur die uitdrukking in 1 
Johannes 4:8: ‘God is liefde; wie in die liefde bly, bly in God en God in hom (haar).’ Hierdie 
liefde is die kenmerk van die intertrinitére verhouding soos uitgedruk in Johannes 5:20 
en 14:31 (Packer 1988:277). Dit is opmerklik dat die Griekse woord agape hier gebruik 
word. In sy teologiese beredenering van hierdie begrip dui Barth (1961b:68) aan dat dit 
hier gaan om die ware natuur van die mens as geskape in 'n verhouding met God. Hierdie 
liefde is dus 'n verhoudingsbegrip en dui in besonder op God ‘wat in verhouding staan met 
mense’ (kyk ook Moltmann 1993:216). Hierdie liefde word ook opgeéis deur die kinders 
van God. Gelowiges moet, as vervulling van hulle dankbaarheidslewe, liefde aan God en 


aan hulle naaste bewys. Liefdeloosheid gaan in teen hierdie wesenskenmerk van God. 


Samevattend kan dus gesê word dat die name van God soos dit in die derde gebod 
gebruik word en openbaringshistories in die Nuwe Testament belig word, besondere 
elemente van die wese van God belig. Die naam van God druk primêr sy liefdevolle en 
genadige omgang met die skepping uit. Hy voorsien, Hy versorg, Hy ontferm en vertroos, 
Hy is lankmoedig, en bowenal, Hy verlos en Hy maak nuut. Selfs sy oordele is dade van 
liefde. Wie die naam van God aantas, tas sy wese aan. Wie die naam van God aantas, tas 
sy verbondsgemeenskap met die mens en sy verbondsliefde aan. Die omgekeerde is ook 
waar: Wie die verbondsgemeenskap met God in al sy wyer horisonne aantas, tas God self 


aan. Wie liefdeloos optree ondermyn die liefde van God. 


Kwaad, daarenteen, staan teenoor hierdie wesenseienskappe van God. So ook haat 
en geweld as die teenpole van liefde. Doodslag was immers die eerste gebod wat Hy 
ingestel het in Genesis 9:6. Daarin rus alle ander gebooie (Barth 1961a:344). God se naam 
word dus aangetas in enige taalgebruik waarin die mens liefdeloosheid uitdruk. Taal wat 
liefdeloosheid uitdruk gaan in teen die liefde as die wese van God, en so word God se eer 
aangetas. Die ontering van God se naam vind ook plaas wanneer die waardigheid van 
mense in skeltaal aangetas word (Spr 17:5; Lev 19:14). Vloekery, beledigings en verbale 
aantasting van ander mense, is die aantasting van God se eer. Dit is ook ‘n aantasting van 


die waardigheid van mense wat na die beeld van God geskape is (Jak 3:9). 


Christelike etiek in 'n sekulariserende samelewing 


Die Heidelbergse Kategismus se beklemtoning van vloekery as 'n oortreding 
van die derde gebod is van wesenlike belang in moderne verhoudings. Alle 
samelewingsverhoudinge, soos huweliks- en gesinsverhoudinge, asook arbeids-, rasse- 
en etniese verhoudinge, staan of val by mense se verbale omgang met mekaar. Haatspraak 
belaster God en dryf mense uitmekaar. Die derde gebod stel dus met die beginsel van 
ontsag en eerbied vir God ook 'n besondere norm vir interpersoonlike verkeer wat in 
die hedendaagse sosiale etiek van groot waarde is. Gelowiges moet hulle toewy aan die 
beskerming van die naam van God, en die waardigheid van mense deur haatspraak in alle 
vorme teen te staan. Die taal wat mense praat versterk of beskadig die vebondsgemeenskap. 
Mense se omgang met mekaar eer of onteer God. Mense se verbale behandeling van 


ander mense is 'n toonbeeld van hulle erns oor die verbondsgemeenskap. 


Die betekenis van die derde gebod in die sosiale etiek is ingrypend want hierdie 
gebod reël mense se omgang met God en met mekaar, en gee aan die christelike liefde 
'n diep godsdienstige karakter. Deur die soeke na en toepassing van die liefde word die 
oppergesag en die eer van God uitgebeeld. Die naam van God skitter daar waar liefde 
gesoek en betuig word. Daarom is gelowiges geroep om altyd die naam van God te eer 
deur, onder andere, versoening en vrede te soek en as agente op te tree vir die vestiging 


van goeie verhoudinge en die eerbiediging van menslikheid. 


Toewyding aan die gemeenskap van die heiliges 


Die onderhouding van die Sabbat was 'n baie belangrike opdrag aan die verbondsvolk 
van die Ou Testament. Die woord shabbath word eintlik slegs in 'n religieuse betekenis 
gebruik. Dit word op verskeie plekke in die Nuwe Testament gebruik om die sewende 
dag aan te dui. In Levitikus 23:15 wys die woord op 'n week, alhoewel De Vaux (1988:475) 
die korrektheid van hierdie vertaling betwyfel. Voorts word die woord vir die Sabbatsjaar 
gebruik (Lev 25:2; 8, 34, 43). Die woord is afgelei van die werkwoord wat beteken ‘om op 
te hou werk’. Die Sabbat was dus die dag waarop God opgehou het met sy skeppingswerk 


en daarom word die Sabbat enersyds in die skepping gegrond. 


Die instelling van 'n dag van rus het in verskeie van die oud-Oosterse tradisies 
voorgekom. Tog was die instelling by die verbondsvolk anders. Die andersheid lê daarin 
dat die heiligheid van hierdie dag, benewens die skepping, ook gekoppel is aan God se 
verbond met sy volk. Dit word direk gekoppel aan God se werk terwille van sy volk. Die 


dag is dus 'n dag waarop alles aan die Here gewy word. Die dag word gekoppel aan die 

skepping, maar ook aan die geskiedenis van verlossing (Deut 5:15). God het aan sy volk 
rus gebring na hulle beproewinge in die woestyn op weg na die beloofde land. Daarom 
word die land ook hulle rusplek genoem (Deut 12:9; Ps 95:11). Die Sabbat is ook 'n teken 
van God se verbondenheid aan die volk want dit dien as 'n teken dat Hy ‘hulle geheilig 
het’ (Eks 31:13). Die onderhouding van die Sabbat was 'n waarborg vir ‘vreugde in die 
Here’ (Jes 58:14-15), vir 'n lewe waarin dit goed gaan’ (Jes 56:2), vir 'n lewe van vrede en 
voorspoed onder die ordelike regering van die konings (Jer 17:19-27). As die gelowige 
die Sabbat nie onderhou nie, moet die persoon van die volk (en die verbond) afgesny 
word (Eks 31:14) en selfs gedood word (Eks 35:2; Num 15:32-36). Ontheiliging van die 
sabbat het gelei tot die straf van God (Esra 20:13 e.v.; Neh 13:17-18). 


Tydens die ballingskap van die volk is die verbondsbetekenis van die Sabbat 
beklemtoon en dit was omdat al die ander feeste wat dui op die innige verbondenheid 
van God aan sy volk, nie gevier kon word nie. Veral die profesieë van Esegiël gee blyke 
daarvan dat die onderhouding van die Sabbat in hierdie periode díe uitsonderlike teken 
van die verbond geword het. Na die terugkeer het die gelowiges van die Ou Testament 
die onderhouding van die Sabbat 'n ‘vreugde’ genoem en die wyse waarop ‘vreugde in die 
Here’ gevind word (Jes 58:13). 


De Vaux (1988:482) toon verder aan dat die reëls vir die onderhouding van die Sabbat 
met die tyd al strenger geword het. Veral die apokriewe boeke wat handel oor die latere 
geskiedenis van die volk gee hiervan blyke. So ook die optrede van die Fariseërs in die 
Nuwe Testament. Hulle het 'n man verbied om sy bed op die Sabbat te dra (Joh 5:10); om 
'n siek persoon te versorg (Mark 3:2; Luk 13:14); om 'n paar are koring te pluk (Matt 12:3); 
en om verder te loop as'n sabbatsreis (Hand 1:12). Dit alles toon dat die onderhouding 
van die Sabbat as 'n teken van God se skeppingsrus en dat die verbond 'n diep religieuse 


betekenis vir die volk Israel gehad het. 


Jesus het die betekenis van die Ou Testamentiese Sabbat verander. Belangriker as die 
streng onderhouding van die Sabbat is vir Jesus die mense se liefde tot die naaste (Mark 
3:4; Luk 13:15-16). Die Sabbat is ook daar vir mense en mense nie vir die Sabbat nie (Mark 
2:27). Met sy uitspraak in Markus 2:28 dat die Seun van die mens ook die Here is van die 
Sabbat het Hy die Sabbat in sy Ou Testamentiese betekenis vir die kerk van die Nuwe 
Testament afgeskaf. In die vroeë christelike kerklike tradisie is die Sabbat vervang met 
die 'dag van die Here' na aanleiding van Openbaring 1:10. Die dag van die Here is gevier 
op die eerste dag van die week as herdenking van die opstanding van Christus, en so het 


die gebruik in die christelike tradisie ontwikkel en voortbestaan (Douma 1996:138). Daar 

is geen Skrifgetuienis wat aandui dat die sabbat deur die Sondag vervang is en dat al die 
bepalings wat vir die Ou Testamentiese Sabbat gegeld het oorgedra word op die 'dag van 


die Here' in die Nuwe Testament nie. Tog is die dag nie onbelangrik nie. 


Die Heidelbergse Kategismus (2003:64) se verklaring van die vierde gebod stel hierdie 
nuwe Nuwe Testamentiese perspektief op die gebod om die Sabbat te heilig. Niks word 
oor arbeid en rus gesê nie, maar wel oor hoe die dag gevul moet word en voortvloeiend 
daaruit die eis tot daaglikse bekering. Die rusdag word beskryf as die dag waarop die 
gelowiges moet saamkom om die erediens in stand te hou (Ursinus 1978:329). Hierdie 
beskrywing wys op die toewyding wat gelowiges moet toon vir die gemeenskap van die 
gelowiges in hulle gesamentlike aanbidding van die Here. Die etiek van arbeid en rus 
word nie deur so 'n beskrywing uitgesluit nie, soos die kommentaar op die wet deur 
Douma (1996:112) en De Bruyn (1992:104) aandui. Die toewyding aan die gemeenskap 
van die heiliges is egter 'n besondere beklemtoning van die altyd geldende relevansie 
van die samekoms van die gemeente in die kerkdiens, die bediening van die Woord, die 


bediening van die sakramente en die liefdesdiens. 


Hierdie verklaring het ingrypende ekklesiologiese implikasies. Die belangrikheid 
van die geinstitueerde kerk, die grondbeginsels van die gereformeerde liturgie en die 
essensie van die ampsbediening word aan die orde gestel. Die Sondag word onderhou 
deur die gesamentlike aanbidding van God deur die gemeenskap van die gelowiges 
rondom die ‘vaste punte’ van die amptelike bediening van Woord en sakramente. Hierdie 
handeling moet gelowiges daartoe bring om 'n lewe van daaglikse bekering te volg. Die 
beoefening van die gemeenskap van die gelowiges in die erediens op die eerste dag, is die 
voorbereiding vir die lewe as diens aan God. Die erediens moet dus invloei in die lewe 
van elke dag, en op hierdie wyse het die erediens sosiaal-etiese implikasies. Hiermee word 
die moderne idee van ‘ongeorganiseerde godsdiens’, ‘buite kerklike christendom’ en ‘kerk 
buite die kerk’, soos in die moderne ekklesiologie sedert Sölle (1967:117) gepropageer, 
by sy wortel afgesny. Die rol en betekenis van die geinstitueerde kerk in die daaglikse 
lewe van God se kinders as geloofsversterkende en lewensmotiverende instelling, word 
duidelik beklemtoon. Erediens en lewe word organies verbind en liefde vir die erediens 
mond uit in verantwoordelike sosiaal-etiese handelinge. Vir die etiek is die erediens as 
verbondsgemeenskap belangrik, want daardeur word toerusting gebied vir die christelike 
lewe. Toewyding aan die verbondsgemeenskap met die doel om die lewe te kersten moet 
gesien word as die kernopdrag van die vierde gebod. Op hierdie dag word gelowiges in die 


geinstitueerde kerk toegerus vir hulle etiese rol - veral in die sekulariserende samelewing. 

Die christelike geloof kan nie losgemaak word van die kerk as instelling nie. As 
geloof slegs afhang van mense se eie individuele en persoonlike religieuse ervaring en 
beskouings, kan die vraag gevra word: Wie en wat versterk daardie geloof? Deur die 
eeue heen was dit juis die verbondsgemeenskap, soos dit uitdrukking vind in die bestaan 
van die kerk in die bediening en aanbidding, wat die geloof van mense lewend gehou 
het. In die sekulariserende samelewing pleit mense vir 'n geloof wat losgemaak word 
van die kerk, en ag die tyd van die kerk as instelling as afgeloop. Hierop is reeds gewys in 
die bespreking van sekularisme en die invloed daarvan op die kerkbeskouing. Tog is die 
lewende gemeente die instrument wat die christelike geloof aan die gang hou en is dit 'n 
morele agent wat sekularisme weer. As die kerk daarin faal, moet daar ernstig besin word 
oor 'n diepgaande vernuwing van hierdie goddelike instelling. In hierdie verband kan tot 
die gevolgtrekking gekom word dat God in die vierde gebod wys op die belangrikheid 
van die lewende en kragtige verbondsgemeenskap in die opbou van geloof en die morele 
opbou van die samelewing. In 'n volgende hoofstuk word aan die wyse waarop dit gedoen 


kan word meer intensiewe en breedvoerige aandag gegee. 


Toewyding aan opbouende en diensvaardige 


gesagsverhoudinge 


Die vyfde gebod handel oor die noodsaaklikheid, maar ook die aard, van opbouende 
en diensvaardige gesagsverhoudinge. Hoewel alle gesag eintlik God toekom, gee Hy ook 
gesag aan mense binne bepaalde samelewingsverhoudinge ten einde chaos en wanorde in 
die samelewing teen te werk en ordelike strukture daar te stel. Geen samelewingsverband 
kan ordelik funksioneer as daar nie gesagstrukture is nie. Die Ou Testament is vol 
voorskrifte oor hoe gesagsverhoudings ingerig en gehandhaaf moet word. Jesus sluit aan 
by die gesagssfere van sy tyd en erken selfs die gesag van die keiser, al erken die keiser 
nie die gesag van God nie. Hoewel die hervormers hulle beywer het vir die vryheid van 
christene teen die tirannie van kerk en staat in die sestiende eeu, het hulle nie gesag as 
sodanig uitgedaag nie. Inteendeel, hulle wou die regte kanale van die goddelike gesag soek 
en toepas in nuwe gesagstrukture waarin menslike gesag buig voor God se gesag (Witte 
2007:77). Daarom het hulle hul verset teen die magsvergrype van kerk en staat, sowel as 


teen die gesagsverwerping van die anabaptiste. 


In die tyd van die Reformasie is die gesag van die staat bevraagteken en selfs weerstaan 


deur die anabaptiste (Walker et al. 1992:449). Hierdie opstand het tot baie politieke onrus 

gelei (Witte 2007:52). Hierteenoor het die volgelinge van die Reformasie die gesag 
van die owerhede erken en in geskrifte vir die handhawing daarvan gepleit. Opstand 
teen die owerheid is slegs geduld wanneer die owerheid aktief die koninkryk van God 
ondermyn, en dit ook alleen wanneer ander weë van protes uitgeput is (Calvyn [1559] 
1984:20:24:984). Die samelewingsleer van die Reformasie, soos dit deur Calvyn en sy 
volgelinge ontwikkel is, het die burgerlike owerheid hoog aangeslaan en deurgaans liefde 
vir die burgerlike owerheid bepleit op grond van die belydenis, dat alle gesag van God af 
kom en dat onderdane die gesag dus moet respekteer. Die owerhede moet egter die gesag 
waardig wees en verantwoordelik hanteer sodat mense 'n rustige en vreedsame lewe kan 
lei en die menslike lewe verryk kan word (Barth 1948:107). Wanneer die burgerlike gesag 
in stand gehou word, bring dit vrede in kerk en staat. Hierdie sosiaal-etiese perspektief 
wat op die reformatoriese teologiese denke gegrond is, vorm die agtergrond vir die 


verklaring van die vyfde gebod. 


Voortvloeiend uit die denke oor gesag soos dit in die Reformasie aan die orde gekom 
het, kan die vyfde gebod op alle gesagsverhoudinge betrek word. Hoewel die gebod slegs 
spreek van gehoorsaamheid uit liefde vir die vader en die moeder, word die gebod vanweë 
die sinekdogetiese karakter van die wet op alle gesagsverhoudinge in die samelewing 
betrek (Beets 1941:294). Die kinders van die Here moet aan hulle ouers, maar ook almal 
wat oor hulle aangestel is, eer, liefde en trou bewys. Hiermee word die gesin as die kleinste 
kring van 'n gesagsverhouding uitgelig (Douma 1996:162). Die beklemtoning van die 
gesin is belangrik, want benewens die feit dat die gesin 'n skeppingsinstelling is, is dit die 
kleinste kring van menslike samelewing. Ouerlike gesag moet in die gesin gehandhaaf 
word, want die ordelike gesin is die bousteen van 'n ordelike samelewing. Wanneer 
die gesin verbrokkel, verbrokkel die samelewing. Alle ander gesagsverhoudinge in die 
samelewing kom egter ook ter sprake in die vyfde gebod. Gesagsverhoudinge en mense se 
toewyding daaraan is die voorwaarde vir die ordelike samelewing van mense. Die belofte 
in hierdie gebod wys daarop. Waar gesag gehandhaaf word, sal daar orde en vrede wees. 
Gesagsloosheid en disrespek vir gesag wat reg en billik toegepas word, bring daarenteen 


chaos en onvrede. 


Daar is egter 'n noue verband tussen gesag en vryheid. Teenoor die dominante 
gesagstruktuur van die kerkstaat in die tyd van die Reformasie het die hervormers die 
vryheid van die individu binne die ruimte van die goddelike gesag beklemtoon. Die 
mens staan onder die gesag van God en hulle moet gesagsverhoudinge in die samelewing 


respekteer en gehoorsaam wees aan gesagsdraers, maar moet nie verslaaf word aan 

menslike magstrukture nie. Die vryheid van die individu is beklemtoon, sowel as die 
beperking van die gesag van kerk en staat. Elkeen het 'n eie gesagsterrein wat nie oorskry 
mag word nie en die vryheid en basiese regte van die individu moes nie ondergrawe 
word deur verabsoluteerde magsmisbruik nie. Daarom is aan onderdane, in beide kerk en 
staat, die reg gegee tot verset in bepaalde omstandighede en het gehoorsaamheid aan God 
voorrang geniet bo die gehoorsaamheid aan mense wanneer daar 'n botsing van pligte na 


vore gekom het. 


Hierdie verhouding tussen gesag en vryheid en die reg tot verset en selfs 
burgerlike ongehoorsaamheid is van groot belang op die politieke terrein vandag. Die 
demokratiseringsproses en die grondwetlike erkenning en beskerming van menseregte 
wat oor die wêreld spoel, kan verwelkom word. Al hoe meer geniet onderdane vryheid 
van onregverdige en onderdrukkende politieke strukture en ontwikkel demokrasieë in 
plekke waar tirannie vir eeue hoogty gevier het. Grondwetlike bedelings is egter nie 'n 
absolute waarborg teen uitbuiting en verslawing nie. Hiervan getuig die oplewing van 
mensehandel, godsdiensvervolging en beperking op vryheid van uitdrukking en spraak 
wat steeds in grondwetlike demokrasieë na vore kom. Megakorporasies bekom ook groot 
mag as gevolg van die proses van globalisering en manipuleer interne politieke prosesse 
in ontwikkelende lande vir ekonomiese gewin. Voorts lei dit ook tot groot armoede 
en ongelykheid (Ilesanmi 2004:73). Wanneer gesagsverhoudinge in organisasies en 
politieke strukture skeef trek lei dit tot die onderdrukking en uitbuiting van mense. Die 
vyfde gebod stel die beginsel van gesonde gesagsverhoudinge, waarin vryheid teenoor 
magsmisbruik verskans word. Met die handhawing van sodanige gesagsverhoudinge 
kan owerheidsinstellings, kerke, korporasies en instansies in die burgerlike samelewing 
morele agente wees wat hierdie christelike etiese norm tot voordeel van ordelike 


samelewing kan implementeer. 


Gesag moet in wese 'n dienende gesag wees. Omdat gesag van God af kom, moet 
die gesagsdraer die gesag in 'n dienende sin gebruik. Gesag gee nie aan die gesagsdraer 
'n heerserstatus nie, want die gesagsdraer as morele agent is aan God verantwoording 
verskuldig vir die hantering van hierdie toegekende gesag. Omdat gesag verder gegee 
is vir die opbou van verantwoordelike saamleef van mense, staan die gesagdraer 
ook in 'n dienende verhouding tot die mense in die gesagsfeer. Gesagsuitoefening is 
dienslewering. Daarom moet bestuurstelsels verwelkom en bevorder word waarin 
gesagsdraers se gesagstermyne afgewissel word. Wie te lank vashou aan gesag verloor 


die dienskneggestalte. 

In die kontemporêre samelewing is hierdie verklaring van die sesde gebod uiters 
aktueel. Die moderne sekularistiese etiek se aftakeling van die heteroseksuele monogame 
huwelik soos deur God ingestel, die beklemtoning van die reg van stakings ten koste 
van die verantwoordelikheid tot produktiewe arbeid, die prosesse van demokratisering 
van gesagsverhoudinge in die arbeidsveld en by opvoedingsinstellings, maak toewyding 
aan gebalanseerde gesagsverhoudinge soos vervat in die verklaring van die vyfde gebod 
baie relevant en toepaslik wanneer besin word oor gesag en gesagsverhoudinge. Die 
sesde gebod se verklaring in die sinekdogetiese sin lewer 'n gebalanseerde perspektief 
op hoe positiewe gesag uitgeoefen en gerespekteer kan word teenoor die uiterstes van 
magsmisbruik en wetteloosheid, en bied 'n uiters belangrike morele grondslag vir die 


ontwikkeling van verantwoordelike en dienende gesagsverhoudinge. 


Toewyding aan die beskerming van lewe 


Die sesde gebod gebied in die eerste plek liefde teenoor die naaste wat in geduld, 
sagmoedigheid, barmhartigheid en vriendelikheid na vore moet kom. Alles wat die 
naaste kan benadeel moet voorkom word, en ook aan die vyand moet goed gedoen word. 
Hiermee verwoord die belydenis die liefde wat saam met die liefde tot God die groot 
gebod genoem word en wat 'n belangrike openbaringslyn dwarsdeur die Skrif is. Die 
teendeel van liefde is haat, wraaksug, woede en afguns en so 'n gesindheid versteur die 
vrede van die verbondsgemeenskap en vreedsame sosiale verhoudinge. So 'n gesindheid 
word deur die gebod afgewys omdat haat die grondslag van die benadeling van lewe en 
belewenis is. Haat en nyd versteur die lewenskwaliteit van die een wat haat en benadeel 
die lewensvreugde van die een wat die objek van die haat is. Haat en liefdeloosheid is ook 


die beginpunt van aktiewe doodslag. 


Deur die toepassing van die liefde ontwikkel die gelowige respek vir lewe. Daarom kan 
geoordeel word dat dit in die gebod primêr gaan om die toewyding aan die beskerming 
van lewe wat die kind van God moet openbaar. Lewe is die groot skeppingsgawe van 
God. Wiistenberg (1998) gaan selfs so ver om die teologie van Bonhoeffer te tipeer as 
'n lewensteologie’. Hy is van mening dat die konsep lewe die skopus van christelike 
etiek is. So 'n siening is eensydig, maar tog moet gesê word dat lewe en die opdrag om 
lewe te beskerm en alles wat lewensvernietigend is teen te staan, 'n duidelik deurlopende 
openbaringshistoriese tema in die Skrif is. Die tema begin by die lewe wat God geskep 


het. Nie alleen is die mens waardig na die beeld van God geskape nie, maar ontvang die 

mens ook die ‘asem van die lewe’, en dit maak mense meer as bloot biologiese wesens 
(kyk Preuss 1991:161; Brueggemann 1997:450; Brueggemann et. al. 1999:51; Vriezen 
1966:440; Gunkel 1977:6). 


Menslike lewe is heilig en moet beskerm word. Dit geld nie net vir biologiese lewe nie, 
maar ook die mens se belewenis van vreugde en geluk. Hierdie belewenis moet beskerm 
word. Die tema word verder uitgebou in die herskeppingslewe. Dit is die ‘nuwe lewe’ wat 
'n gelowige ontvang deur die versoening van Christus. Die moontlikheid van die uitleef 
van die nuwe lewe moet ook beskerm word. Mense se dade moet nie daartoe lei dat ander 
nie hulle lewe in diens van God en die naaste kan leef nie. Ook die geestelike lewe moet 
beskerm word. Uiteindelik mond die tema van lewe uit in die konsep van die ewige lewe 
wat die kinders van God beërwe. Hierin lê hoop vir die mens. Moltmann (2012) bou sy 
etiek van hoop op die eskatologiese perspektief van lewe, en dui aan dat die wegneem 
of belemmering van hierdie hoop vir mense 'n immorele handeling is. Lewe word dus 
beskryf vanuit 'n skeppings-, herskeppings- en 'n eskatologiese perspektief en elkeen van 
hierdie temas bied morele beginsels wat die toewyding aan die beskerming van lewe in 


biologiese, spirituele en hoopgewende sin rig en lei. 


Maar toewyding aan lewe gaan om selfs nog meer as dit. Dit raak ook die lewe in die 
res van God se skepping. Wat vandag in die ekologie ten opsigte van die wye spektrum 
van die lewe blootgelê word moet deur christene hoog geag word. Dit wat die kennis 
uit die natuur aan die orde stel, gee aan gelowiges duidelike morele verpligtinge om 
dit wat die sesde gebod leer en wat die ekologiese krisis van ons tyd vereis, toe te pas. 
Die kennis uit die natuuropenbaring en die samevatting van die wet vereis dus dat die 
gelowiges hulle moet toewy aan die beskerming van die ekologiese sisteme, en om alle 
natuurvernietigende handelinge te toets aan die morele beginsels wat hierdeur blootgelê 


word. 


In die veld van die teologiese etiek, het bio-etiese vraagstukke met die ontwikkeling 
van die lewenswetenskappe baie aktueel geword. Die opkoms van stamselnavorsing en 
die daaruit voortvloeiende moontlikhede van genetiese manipulasie en kloning is een 
voorbeeld hiervan (kyk Rheeder 1999; Gruen, Grabill & Singer 2007). Daarbenewens 
word genadedood in aktiewe sin toenemend gedebatteer (Allman 1998:22; Tristan 
Engelhardt 1998:115). Dwarsoor die wêreld word 'n moratorium op die doodstraf deur 
die Verenigde Nasies bevorder (Chirac 2001:7). Die aborsiedebat in Suid-Afrika het net 


hewiger geword na die aanvaarding van die wet op die terminering van swangerskappe, 

en die latere wysiging daarvan om die reg tot keuse na 14-jarige meisies uit te brei. In 
hierdie diskoerse stel die christelike etiek die oproep om toewyding aan lewe as die 
prinsipiële vertrekpunt vir 'n teologies-etiese standpunt. In hierdie opsig is verklaring 
van die sesde gebod baie aktueel en toepaslik in die hedendaagse sosiaal-etiese besinning. 
Hierdie verklaring impliseer dat die gelowiges in die aangesig van die vrae oor lewe en 


dood die keuse vir lewe moet uitoefen. 


Daarby moet ook in gedagte gehou word dat die hedendaagse natuurwetenskaplike 
besinning oor lewe besondere insigte bied wat die christelike etiek met vrug kan gebruik. 
Kennis uit die natuurreg maak dit immers moontlik. Wetenskaplike resultate en nuwe 
moontlikhede wat selektiewe voorplanting en genetiese manipulasie bied, moet die 
christelike etikus maan om nie op 'n rigiede en oppervlakkige manier met die etiese 
problematiek rondom lewe om te gaan nie. 'n Keuse moet in normale omstandighede 
vir lewe en lewenskwaliteit gemaak word. Morele konflikte soos in die geval van 
aborsie noodsaak 'n noodetiek waarin daar nie altyd 'n keuse vir lewe moontlik is nie. 
Natuurwetenskaplike insigte gee 'n dieper perspektief op lewe en lewenskwaliteit en 
hierdie dieper perspektief moet ook in etiese besinning verreken word, juis omdat kennis 


van God se werk in die ‘boek van die natuur’ ook bepalend is vir etiese besinning. 


As 'n ‘etiek vir lewe’ het die koninkryksetiek dus baie te sê vir die diskoerse 
oor die huidige bedeling soos oor doodstraf, aborsie, eutanasie, lyfstraf, ekologie, 
geestesgesondheid en lewensgenieting. Daar moet egter gewaak word om nie met 
simplistiese antwoorde vraagstukke oor lewe aan te spreek nie. In hierdie opsigte is die 
insigte van die natuur- en geesteswetenskappe uiters belangrik en kan die christelike 
etikus ruim gebruik maak van die insigte van die eko-etiek, bio-etiek en mediese etiek. Juis 
in hierdie opsig is 'n biblisistiese bewysteksbenadering baie skadelik omdat dit antwoorde 
probeer bied op vrae wat die geskrewe Woord nie behandel nie. Met so 'n simplistiese 
benadering word die christelike etiek irrelevant en word sekularisme eintlik bevorder 
omdat dit antwoorde bied wat in stryd is met natuur- en geesteswetenskaplike navorsing. 
Veral op die gebied van geestesgesondheid moet die bybelse pastoraat nie oortree op die 
gebied van die gesondheidswetenskappe nie deur byvoorbeeld geestesiektes te koppel aan 
ongeloof en sonde, en gebed as alternatief te sien van ander genesingsmiddels nie. Met die 
natuur- en geesteswetenskappe kan saamgewerk word in die uitbou van 'n etiek waarin 
lewe, lewenskwaliteit en menslikheid 'n hoë premie ontvang. Die christelike etiek kan in 
hierdie samewerking grootliks bydra deur die keuse vir lewe, as diepliggende beginsel in 


die koninkryksetiek, op verantwoordelike en oortuigende wyse toe te pas. 

Toewyding aan die huwelik en gesin 


Die sewende gebod lewer 'n sterk uitspraak teen seksuele losbandigheid. Seksuele 
losbandigheid is alle seksuele verkeer wat buite die monogame heteroseksuele 
huweliksverhouding plaasvind. Alle onkuisheid moet vermy word omdat dit beskou word 
as iets wat deur God afgewys word. Kinders van die Here moet kuis en ingetoë binne en 
buite die huwelik lewe. Die oproep tot kuisheid word begrond in die Skrifuitsprake dat 
die menslike liggaam ‘n tempel van die Heilige Gees is en dat dit rein en heilig bewaar 
moet word. Alles wat aanleiding kan gee tot onkuisheid, soos woorde, gebare, gedagtes 


en luste word afgewys. 


Hierdie gebod handel ten diepste oor die toewyding wat die mens moet betoon vir die 
huwelik as skeppingsinstelling van God. Die verhaal van Genesis 1-3 kan beskou word 
as die beskrywing van die model van die huwelik as 'n skeppingsinstelling. Die feit dat 
die huwelik by die skepping ingestel is en nie eers, soos ander samelewingsverbande, na 
die sondeval gestalte gekry het nie, toon aan dat die monogame huwelik bedoel is as deel 
van die eie aard van menswees. Hoewel die Skrif op ander plekke poligame huwelike 
bespreek, is hierdie besprekings deskriptief van aard, maar die monogame huwelik 
word voorgeskryf as die model van wat 'n huwelik is. Die huwelik is 'n monogame, 
heteroseksuele verhouding (Douma 1993:113). Die Skrif stel nie ander alternatiewe nie. 
Köstenberger (2004: 31, 61) gee hiervan 'n grondige bewys in sy deeglike bespreking 
van skriftuurlike gegewens oor die huwelik. Die huwelik is 'n verbond, nie net tussen 
man en vrou nie, maar tussen man, vrou en God in Christus (Ef 5:21-33; Kol 3:18- 
19; 1 Pet 3:1-7; Köstenberger 2004:31). Gedurende die Reformasie en daarna in die 
ontwikkeling van die reformatoriese samelewingsbeskouing is die gedagte van die 
huwelik as verbond uitgebou. Die onlangse artikel van Stackhouse (2005:153) bespreek 
hierdie ontwikkeling breedvoerig. Hierdie verbondskarakter van die huwelik hou in dat 
die huweliksverhouding 'n heilige verbintenis is wat deur heiligheid, permanensie (ewige 
trou), intimiteit en gemeenskaplikheid gekenmerk moet word (Késtenberger 2004:91). 
Dit gaan dus in die huwelik om die ewige trou wat man en vrou aan mekaar beloof en die 


toewyding aan die huwelik en aan mekaar wat daarmee saamgaan. 


Die doel van die huwelik is dat die man en vrou mekaar sal bystaan (Ef 5:23-25) en 
dat die instelling seksuele immoraliteit moet weer (1 Kor 7:1-7). Voorts is die huwelik 
daar vir voortplanting en opvoeding van kinders. Daarom verg die aangaan van 'n 
huwelik en die vorming van 'n gesin goeie beplanning en geestelike voorbereiding. Die 


kinderlose huwelik is egter nie minderwaardig nie en 'n kinderlose egpaar kan vir mekaar 

en vir die breë gemeenskap tot seën wees. Die huwelik moet ook nie gereduseer word 
tot seksualiteit en voortplanting alleen nie. Dit impliseer 'n diep spirituele verhouding 
wat getipeer moet word deur wedersydse liefde, permanensie, heiligheid, intimiteit en 
gemeenskaplikheid. Die huwelik rus verder op die feit dat man en vrou na die beeld van 
God geskape is en daarom voor God en mekaar gelyk is, hoewel hulle verskillende gawes 


van die Heilige Gees kan ontvang. 


Seksualiteit hoort binne die geborge ruimte van so 'n huwelik. Daarin vind 
seksualiteit sin en betekenis. Alle owerspel word afgewys, want dit beteken dat die 
gehoorsame verhouding met God aangetas word. Met owerspel word die trou afgesweer 
en die verbond so verbreek (Bosman 2004:214). Daarom word egskeiding en egbreuk 
afgewys, behalwe in gevalle waar die trou deur een van die partye verbreek word deur 
kwaadwillige verlating en afbrekende handelinge soos geweld en vernedering. Alles wat 


die huwelik as verbond bedreig is destruktief en moet bestry word. 


Soos reeds aangedui in die kort bespreking van die vyfde gebod vorm die huwelik 
en die gesin as skeppingsinstelling en verbond die fondament van kerk en staat as 
samelewingsverbande. Die kerk en staat het daarom elkeen ook 'n funksie in die 
beskerming van hierdie skeppingsinstelling. Die kerk moet gesinne koester en toerus 
tot geestelike groei en gesonde verhoudings. Die staat moet die huwelik en gesin wetlik 
erken en beskerm. Daarom is huwelikswetgewing en wat daarmee saamgaan nodig. 
By verbrokkeling van huwelike en gesinne het die staat die plig om toe te sien dat die 
partye se regte beskerm word en dat die kinders versorg is. As hierdie bousteen van die 


samelewing nie gekoester word nie, lei dit tot algemene samelewingsverval. 


Die oproep tot toewyding aan die huwelik is eweneens aktueel in die hedendaagse 
sosiaal-etiese diskoers oor die huwelik en seksualiteit. Alternatiewe huwelike wat 
beskou word as blote kulturele instellings, wat oop moet wees vir verandering, word 
aan die orde gestel (kyk vir verdere bespreking Dreyer 2008:499). Nuwe vorme van 
huwelike word gesien as blote ‘sosiale konstrukte’, eie aan die kontemporêre samelewing. 
Hieronder tel saamblyverhoudings, dit wil sê seksuele verhoudings waarin die paar nie 
in 'n wetlike verbintenis in die eg verbind is nie, en waarin daar nie ag geslaan word op 
die permanensie van die verhouding nie, en burgerlike verbintenisse tussen mense van 
dieselfde geslag. Die etiek van die sewende gebod bied 'n goeie grondslag waar besin kan 
word oor die aard, rol en betekenis van die huwelik vandag en hoe daar uitdrukking 
gegee kan word aan die verbondskarakter van die huwelik en die heiligheid, trou en 


funksionele differensiasie tussen man en vrou wat daarmee saamgaan. 

Toewyding aan die huwelik sal die patriargale en androsentriese huwelikshouding 
ook belig en beoordeel of hierdie vorm van huweliksverhouding, wat nog in baie 
christelike gesinne voorkom, die toets van die menswaardigheid eie aan die verbond 
tussen God en sy beelddraer kan deurstaan. Gesien in die lig van die deurlopende temas 
in die Skrif is die huwelik 'n verbintenis van gelykes. Die huwelik is 'n gelyke verhouding 
waarin beide partye vanuit die gawes wat hulle van die Heilige Gees ontvang, kan bydra 
en mekaar help om geestelik te groei en as mens te ontluik. 'n Huwelik waarin die vrou 
as minderwaardig beskou word en moet leef in die skaduwee van die man as ‘hoof en 
enigste ‘broodwinner’, voldoen nie aan die volle betekenis van die huwelik soos dit in die 


skepping en die herskepping van alle dinge beslag moet kry nie. 


Die reikwydte van die sewende gebod bied 'n goeie basis waarop besin kan word oor 
die rol en aard van die huwelik, gesin en opvoeding, asook die betekenis en beperking 
van seksualiteit in die sekulariserende samelewing waarin allerlei alternatiewe idees 
en praktyke oor hierdie sake bestaan. Die sekulariserende samelewing plaas veral die 
christelike perspektief op die huwelik en seksualiteit onder druk, en in hierdie opsig kan 
'n koninkryksetiek 'n positiewe bydrae lewer deur huwelik en seksualiteit weer fundering 
en betekenis te gee in 'n tyd waarin baie mense deur oppervlakkige seksuele verhoudings 


seergemaak word. 


Toewyding aan arbeid en erkenning van privaatbesit 


Die agtste gebod veroordeel alle maniere waarop 'n mens die besit van jou naaste, dus 
ook alle besit wat nie aan jou behoort nie, op 'n onregmatige wyse bekom. Dit sluit in 
diefstal, bedrog en korrupsie, hetsy deur geweld of die skyn van reg. Skyn van reg sluit in 
oneerlike handelstransaksies waar mense byvoorbeeld woekerwins genereer. Die wortel 
van diefstal en wat daarmee saamgaan, naamlik gierigheid, word verbied. Voorts mag 
die materiële gawes van God aan die mens nie misbruik of verkwis word nie. Die gebod 
vereis toewyding aan die belange van die naaste en die opdrag om getrou te arbei sodat 


verdienste deur arbeid verkry word en die nooddruftige versorg word. 


Twee sake staan in hierdie verklaring sentraal, naamlik die feit dat mense besittings 
mag hê en dat die mens deur arbeid verdienste moet kry. Die reg tot privaatbesit is 'n 
beginsel wat in bybelse tye gegeld het en waaraan God legitimiteit verleen. Hieraan gee 
Douma (1996:298) breedvoerig aandag in sy bespreking van die agtste gebod. Daarom is 


die reg op privaatbesit deur die eeue heen in die christendom erken. Hierdie privaatbesit 

geld vir intermenslike verhoudinge en die burgers se verhouding tot die owerhede. 
Die mens het nie enige reg op besit teenoor God nie, omdat alles aan die Here behoort. 
Hierdie twee beginsels bestuur die mens se omgang met besittings. Aan die een kant mag 
mense hulle besittings vermeerder of verminder en van die owerhede verwag om hulle in 
hierdie aktiwiteite met wetgewing te beskerm. Aan die ander kant is mense teenoor God 
rentmeester wat hulle besittings in diens moet stel aan die groot geregtigheidsbeginsels 
van die koninkryk. Die christelike etiek sal daarom nog 'n ongebreidelde sosialisme 
(alles behoort aan die staat), nóg 'n ongebreidelde kapitalisme (alles draai om wins) kan 
ondersteun (Douma 1996:300). Hierdie gebod stel dus ook die sosiaal-etiese beginsels 
waaraan die neoliberale filosofie van die ekonomie, wat tans in liberale demokrasieë hoog 


aangeslaan word, getoets kan word. 


Arbeidsetiek word ook deur die agtste gebod gereël. Om te werk is 'n opdrag van 
die Here. In Genesis 1:28 word die kultuurmandaat aan die mens beskrywe. God gee 
aan die mens die opdrag om die skepping te bewerk en te versorg. Die mens ontvang 
ook die gawes van hart en verstand om verantwoordelik met die skepping om te gaan. 
Mense mag en moet die wetenskap beoefen om die natuur te beskaaf, om die tegniek uit 
te bou en die rykdom van die skepping te ontgin en daaruit te leef. Dit moet met sorg 
gepaard gaan, want die skepping behoort aan die Here. Nooit mag die kultuuropdrag 
met 'n gesindheid van uitbuiting en vernielsug uitgevoer word nie. Na die sondeval gaan 
arbeid met swaarkry gepaard. Dit is nie dat die arbeid op sigself 'n straf is nie, maar wel 


dat dit met moeite gepaard sou gaan. 


In die Openbaringsgeskiedenis word die arbeidsopdrag ook verder ontvou. In die 
vierde gebod word gewys op die mens se opdrag om te arbei en dit met rus op die Sabbat 
af te wissel. Arbeid word binne die perspektief van die koninkryk geplaas wat inhou dat 
gelowiges as burgers van God se koninkryk onder die koningsheerskappy van Christus 
werk. Arbeid word as 'n roeping in diens van God gesien en elke gelowige word daartoe 
geroep (Kol 3:23). Luiheid word veroordeel. Deur arbeid moet die mens sy brood verdien 
(2 Tess 3:12). Uiteindelik word die vrugte van 'n mens se arbeid ook verheerlik en word 
dit deel van die nuwe hemel en aarde. Deur ons arbeid hier op aarde, in hierdie bedeling 
voor die wederkoms van Christus, bou ons dus ook aan die nuwe aarde. Gelowiges se 
arbeid volg hulle (Op 14:13). Die vrug van arbeid sal ook in die nuwe hemel en aarde 
geniet kan word (Jes 65:21-22). 


God rus ook mense toe om hulle arbeidsroeping te vervul. Mense ontvang gawes en 


talente om hulle arbeidsroeping na te kom. Hierdie gawes moet ontwikkel en in diens gestel 

word van die koninkryk van God. In die gelykenis van die muntstukke (talente) leer Jesus 
mense van die gawes wat hulle ontvang en hoe hulle dit moet aanwend. Almal ontvang 
nie dieselfde nie. Party ontvang meer as ander. Maar dit is nie belangrik hoeveel gawes 
mense ontvang nie. Wat saak maak is hoe hulle dit aanwend. Woeker mense met hulle 
talente of nie? In die kultuurwéreld van die Nuwe Testament was die arbeidsbeskouing 
van die Skrif baie rewolusionér. Die Grieke het arbeid as minderwaardig geag — iets wat 
by slawe en handearbeiders tuishoort. Die christendom, daarenteen, het arbeid op die 
vlak van diens aan God gestel. Arbeid is godsdiens en moet met verantwoordelikheid en 


nougesetheid uitgevoer word. 


Die etiek van die Bybel koppel arbeid en loon aan mekaar. Daar is baie aanduidings 
in die Ou Testament dat mense wat werk op 'n loon geregtig is. Wanneer Jesus die 70 
dissipels uitstuur gee hy hulle bepaalde opdragte. Een daarvan is om by mense onder 
wie hulle werk, te bly en van hulle kos te geniet. En dan stel Hy die beginsel: ‘want die 
arbeider is geregtig op sy loon’ (Luk 10:7). Hiermee vat Hy die beginsel saam wat in die 
arbeidsetiek van die Ou Testament aan die orde gestel is. Die Skrif stel egter ook die ander 
kant van die saak. 1 Tessalonisense 4:10 leer dat mense wat nie (wil) werk nie, moet ook 


nie eet nie. Arbeid is loon werd en loon (verdienste) moet deur arbeid verkry word. 


In die ontwikkeling van die arbeidsbeskouing van die christendom is die verhouding 
tussen arbeid en loon verder ontwikkel in die lig van die beginsels wat hierbo gestel is. 
Die reformatore het dit as 'n beginsel gestel dat mense, veral die armes, 'n billike loon 
vir hulle arbeid moet ontvang. Tydens die Industriële Rewolusie was dit veral kerke en 
christelike burgerlike organisasies wat hulle vir redelike lone en arbeidspraktyke beywer 
het. Met die ondersteuning van kerke het werkersorganisasies ontstaan wat hulle vir 
meer regverdige arbeidspraktyke beywer het. So het die christelike etiek 'n bydrae tot die 
ontwikkeling van 'n regverdige arbeidsbeskouing gelewer. Daarmee saam het egter ook 
ander beskouings, onder leiding van sosialisme, die lig gesien. Sosialisme het op gelyke 
verdienste en 'n verbod op privaatbesit aangedring. Hierdie beskouing het sy hoogtepunt 
in die ekonomiese beskouing van kommunisme bereik wat die regte van werkers bo die 
belang van die gemeenskap gestel het en wat die dieper beginsel van arbeid as godsdiens 
tersyde gestel het. 


Die christelike etiek erken die regte van werkers en die gedagte van leefbare lone. 
Werknemers ‘verkoop’ immers hulle vaardighede (talente, opleiding, vermoëns en 
liggaamskragte) aan werknemers ten einde bepaalde ontwikkelingstake te verrig. Daarom 


mag werknemers billike lone en gunstige werksomstandighede van hulle werkgewers 

verwag. Hulle moet in staat gestel word om vervulling in hulle werk te vind en die 
essensie van arbeid, naamlik arbeid as godsdiens uit te leef. Voorts mag hulle verwag dat 
alle destruktiewe faktore in die werkplek soos lang ure, gebrek aan rustye, gebrekkige 
verlofvoordele, onbehoorlike arbeidsomstandighede en aftakeling van hulle fisiese en 


geestelike welstand uit die weg geruim word. 


Wanneer daar 'n wanbalans tussen arbeid, loon en werksomstandighede ontstaan, 
mag werknemers en werkgewers met mekaar daaroor in gesprek tree. In 'n ordelike 
demokrasie behoort daar ook geleentheid en instrumente te wees wat sodanige 
gesprekke moontlik maak. Billike arbeidswetgewing is daarom noodsaaklik. Oor die 
afgelope twee eeue het werkers hulle begin organiseer in vakbonde wat namens hulle 
met werkgewers onderhandel vir beter lone en werksomstandighede. Vandag is die 
bestaan van vakbonde algemene praktyk. Die geskiedenis van vakbonde was egter nie 
altyd rooskleurig nie. Ideologiese invloede, politieke motiewe en selfsug het dikwels 
tot konflik en selfs geweld gelei. Ontwikkelde lande het merendeels daarin geslaag om 
billike en vreedsame arbeidsverhoudinge daar te stel en konstruktiewe bedinging tussen 
werkgewers en werknemers te vestig. Suid-Afrika is egter nog nie op daardie punt nie, 


soos die gewelddadige arbeidsonrus van die afgelope twee jaar uitwys. 


'n Staking is in beginsel moontlik. Wanneer die werknemers uitgebuit word en hulle 
geen vordering met hulle onderhandelinge met die werkgewers maak nie, mag hulle 
hulle ‘produk’ (vaardighede, opleiding, talente) weerhou, soos boere hulle produkte 
terughou wanneer hulle nie hulle regverdige prys ontvang nie. Stakings is egter net 
geregverdig onder bepaalde omstandighede, soos wanneer alle ander weë van bedinging 
en gesprek geheel en al uitgeput is; wanneer werkgewers in slegte trou onderhandel; nie 
billik optree en geen ag slaan op die destruktiewe lone en swak werksomstandighede van 
die werkers nie; wanneer die eise van werknemers billik is; en wanneer dit duidelik is en 
bewys is dat die werkgewers nie in staat is om aan die eise te voldoen en hoër lone nie kan 
bekostig nie. Werknemers het egter ten alle tye die verantwoordelikheid om toe te sien 
dat stakings vreedsaam verloop en werkers wat nie wil staak nie, mag nie geintimideer 
word nie. Landswette moet ook gehoorsaam word en die owerheid moet toesien dat dit 


gebeur. 


Daar rus 'n groot verantwoordelikheid op werknemers en werkgewers in Suid-Afrika 
om arbeidsonrus vreedsaam op te los. Werkgewers moet altyd besin oor die vraag: Gee 
ek aan my werknemers 'n leefbare en billike loon? Vergoed ek hulle volgens verdienste? 


Is hulle werksomstandighede van so 'n aard dat hulle vervullend kan werk en vreugde in 

die uitvoering van hulle arbeid geniet? Daarmee saam moet werknemers vra: Is ons eise 
billik? Kan hoér lone werklik bekostig word? Hoe kan ons verskille vreedsaam oplos? 
Ook die owerheid moet vra: Is die arbeidswetgewing in die land tot voordeel van die hele 


gemeenskap of bevorder dit net die belange van sekere groepe? 


Die etiek van besigheid en arbeid word dus aangespreek in die agtste gebod en die 
grondslag wat hierin gebied word kan aktueel op hierdie terreine toegepas word. Vir 
die kontemporêre Suid-Afrikaanse samelewing is respek vir privaatbesit en arbeid 
eweneens van groot belang. Programme soos grondrestitusie en grondhervorming, 
asook regstellende aksie kom in hierdie opsig in die gesigsveld. Die etiek van die agtste 
gebod lewer 'n direkte bydrae tot die etiese diskoerse in hierdie verband (kyk Vorster 
2007:41, 77). So ook arbeidsetiek — 'n terrein wat tans in Suid-Afrika uiters belangrik is 


binne die konteks van baie nywerheidsonrus en stakings. 


Dieselfde kan gesê word ten opsigte van die stryd teen korrupsie. Korrupsie vind 
plaas as 'n intensionele, onwettige en immorele handeling met die doel om een of ander 
vorm van bevoordeling te verkry (Webb 2005:153; Anderson 2008:198; Dassah 2008:38; 
Mafunisa 2007:261). In Suid-Afrika is daar 'n hewige diskoers oor die definiëring, bestuur 
en bestryding van korrupsie in die publieke en in die privaatsektore, juis vanweë die 
hoë voorkoms daarvan en die gebrek aan deeglike etiese sleutels om die probleem aan te 
spreek. Ook in hierdie verband bied die agtste gebod die sleutel tot 'n verantwoordelike 
bydrae tot die diskoers (kyk Vorster 2012b:133). 


Die agtste gebod bestryk dus die hele spektrum van ekonomiese verkeer en die rol 
en betekenis van besigheid. Binne hierdie verband word gelowiges opgeroep om eerlik 
te arbei en deur arbeid verdienste te verkry en besittings te vermeerder. Ook moet hulle 
die besittings van ander beskerm en dieselfde van die owerheid verwag en voortdurend 
die owerheid aan sy opdrag in hierdie verband herinner. So moet hulle ekonomies aktief 
wees en deur getroue arbeid en eerlikheid die samelewing opbou. Vir arbeidsetiek en die 
etiek van die ekonomie in 'n sekulariserende samelewing bied die etiek van die agtste 
gebod perspektiewe wat billike en regverdige praktyke vir alle belanghebbendes in die 


ekonomie voorstel. 


Toewyding aan waarheid 


In die negende gebod word toewyding aan die waarheid sentraal gestel. God veroordeel 


alle valse getuienis, laster, verdraaiing van woorde of ligvaardige en onverhoorde oordeel. 

Dit word as die werke van die duiwel beskryf. Valsheid verwek die toorn van God. Van die 


gelowiges word opregtheid vereis en die beskerming van die goeie naam van hulle naaste. 


In sy verklaring van die negende gebod, bring Douma (1996:313) die verbod veral in 
verband met regspraak, hoewel ander sake ook bespreek word. Ursinus (1978:432) self 
betrek die gebod veral op die 'waarheid wat onder mense moet geld.” Waarheid onder 
mense waarborg goeie verhoudinge en vrede. Met inagneming van die beklemtoning van 
Ursinus kan gesê word dat die verbondsgemeenskap tussen God en mense onder andere 
geskied binne die ruimte van die waarheid. Waarheid beskerm die verbond. Waarheid 
bou op terwyl die leuen afbreek en die verhouding met God en die naaste in gedrang 


bring. Waarheid is konstruktief - die leuen is destruktief. 


Die negende gebod spreek toewyding vir die goeie sedes aan binne 'n konkrete 
situasie, soos wat in al die ander gebooie gebeur. Waarheid, deursigtigheid en 
verantwoordbaarheid is uiters belangrik in die handhawing van gesonde verhoudinge 
tussen owerheid en onderdaan, en ook in arbeidsverhoudinge binne die kontemporêre 
Suid-Afrikaanse samelewing. Goeie orde en vreedsame naasbestaan kan nie realiseer as 
toewyding vir waarheid nie in alle verhoudinge nagejaag word nie. In hierdie verband kan 
alle vorms van misleiding, weerhouding van die waarheid, gebrek aan verantwoording 
en verplasing van skuld, wat dikwels in owerheidskringe in hierdie samelewing en in die 
getuienis van gelowiges aangaande die negende gebod voorkom, onder die loep geneem 


word. 


In besonder roep die toewyding aan die waarheid owerhede op om goeie en eerlike 
regspraak te beoefen. Sulke regspraak is onontbeerlik vir die opbou van enige samelewing. 
Wanneer regspraak verval kom die goeie orde onder mense in gedrang en word alle 
ander moraliteit ondermyn. Ander samelewingsverbande kan ook nie funksioneer soos 
hulle moet en soos van hulle verwag word as hulle moet funksioneer binne 'n korrupte 
regstelsel nie. In hierdie opsig is die ‘waghondrol’ van die burgerlike samelewing, en veral 
die media, van baie groot betekenis. Organisasies in die burgerlike samelewing moet 
onverpoosd die regstelsel onder die soeklig plaas en leemtes wat van tyd tot tyd daarin 
mag voorkom aandui, en probleemoplossend die owerheid begelei in die vestiging van 
goeie regspraak. Die vryheid van sodanige organisasies moet ook beskerm word sodat 


hulle ongehinderd hulle taak kan verrig. 


Die negende gebod bied 'n perspektief op die belangrikheid van bepaalde fundamentele 
menseregte. In hierdie opsig kan gewys word op die reg van media om vry en ongehinderd 


te rapporteer, en die reg van indiwidue tot inligting. Mediavryheid is uiters belangrik vir 

'n gesonde en vrye samelewing. Die media moet die vryheid hê om misstande in kerk, 
staat en samelewing uit te wys. Wanneer hierdie reg versaak word, word samelewings 
algaande korrup en owerhede totalitêr. 'n Koninkryksetiek moet die reg van die media 
om vry en ongehinderd op grond van hulle eie etiese kode inligting te verskaf, en die 
reg van indiwidue om ingelig te word, bevorder en uitspel. In hierdie verband bring die 
etiek van die Tien Gebooie binne die raamwerk van die Skrifopenbaring en die natuurreg 
perspektiewe na vore wat van wesentlike belang is vir die kontemporére debatte oor 


media-etiek in die sekulariserende samelewing. 


Toewyding aan geregtigheid 


Die laaste gebod verbied begeerte, want daar begin die oortreding van al die geledinge 
van die toewyding wat die Here van sy kinders vra. ‘Selfs die geringste begeerte of gedagte 
teen enige gebod mag nooit is ons harte opkom nie’, en die gelowige moet ‘heelhartig 
vyande van alle sonde wees’ (Heidelbergse Kategismus 2003:67). God eis gehoorsaamheid 
aan sy wet. Daar is egter 'n belangrike aksent in hierdie verklaring wat in moderne 
sosiaal-etiese besinning van belang is. In die verklaring van hierdie gebod word die 
gelowige ook tot 'n begeerte vir alle geregtigheid opgeroep. Geregtigheid in die Skrif 
is 'n verhoudingsbegrip en het dus alles te doen met die verbondsgemeenskap waartoe 
die gelowige in die eerste gebod opgeroep word. So sluit die eerste en die laaste gebod 
by mekaar aan. Geregtigheid word ten nouste aan die geregtigheid van die koninkryk 
gekoppel (bv. in Jes 11:3-5; Jer 23:5-6; 28:5-6; Eseg 36:25-26; 37:23-24; Matt 6:33). 


Geregtigheid in die Bybel dui primêr op die herstelde verhouding tussen God en 
die mens op grond van die soenbloed van Christus. Hierdie verhouding is die ruggraat 
van die verbondsgemeenskap. Daarsonder is alle ander verhoudinge broos. Hierdie 
herstelde verhouding het egter ook duidelike implikasies vir verhoudinge tussen mense. 
Geregtigheid vereis dat mense mekaar regverdig en billik moet behandel (Kik 1982:65). 
Onderdrukking, uitbuiting en verontregting tas die bybelse beginsel van geregtigheid aan 
(2 Sam 12:1-25; Jer 22:17; Am 4; 5:7-13; Miga 6:12). Niemand kan sê dat hy God liefhet 
terwyl hy sy naaste verontreg nie (1 Joh 4:20). Geregtigheid moet nie net gerealiseer 
word in interpersoonlike verhoudinge nie, maar ook in die vestiging van sosiopolitieke 
en ekonomiese strukture (Saladin 1982:216). Eloff (1988:341) bevind in sy etiese studie 
op grond van oorwoë historiese en eksegetiese ondersoeke dat die Skrif die vestiging 
van institusionele geregtigheid vereis. Die soeke na 'n politieke stelsel wat geregtigheid 


waarborg, is 'n wesenlike deel van die gelowige se priesterlike roeping. Die vervulling van 

hierdie roeping impliseer nie noodwendig partypolitieke aktiwiteit nie, maar beteken dat 
die gelowige verantwoordelik aan die daarstelling van 'n regverdige sosiopolitieke stelsel 
moet deelneem. Gelowiges moet hulle stemreg sê aanwend dat dit bydra tot regverdige 
regering, wat onder andere deur Calvyn ([1559] 1984:20:9:975) op grond van Psalm 82 
beskryf word as 'n regering wat ‘aan die armes en behoeftiges reg doen.’ 'n Gelowige mag 
nie 'n politieke sisteem ondersteun wat armoede bevorder nie en nie die beginsel van 
geregtigheid eer nie. Die tiende gebod se oproep tot toewyding aan geregtigheid is dus 


eweneens aktueel in Suid-Afrika vandag. 


Toewyding aan geregtigheid bring gelowiges, benewens 'n lewe van vroomheid, 
ook binne die strukture waarin hulle leef. Toepassing van die oproep tot toewyding aan 
geregtigheid beteken dat die teologiese etiek deurlopend moet besin of die samelewing 
van die dag voldoen aan die bybelse eise vir die geregtigheid van die tiende gebod. In 
die ontwikkelende grondwetlike demokrasie van Suid-Afrika, met sy eiesoortige polities 
etiese problematiek bied die oproep tot toewyding aan geregtigheid 'n koersbepalende 
beginsel. 


B Gevolgtrekking 


Calvyn het die morele wet beskou as 'n wet wat ingegraveer is in die gewete van 
die mens, herhaal word in die Skrif en saamgevat word in die Tien Gebooie. Hierdie 
beskouing van Calvyn en die implikasies daarvan vir die leer oor die twee koninkryke 
is deeglik deur Grabill (2006), Witte (2007) en VanDrunen (2010) uitgewerk. Hulle wys 
daarop dat Calvyn die beginsels vir moraliteit gesien het as iets wat aan die mens gegee 
word deur die natuurreg, herhaal word in die geskrewe Woord en saamgevat word in 
die Tien Gebooie met sy sinekdogetiese karakter. In die lig van die uiteensetting van die 
plek en betekenis van die mensgeworde Woord, Christus, moet in morele besluitneming 
gesê word, dat Christus die toetssteen is van alle morele besluitneming, hetsy deur die 
rede vanuit die natuurreg, die verklaring en toepassing van die geskrewe Woord, of 
die gebruik van die Tien Gebooie. In die hermeneutiek van die etiek gaan die gelowige 
begin by die Tien Gebooie met die vraag: Bied die Tien Gebooie in sy sinekdogetiese 
karakter lig en leiding ten opsigte van 'n bepaalde etiese probleem? Indien nie, moet die 
lig en leiding gesoek word in die geskrewe Woord. Bied die Skrif enige lig en leiding vir 
die bepaalde etiese probleem? Indien dit nie duidelik is nie, moet die gelowige die rede, 
waarin God se morele wet ingegraveer is, opsoek. Watter lig en leiding bied die mens 


se morele gewete? Die voorwaarde vir hierdie soeke bly egter die volgende: Waar die 

antwoord ook al gevind word moet dit getoets word aan die etiek van die mensgeworde 
Woord, Jesus Christus, en dit is die etiek van liefde. Wat die natuurreg, die Skrif of die 
Tien Gebooie bied, moet die toets deurstaan van christelike liefde. Daarom is byvoorbeeld 
etiese afleidings uit die geweldverhale en gebeurtenisse van die Ou Testament, sonder om 
dit te belig deur die etiek van liefde, riskant. Die sekulére skrywer Cliteur (2010a, 2010b) 
noem die christelike godsdiens 'n godsdiens van geweld juis omdat hy die etiek van die 
Ou Testament nie belig deur die etiek van die mensgeworde Woord, Jesus Christus, nie. 
Eweneens is die sekulêre etiek wat 'n beroep doen slegs op die menslike rede riskant 


omdat die finale toetssteen vir sodanige etiek ontbreek. 


Die etiese relevansie van die Tien Gebooie lê ten diepste in die oproep tot liefde vir 
God en die naaste, wat toewyding aan godgegewe morele beginsels impliseer. Hierdie 
beginsels lê in die handhawing van die verbondsgemeenskap ingebed, en bestryk 
daarvandaan alle terreine van die samelewing. Daarmee begin en sluit die wet af. Soos 
oorsigtelik aangedui, is hierdie beginsels aktueel vir die sekulariserende Westerse 
samelewing. Geen lewensterrein of samelewingsverband kan daarvan uitgesluit word 
nie. Aan die gelowige wat geroep is om ook die leer van die kerk te verkondig, gee dit die 
basis van indringende samelewingskritiek en doen dit 'n appèl op mense om met liefde 
vir God en hulle naaste te leef. Die etiek van die Tien Gebooie is relevant in die moderne 
sekulariserende samelewing en kan ontgin word om 'n direkte bydrae te lewer in die 
morele opbou van die samelewing vandag. As 'n karakteretiek van liefde dwing dit elke 


gelowige om as morele agent betrokke te wees in die hedendaagse etiese diskoerse. 


Die kerk as 'n gemeenskap van gelowiges is 'n morele agent wat die primêre 
invloedsfeer van christelike etiek is. Dit is ook die gemeenskap waarin gelowiges toegerus 
word vir hulle roeping om christelike etiese beginsels in die samelewing uit te dra deur 
woord en daad. Op hierdie wyse kan die kerk 'n belangrike rol speel in die sekulariserende 
samelewing. Die kerk het baie om te bied in die morele opbou van die Suid-Afrikaanse 
samelewing deur koers aan te dui in die vakuum wat gelaat word deur die erosie van die 
proses van sekularisme. In die volgende hoofstuk word voorstelle gemaak ten opsigte 
van die wyse waarop kerke hulle rol as morele agente in die sekulariserende samelewing 


kan vervul. 

Wat kan die kerk doen as morele agent in 'n sekulariserende samelewing? 


Die kerk is 'n baie belangrike morele agent wanneer die uitbou van christelike etiek 
ter sprake kom. Dit is immers, soos reeds aangedui, die volk van die koninkryk van God 
wat moet dien as die kragstasie vir die opwekking van gelowiges om die christelike etiese 
beginsels in die samelewing in te dra, en so by te dra tot die koms van die koninkryk. 
Die proses van sekularisme het egter hierdie kragstasie wesentlik negatief beïnvloed. Die 
kerke se invloed in die Westerse wêreld en die naby verwante ontwikkelende wéreld het 
getaan en dit is steeds die tendens (Brown 2004). Selfs die tese van die moontlike opkoms 
van 'n postsekulére samelewing dui nie op 'n terugkeer van mense na die gevestigde kerke 
nie (Ziebertz & Riegel 2009). Die vraag is: Is daar weer moontlikhede om die groei en 
etiese invloed van die kerke te stimuleer ten einde hierdie morele agent se rol in die 
uitdra van die christelike etiek in 'n tyd van sekularisme te verbeter? Wat moet die kerke 
doen om 'n dinamiese leidinggewende morele agent in die sekulariserende gemeenskap 


te wees? 


Om die sekulariserende samelewing te hanteer moet kerke onderwerp word aan 


'n proses van gefundeerde vernuwing. Kerkwees kry tans wêreldwyd baie aandag en 

talle navorsingsprojekte oor hierdie saak is al van stapel gestuur.” Baie resultate word 
aangebied en aanbevelings sien die lig. Enige navorsing oor die rol van die kerk as morele 
agent moet egter, benewens die reeds besproke koninkryksperspektief, ook oorweeg 
word in die lig van bepaalde kardinale beginsels. Eerstens moet gesé word dat kerkwees 
nie losgemaak kan word van die wese, aard, historiese ontwikkeling en kenmerke van die 
kerk nie. 'n Blote sosiologiese benadering waardeur die kerk vernuwe word volgens die 
eise en patrone van die moderne samelewing, laat nie reg geskied aan die fundamentele 
skriftuurlike aspekte van kerkwees nie. Die gebreke van 'n suiwer sosiologiese benadering 
is reeds in 1971 in Nederland op insiggewende wyse deur Trimp (1971:117) aangetoon. 
Hoe belangrik en bruikbaar sosiologiese bevindinge ook al is, kerkwees kan nie uitsluitlik 


hiervolgens plaasvind nie. 


Tweedens moet die vraag na 'n korrekte kerkbegrip onderliggend aan kerkwees, 
beantwoord word. Die kerkbegrip bepaal die doelpunt van alle vernuwingsaksies. Dulles 
(1987:15) toon aan hoe kerkmodelle in die verlede ekklesiologiese paradigmas geword het 
en die kerkbeskouinge van verskeie tradisies ingrypend beinvloed het. Hierdie feit spreek 
ook duidelik uit die debat wat tans in Suid-Afrika oor die ‘herder-kudde-model’ teenoor 
die ‘liggaamsmodel’ gevoer word, soos blyk uit die gevallestudie van Hendriks (1992:36). 
Die ‘herder-kudde-model’ of die instituutmodel as paradigma lei tot bedieningstrukture 
waarin die besondere dienste in die kerk sentraal staan, terwyl 'n keuse vir die 
liggaamsmodel' 'n bedieningstruktuur tot gevolg het waarin alles draai om die belewing 
van geloofsgemeenskap. In hulle bespreking van die liggaamsmodel wys Erasmus en 
Kellerman (1995:605) tereg en tydig daarop dat daar nie van 'n metafoor 'n model gemaak 
moet word nie. Die liggaamsmodel is, volgens hulle, 'n eensydige oorbeklemtoning 
van een aspek van kerkwees wat pragmaties vanuit die praktyk geformuleer is. Daar is 
ook nog vele ander paradigmas in swang (Anderson 1990:163). In hierdie boek word, 
soos reeds aangedui, die koninkryk van God as paradigma vir kerkwees gekies en nie 


een bepaalde model wat berus op een van die bybelse metafore van die kerk nie. Die 


5.Die outeur het in vorige publikasies wat handel oor die kerk 'n teoretiese raamwerk uitgewerk waarbinne 
die kerk en die roeping van die kerk beskryf is (kyk Vorster 1997 en 2013). Hierdie teoretiese basis word 
in hierdie publikasie aangewend met inagneming van nuwere insigte en navorsingsresultate. Binne hierdie 
hersiene en uitgebreide raamwerk word verder aandag gegee aan die vraag hoe die kerk as morele agent in 'n 
sekulariserende samelewing kan optree. 

belangrikste implikasie van hierdie benadering is dat die kerk in dié lig gedefinieer word 
as 'n teken van die koninkryk. Dit beteken dat die kerk funksioneel moet wees ten opsigte 
van die koms van die koninkryk. Kerkwees is 'n middel tot die doel van die koninkryk 
en nie die doel op sigself nie. Kerkwees moet daarom beplan en vernuwe word binne die 


groter perspektief van die koninkryk. 


'n Derde belangrike beginsel wat moet geld in kerkwees is verder die omskrywing 
van die volle betekenis van die bybelse metafore vir die kerk. Hierdie metafore moet 
gesien word as stelselmatige verduidelikinge van 'n bybelse kerkbegrip en nie, soos 
Steenkamp (1995:604) beweer, 'n weerspieëling van die verskillende kerkbegrippe in die 
Nuwe Testament wees nie. Dulles (1987:20) sê tereg dat die simboliek van die metafore 
noodsaaklik is vir die verstaan van die kerk en alle handelinge wat daarmee te doen het. 
Die openbaring van God oor die kerk kom deur verskeie bybelse metafore aan die lig, 
en waardevolle nuwe navorsing hieroor is onlangs gedoen deur verskeie teologiese en 
kerklike tradisies. Uit al hierdie navorsing blyk dit dat die metafore belangrik is om 'n 
beginselbasis vir teenswoordige kerkwees daar te stel. Hierdie saak word in die hoofstuk 
verder ondersoek. Met die koninkryk as paradigma word dus gelet op die betekenis van 


die metafore vir kerkwees vandag. 


Die metafore oor die kerk kan in drie hoofgroepe ingedeel word. Hierdie drie 
hoofgroepe hou verband met die Drie-eenheid van God. Van Genderen en Velema 
(1992:631) noem dit die ‘trinitariese’ lig waarin die kerk gesien moet word. Snyman 
(1977:57) het in sy openbaringshistoriese behandeling van die begrip ‘kerk’ ook tot die 
gevolgtrekking gekom dat die metafore vanuit die drie perspektiewe van die Drie-eenheid 
van God beskryf word. Die eerste perspektief is God die Vader. In hierdie opsig word die 
kerk beskryf as ‘volk van God’. Die tweede perspektief is God die Seun. In hierdie opsig 
word die kerk beskryf as die liggaam van Christus’. Die derde perspektief is God die 
Heilige Gees. In hierdie opsig word die kerk beskryf as die ‘gebou van die Heilige Gees’. 


Wanneer hierdie beelde, en die ander beskrywinge wat die Bybel gebruik om die 
kerk te beskryf aan die orde gestel word, moet daar nie primêr gedink word aan die kerk 
as 'n formele organisasie nie. In die Nuwe Testamentiese tyd het die kerke bestaan as 
klein groepe mense en dikwels as huisgemeentes. Die kerke was lewende gemeenskappies 
waarin almal aktief was. Eers na Konstantyn het die formele struktuur ontstaan met 
aktiewe ‘ampsdraers’ en passiewe ‘lidmate’ soos ons dit vandag ken (Beckham 1995:42). 
Die bybelse beelde van die kerk het dus betrekking op hierdie gemeenskappe van 


gelowiges. Die beelde het die individuele gelowige en die gemeenskap van gelowiges 

aangespreek. In die lig van hierdie historiese feit en bogenoemde drie perspektiewe 
word vervolgens aandag gegee aan die betekenis van die belangrikste metafore en die 
implikasies daarvan vir die rol wat die kerk vandag kan speel as morele agent in die 


sekulariserende gemeenskap. 


| Die kerk as volk van God 


Die uitdrukking ‘volk van God’ het 'n Ou Testamentiese agtergrond. Die volk van 
Israel is so beskryf vanweë sy besondere verhouding met God (Deut 14:2), wat 'n unieke 
wyse van lewe en diens geimpliseer het (Deut 26:16-19). God het sy verbond met Israel 
gesluit (Gen 17) en hom afgesonder van die ander volke omdat God se volk aan Hom 
behoort (Lev 20:26). Die woorde wat hiervoor gebruik is, het die ‘volk van God’ in 
die Ou Testament beskryf as 'n kultusgemeenskap en as 'n samekoms van mense, soos 


byvoorbeeld by Sinai (Deut 5:22) en by die inwyding van die Tempel (1 Kon 8:22). 


Küng (1992:107) is van mening dat die Ou Testamentiese begrip die denke oor die 
kerk in die Nuwe Testament beïnvloed het. Die dissipels het die metafoor op hulleself 
van toepassing gemaak. Teenoor die ander godsdienstige groepe soos die Esseners 
en Fariseërs het hulle hulleself beskou as die ‘ware’ en ‘nuwe Israel. Küng sien dus 'n 
historiese simboliese band tussen die uitdrukking in die Ou Testament en dié in die Nuwe 


Testament. 


Bright (1980:71) het egter vroeër reeds aangetoon dat dit oor meer gaan as slegs 
'n historiese verband. Die kerk as ‘volk van God’ is vir hom 'n vervulling van wat die 
begrip in die Ou Testament uitdruk en beloof. Die geskiedenis van Israel is, benewens 
hulle gehoorsaamheid, ook dikwels 'n geskiedenis van ontrou en goddeloosheid. Tog 
het God telkens sy verbond met hulle weer bevestig. Hoewel hulle geoordeel word en 
uiteindelik in ballingskap weggevoer word, is daar 'n klein oorblyfsel wat hulle tot God 
bekeer. Hierdie oorblyfsel is nie net in die historiese, maar ook in die heilshistoriese sin 
die volk van God. Ridderbos (1969:4) beskryf om dieselfde rede die volk van God in die 
Ou Testament as die volk wat hulle unieke bestaan en verwagting vind in die teokratiese 
regering van God. Hulle was dus die volk van God se koninkryk wat geleef het met 'n 


Messiaanse heilsverwagting (Vriezen 1966:476). 


Met die koms van Christus breek die koninkryk van God deur in die harte van 
mense uit alle volke, tale en nasies. Hulle wat gelowig reageer op die groot, genadige 


herskeppingsdaad van God, wat buig voor die nuwe Koning, wat die kruis begryp en 

omhels, hulle word deur die koninkryk in besit geneem. In moderne taal kan gesê word 
dat hulle burgers word van die koninkryk of volk van die koninkryk. Die volk van God 
in die Nuwe Testament is die openbaringshistoriese voortsetting van die volk van God, 
Israel in die Ou Testament. Die eenheid lê in Christus en daarom word verskeie Ou 
Testamentiese benaminge vir die Nuwe Testamentiese kerk gebruik soos: Israel (Rom 
9:6); volk (Tit 2:14); priesterdom (1 Pet 2:5, 9); tempel (1 Kor 3:16); gebou (1 Kor 3:9); en 
liggaam (Kol 1:18). Ook die middelaarsbenamings van Christus dui op die voortsetting 
(Theron 1978:42). 


Volgens Gassmann (1968:290) wil die metafoor “volk van God' juis die eenheid van 
die Ou en die Nuwe Verbond beklemtoon. Dit beteken dat die Here sy volk in aansyn 
roep, lei, regeer en bewaar dwarsdeur die wêreldgeskiedenis. Hierdie versekering lê 
opgesluit in die metafoor 'volk van God'. Die uitdrukking karakteriseer die kerk as ewig, 
uniek, onvernietigbaar en bo die magte van die geskiedenis verhewe. Terselfdertyd 
wys die metafoor ook op die volk se volkome afhanklikheid van God vir sy bestaan en 
voortbestaan (Heyns 1977:48). 


Die openbaring aangaande die kerk wat deur die metafoor 'volk van God' belig word, 
word verder aangevul met ander benamings, naamlik uitverkorenes, uitgeroepenes, 
gelowiges en geliefdes. Elkeen beskryf 'n besondere aspek van die metafoor 'volk van 


God' en word daarom afsonderlik bespreek. 


Uitverkorenes 


Die gedagte dat God vir Hom 'n volk uit die hele mensegeslag verkies het, is 'n 
deurlopende tema in die Ou Testament (Tillich 1967:142). Die fundamentele saak in 
hierdie verkiesing is dat dit volledig rus op God se vrye genade. Die verkiesing dui op die 
vrymag van God en die onmag van die mens. Die mens kan vanweë sy sondeverlorenheid 
nie aanspraak maak op God se genade nie. Die kerk as die ‘uitverkorenes’ is dus in die 
eerste plek 'n uitdrukking van God se vrye genade wat saamtrek in die heil in Christus. 
Verder word die roeping van elke gelowige en van die kerk in die vrye genade gefundeer. 
Deurgaans in die Bybel word die oproep aan gelowiges tot diens en lewenstoewyding 
aan God gemotiveer deur die feit van God se genade waardeur Hy die volk verkies het. 
Hierdie perspektief is van fundamentele belang vir alle ekklesiologiese denke. Versteeg 
(1985:9) sê tereg dat enige besinning oor die kerk eers 'n oog moet kry vir alles wat die 
kruis inhou. Die kerk moet in alle opsigte gesien word vanuit die heil in Christus as die 


mensgeworde Woord. 

Juis om hierdie rede kan die kerk nie slegs sosiologies of histories beoordeel word 
nie. Wanneer gekyk word na die rol wat die kerk in 'n sekulariserende gemeenskap kan 
speel, moet die prinsipiéle fundering van die kerk in God se uitverkore genade voorrang 
geniet. Die kerk is primér God se werk. Wie na die kerk kyk vanuit die perspektief van 
God se genade, moet werk met die vertrekpunt dat die kerk rus in God se verkiesing en 
nie 'n skepping is van mense wat slegs aan menslike willekeur uitgelewer is nie. Die kerk 
hoef daarom ook nie uitsluitlik deur mense in stand gehou te word nie. Die ontstaan, 
bestaan en voortbestaan van die kerk lê in die genade waardeur God sy volk verkies en 
die heil in Christus skenk. Alle pogings tot kerkwees en bedieningsbeplanning word 
deur hierdie openbaringsgegewe bepaal. In hierdie lig gesien kan kerkwees nie in die 
eerste plek beteken dat mense met hulle vernuwingsbeplanning die toekoms van die kerk 
in hulle hand hou en die voortbestaan van die kerk so moet verseker nie. Die kerk sal 
voortbestaan ongeag mense se aktiwiteite. Kerkwees kan nie God se werk beheer nie, 
maar moet menslike gebrokenheid en sonde wat God se werk teégaan, uitsuiwer. Dit 


moet die weé oopmaak en oophou sodat God se vernuwing ongehinderd kan plaasvind. 


In hierdie verband is die voorwaarde wat Stott (1992:220) aan kerkwees stel baie 
belangrik. Hy sé dat alle verandering daarop gerig moet wees om die kerk daaraan te 
herinner wat sy is, naamlik die uitverkore volk van God, sy eie waardevolle skat, die 
verbondsgemeenskap aan wie Hy Homself toegewy het en wat verbind is tot voortgesette 
aanbidding van God en tot liefdevolle uitreiking na die wêreld, 'n hawe van liefde en 


vrede en'n pelgrimsvolk op weg na die ewige stad van God. 


Die neiging wat by Cox (1967:127) en ander teoloë, ten opsigte van sekularisasie 
bestaan het, naamlik om die kerk dood te verklaar en die koninkryk te sekulariseer, is juis 
die gevolg van die miskenning van die mistieke oorsprong van die kerk soos uitgedruk 
in die benaming ‘uitverkorenes’. Wie hiervoor nie 'n oog het nie, trek die kerk geheel 
en al in by die historiese proses en moet dus aanvaar dat die kerk se bestaan tydgebonde 
is en dat dit soos ander historiese menslike instellings kan uitsterf. Kerkwees wat so 'n 
vertrekpunt kies word 'n vermoeiende spel van sosiologiese en futurologiese teorieë, wat 
uiteindelik weinig hoop bied, soos die sekularisasieteologie van die sestigerjare met sy 
modernistiese denke inderdaad bewys het (McGrath 1992:132; Smith 1992:176). 


Geroepenes 


Die kerk word ook op enkele plekke ‘geroepenes’ genoem (Rom 1:6, 7; 1 Kor 


1:2; Jud 1:1; Op 17:14). Hierdie benaming is nou verwant aan die bekende Nuwe 

Testamentiese woord ‘ecclesia’. Schmidt (1968:530) is versigtig om 'n etimologiese band 
tussen 'geroepenes' en ‘ecclesia’ te lê, maar gee tog toe dat Efesiërs 5:25, 1 Timotheus 
3:15 en Hebreërs 12:23 die band wel in gedagte het. In die Griekse kultuurwêreld het 
‘ecclesia’ gedui op 'n volksvergadering en dit het waarskynlik niks te doen gehad met 
die uitdrukking ‘geroepenes’, soos Küng (1992:82) en Heyns (1977:44) beweer nie. Die 
Septuagint het egter die Hebreeuse uitdrukking 'volk van God' met ecclesia vertaal en 
hierin het die gedagte van ‘byeengeroep’ wel 'n rol gespeel. Die woord ‘ecclesia’ moet 
dus nie bloot etimologies verklaar word nie, maar eerder teen die agtergrond van die Ou 
Testament (Bruce 1985:196). 


Volgens Ridderbos (1971:370) hang die begrip ‘geroepenes’ ten nouste saam met die 
uitdrukking ‘uitverkorenes’ wat in die vorige paragrawe bespreek is. In noue verband 
met die uitverkiesing moet ‘geroepenes’ dus ook verstaan word teen die agtergrond van 
die historiese verkiesing en roeping van Israel deur die Here. Jesaja 41:9 noem Israel God 
se dienaar wat Hy tot Hom geroep het (lees ook Jes 42:6; 43:1; 45:3; 48:12; 51:2). Met 
Ridderbos se eksegese as vertrekpunt kan dus gesê word dat ‘geroepenes’ beteken dat God 
mense losmaak van die wêreld en aan Hom verbind. Dieselfde teologiese betekenis kan 


aan die begrip in die Nuwe Testament geheg word. 


Die losmaak van die wêreld' beteken dat die gelowiges uitgeroep is uit die ‘dood van 
die sonde’. Dit is die primêre betekenis. Die roeping beteken dat sondaars bevry word van 
die gevangenskap van die sonde, dat hulle in beginsel hulle onvermoë oorwin en hulle 
gebrokenheid kan hanteer. Maar die roeping beteken ook dat hulle in 'n nuwe verhouding 
tot God staan. Hierdie nuwe verhouding kan slegs deur Christus tot stand kom. Hy is die 
diepste geheim van die uitgeroepenes (Heyns 1977:45). Die nuwe verhouding tot God 
bring ook 'n nuwe verhouding met ander gelowiges mee. Uitroep is dus terselfdertyd 


saamroep rondom Christus in 'n nuwe gemeenskap. 


Waar die term ‘uitverkorenes’ wys op die mistieke oorsprong van die kerk en die 
motivering vir godsdiens, wys ‘uitgeroepenes’ op die besondere samestelling van die 
kerk. Die kerk is volgens hierdie term bevryde mense rondom Christus. Alles wat of die 
‘vryheid’ òf die ‘rondom Christus’ vervang, moet geidentifiseer en aangespreek word. Die 
kerkgeskiedenis bewys dat die kerk maklik deformeer tot mense wat ander saambindende 
faktore soos tradisie, kultuur of etniese volk soek. Die ‘rondom Christus’ kan ook vervang 
word met ‘rondom ampte of historiese vorme’. Edwards (1987:297) sien sulke en ander 
verskynsels tans in die kerke in Europa en noem dit ‘die flaters van die Europese kerke’. 


Die kerke in Europa beleef volgens hom 'n identiteitskrisis en 'n gepaardgaande verlies 

aan betekenis omdat sekulére faktore en historiese vorme steeds grotendeels die denke 


oor die kerk bepaal. 


Gelowiges 


In Efesiérs 1:1 word die begrip gelowiges gebruik om die kerk te beskryf. Die 
uitdrukking volg logies op die begrip ‘uitgeroepenes. Op grond van sy verkiesing 
roep God die mens tot Hom. Die roeping moet beantwoord word met geloof. Weiser 
(1968:182) toon aan dat geloof in die Ou Testament altyd beskou word as die mens se 
reaksie op 'n daad van God. Bultmann (1968:203) kom tot dieselfde gevolgtrekking met 
betrekking tot die Nuwe Testament. Die geloof is die positiewe antwoord van die mens 
op die roeping deur die evangelie (Van Genderen & Velema 1992:536). Deur die roeping 
en die gelowige se antwoord daarop word die verhouding van die sondaar met God 
herstel. Geloof omskryf hierdie herstelde verhouding. Ridderbos (1971:253) vat die kern 
van die saak raak wanneer hy geloof die ‘bestaanswyse van die nuwe lewe’ noem. Die 
kenmerk van gelowiges se lewe is hulle verhouding met God. Hierdie verhouding bepaal 


die kwaliteit van hulle hele bestaan. 


Die benaming ‘gelowiges’ dui dus op die bestaanswyse van die kerk wat geweef is 
rondom die herstelde verhouding met God. Die verhouding met God is sentraal en 
daarsonder is kerkwees nie moontlik nie. Ook hierdie uitdrukking onderskei die kerk van 
alle ander samelewingsverbande. Waar dit in menslike gemeenskapsverbande gaan om 
dit wat mense uit oortuiging onderskryf, gaan dit in die kerk oor die geloof wat hulle bely. 
Hulle bely hulle lewende persoonlike gemeenskap met God. Hierdie gemeenskap met 
God is nie slegs 'n lewensverandering soos Tillich (1967:130) impliseer nie, maar 'n totale 
nuwe lewe met 'n nuwe inhoud en doel. Die gemeenskap is die grond van christelike 


spiritualiteit. 


Enige poging tot kerkwees moet begin by die gesprek rondom geloof. Modernisme 
het die hele kwessie van geloof bevraagteken, met die gevolg dat die rasionele denke en 
etiese norme meer op die voorgrond getree het. Hiervolgens moes dit vir die kerk nie 
meer gaan oor die geloof van mense nie, maar oor hulle etiese bewussyn. In die ‘politieke 
teologie' het maatskaplike betrokkenheid van die kerk voorop gestaan en het dit sake 
soos geloofsbelydenis en belewenis vervang (Fierro 1977:207). As gevolg van hierdie 
verskuiwing is kerkwees in die sestiger- en sewentigerjare gerig op die ombouing van 


die kerk tot 'n politieke instrument waardeur etiese norme in die moderne samelewing 

gerealiseer moet word. In die proses kon die kerk saamwerk met al die instansies wat 
dieselfde doel voor oë het. Die politieke aksiedrif van die Wêreldraad van Kerke is 'n 


direkte gevolg van hierdie konsep van kerkwees. 


Kerkwees moet uiteindelik die rol van die kerk in die sekulariserende wêreld 
aanspreek. Maar die saak is nie, soos die politieke teologie beweer, die eerste tree van 
kerkwees nie. Die feit dat die kerk in die Bybel aangedui word as ‘gelowiges’ wys op 
die dominante plek van geloof in alles wat die kerk raak. Die kerk bestaan volgens die 
begrip uit mense wat in 'n bepaalde verhouding tot God staan. Hierdie verhouding 
moet konkreet en geestelik beleef word as persoonlike gemeenskap met God (Brienen 
1978:1). Uit hierdie verhouding groei die gelowige se bestaan in die wêreld. Die etiese 
aksie van die kerk is dus ingeplant in die belydenis en die belewenis van geloof. Die 
persoonlike verhouding met God gaan sosiale aktiwiteit vooraf. Kerkwees moet dus 
allereers gerig word op die opbou van die geloof. Die kerklike bediening moet so 
ingerig wees, dat gelowiges se verhouding met God versterk word, sodat hulle vanuit 
die belewenis van hierdie verhouding, dit wil sê, deur egte christelike spiritualiteit, 
vernuwend in die wêreld kan optree. Kerkwees moet geloofsbelewing versterk en 
geloofsbelewing moet 'n dinamiese christelike lewe in die wêreld oplewer. Hierop word 


later weer teruggekom. 


Geliefdes 


Naas die uitdrukkings ‘uitverkorenes’, ‘uitgeroepenes’ en gelowiges word op enkele 
plekke in die Nuwe Testament die begrip 'geliefdes' as beskrywing van die kerk gebruik 
(Rom 1:7; Ef 5:1; 1 Tim 6:2; Jud 1:20). Hoewel die uitdrukking ook nou verwant is aan 
die drie ander uitdrukkings wil die begrip ook, soos elkeen van die ander, 'n eie saak 


beklemtoon. 


Volgens Ridderbos (1959:28) belig die begrip twee sake. Eerstens bring dit God se 
liefde aan die orde. Die kerk word ‘geliefdes genoem omdat dit die voorwerp is van God 
se liefde wat in Christus tot die mens uitgaan (Rom 5:8). In hierdie verband druk die 
begrip 'n ekklesiologiese kwaliteit uit. Die kerk is die sigbare teken van God se liefde, wat 
in die beloftes van die evangelie verkondig word. Die bestaan van die kerk is daarom in 'n 
sin ook die bewys dat die beloftes waar is en dat God die werk van sy hande nie laat vaar 
nie. Die liefde het ook 'n bepaalde karakter, want dit word in Christus' betoon (Rom 8:39; 
Joh 3:16, 35; 10:17; 15:9; 17:23-26). 

Tweedens druk die begrip ‘geliefdes’ 'n belangrike aspek van die bestaanswyse van 
die kerk uit. Die liefde van God moet gelowiges aanspoor tot liefde vir mekaar (Ef 5:1). 
Daarom word die liefde wat sy oorsprong in God het, in die harte uitgestort (Rom 5:5) 
en is dit 'n gawe van die Gees. Die liefde in die kerk moet 'n weerspieëling wees van God 
se liefde tot die mens (Pop 1964:389). ‘Geliefdes’ is dus 'n beskrywing van God se liefde 


in Christus en van die liefde wat in die bestaan van die kerk sigbaar moet funksioneer. 


Soos die ander genoemde uitdrukkings oor die kerk gee die begrip ‘geliefdes’, 'n baie 
belangrike eie direktief aan enige proses van kerkwees. Vernuwing in die kerk moet 
weë open sodat God se liefde weerspieël word en die liefde tussen gelowiges kan groei. 
Soos die uitdrukking ‘gelowiges’ aan kerkwees die doel stel om die geloofsgemeenskap te 
bevorder, stel ‘geliefdes’ die doel om die liefdesgemeenskap te bevorder. Kerkwees wat 
nie hierop ag slaan nie, is nie meer besig met die kerk van Christus nie. Die konsep van 
die kerk as liefdesgemeenskap is 'n belangrike pilaar waarop die kerk se antwoord op 
sekularisme gebou kan word. In 'n samelewing van sosiale disintegrasie, vereensaming, 
ruwe verhoudinge en marginalisering van mense is die liefdesgemeenskap 'n oase van 


saambinding en koestering. 


Die tweede groot perspektief op die kerk is die perspektief van God, die Seun. In 
hierdie verband word die kerk beskryf as liggaam van Christus’. Hierdie metafoor en 
die ander begrippe wat daarmee saamhang stel ook belangrike vereistes aan kerkwees en 


daarop word vervolgens gewys. 


N Die kerk as liggaam van Christus 


Die uitdrukking liggaam van Christus' as beskrywing van die kerk word in die Nuwe 
Testament dikwels aangetref (1 Kor 6:12-20; 10:14-22; 12:4-8; Kol 1:15-20, 24-27; 3:15; 
Ef 1:10, 22, 23; 2:16; 4:4-16; 5:22, 23). Daar is wel verskillende variasies van die begrip. 
Romeine 12:5 sê byvoorbeeld dat die gelowiges almal ‘een liggaam in Christus en elkeen 
afsonderlik lede van mekaar’ is. In Efesiërs 1:23 word die gemeente ‘sy liggaam’ genoem 
en in Efesiërs 4:11 word die gemeente beskryf as die liggaam van Christus’. In Kolossense 
1:18 word van Christus gesê dat ‘Hy die hoof van die liggaam [is], naamlik die gemeente.” 
Al hierdie variasies het egter dieselfde grondbetekenis en dit is, dat daar 'n noue organiese 
band bestaan tussen Christus en die kerk, en as gevolg daarvan ook tussen die gelowiges 
onderling. In hierdie metafoor staan die gemeenskap tussen gelowiges en Christus, en 


gelowiges onderling, sentraal. Hierdie grondbetekenis lê opgesluit in die begrip liggaam. 

Die woord ‘liggaam’ is vir die eerste keer gevind in die werk van Homeros en hy 
het twee betekenisse daaraan geheg, naamlik, 'n lewende liggaam en 'n dooie lewelose 
liggaam, dit wil sê 'n lyk (Schweizer 1971:1024). Die verband waarin Paulus die 
uitdrukking liggaam van Christus’ gebruik, wys duidelik dat hy nie hier die vleeslike 
liggaam van Christus bedoel nie. Hy wys op 'n groter entiteit. Hierdie beeldspraak was 
in sy tyd algemeen bekend, want die begrip ‘liggaam’ met hierdie betekenis, is gebruik 
deur die gnosisleer, die leer van Plato oor die 'polis' en die stoisynse filosofie (Du Plessis 
1962:40). 


In die gnosisleer is die kosmos gesien as 'n ‘liggaam’ waarvan elke mens 'n deel is. Plato 
het die ‘polis’ beskryf as 'n ‘liggaam’ wat soos die menslike liggaam 'n goed georganiseerde 
geheel moet wees. Die stoïsynse filosofie het die kosmos ook beskryf as 'n liggaam wat 
deur 'n godheid deursuur is (MacGregor 1959:157). Paulus maak gebruik van hierdie 
beeldspraak, maar hy heg daaraan 'n totaal ander betekenis. Die ‘liggaam’ bestaan vir hom 
alleen ‘in Christus’. Die gelowiges word in Christus saamgevoeg tot 'n groter entiteit, 


naamlik die ‘liggaam’ van Christus. Hiervan is Christus die hoof. 


Kolossense 1:18 werp belangrike lig op die hoofskap van Christus. Die woord wat vir 
‘hoof gebruik word, dui op die kop van 'n menslike liggaam. Christus is dus nie hoof van 
die liggaam soos wat iemand hoof van 'n skool of vereniging is nie. Perriman (1990:136) 
waarsku daarteen om die metafoor te verklaar vanuit so 'n moderne voorveronderstelling. 
Paulus gebruik die woord as aanduiding van 'n fisiologies liggaamlike hoof. Die hoof- 
liggaam-verbondenheid moet dus só verklaar word: Net soos die kop en die liggaam van 
'n mens onlosmaaklik organies aan mekaar verbind is, so is Christus die hoof met die 
kerk, sy liggaam, verbind. Sonder die kop kan die liggaam nie leef of funksioneer nie. 
Deur die kop is die ledemate van die liggaam ook aan mekaar verbind. In die metafoor 
liggaam van Christus’ gaan dit dus primêr om die hegte mistieke verbondenheid van 
Christus en die gelowiges as die voedingsbron van christelike spiritualiteit en alle vorme 


van kerkwees. 


Teen die agtergrond van hierdie primêre betekenis kan ook ander belangrike aksente 
gelê word. Cullmann (1956:108, 123) lê klem op die feit dat Christus die primêre regeerder 
van die kerk is. Hierdie aspek van die hoofskap van Christus is sedert die Reformasie 
beskou as die vertrekpunt van gereformeerde kerkregering (Bouwman 1970:2). 
Christus as die hoof regeer die kerk deur middel van die dienste wat Hy ingestel het. In 
sy dogmatiese bespreking van die begrip liggaam van Christus benadruk Van Niftrik 
(1961:270) die kerk se volkome afhanklikheid van Christus, terwyl Guthrie (1981:745) 

in sy verklaring veral wys op die kerk as die volheid ‘van Hom wat alles in almal vervul.’ 
Die uitdrukking ‘liggaam van Christus’ impliseer dus benewens verbondenheid ook 
Christusregering, afhanklikheid en die geestelike vitaliteit wat bestaan (en moet bestaan) 
juis vanweé die band tussen die hoof en die liggaam. Daarom moet die gemeente ook 
in Christus opgroei (Thiessen 1990:331). Alles wat in die samekoms van die gemeente 
plaasvind moet hierop gerig wees (1 Kor 14:26). Die verhouding met Christus kan dus 
beskryf word as 'n sigbare interdimensionele verhouding. Ander bybelse begrippe wat 
die metafoor liggaam van Christus’ verder belig, is gemeenskap, ‘bruid van Christus’ en 


die ‘wynstok en die lote’. 


Gemeenskap 


Die uitdrukking wys primêr op die gemeenskap van gelowiges in Christus (1 Kor 
1:9). Hierdie gemeenskap is die gevolg van die verlossing in Christus. Sonder Christus 
is die mens dood as gevolg van sy oortredings (Ef 2:1); 'n slaaf van die onsigbare bose 
magte (v. 2); uitgesluit uit die burgerskap van Israel; en ver van God af (v. 12). Maar in 
Christus word die sondaar 'n nuwe mens en ontvang saam met Hom 'n plek in die hemel 
(Ef 2:6). Christus bring uit die alleenbestaan van die sondaarmens ware gemeenskap tot 
stand. In hierdie nuwe gemeenskap kry die gelowige deel aan alles wat Christus het (Pop 
1964:226). 


Die gemeenskap moet egter nie slegs as'n mistieke gemeenskap met Christus beskryf 
word nie. Die gelowige se band met Christus en met sy medegelowiges moet sigbaar beleef 
en uitgedruk word. Beide Van Niftrik (1961:269) en Theron (1978:119) beklemtoon die 
sigbare konkrete dimensie van die gemeenskap in Christus. Die gemeenskap moet 'n 
sigbare en meetbare eienskap van die kerk wees, want dit lê verpligtinge op die gelowiges. 
Hulle moet hulle medegelowige liefhé (Heb 13:1) en hulle moet mekaar dien (Gal 6:10; 
Mark 10:44). Hulle moet mekaar vermaan, bemoedig en ondersteun (1 Tess 5:14; 1 Tim 
4:13; 2 Tim 4:2). Die gelowiges word opgeroep om teenoor mekaar sonde te bely en 
vir mekaar te bid (Joh 5:16), en in vrede en droefheid met mekaar saam te leef (Rom 
12:15; Ef 4:32). Hulle moet gasvryheid teenoor mekaar bewys (Rom 12:13) en vrede met 
mekaar hou (Rom 14:19). Daar moet verdraagsaamheid (Ef 4:2; Gal 6:2) en vergifnis 
wees (Rom 12:14; Ef 4:2). En almal moet teenoor mekaar die waarheid praat ‘want ons 
is mekaar se lede’ (Ef 4:25). Daar kan nog ander voorbeelde van die sigbare beoefening 
van gemeenskap genoem word, soos Heyns (1977:90) aandui. Bogenoemde toon egter 


hoe belangrik die gemeenskapsbeoefening binne die liggaam van Christus is. Die diens 


147 


Christelike etiek in 'n sekulariserende samelewing 


van die gelowige binne die kerk word met al hierdie opdragte uitgespel. Hierdie diens 
moet daadwerklik verrig word en 'n bedieningsmodel wat nie daarvoor ruimte laat nie, 


voldoen nie aan hierdie belangrike aspek van kerkwees nie. 


Die gemeenskapsbeoefening mond ook uiteindelik uit in die gemeenskaplike 
beoefening van die christelike kultuur binne die samelewing. Schilder (1953:76) lê 
'n direkte verband tussen gemeenskap en kultuur. Gebaseer op die fondasie van die 
geloofsgemeenskap en verbondenheid van die liggaam aan die hoof, vervul die gelowiges 
hulle roeping in die wêreld. Hulle inspirasie vir betrokkenheid in die wêreld en die 
motivering vir hulle ywer is die krag wat hulle put uit hulle geloofsgemeenskap met 
Christus as die ‘kop’ van 'n lewende liggaam. Die gelowiges se energiebron vir hulle 


roepingsvervulling is die gemeenskap wat hulle soek en beleef in die liggaam van Christus. 


Bruid van Christus 


Die innige verbondenheid van die kerk aan Christus word verder verduidelik deur 
die beskrywing van die kerk as die 'bruid van Christus’ (Op 18:23; 21:2, 9; 22:17). In 2 
Korintiërs 11:2 word die kerk ook vergelyk met 'n jongmeisie wat aan Christus voorgestel 
word. In Efesiérs 5:25 en 26 word die liefde van Christus vir die kerk teen die agtergrond 
van die metafoor uiteengesit. Heyns (1977:60) toon aan dat hierdie beeld wys op die 
eksklusiwiteit van die verhouding van Christus en die kerk. Die trou van die bruidegom 
staan vas en daarom moet die bruid weet dat sy haar liefde met niemand mag deel nie. 
Die beeld dui, volgens hom, ook op die ‘feestelikheid’ van dié verhouding, want dit is 'n 
verhouding van vreugde en blydskap, van gemeenskap en liefde, van geborgenheid en 


sekerheid, en van hoop en tevredenheid. 


Benewens die eksklusiwiteit van die verhouding wys Gassmann (1968:221) ook op 
die persoonlike karakter daarvan. Die verhouding van Christus met die kerk is nie net 
'n verhouding met 'n korporatiewe eenheid nie, maar ook met elke gelowige persoonlik. 
Wat geld vir die kerk, geld vir elke gelowige. Ook in 'n gelowige se eie persoonlike lewe 
moet die getrouheid aan die bruidegom na vore kom. Die persoonlike verhouding is ook 
die prinsipiële basis vir persoonlike etiek. Juis omdat gelowiges persoonlik aan Christus 
verbind is, moet hulle byvoorbeeld alle seksuele losbandigheid vermy (1 Kor 6:12-20). 
Die persoonlike band met Christus as die mensgeworde Woord rig en lei die gelowige 
se etiese besluitneming juis in sake waaroor die geskrewe Woord nie pertinente riglyne 
bied nie. Hierdie band gee ook 'n bepaalde karakter aan die gegewens wat gelowiges uit 


die boek van die natuur (natuurreg) bekom. 

Die wingerdstok en die lote 


Hierdie beeld is deur Jesus self gebruik in Johannes 15. Twee belangrike aspekte van 
die verhouding van Christus en die gelowige word hierdeur uitgedruk. Eerstens word die 
hegtheid en intensiteit van die verhouding uitgebeeld. Lote groei uit die wingerdstok, 
en is organies deel van die wingerdstok. Tweedens ontvang hulle lewenskrag van die 
wingerdstok. Die lote kan vrug dra slegs as hulle aan die wingerdstok verbind is. Die 
gelowiges dra vrug en is lewenskragtig en groei in die geloof en die werke van die geloof 


wanneer hulle soos 'n loot, heg en stewig in die wingerdstok ingeplant is. 


Die beeld wat Christus gebruik, wys dus op die totale verandering en die nuwe 
vermoëns wat die gelowiges as gevolg van hulle verbondenheid met Christus ervaar. 
Maar die implikasies hiervan is ook duidelik. Die lote móét in die wynstok veranker wees. 
Dit is die diepste en belangrikste fondament van hulle lewe. Buite Christus om is daar 


geen lewenskrag, godsvrug of lewensheiliging nie (Hendriksen 1973:300). 


Die metafoor ‘liggaam van Christus’ en die nuwe begrippe wat dit verduidelik, bring 
die proses van kerkwees in antwoord op sekularisme voor die belangrike vraag: Wie is 
Christus? Die antwoord op dié vraag bepaal die koers en aard van kerkwees. Beide die 
‘teologie van sekularisasie’ en ‘politieke teologie’ het die klem verskuif van die opgestane 
Christus na die politieke en die historiese Jesus. Sölle (1967:34), Gutierrez (1974:95) en 
Fierro (1977:15), as eksponente van hierdie verskuiwing, het ook die siening van die 
moderne rol van die kerk verander. Soos die historiese Jesus, moet die kerk, volgens 
hierdie beskouing, opgaan in die stryd om politieke bevryding. Ntwasa (1973:114) druk 
hierdie konsep van kerkwees duidelik uit met sy stelling dat die kerk nie net gesien kan 
word as die gemeenskap van gelowiges met geestelike ervaringe nie, want dit is die 
gemeenskap van hulle wie se lewe die kwaliteit van ‘Christus in sy stryd teen menslike 


verknegting’ het. Dit is die gemeenskap van bevryders, anders is dit nie die kerk nie. 


Wie Christus bely as die opgestane Here sal kerkwees totaal anders definieer. In die 
lig van hierdie belydenis moet kerkwees gerig wees op die herstel en opbou van die idees 
wat die metafoor ‘liggaam van Christus’ bied. Samevattend kan die idees soos volg gestel 
word: Dit is die herstel en opbou van die Christusregering in die kerk, die uitdrukking 
van 'n sigbare geloofsgemeenskap en die opbou van die voortdurende lewensheiliging 
en godsvrug wat daaruit moet voortvloei. Kerkwees moet die oog weer vestig op die 
lewende verheerlikte Christus en die gelowiges se verbondenheid aan hom soos dit 


uitgedruk word in 'n lewe van geloof, godsvrug en diens. 

Die derde perspektief in die trinitariese lig op die kerk in die Bybel is die beskrywing 
van die kerk as gebou van die Heilige Gees. Om verdere prinsipiële riglyne vir kerkwees 


uit te spel, word vervolgens aan hierdie metafoor en ander gepaardgaande beelde, aandag 


gegee. 


N Die kerk as gebou van die Heilige Gees 


Op verskeie plekke in die Nuwe Testament word die kerk genoem 'n ‘gebou van God’ 
(1 Kor 3:9; 2 Kor 6:16; Ef 2:20-22; 1 Tim 3:15). Christus is die hoeksteen van die gebou 
(Matt 16:18; 1 Kor 3:11; 1 Pet 2:6) en woon daarin deur die Gees (1 Kor 3:16; 6:19). Die 
gelowige beoefen ook priesterlike diens in die 'gebou', soos blyk uit die agtergrond van 
Hebreërs 13:15, 1 Petrus 2:9 en Openbaring 1:6 (Thiessen 1990:311). Die metafoor het 
twee belangrike fokuspunte, naamlik dat dit die kerk enersyds beskryf as woonplek van 


die Gees, en andersyds as werkplek van die Gees. 


Die kerk as woonplek van die Gees 


Hierdie metafoor, wat in Efesiërs 2:19-22 belig word, het 'n Ou Testamentiese 
agtergrond. Die tabernakel in die Ou Testament was 'n simbool van God se 
teenwoordigheid onder die verbondsvolk. Toe die tabernakel ingewy is, het 'n wolk die 
tent oordek ‘[E]n die magtige teenwoordigheid van die Here het die tabernakel gevul! 
(Eks 4:34, 35). Die tent het saam met die volk getrek en is later in Kanaän in verskillende 
vorme gevestig totdat die betekenis daarvan oorgedra is op die tempel in Jerusalem (De 
Vaux 1988:312). Dit het egter nie beteken dat die Here net tot die gebou beperk is nie. Die 
gebou was 'n simbool van sy teenwoordigheid en van sy dinamiese regering oor die volk 
(Helberg 1980:127; Vriezen 1966:388). 


In die Nuwe Testament word die gelowige, maar ook die gemeenskap van gelowiges, 
voorgestel as die woonplek van die Gees, hoewel Hy nie net tot hierdie woonplek beperk 
is nie (Guthrie 1981:748). Hierdie inwoning van die Gees is 'n teken van die volle erfenis 
wat daar vir die kinders van die Here wag. In die teenwoordigheid van die Gees spreek iets 
van die aard van die toekomstige koninkryk van God (Rom 8:23; 2 Kor 1:22). Dit beteken 
egter nie dat slegs 'n deel van die Gees teenwoordig is nie. Hy is self volledig teenwoordig 
(Theron 1978:87). As sodanig is die kerk self ook 'n teken van die volheid wat kom. Die 
kerk, vervul met die Gees, is in die hede 'n sigbare vooruitskouing van die bedeling wat 


eenmaal met die wederkoms van Christus gevestig sal word (Cullmann 1956:117). 

Die inwoning van die Gees kwalifiseer ook die uniekheid van die kerk. Hierdie 
uniekheid lê opgesluit in die woord ‘heilig’. Die kerk is heilig, dit wil sé, anders as die 
gebroke wêreld. Selfs in haar eie gebrokenheid is die kerk nog die unieke woonplek van 
die Gees (Tillich 1967:375). Maar juis vanweé haar heiligheid moet dit wat wêrelds is 
uit die kerk geweer word en moet alles op geestelike vlak geskied (Van Genderen & 
Velema 1992:620). Die kerk kan dus nie gedefinieer word as 'n menslike instituut wat as 
samelewingsverband tussen ander bestaan nie. Die kerk is ook nie onderhewig aan slegs 
historiese en sosiologiese norme nie. Die kerk as woonplek van die Gees bestaan op ‘n 
unieke wyse. Kerkwees moet altyd met hierdie uniekheid rekening hou en kan daarom 


nie slegs uitgaan van historiese en sosiologiese norme nie. 


Die kerk as werkplek van die Gees 


Die kerk is volgens die metafoor die ‘gebou van die Heilige Gees’ ook die werkplek 
van die Gees, hoewel die werk van die Gees ook nie net tot die kerk beperk moet word 
nie. Die werk van die Heilige Gees word in hierdie boek nie volledig behandel nie. Goeie 
eksegetiese, openbaringshistoriese en dogmatiese uiteensettings vanuit gereformeerde 
perspektief word hieroor gevind in die boeke van Ridderbos (1971:479), Floor (1979:63), 
Kruger (1981:33) en Jonker (1983). In die volgende standpuntstelling oor die werk 
van die Gees in die kerk word by hulle gevolgtrekkings aangesluit en dit word van 
toepassing gemaak op die rol en betekenis van die kerk as morele agent in die huidige 


sekulariserende samelewing. 


Wanneer die werk van die Heilige Gees ekklesiologies beskou word, kan die 
volgende gesé word: Die werk van die Gees in die kerk is om die kerk self op te bou 
(Du Preez 1990:257). Teen die agtergrond van die reeds besproke metafoor ‘liggaam van 
Christus’ wys hierdie opbou ook op die dinamiek van kerkwees. Juis omdat die Gees 
die kerk voortdurend opbou, kan (en mag) die kerk nooit verstar in formalisme en 
institusionalisme nie. Organisasie en beplanning is instrumenteel in die bouprosesse en 
juis omdat die opbou 'n proses is, kan historiese modelle van kerkwees nie as normatief 
vir alle omstandighede aangebied word nie. Wie een historiese model van die kerk en 
bediening as 'n model vir alle tye wil aanbied, fundeer die kerk by implikasie in die 
mens. En daardeur word die bouproses effektief teengewerk. Wie bely dat die kerk 
alleen moontlik is as gevolg van die werk van die Gees, soos Van Niftrik (1961:266) die 
standpunt beredeneer, sal aanvaar dat die opbou van tyd tot tyd nuwe bedieningsmodelle 


lewer wat in diens staan van die bouproses. Die werk van die Gees maak voortdurende 

vernuwing noodsaaklik omdat die kerk 'n dinamiese liggaam is en nie in 'n struktuur kan 


versteen nie. 


Die werk van die Gees in die opbou van die kerk is egter nie willekeurig nie. Die 
Heilige Gees bou op die fondament van die apostels en profete met Christus as die 
hoeksteen (Ef 2:20). Hierdie uitdrukking vat die totale funksionering van die kerk saam. 
Van Niftrik (1961:265) sê met verwysing na Handelinge 2 dat die 'bou op die fondament 
van die apostels en profete wys op die konkrete getuienis wat in die kerk moet leef 
en van die kerk moet uitgaan. Alles sentreer om die Woord. Hierdie getuienis is die 
onveranderbare permanente goue draad wat deur die kerk se bestaan loop. Die getuienis 
het ook 'n duidelike konsentrasiepunt, en dit is Christus. Daarom word Hy die hoeksteen 
genoem. Die Gees werk met so 'n bouplan. Wat die Gees in die kerk laat gebeur is bedoel 
om getuienis te bewerk. Daarom is kerk en getuienis feitlik sinoniem. Die werk van die 
Gees laat die kerk as liggaam leef en hierdie lewe bestaan uit getuienis van die grootheid 


van God en sy bedoeling met die wêreld. 


Die getuienis moet egter nie net tot die Woordbediening beperk word nie. Van Niftrik 
sê verder dat die getuienis beide die bediening van die sakramente en die beoefening van 
barmhartigheid bevat. Die getuienis is 'n getuienis met Woord, aanbidding en daad. En 
in alles wat hieruit voortvloei moet die evangelie van Christus sentraal staan. Hoewel die 
bouwerk van die Gees nie in historiese modelle gegiet kan word nie, geskied die bouwerk 
altyd op die fondament van Christus en die Woord. Hierdie prinsipiële lyne moet in enige 
poging tot kerkwees die rigting aanwys. Dit bring mee dat die kerk opgebou word om in 
Woordbediening, sakramente, kerkwees en barmhartigheid effektief in die samelewing 
te getuig. Die bediening in al sy fasette het dus 'n globale evangeliserende gerigtheid om 


kerke te bewaar, te plant en die samelewing moreel op te bou. 


LJ Toepassing: Die kerk as morele agent in die samelewing 


In die Nuwe Testament word die kerk enersyds beskryf as die wéreldwye versameling 
van gelowiges (universele kerk), asook die versameling van christene op 'n bepaalde plek 
(Lindijer 1962:54; Snyman 1977:25). Wat die Skrif in die verskeie metafore leer oor die 
kerk geld vir die kerk as universele grootheid, bestaande uit die gelowiges oor die hele 
wêreld heen, asook die plaaslike kerke, hoe klein dié ook al mag wees. Elke plaaslike kerk 
is 'n volledige (sigbare) manifestasie van die universele kerk en dra al die eienskappe 


daarvan (Strauss 1992:188). Die bybelse beelde van die kerk wat in trinitariese lig die 

kerk beskryf, toon aan hoe groots en diep die hele openbaring aangaande die kerk is. 
Die metafoor ‘volk van God’ sé dat elke plaaslike kerk God se eiendom is, en nie 'n 
menslike instelling wat deur mense regop gehou moet word nie. Die metafoor sé ook dat 
persoonlike geloofsgemeenskap met God die diepliggende voorvereiste is van kerkwees. 
Kerkwees moet hierdie beginsel eerste op die agenda plaas. Die metafoor ‘liggaam 
van Christus’ belig die noodsaak van die Christusregering in die kerk en die sigbare 
gemeenskap van die gelowiges as kenmerke van die kerk. Kerkwees kan daarom ook 
nie anders, as om die Christusregering en liefdesgemeenskap van die gelowiges in enige 
gegewe omstandigheid te kontekstualiseer nie. Die metafoor ‘gebou van die Gees’ toon 
aan dat die kerk 'n unieke groeiende gemeenskap is wat onder leiding van die Heilige 


Gees in alle aspekte van kerkwees moet getuig van Christus en sy betekenis vir die wêreld. 


Die krag van die kerk lêjuisin haar gemeenskapskarakter. Heyns (1989:441) klee hierdie 
gemeenskapskarakter in wanneer hy die kerk omskryf as 'n belydende gemeenskap, ‘n 
aanbiddingsgemeenskap, 'n onderrigtende gemeenskap, 'n kulties liturgiese gemeenskap, 
'n profeties getuigende gemeenskap en 'n sendingbedrywende gemeenskap. Hierdie 
kan saamgevat word in drie hoofaksente, naamlik die kerk as profetiese gemeenskap, 
as terapeutiese gemeenskap en as morele gemeenskap. Die kerk as unieke gemeenskap 
wat uitgeleef word op hierdie drie wyses is 'n rigtingwyser vir die rol wat die kerk in 
die opkomende sekulêre paradigma kan speel. Watter model van kerkwees ook al deur 
die onderskeie kerklike tradisies gekies word, die uitdaging lê daarin dat dit so ingeklee 
moet word dat die gemeenskapskarakter tot volle ontplooiing kom. Wuthnow (1993:32) 
sê dat die kerk van die een-en-twintigste eeu, soos in vorige eeue, sal lewend wees 
solank sy aan mense'n kragtige bewustheid van gemeenskap en geborgenheid bied. Die 
gemeenskapskarakter van die kerk is die sleutel tot 'n effektiewe en dinamiese invloed op 
die samelewing. In die gemeenskapskarakter van die kerk lê haar sterkpunt. Die vraag 
is nou hoe die kerk as morele agent in die samelewing hierdie dinamiese invloed kan 


uitoefen in 'n sekulariserende omgewing. 


'n Profetiese gemeenskap 


Die kerk is en bly 'n profetiese gemeenskap wat moet getuig van Christus en die hoop 
wat Hy bring. Hierdie taak word primêr uitgevoer deur die prediking in die plaaslike 
kerk. Bright (1980:164) sê tereg dat die kerk lewe deur die prediking van die Woord (kyk 
ook Jonker 1976). Stott (1982:15) huldig dieselfde standpunt met sy stelling dat prediking 


van die Woord onmisbaar is vir die christendom. Sonder prediking verloor kerke hulle 

egtheid, want die christelike geloof is in wese 'n godsdiens van die geskrewe Woord van 
God. Hierdie oortuiging leef nog in 'n mindere of meerdere mate by al die christelike 
tradisies. Die vraag is hoe die profetiese getuienis van die kerk ingeklee moet word ten 


einde die mens in die groeiende sekulariserende samelewing aan te spreek. 


Daar word in prakties teologiese ondersoeke in die lig van moderne wetenskaplike 
kommunikatiewe bevindings tans baie navorsing oor die aard van woordbediening in 
plaaslike kerke gedoen. Baie van die bevindings van die kommunikasiewetenskappe kan 
inderdaad met groot vrug op die woordbediening toegepas word. Hieraan word egter nie 
in hierdie hoofstuk aandag gegee nie omdat dit lê op die terrein van die ‘praktiese teologie’, 


en daar vanuit daardie dissipline reeds waardevolle voorstelle gemaak en toegepas word. 


Wat hier bepleit word, is 'n verskuiwing van die hele aanslag van christelike getuienis 
van 'n monologiese krities veroordelende getuienis na dialogies verduidelikende 
betrokkenheid. Die getuienis van kerke in die verlede was al te veel eensydig 
konfronterend en apologeties. Al te veel word geloof vereenselwig met 'n gesindheid van 
veroordeling en geestelike snobisme. Dit is nodig dat hierdie getuienis 'n dialoog word 
met die samelewing, om vanuit die dialogiese betrokkenheid op 'n solidére wyse rigting 
aan mense te gee. Reaktiewe veroordelende uitsprake op grond van kerklike gesag spreek 
mense met 'n postmodernistiese lewensuitkyk nie meer aan nie. Daarom verlaat baie 
christene die kerk en soek hulle christelike spiritualiteit en gemeenskapsbelewing buite 
die kerk. Die woordbediening moet deel wees van die vormingsproses van denke in 'n 
era waarin kennis dramaties vermeerder en mense met talle lewensvrae gekonfronteer 
word. Woordbediening moet met die mens van vandag saam op weg gaan in die ervaring 
van die werklikheid. Uiteraard sal dit beskeidenheid verg van kerklike getuienis, en 'n 
terughoudendheid om nie te gou standpunt in te neem oor ingewikkelde hedendaagse 
lewenskwessies nie. As 'n profetiese gemeenskap kan die kerk op hierdie dialogies 
betrokke wyse baie doen om gegronde en geloofwaardige rigting te gee en mense deur 
die ingewikkelde werklikheid na God te lei. Woordbedienaars moet deeglik opgelei 
word in die teologie, maar ook in die wetenskappe wat help om die denke en lewe in 
die sekulariserende samelewing te verstaan en aan te spreek. Die vraag is nie net of die 
predikers van vandag nog die Woord ken nie, maar ook of hulle die wêreld ken. Kan 
hulle die Woord by die werklikheid bring? 


Profetiese getuienis hou egter nie op by die amptelike woordbediening nie. Die 
leiding wat die predikant as bedienaar van die Woord gee moet deursyfer na alle ander 


samelewingsverbande. Dit geskied op twee wyses: Eerstens is dit die roeping van die 

gelowiges om die morele beginsels wat deur die woordbediening ontbloot word in 
hulle eie leef- en werkkring te konkretiseer. Die gelowiges is die kragdrade wat vanaf 
die kragstasie (die plaaslike kerk) die lig van die Woord in die samelewing indra. 
Gelowiges moet kan optree as morele opinievormers op hulle terreine van kundigheid. 
Hulle moet die rol van etiese leierskap opneem, soos Le Bruyns (2009:49) in sy onlangse 
publikasie bepleit. Op hierdie wyse moet die lig van die woordbediening op die politiek, 
ekonomie, sakelewe, kultuur en gemeenskapsverhoudinge val. Gelowiges moet deur die 
woordbediening in staat gestel word om die ingewikkelde morele problematiek van die 
hedendaagse samelewing op 'n dialogies betrokke en solidér kritiese wyse aan te spreek. 
Gelowiges moet toegerus en gelei word om in die samelewing die waghond te wees van 
die owerhede van die dag, en voortdurend op kundige wyse te wys op onregmatighede. 
Gelowiges moet geinspireer word om alarm te maak waar wanpraktyke soos geweld 
teen vroue en kinders, kriminele geweld en alle ander vorme van geweld kop uitsteek. 
In hierdie opsig het Olivier (2011:246) onlangs bevind dat christene dikwels deur hulle 
swye oor geweld deel van die probleem geword het. Op so 'n wyse word die lig van 
die kerk in die samelewing gedoof en word die proses van sekularisering versterk. Veel 
eerder moet gelowiges saam op die voorpunt wees om die gemeenskap bewus te maak 
van die omvang en destruktiewe gevolge van geweld. Dieselfde geld vir die groeiende 
kommerwekkende virus van korrupsie in die openbare- en privaatsektore van die Suid- 
Afrikaanse samelewing (kyk Vorster 2012b:133). 


'n Verdere aspek van profetiese getuienis is die samelewingskritiek en 
probleemoplossende bydrae van amptelike kerklike getuienis. In die apartheidsbedeling 
was kerke as burgerlike organisasies besonder aktief in óf die verdediging óf die afwysing 
van die filosofie en praktyk van apartheid. Kerke was deel van 'n vurige debat wat deur 
prediking aan albei kante onderlé is. Skerp en duidelike getuienis het uitgegaan na die 
owerheid. In die oorgang na 'n grondwetlike demokrasie in Suid-Afrika het kerke deur 
middel van duidelike kerklike getuienis 'n belangrike rol gespeel. So ook in die aanvanklike 
opbou van 'n etos van menseregte. In die sekulariserende gemeenskap in Suid-Afrika 
na 1994, het die getuienis van kerke egter getaan. Dit blyk dat die privatisering van die 
godsdiens, waarop vroeër gewys is, hier ook sy tol begin eis. Weliswaar is sommige kerke 
betrokke by ontwikkelingsprojekte, maar die groot klem in teenswoordige kerklike 
bediening in Suid-Afrika is op die opbou van innerlike vroomheid en spiritualiteit. 
Weinig kom nog tereg van die aktiewe samelewingskritiek wat drie dekades gelede nog 'n 
kenmerk van die rol van kerke in die samelewing was. Selde word 'n duidelike getuienis 


vanuit kerklike kringe gehoor teen samelewingsvraagstukke soos geweld, korrupsie, die 

aftakeling van die huwelik en gesinslewe, seksuele immoraliteit, aborsies, armoede en 
magsmisbruik deur die owerheid. Kerke kom weinig op vir versoening en geregtigheid 
en word dikwels in hierdie opsig oorskadu deur ander sekulêre organisasies op die terrein 


van die burgerlike samelewing. 


As 'n profetiese gemeenskap moet kerke deur middel van die prediking in die 
plaaslike kerke, die toerusting van gelowiges tot aktiewe prinsipiële gefundeerde 
samelewingsbetrokkenheid, en duidelike kerklike getuienis oor die morele mankemente 
van die sekulariserende samelewing, 'n rolspeler wees wat 'n duidelike verskil maak. As 
kerke onttrek uit die openbare oog — soos met die privatisering van die godsdiens in 
Europa gebeur - bied dit weinig hoop vir mense wat 'n hoë premie plaas op geregtigheid, 
versoening en vrede. So 'n tendens ontneem die kerke ook van die geleentheid om 'n 


alternatief te bied vir die sekularisering van die christelike geloof. 


Die getuienisrol van kerke kan ook effektief gerealiseer word in samewerking met 
burgerlike organisasies wat die etiese ideale van gelowiges deel. Wêreldwyd word aandag 
gevra vir die rol wat burgelike organisasies kan speel om owerhede ook by te staan (en 
teen te staan), waar dit toepaslik is in die morele opbou van die samelewing. Burgerlike 
organisasies in Suid-Afrika begin 'n al sterker rol speel as gevolg van die stagnasie van 
politieke aksie, gerig op morele opbou, deur die huidige regering. Hierdie tendens moet 
verwelkom word. Meer nog, kerke moet dit aangryp as 'n bruikbare geleentheid van 


christelike getuienis tot die owerheid en die samelewing. 


'n Terapeutiese gemeenskap 


Brueggemann (1991:128) noem dat die soeke na meelewing en belewenis 'n kenmerk 
van die hedendaagse mens geword het. Die mens wil verhoudinge hé en die geborgenheid 
daarvan beleef. Die kerk is 'n verhoudingsgemeenskap wat as sodanig hierdie soeke kan 
beantwoord, veral vir mense wat die pyn van gebroke verhoudinge ervaar. Daarom kan 
die kerk ook beskryf word as 'n terapeutiese gemeenskap. As terapeutiese gemeenskap 
is die kerk besonder geskik om die soekendes van ons sekulariserende samelewing op 
te vang en ondersteuning te bied. Edgar (1995:375) gaan selfs so ver as om te pleit vir 'n 
‘postkerklike teologie waarin die klem verskuif word van die kerk as 'n organisatoriese 
struktuur na die kerk as gemeenskapsbelewing. Hy beskou die tradisionele instituutmodel 
nie as doeltreffend in die beantwoording van die mens se soeke na gemeenskap nie. 
Institusionalisme en formalisme het inderdaad groot skade in kerke aangerig. Tog is dit 


nie moontlik om heeltemal van bedieningstrukture af te stap nie. 'n Struktuur is bruikbaar 

as dit 'n middel tot die doel van kerkwees is en nie die doel op sigself nie. Die kerk moet 
nie in ‘n struktuur opgaan nie, maar die struktuur moet die kerk in staat stel om waarlik 


'n lewende verbondsgemeenskap te wees. 


Die tradisionele strukture van die kerk en die wyse waarop dit gefunksioneer 
het, het onder druk gekom. Die tradisionele pastorale dienste van die predikant is in 
'n groot mate oorgeneem deur professionele dienste in die gesondheidswetenskappe 
vanweë groter kundigheid in hierdie wetenskappe. Diakonale dienste is oorgeneem deur 
liefdadigheidsaksies van burgerlike organisasies. Tog het die kerk as ondersteuningsisteem 
steeds baie groot waarde, veral omdat dit 'n unieke gemeenskap is waar die sosiale 
groeperingsnorme van die samelewing nie teenwoordig behoort te wees nie. 'n Plaaslike 
kerk is 'n deursnit van die hele samelewing en is in hierdie opsig uniek. Mense kan op 
ondersteunende wyse geakkommodeer word in probleemhantering en die verwerking 
van droefheid, pyn en bekommernis. Soekendes en eensames kan geborgenheid vind 
in die kerklike gemeenskap. Geen ander samewerkingsverband kan hierdie funksie so 
effektief verrig nie, omdat slegs die kerk bo sosiale grense en differensiasie uitstaan. Dit 
blyk dat gemeentes wat van kleingroepbediening gebruik maak hiermee groot sukses 
behaal, soos verskeie ondersoeke aantoon (Hendriks 1992). As gemeenskap kan die kerk 


dus inderdaad 'n belangrike terapeutiese funksie vervul. 


'n Morele gemeenskap 


Die belangrikheid van die kerk as morele gemeenskap wat as voorbeeld kan dien vir 
die sosiale lewe word al hoe meer in die teologiese etiek ondersoek. In die apartheidsera 
in Suid-Afrika het Bosch (1991:172) baie klem gelê op die rol wat die kerk kan speel 
as alternatiewe gemeenskap wat as voorbeeld kan dien van effektiewe integrasie oor 
rassegrense heen en as teenvoeter vir apartheid in die Suid-Afrikaanse samelewing. Soos 
reeds gesê, noem die etikus Hauerwas (1981:42) die kerk 'n gemeenskap van karakter’ wat 
op die model van Jesus se lewe nie 'n sosiale etiek moet bied nie, maar in sy bestaanswyse 
'n sosiale etiek is. In 'n latere werk het hy die gedagte nog verder uitgewerk (Hauerwas 
2002:341). Die kerk moet in kerkwees 'n voorbeeld wees van 'n morele gemeenskap. 
Na sy ervaring van die mistastings van kerke in die era van die nasionaal-sosialisme 
in Duitsland het Moltmann (1990:122) daarvoor gepleit dat die kerk 'n Exodusgemeinde 
[exoduskerk] en 'n Kontrastgemeinschaft [alternatiewe gemeenskap] moet wees. Hierop 
is ook vroeër gewys. Albei hierdie konsepte is belangrik vir die saak wat hier aan die 


orde is. Die term 'exodus church wys op die kerk as die pelgrimsvolk van God (kyk Harvie 

2009:34). Dit beteken dat die kerk wat gemotiveer is deur die beloftes van God nooit die 
slaaf of agent kan word van sosiopolitieke strukture en so sy unieke, eie aard kan prysgee 
nie. Ook kan die kerk as morele agent nie die oë sluit vir onderdrukkende en onregverdige 
sosiale strukture wat ideologieë soos rassisme, xenofobie of seksisme huisves nie. As 
'n Kontrastgemeinschaft is die kerk 'n voorbeeldige gemeenskap wat die versoening in 
Christus en die liefde wat daaruit voortvloei moet demonstreer. In die bestaanswyse 
van die kerk moet die moraliteit wat God vereis, en wat Christus gedemonstreer het, 
sigbaar na vore kom. Die kerk as morele gemeenskap het 'n ryk skat van bybelse etiek wat 
voorbeeldig in die sekulariserende samelewing vertoon kan word en waardeur soekende 


mense na God gelei kan word. 


Die belang hiervan in Suid-Afrika is die voorbeeld wat kerke kan stel as versoende 
gemeenskappe. Die kerk is in wese die vrug van die versoening in Christus. Die volk 
van God, liggaam van Christus en die gebou van die Heilige Gees is 'n gemeenskap wat 
oor alle samelewingsgrense heen aan mekaar verbind is. Gelowiges is ‘broers en susters’ 
in die geloof. 'n Plaaslike kerk moet dus as voorbeeld dien van hoe 'n gemeenskap — wat 
sosiaal verdeeld is in ryk en arm, oud en jonk, man en vrou, wit en swart en as gevolg van 
alle ander skeidslyne — 'n gemeenskap kan wees van onderlinge liefde en diensbetoon. 
In die apartheidsjare was baie kerke, veral die drie Afrikaanse kerke wat hulleself op 
rassegrondslag geinstitueer het, 'n beeld van die samelewing in plaas van 'n voorbeeld vir die 
samelewing. So was kerke eerder deel van die probleem as deel van die oplossing. Na 1994 
het die situasie in baie kerke ten goede verander, maar in sommige nie. Dit blyk dat baie 
plaaslike kerke nog probleme het om 'n voorbeeld te stel van versoende gemeenskappe. 
In hierdie kerke word die sosiale skeidslyne nog gekontinueer. Daar bestaan nog te veel 
ryk (wit) gemeentes wat geen insig toon of diens lewer ten opsigte van arm (swart) 
gemeentes nie. Wie die ‘gemeenskap van die heiliges’ bely, en steeds koud staan teenoor 
die lot van armes, verstaan nog nie wat die gemeenskapskarakter van die kerk beteken 
nie. 'n Belydenis wat nie uitgeleef word nie, ondergrawe ook die vertroue in die kerk en 
in die christelike geloof. Hierdie soort ongeloofwaardigheid dra by tot sekularisering soos 


die reeds genoemde protesateisme na die Tweede Wêreldoorlog, getuig. 


Elke kerk is ook 'n gemeenskap wat die vrede van die koninkryk vergestalt. Hierdie 
vrede is nie alleen 'n saak van spiritualiteit nie, maar van vreedsame verhoudinge tussen 
mense. Die belewing van gemeenskap tussen christene moet as voorbeeld dien vir die 
samelewing. In die kerk moet destruktiewe kragte soos rassisme, xenofobie, homofobie, 


haatspraak en seksisme geen plek hê nie. Elke plaaslike kerk moet die vrede van die 

koninkryk uitstraal om te bereik wat Jesus beveel in Matteus 5:17. Daarmee saam 
moet die morele beginsels van verantwoordelikheid, eerlikheid, opregtheid, liefde vir 
die waarheid en getrouheid, sigbaar wees in gelowiges se omgang met mekaar in die 


verbondsgemeenskap. 


O Gevolgtrekking 


Die kerk is 'n nuwe en unieke gemeenskap van mense. Dit is hierdie 
gemeenskapskarakter wat belig word deur die trinitaries georiënteerde metafore vir die 
kerk, tewete volk van God, liggaam van Christus en gebou van die Heilige Gees. Die drie 
vorme van gemeenskap soos hierbo bespreek het aktuele betekenis vir die sekulariserende 
samelewing in Suid-Afrika vandag. As profetiese gemeenskap kan die kerk deur diep 
ingrypende profetiese getuienis die samelewing aanspreek en opinievormend betrokke 
wees. As terapeutiese gemeenskap kan elke kerk helend inwerk op die nood van die 
gebroke samelewing, en as morele gemeenskap kan elke kerk die voorbeeld stel van wat 
christelike moraliteit in die praktyk behels. Moontlik kan die herwaardering van die kerk 
as gemeenskap die sleutel bied om ‘n nuwe en ruim bestaansruimte vir die kerk as morele 


agent in die sekulariserende samelewing oop te sluit. 


Sekularisering impliseer onder andere 'n teleurstelling in die kerk en christelike 
teologie. Minder verwagtinge word van die christelike geloof gekoester en mense soek 
heil en hoop elders. Kan christelike etiek in hierdie proses nog 'n konstruktiewe bydrae 
maak? By die voorstelle wat in die vorige twee hoofstukke gemaak is oor die reikwydte 
van die Tien Gebooie as basis vir 'n relevante koninkryksetiek, en die rol wat die kerke 
kan speel, word ten slotte gefokus op die konsep hoop. Die sentraal teoretiese argument 
van hierdie betoog is dat christelike etiek as 'n koninkryksetiek weer hoop kan gee aan 
mense wat nie 'n tuiste vind in die antwoorde wat die sekulariserende samelewing bied 


nie. 

christelike hoop 


Bring christelike etiek geloofwaardige hoop vir weerlose mense? 


Dikwels in die verlede is die christelike teologie, en in besonder die christelike etiek, 
beskuldig van 'n bowéreldse en irrelevante betekenis of dat dit aan die kant is van mag. Die 
beswaar was dat die etiek nie werklik die nood van mense aanspreek nie en, óf rondswerf 
op die spiritualistiese vlak óf verval in die regverdiging van mag en kragdadigheid. Welker 
(2013:37) wys op hierdie beswaar soos dit verwoord is in die godsdienskritiek van Marx, 
Feuerbach en Hegel. In sy behandeling van die christologie pleit hy, in die lig hiervan, 
vir 'n relevante en toepaslike christologie op grond van die vraag van Bonhoeffer: Wie 
is Jesus Christus vir ons vandag? Welker se pleidooi geld ook die christelike etiek. 'n 
Etiek wat langs die sekulariserende samelewing lê, het weinig sin en waarde. 'n Etiek wat 
slegs fokus op die hoop wat Christus bied op grond van die verlossing van sonde, of wat 
magsinstitute moreel aan die gang hou, raak nie die problematiek van vandag. Christus 
bied immers ook hoop vir weerlose mense in hierdie bedeling in 'n konkrete sin. Hoop 
is nie net 'n mistieke belewenis en etiese wensdenkery nie, maar 'n lewensveranderende 
belewenis in situasies van wanhoop en nood. Die vraag is dus hoe christelike etiek 'n 


geloofwaardige hoop kan bied in die sekulariserende samelewing van vandag. 


Hoop as etiese tema het in die jongste verlede sterk na vore gekom in die filosofiese, 


teologiese en etiese diskoerse. Die filosoof Bloch (1961) het die konsep filosofies 


160 


Hoofstuk 8 


aangespreek in sy boeke. Sy idees is verder geneem en teologies toegepas deur Moltmann 
(1965) met sy opspraakwekkende boek Theologie der Hoffnung, wat in 1965 verskyn het. 
Hierdie werk en die debat wat daarop gevolg het, het uitgeloop op die boek van Harvie 
(2009) met die titel Jürgen Moltmann’s ethics of hope. Daarna het Moltmann (2012) sy Ethics 
of hope die lig laat sien waarin hy op grond van sy teologie van hoop, 'n relevante etiek 


wil ontwikkel. 


Hierdie ontwikkelings moet verwelkom word omdat Moltmann en sy skool probeer 
om 'n geloofwaardige hoop vir die sekulariserende samelewing aan te bied. Maar wat 
beteken hierdie hoop vir christene wat aktief betrokke wil wees in die soeke na 'n beter 
lewe vir weerloses, armes en gemarginaliseerdes in die Suid-Afrikaanse samelewing? 
Moltmann se siening dat Jesus se prediking aan die armes nie hulle honger per se stil 
nie, maar dat hulle toekoms die koninkryk van God is, en dat dit aan hulle 'n nuwe 
waardigheid bied, vra vir verdere aandag. Hoe bring hy die koninkryk by die armes uit 
sodat dit geloofwaardige hoop bied? Is sy siening nie maar nog 'n vlug in die mistieke 
nie? Hoe rym dit met Matteus 25:31-46? Harvie (2009:42) rig ook soortgelyke vrae aan 


Moltmann. 


Hierdie hoofstuk se uitgangspunt is dat die prediking van die koninkryk as 'n 
teenswoordige en toekomstige realiteit vergesel moet word van christene se betrokkenheid 
in die daarstelling van 'n beskaafde samelewing en 'n volhoubare morele orde. Hierdie 
christelike betrokkenheid en sigbare konkrete dade van samelewingsvernuwing op 
grond van christelike norme bied hoop aan mense. Mense moet ook hoop vind in 
christene se vernuwing van die samelewing. Moltmann (2012:40) bou sy 'Etiek van hoop’ 
op 'n soortgelyke argument. Om hierdie argumente toe te lig moet eerstens weer gewys 
word op die teenswoordige en toekomstige aard van die koninkryk en verder die etiese 


motiewe wat daaruit voortvloei wat as basis kan dien van 'n geloofwaardige hoop. 


HD tweërlei aard van die koninkryk en konkrete hoop 


Menslike handelinge word inherent gedryf deur mense se verwagting van die toekoms. 
Hierdie hipotese is ontwikkel en op die geskiedenis van die Westerse kultuur toegepas deur 
die Nederlandse futuroloog Polak (1963, 1968) in die laat twintigste eeu. In sy belangrike 
en opsienbare werke De toekomst is verleden tijd en Prognostica, analiseer hy die Westerse 
kultuur aan die hand van sy hipotese en wys daarop hoe moraliteit en handelinge geslyp 


is deur 'n gemeenskap se verwagting van die toekoms. Utopiese denke het byvoorbeeld 

dinamiese kulturele en tegnologiese aktiwiteite gestimuleer en morele handelinge aan die 
hand van maatskaplike ontwikkeling gemeet. Die eskatologiese toekomsverwagting in 
die christelike geloof het, volgens hom, gelei tot 'kultuurpessimisme' en 'n moraliteit wat 
grotendeels bepaal word deur die religieuse. Die ganse Westerse kultuurgeskiedenis is 6f 


utopies 6f eskatologies gedrewe. 


Polak se hipotese kan gekritiseer word op die punt dat hy te maklik denksisteme, 
veral in die kerkgeskiedenis en die geskiedenis van die christelike teologie, inforseer in 
sy hipotese. Die eskatologiese toekomsverwagting het nie altyd, en in alle gevalle gelei tot 
kultuurpessimisme en stagnasie van morele besef nie. Die Reformasie het byvoorbeeld 
Christelike morele betrokkenheid in die ontwikkeling van die samelewing op grond van 
die verlossing in Christus en die herskepping van alle dinge beklemtoon, en gewys op 
die roeping van gelowiges om by 'n christelike morele basis betrokke te wees, sowel as 
by die politiek van die dag. Sy bespreking van die ontwikkeling van utopiese denke neig 
ook soms na simplisme. Tog is sy hantering van die Westerse geskiedenis nie sonder 


meriete nie. 


In die christelike denke het die belydenis van die regering van Christus oor alle dinge 
en die toekomstige vervolmaking daarvan, diep ingegryp op mense se handelinge. Dit 
is waar van alle kerklike tradisies. Veral in die moderne kerkgeskiedenis en geskiedenis 
van die christelike teologie het die sieninge oor die eskatologie, hetsy die gerealiseerde 
eskatologie (Schweitzer 1926; Tanner 2005) of die teenswoordige en toekomstige aard 
van die eskatologie (Barth 1947; Ridderbos 1969; Moltmann 1965; King 1997), 'n groot 
rol gespeel in die definiëring van mense se rol in die ontwikkeling van die samelewing. 
So byvoorbeeld verwys Harvie (2009:1) na Bonhoeffer, wat baie gemaak het van die kerk 
en die christelike etiek se taak om Christus te verkondig in die lig van die deurbraak van 
sy volle heerskappy aan die einde van die tye. Die kerk leef in die lig van die einde, die 
gelowiges handel in die lig van die einde en verkondig hulle boodskap in die lig van die 
einde. Harvie (2009:86) sê dat as die teologie en die kerk lewe met die oog op die einde 
van alle dinge, dan kan betoog word dat die eskatologie nie net van belang is vir die 
soteriologie en die missiologie nie, maar dat dit ook baie te sê het vir die christelike etiek. 


Juis binne hierdie raamwerk het Harvie en Moltmann die etiek van hoop uitgebou. 


Moltmann (1965:22; 2012) is veral die teenswoordige eksponent van die christelike 
hoop. Sy werk oor hoop wat in 1965 verskyn het, was een van die groot gebeurtenisse in 
die teologie van die afgelope dekades. Verskeie teoloë het daarop voortgebou, veral die 


teoloë wat die teologie wou laat opgaan in 'n betoog vir politieke bevryding. Moltmann 

het self nie so ver gegaan as die teologie van bevryding nie, maar hy het gepoog om die 
skriftuurlike begrip ‘hoop’ te definieer as 'n konkrete hoop, wat betekenis het vir weerlose 
mense in omstandighede van nood. As vertrekpunt vir die beskrywing van konkrete 
hoop het hy die gedagte van belofte en vervulling in die Ou en Nuwe Testament gekies. 
Die beloftes is vasgelê in die heilige plekke, dae en feeste. Hy wys op baie voorbeelde 
in die sosiohistoriese omstandighede van die volk Israel waar belofte uitgeloop het in 
vervulling en hoop. Die belofte en vervulling het telkens hoop vir die volk gebring - 
hoop op konkrete redding uit situasies van sosiale onreg. Hierdie tema van belofte en 
vervulling bereik sy hoogtepunt in die openbaring van die teenswoordige en toekomstige 
koninkryk. Hoewel hy nie die term ‘presentist-futurist eschatology van King gebruik nie, 
handhaaf hy dieselfde idee. Die idee wys op die heerskappy van God wat ingryp in die 
hede in die lotgevalle van Israel en wat in Christus vervul en voltooi word. Volgens 
Moltmann (1965:22) staan en val die christendom met die realiteit van die opstanding 
van Jesus uit die dood. 'n Etiek van hoop kyk na die toekoms in die lig van die realiteit van 
die opstanding (Moltmann 2012:41). Hiermee het die koninkryk van God gekom as 'n 
nuwe realiteit in die wêreldgeskiedenis. Die koninkryk gaan in teen strukture van onreg 
en verlig nood. Die koninkryk is God se alternatief vir die gebroke wêreld en die onreg 
wat daarmee saamgaan. Die koninkryk is gerig teen slawerny, politieke verdrukking, 
armoede, weerloosheid en lyding. Daarom bied die teenswoordige koninkryk konkrete 
hoop vir die armes en die lydendes. In die realiteit van die koninkryk moet neergeboë 


mense hoop sien. 


Moltmann beklemtoon egter ook die toekomstige voltooiing van die koninkryk. 
Hierdie aspek van die teologie van Moltmann word nie genoeg verreken in die gebruik 
van sy idees in die bevrydingsteologie nie. Die koninkryk is nou teenwoordig, maar 
moet nog volkomenheid bereik. Die tyd tussen die ‘hier’ en die ‘toekoms’ tipeer hy as die 
‘Zwischenraum [tussenruimte]. In hierdie tussenruimte word die kerk uitgestuur om die 
boodskap van konkrete hoop uit te dra deur te getuig teen onreg en verdrukking en op 
te kom vir reg en bevryding. In sy etiek van hoop spel hy hierdie soort betrokkenheid 
konkreet uit (Moltmann 2012:39). Hy sé dat christelike etiek nie 'n konformistiese 
betrokkenheid met, of 'n separatistiese ontvlugting uit die wêreld behels nie, maar dat 
dit 'n gids moet wees in die verandering van die samelewing. Hierdie etiek moet die 
kerk bevorder, en deur die betrokkenheid van die kerk in die samelewing ten gunste van 
mense wat in nood verkeer, moet mense hoop sien. Die koninkryk as teenswoordige en 
toekomstige realiteit skep die tussenruimte waarin die kerk, toegerus deur die gawes van 


die Heilige Gees, die konkrete hoop vir noodlydendes realiseer. 

Sonder om afstand te doen van die transendente bestaan van God en die eskatologiese 
bestemming van alle dinge ontwikkel Moltmann dus 'n konsep van hoop waarin die 
beloftes van God geintegreer word in 'n moderne politiek van bevryding. Hy bring 
die eskatologie binne die geskiedenis en omvorm dit tot 'n motiverende krag, tot 'n 
bevrydende hoop vir die noodlydendes. Hy beskryf sy teologie nie as 'n teologie oor 
hoop nie, maar 'n teologie wat groei uit hoop (Moltmann 1975:45). Die basis van die 
konkrete hoop lê nie in die hoogtepunte en laagtepunte van die geskiedenis nie, maar in 
die beloftes van God. Hy praat van die God van hoop, die Messias van hoop en die kerk 
wat hierdie hoop konkretiseer. Die taal van God moet aangebied word as bevrydende 
taal, wat hoop opwek en vryheid vir mense beteken (Harvie 2009:42). So kan die kerk 
binne die tussenruimte wat die koninkryk bied hoop bring wat rus in God se dinamiese 
heerskappy wat veranderend en bevrydend inwerk op situasies van onreg en lyding. Hy 
toon aan hoe die hoop konkreet aangebied kan word in eko-etiek, etiek en vrede, mediese 


etiek en ekonomiese etiek (Moltmann 2012). 


Moltmann gee besondere definisies van ryk en arm. Die armes is nie maar net diegene 
wat ekonomies arm is nie, maar sluit in die siekes, hongeriges, lydendes en diegene wat 
verneder en onderdruk word. Die rykes is die ‘mense van geweld’ wat hulleself verryk ten 
koste van ander en wat stelsels en sisteme gebruik om mense te eksploiteer. Dit is hulle 
wat in 'n posisie is om hulleself te bevoordeel ten koste van ander. Dit blyk dat Moltmann 
stelsels in die oog het waarin die armes, soos hierbo gedefinieer, verhinder word om te 
ontkom aan hulle nood en weerloos bly. In hierdie stelsels is sistemiese geweld en onreg 
ingebou. Die christelike hoop moet aan mense in hierdie omstandighede kontekstueel 
aangebied word, met ander woorde, hulle moet kan hoop op daadwerklike bevryding 
uit hulle situasie van armoede. Anders is hoop nie meer hoop nie. Hoop is die proses van 
vernuwende en herstellende betrokkenheid in die wêreld van onreg en onderdrukking 
volgens die argitekplan van die christelike sosiale etiek. Die armes moet hoop kan ervaar 


en sien in die sosiale betrokkenheid van christene, en die werk van kerke. 


In sy beskrywing van die etiese implikasies van Moltmann se ‘teologie van hoop’ 
identifiseer Harvie (2009:86) drie etiese motiewe wat essensieel is vir die etiek van 
hoop. Hierdie motiewe is menswaardigheid, bevryding en spiritualiteit. Wanneer die 
motiewe vertaal word in sosiaal-etiese opsies gee dit rigting aan die kontekstualisering 
van geloofwaardige hoop - veral in Suid-Afrika vandag. In hierdie opsig kan gevra word: 
Wat sal so 'n etiek van hoop beteken vir die morele vernuwing van die Suid-Afrikaanse 


samelewing? Gedagtig aan die motiewe wat Harvie voorstel in die lig van Moltmann se 

‘teologie van hoop’ word vervolgens gepoog om geloofwaardige hoop vir Suid-Afrikaners 
aan te bied en te wys op die rol wat christene in hierdie verband kan speel. Daarmee word 


die betoog van hierdie boek afgesluit. 


E Menswaardigheid en hoop 


Wat Harvie (2009:87) poog om, in ooreenstemming met Moltmann, aan te bied 
onder lewe’ as etiese motief, kan in die Suid-Afrikaanse samelewing vertaal word as 
die verantwoordelikheid van mense om 'n kultuur van respek vir menswaardigheid te 
kweek. Om lewe te respekteer is om eerstens menswaardigheid te respekteer. Die konsep 
van menswaardigheid lê diep ingebed in die christelike antropologie. Die outeur het in 
'n ander publikasie breedvoerig aan die idee van menswaardigheid vanuit 'n christelike 
oogpunt, aandag gegee (kyk Vorster 2011b). Sommige van die idees wat daarin aangebied 


is, word hier weer saamgevat met verdere toespitsing en toepassing. 


Die skriftuurlike idee van die mens as beeld van God (imago dei) moet beskou word 
as die basis van die christelike siening oor die inherente menswaardigheid van mense. 
Menswaardigheid impliseer 'n morele status van 'n mens teenoor ander mense. Die 
skepping van die mens na die beeld van God beteken dat God mense geskape het in 'n hegte 
verhouding van liefde en diensvaardigheid. Sedert die Reformasie het verskeie teoloë die 
implikasies van hierdie verhouding uitgespel en betoog dat dit in hierdie verhouding gaan 
oor die inherente menswaardigheid van mense wat deur ander gerespekteer moet word. 
Calvyn ([1559] 1984:1:X1:2:147) het die siening in die reformatoriese tradisie geinisieer. 
Hoewel hy nooit die term ‘menswaardigheid’ gebruik het nie, het hy tog die waarde van 
mense beklemtoon. Mense word toegerus met 'n sekere status. Die uitstaande kenmerk 
van mense is hulle beeldskap van God wat gesetel is in intellek en in die moontlikhede 
van die menslike gees. Hierdie kwaliteite het behoue gebly na die sondeval. Die beeldskap 
van God is geskend, maar nie vernietig nie. Hierop is gewys in die behandeling van sy 


siening oor die natuurreg. 


Die idee van die inherente menswaardigheid van mense is veral in die twintigste 
eeu uitgebou en in hierdie proses was teoloë soos Bonhoeffer, Barth, Berkhouwer en 
Moltmann prominent. Barth (1961a:116) het die relasionele aspek van die mense se 
beeldskap van God beklemtoon (kyk ook Price 2002:97). Anders as die Kantiaanse idee dat 
menswaardigheid setel in die menslike rede, het Barth betoog dat die menswaardigheid 


setel in die verhouding van God met die mens in wie God die lewensasem geblaas het. 

Die beeldskap dui op God se genadige gewilligheid om in 'n verhouding met die mens te 
tree. Mense is vanweë hulle skeppingsaard verhoudingswesens, en in hulle onderlinge 
verhoudinge waarin liefde en respek uitgedruk word, vertoon hulle menswaardigheid. 
Mense se vermoë om liefde uit te druk is 'n teken van die hulle beeldskap van God (kyk 
ook Westermann 1975). Daarom, sê Barth (1961a:344), verbied God doodslag en word 
die bewaring van lewe in die Ou Testament so hoog geag. Die doel van die menslike 
bestaan is om God te eer, maar ook om lewe en alles wat dit inhou, soos humaniteit, 
medelyde, sorg en diens, in aansien te hou. Barth het 'n antropologie ontwikkel wat die 


individualisme en rasionalisme van die Verligting weerstaan het. 


Verdere aandag aan die konsep menswaardigheid en die implikasies daarvan vir 
sosiale etiek, is gegee deur die Nederlandse teoloog Berkhouwer (1957:35). Vir hom is die 
leer van die mens se beeldskap van God essensieel vir die ontwikkeling van 'n relevante 
christelike antropologie. Deur die imago dei en die versoening in Christus word die mens, 
'mens van God' en ontvang die mens die vermoë om die geregtigheid van die koninkryk te 
soek en dit te realiseer in alle menslike verhoudinge. Voorts bied die menswaardigheid aan 
mense die moontlikheid om vry te wees van alle vorme van slawerny en onderdrukking. 
Moltmann (1993:216) lê veral klem op die etiese gevolge van die mens se beeldskap van 
God. Hy sê ook dat dit in hierdie konsep gaan oor verhoudinge tussen God en mense, en 
mense onderling. Mense is geskape as verhoudingswesens soos dit ook uitgedruk word 
in die leer van die verbond. In christelike antropologie en etiek is die verhoudinge wat 
uitgedruk word in die leer oor die mens se beeldskap van God, rigtinggewende beginsels 


wat ten alle tye deur christene gerealiseer en gepromoveer moet word. 


Op grond van hierdie bydraes van Barth, Berkhouwer en Moltmann kan gesê word 
dat die lewe wat God gee, aan mense 'n morele status teenoor mekaar gee, asook 'n 
roeping om mekaar met respek en liefde te behandel. So bring mense vir mekaar konkrete 
hoop. Anders gestel: Hoop word gewek waar mense mekaar menswaardig behandel, en 
as morele agente optree om menswaardigheid in die samelewing te bevorder. Om as 


menswaardig gesien en behandel te word gee hoop vir 'n beter lewe. 


In die huidige Suid-Afrikaanse konteks is daar drie terreine op die gebied van 
menseverhoudinge waar christelike etiek die geloofwaardige hoop kan bevorder. Hierdie 
terreine is die voortslepende rassisme, xenofobie en seksisme wat beskou kan word as 
bedreiginge vir die morele bedrading van die gemeenskap en waardeur hoop vir baie 


mense ondergrawe word. 

Rassisme kan beskryf word as die gesindheid van vooroordeel en onverdraagsaamheid 
van mense op grond van ras, kleur en etnisiteit (Marger 1994:7; kyk ook Schutte 1995). 
Hoewel rassisme as ideologie en as geinstitueerde onreg in Suid-Afrika met die koms van 
die grondwetlike bedeling in 1994 verwyder is, bestaan die gesindheid steeds. Rassisme 
kan ook nie meer eensydig net aan die gesindhede van wit mense toegeskryf word nie. 
Daar is ook rassisme in die gesindheid van swart mense. Ook word in regeringshandelinge 
nog op grond van ras en kleur gediskrimineer in die werksplek en met hervormings- en 
restitusieprogramme. Al te gou word die rassekaart gespeel wanneer die owerhede van 
die dag vir swak dienslewering gekritiseer word. Daar is weinig tekens van versoening 
tussen swart en wit mense, en dit kan met reg gesé word dat sportliggame op hierdie 
gebied beter vaar as kerke en opvoedkundige instellings. Die onversoenlikheid in die 
samelewing ondermyn hoop vir 'n beter toekoms, veral vir jongmense wat 'n goeie 
toekoms soek. In hierdie opsig het die christelike etiek 'n besondere opvoedingstaak 
om in alle gemeenskappe die idee van menseverhoudinge, wat rus op die beginsels van 
menswaardigheid en versoening, te bevorder. In kerke moet meer gepreek word teen 
die gesindheid van rassisme, en die eis van versoening op grond van die leer van die 
mens se beeldskap van God. Daar kan ook meer gemaak word van simboliese handelinge 
in die inrigting van eredienste wat die nuwe verhoudinge in Christus, wat oor sosiale 
grense strek, te illustreer en te bevorder. Christelike kerke vertoon nog te veel die 
patrone van die rasverdeelde verlede. Voorts moet christene in die samelewing, deur 
middel van organisasies in die burgerlike samelewing, in hulle politieke partye en in hulle 
werksplekke die stryd teen rassisme voer. Voortdurende rassespanning ondermyn hoop 
vir mense, en stilswye daaroor bevorder teleurstelling in die christelike geloof en die 


kerke, en mond uit in verdere sekularisering van die samelewing. 


Xenofobie is 'n ander verhoudingsvraagstuk wat toenemend in Suid-Afrika aan die 
orde van die dag is (kyk Miller 1999; Maharaj & Rajkuma 1997). Cashmore (1994:346) 
definieer xenofobie as 'n vae psigologiese konsep, wat mense se geneigdheid tot vrees of 
haat teenoor mense wat beskou word as buitestaanders en vreemdelinge, beskryf. Oor 
die afgelope twintig jaar het baie mense uit Afrika-lande hulle heil en voorspoed in Suid- 
Afrika kom soek. Webber (1997:22) verwys na 'n studie wat in Suid-Afrika gedoen is 
oor die persepsies oor vreemdelinge. Hierdie studie van Morris (1998:1116) toon aan 
dat Suid-Afrikaners geneig is om vreemdelinge te stereotipeer as mense wat geneig is tot 
kriminaliteit, draers is van MIV (menslike immuniteitsgebreksvirus), verspreiders van 


dwelms en as mense wat die plaaslike bevolking uitbuit en van werksgeleenthede ontneem. 

In 'n land met 'n hoë koers van kriminaliteit en hoë werkloosheid, is sulke persepsies 
skadelik en gee dit aanleiding tot emosionele uitbarstings teenoor vreemdelinge. In 'n 
landswye aksie teenoor vreemdelinge is 68 mense in 2008 gedood en sedertdien het 
xenofobiese aanvalle veral tydens betogings oor swak dienslewering steeds voortgegaan. 
Geen bewyse kan egter gelewer word dat die persepsies oor vreemdelinge enigsins waar 
is nie. Trouens, bogenoemde studie toon aan dat vreemdelinge inderdaad 'n groot bydrae 


tot die ekonomie in die algemeen en werkskepping in besonder, lewer. 


Die christelike etiek moet ook oor hierdie besondere verhoudingsproblematiek 
perspektief gee. Die menswaardigheid van die vreemdelinge moet gepropageer word deur 
te wys op die onjuistheid van al die persepsies. Daarbenewens moet kerke die saak van 
vreemdelinge opneem en op hierdie wyse hoop gee aan hulle wat hulle eie lande verlaat 
het om in Suid-Afrika 'n heenkome te vind. Daarbenewens moet owerhede opgeroep 
word om die land so te bestuur dat daar genoeg werk en middele is om ook die wettige 
immigrante te huisves. Owerhede het egter die verpligting om onwettige immigrante te 


keur om sodoende die middele van die land verantwoordelik te bestuur. 


'n Verdere verhoudingsprobleem in Suid-Afrika waarop die christelike etiek moet 
fokus is seksisme. Die jaarlikse verslae van die Menseregte Raad van die Verenigde Nasies 
(United Nations 1996, 2005) teken 'n donker prentjie oor die posisie van vroue in die 
wêreld van vandag. Diskriminasie vind nog plaas in godsdienstige instellings en, op grond 
van sulke godsdienstige oortuigings, in gesinne (Schiissler-Fiorenza 1998). Geweld teen 
vroue en meisies as gevolg van streng patriargale familiepatrone kom steeds voor, hoewel 
daar ook baie ander redes bestaan vir geweld teen vroue en meisies. Hoewel die Suid- 
Afrikaanse regering oor die afgelope twintig jaar baie gedoen het om die posisie van 
vroue te verbeter is daar nog baie ou kulturele en godsdienstige gebruike waardeur die 
posisie van vroue nadelig geraak word, soos die navorsing van Camp (1990:498) uitwys. 
In hierdie opsig het die christelike etiek 'n belangrike taak. Eerstens moet die skriftuurlike 
visie op die bevryding van die vrou duidelik gestel word. Voor God is man en vrou gelyk 
en, as gelyke beelddraers van God, menswaardig. Hierdie menswaardigheid moet deur 
godsdienstige instellings gerespekteer word. So kan seksisme in die samelewing ook 
aangespreek word. Die konkrete christelike hoop kan bedien word aan vroue wat voluit 


hulle potensiaal kan uitleef. 


Moltmann (1990:122) se siening van die kerk as 'n eksodusgemeenskap en as 'n 
alternatiewe eksemplariese gemeenskap is baie bruikbaar om die rol van kerke in die 


bestryding van rassisme, xenofobie en seksisme te beskryf. Gemotiveer deur die beloftes 

van God moet kerke as eksodusgemeenskappe die voorbeeld wees van respek vir almal 
se menswaardigheid. So rig kerke tekens van hoop op vir weerlose mense in 'n gebroke 
en gespanne samelewing. Vir gemarginaliseerdes breek hoop deur wanneer hulle 


menswaardigheid erken en gerespekteer word. 


ll Bevryding en hoop 


Die ‘politieke teologie’ van die afgelope vier dekades het die rol wat christene en kerke 
kan speel in teenstelling met, en die verandering van onderdrukkende sosiopolitieke 
strukture, beklemtoon. In hierdie bespreking word die hermeneutiek en leerstellige 
gronde van hierdie teologieë nie beoordeel nie. Dit is genoeg om te sê dat hierdie rigtings 
die destruktiewe kragte, wat 'n eendimensionele samelewing uitoefen, en die noodsaak 
van strukturele bevryding, op die agenda van kerke geplaas het. In die bespreking van 
die politisering van die teologie is hierop gewys. By die kritiek wat op hierdie rigtings 
uitgeoefen kan word, soos byvoorbeeld hulle romantisering van geweld as 'n strategie van 
verandering, moet egter gevoeg word dat hulle die sosio politieke impak wat christelike 
etiek behoort te hê, raakgevat het (Harvie 2009:194). By hierdie positiewe punt word 


vervolgens stil gestaan. 


Die bevryding wat in die ‘politieke teologieë’ voorgestaan is, is in 1994 in Suid- 
Afrika verwesentlik. 'n Neoliberale grondwetlike demokrasie het apartheid vervang. 
Teenoor die diskriminasie van die verlede, het 'n grondwet, gebou op die beginsels van 
vryheid, gelykheid en menswaardigheid en met 'n akte van menseregte, beskerm deur 
die grondwetlike hof, die lig gesien. Na twintig jaar van demokrasie moet die vraag 
egter tog gevra word of mense regtig bevry is van sosiale onreg? 'n Groot deel van die 
Suid-Afrikaanse bevolking leef nog in grootskaalse armoede. Daarmee saam moet hulle 
belewenis van swak dienslewering, korrupsie en werkloosheid vermeld word. Waar 
armoede heers is daar wanhoop en dit is wat baie Suid-Afrikaners beleef. Hoe kan die 


christelike etiek hoop bring aan mense met sodanige lewensomstandighede? 


Om die konsep van bevryding positief toe te pas in sulke omstandighede, beteken 
dat die ekonomiese beleid van die regering en die toepassing daarvan eties belig moet 
word ten einde te soek na 'n ekonomie van die hoop. Na beloftes van sosialisering van 
die ekonomie, het die regering in 1994 'n markgedrewe neoliberale ekonomie volgens 
Friedman (1971, 1973, 1976) se model, gekies. Terreblanche (2002:419) noem dit die 


Suid-Afrikaanse weergawe van die neoliberale demokratiese kapitalisme. Hiervolgens 

moet die ontwikkeling van die privaatsektor welvaart laat deursyfer na alle vlakke van 
die samelewing. Na twintig jaar van hierdie beleid blyk dit dat nie daarin geslaag is om 


armoede grootliks te verlig nie. 


Küng (1997:212) se kritiek teen die neoliberale ekonomie moet ter harte geneem 
word wanneer gedink word aan 'n ekonomie van hoop. Hy toon aan dat die markgedrewe 
ekonomie alles - ook die etiek - verslaaf laat aan die waardes van die vrye mark en dat 
kommer oor die lot van die armes daardeur ondermyn word. Rykes word dus ryker 
en armes al hoe armer. Die magtiges word magtiger en die weerloses weerloser. Die 
waarskuwing van Küng is presies dit wat in Suid-Afrika gebeur. Die loongaping het 
toegeneem en dit is een van die grootste redes vir die teenswoordige voortslepende 


arbeidsonrus. 


'n Ekonomie van hoop in Suid-Afrika sal die verbetering van die lot van die armes 
sentraal moet stel. Armes moet bevry word van die knelgreep van armoede. Terreblanche 
(2002:439) vra daarom vir 'n paradigmaskuif na 'n sosiaal-demokratiese filosofie van die 
ekonomie. Küng (1997:212) pleit, op sy beurt, vir 'n neoliberale stelsel met 'n sosiale arm. 
Twee dekades gelede het Wilson en Ramphele (1989:44) en Williams (1998) gevra dat 
die owerheid 'n groter rol moet speel in die bestryding van armoede. Al hierdie outeurs 
is dit eens dat 'n blote vryemarkstelsel nie die gewenste uitwerking het nie. Die owerheid 
het toe begin met groter beleggings in infrastruktuur en sosiale toelaes. 'n Ekonomie 
van hoop sal myns insiens beteken dat die positiewe elemente van die markekonomie 
behou moet word maar dat die owerheid groter verantwoordelikheid moet neem vir die 
ekonomiese bevryding van die armes. Dit lê nie op die weg van die christelike etiek om 
'n ekonomiese filosofie uit te werk nie, maar hierdie algemene riglyn blyk die een te wees 


wat ekonome moet ondersoek. 


Christene moet hulle beywer vir die ekonomie van hoop deur, waar hulle betrokke 
is in die samelewing, die lot van die armes op te neem en hulle te beywer vir ekonomiese 
bevryding en die realisering van sosioëkonomiese regte. Kerke moet die stem wees van 
die armes en teenoor die owerheid en die korporatiewe wêreld betoog vir ekonomiese 


bevryding waarin konkrete hoop aan armes gebied word. 


E Spiritualiteit en hoop 


Spiritualiteit is die derde etiese motief waarin geloofwaardige hoop ingebed lê. Harvie 


(2009:96) bespreek die saak onder die term ‘sanctification’. In navolging van Moltmann 

(1965:93) plaas hy spiritualiteit in die ‘domein van die Heilige Gees’ en beskryf dit as die 
identiteit van die gelowige in die tussenruimte (Zwischenraum), tussen die teenswoordige 
realiteit van die koninkryk en die toekomstige vervulling daarvan. In hierdie tyd lewe 


gelowiges as mense met 'n unieke spiritualiteit. 


Wat is christelike spiritualiteit? Oor die algemeen word spiritualiteit gesien as die 
‘godsdienstige pool’ van die menslike lewe en het te doen met aanbidding. Maar christelike 
spiritualiteit is meer as aanbidding en erediens, en kan gesien word as 'n lewe aan die hand 
van God waarin die gelowige die vrugte van die Gees (Gal 5:13-26) dra. Hierdie vrugte is 
liefde, blydskap, vrede, geduld, vriendelikheid, goedhartigheid, getrouheid, nederigheid 
en selfbeheersing. Spiritualiteit is die unieke identiteit van christene en omvat hulle hele 


lewenswyse. 


Wat Morales (2010:5) sé van spiritualiteit in alle godsdienste is in besonder waar 
van die christelike geloof. Volgens hom kom spiritualiteit ten diepste neer op deernis 
(compassion). Deernis is 'n begrip wat diep ingebed is in die bybelse teologie. God word 
beskryf as “n barmhartige en genadige God, lankmoedig, vol liefde en trou’ (Ps 86:15). 
Verder, ‘[glenadig en barmhartig is die Here, lankmoedig en vol liefde’ (Ps 145:8). Jesus 
word ook voorgestel as 'n persoon vol deernis (Mark 1:41; 9:36). Dieselfde deernis word 
van christene verwag soos Jesus leer in die gelykenis van die barmhartige samaritaan 
(Luk 10:25-37). 


Wanneer die bybelse gegewens oor deernis nagegaan word, word dit duidelik dat 
die deernis nie net moet opgaan in medelyde nie, maar dat dit 'n daad moet wees wat 
gerig is op die verligting van pyn en leed. Parker (1995:244) vat die kern van deernis 
goed saam met sy stelling dat deernis beteken om in te tree in die lyde van ander met die 
doel om die lyde te verlig. Hy sé verder dat'n deernisvolle reaksie op lyding vereis dat'n 
mens aangespreek moet voel oor die lyding van ander, en dat'n mens moet optree om die 
lyde daadwerklik te verlig en die strukture wat tot die lyding aanleiding gee, te verander. 
'n Persoon wat deernis betoon en uitleef, aanvaar daarom die verantwoordelikheid 
om heling te bewerkstellig en hoop en geregtigheid te bedien. So gesien is deernis die 


kernwaarde van 'n christelike karakteretiek (Hinman 2008:259). 


Die belewenis van christelike spiritualiteit in Suid-Afrika vandag is om deernis te 
beoefen teenoor mense in nood. Hier kan veral gedink word aan mense met HIV en VIGS 
en gemarginaliseerdes. So 'n spiritualiteit is nie 'n wêreldvreemde mistieke saak nie, maar 


bring hoop vir hulle wat wanhoop. Die hand van deernis wat uitgesteek word na lydendes, 

bied geloofwaardige hoop. Anders gesê: In die deernisvolle optrede van christene moet 
neergeboë mense hoop sien. Hulle moet die kerk ook ervaar, nie as 'n grootheid wat 
daar ver is nie, maar as 'n deernisvolle gemeenskap wat opbouend teenwoordig is by die 
siekes, die armes en almal wat lyding ervaar. Saam met respek vir menswaardigheid, die 
soeke na bevryding en die beoefening van spiritualiteit in bogenoemde betekenis, skep 


christene en kerke geloofwaardige hoop. 


[| Gevolgtrekking 


Die werke van Harvie (2009) en Moltmann (2012) is belowend in die opsig dat 
dit 'n goeie prinsipiële riglyn bied vir die bevordering van geloofwaardige hoop in die 
sekulariserende Suid-Afrikaanse samelewing. Met die teologiese konsepte van belofte 
en vervulling, die christologie en eskatologie en kwaad en verlossing, bied die etiek 
van hoop morele beginsels waarmee die hooponderdrukkende probleemvelde in die 
Suid-Afrikaanse samelewing aangespreek kan word. Menswaardigheid, bevryding en 
spiritualiteit rus kerke en gelowiges toe om sake te hanteer soos rassisme, xenofobie en 
seksisme. Hierdie etiek bied ook 'n basis vir die ontwikkeling van 'n etiek van ekonomiese 
bevryding. Verder doen die etiek van die hoop 'n appèl op gelowiges om, deur 'n lewe 
van deernis, hoop by noodlydendes te wek. Wanneer kerke geloofwaardige hoop in Suid- 
Afrika kan opwek, sal hulle nie net 'n groot bydrae maak tot morele vernuwing nie, maar 
kan dit ook 'n positiewe herwaardering van die christelike geloof in die sekulariserende 


Suid-Afrikaanse samelewing aanspoor. 

'n Antwoord op 
sekularisme? 


Kan christelike etiek, in die lyn van die klassieke gereformeerde tradisie, nog iets 


konkreets aanbied aan die sekulariserende samelewing in Suid-Afrika vandag? Is 


christelike etiese besinning enigsins nog relevant? Hierdie vrae word, by wyse van 'n 


samevattende gevolgtrekking, aan die orde gestel. 


1. 


Sekularisme het sedert die Verligting die christelike geloof in sy wese uitgedaag. 
Nie net is die objek van die teologie, naamlik die Godsopenbaring bevraagteken nie, 
maar inderdaad die legitimiteit van die teologie self. Die natuurwetenskappe het 
'n nuwe wêreldbeeld aan mense voorgestel en die aandag gevra vir die immanente 
en die fisiese. Die mens se geloof in die metafisiese is aangetas. Hierdie proses het 
ingrypende implikasies vir die kerk en die christelike etiek gehad. Die kerk het 'n 
diepgaande betekenis- en funksieverlies ondergaan. Mense het ontkerklik, en die 
Christelike etiek is op die agtergrond geskuif deur 'n sekulêre etiek wat gebou is op 
nuwe sosiale teorieë. Protesateisme het die teologie genoop om op die sekularisme 
te probeer antwoord en dit het gelei tot die sogenaamde ‘genitiefteologieë’. Deur 
sekularisering van die teologie self en deur aktivistiese samelewingsbetrokkenheid 
het strominge in die christelike teologie gepoog om die sekularisme die hoof te 
bied en om weer betekenis en invloed vir die kerk en die christelike etiek in te win. 


Ook die teenswoordige privatisering van die teologie is 'n antisekularistiese poging. 

Het hierdie ‘reaksieteologieé’ geslaag om sekularisme oortuigend aan te spreek? 
Dit is 'n ope vraag, want navorsing daaroor is baie beperk. Daar is egter in hierdie 
‘reaksieteologieé’ ook heelwat bruikbare en positiewe elemente. 

2. 'n Besinning oor sekularisme en die invloed daarvan sal egter nie volledig wees as 

daar nie ook aandag gegee word aan die teenswoordige kritiek op hierdie hipotese 
nie. Daar word toenemend gevra: ‘Is alles egter nog wel met die sekularismehipotese?' 
Verskeie navorsers begin om die vraag te vra of die kontemporêre Westerse wêreld 
nie die einde van sekularisme beleef nie. Het sekularisme by die einde van die pad 
gekom en betree ons 'n tydvak van 'n nuwe waardering vir die metafisiese? Het die 
Westerse samelewing 'n postsekulêre era betree? Is daar nuwe hoop vir die kerk 
en die christelike etiek om tog nog van nut en betekenis te wees in die samelewing 
vandag? Het christelike etiek weer 'n nuwe lewensboei? Navorsing wat gerig is op die 
proses en invloed van die sekularisme sal onvolledig en nutteloos wees as dit nie ook 
op hierdie vrae 'n antwoord kan bied nie. 
Hoewel verskeie sosioloë en filosowe die opkoms van 'n postsekulêre kultuur in die 
Weste identifiseer, is daar nie genoeg rede om te praat van 'n teologiese en kerklike 
reformasie nie. Die 'nuwe rigting verloën steeds die fundamentele vertrekpunte van 
die christelike geloof soos die belydenis van die Drie-enige God, die twee nature van 
Christus, die gesag van die Skrif, die roeping en opdrag van die kerk en die unieke 
aard van die christelike etiek. Wat maak die sogenaamde postsekularisme dus anders 
as die sekularisme? Hoogstens gun dit weer ruimte vir die aanvaarding en belewing 
van die metafisiese — niks meer nie. Daar is aangetoon dat sekularisme 'n feit is en 
in hoofstuk 1 word die siening gestaaf met baie gegewens wat die resultaat is van 
verskillende sosiologiese meetinstrumente. Hierdie tendens van sekularisme in die 
Wes-Europese kultuur is ook tans besig om oor te spoel in die Westers georiënteerde 
deel van die Suid-Afrikaanse samelewing, en dit het 'n groeiende effek op die Suid- 
Afrikaanse samelewing. Dit sal die taak bly van die christelike etiek om te midde van 
hierdie geestesklimaat die eie aard van die christelike moraal te ontgin en toe te pas as 
'n relevante en lewensveranderende etos in die wêreld vandag. 

3. 'n Byderwetse besinning oor die christelike etiek kan begin by 'n herinterpretasie 
van die hermeneutiek van die christelike etiek. Christelike etiek vloei voort uit die 
kennis wat die mens kan bekom uit die Godsopenbaring. Hierdie openbaring is 
drieërlei, naamlik die openbaring van God in die natuur, die geskrewe Woord en die 
mensgeworde Woord, Christus. Die drieërlei openbaring van God, wat uitgebeeld 


kan word by wyse van drie konsentriese sirkels, is al drie openbaringswyses wat vir 

die mens bronne van kennis en 'n fundering van etiese handeling gee. Romeine 2:14 
en 15 leer dat ongelowiges ook die wet het en dat ‘die eise van die wet in hulle harte 
geskrywe staan.’ Hierdie ingeskape wet in die harte van alle mense het 'n tweërlei 
doel, naamlik, om die mens alle verontskuldiging vir ongeloof te ontneem en 
om aan alle mense 'n sedelike besef te gee. Die ongelowiges kan die wet van God 
nakom al het hulle nie die wet nie. Daarom kan nie-christelike owerhede goeie 
wette maak en ongelowiges ook moreel die regte keuses uitoefen, ten spyte van die 
mens se totale verdorwenheid. Hierdie sedelike besef is deel van God se algemene 
genade. Hierdie sedelike besef beskerm die samelewing van totale chaos en anargie. 
God se openbaring in die skepping en regering van alle dinge is die grond van die 
natuurreg wat die mens deur sy rede kan ontsluit. So 'n rasionele ontsluiting van 
die natuurreg bring mee dat morele norme gevind kan word, wat vir alle mense kan 
geld. Christelike etiek kan ook hieruit put. Daarom kan christelike etiek put uit die 
insigte van geskiedenis en tradisie, sowel as van die natuurwetenskappe ten einde 
norme te postuleer wat byvoorbeeld in mediese-, bio- en eko-etiek toepaslik sal wees. 
Uit die natuurwetenskappe kan die christelike etiek kennis bekom van gesondheid, 
lewe, dood, die ontwikkeling van organismes en die beskerming van ekosisteme. Die 
evolusionêre ontwikkeling van spesies soos deur natuurwetenskaplikes blootgelê, gee 
nuwe insigte vir 'n verantwoordelike christelike bio-etiek en die ekologie baan die 
weg vir 'n toepaslike christelike eko-etiek en etiek van die aarde. Die natuurreg bied 
ook 'n raakpunt tussen verskillende etiese kodes en is 'n belangrike grondslag vir etiese 
dialoog tussen hierdie kodes. Christelike etiek volgens die klassieke gereformeerde 
opvatting, kan baie baat vind by sodanige dialoog. 

God se openbaring in die natuur lei dus tot die natuurreg en die sedelike besef wat 
alle mense het. In die menslike rede lê dus ook die sin vir die sedelike. Hierdie sin 
vir die sedelike is nie genoegsaam vir verlossing nie, maar dien om alle mense alle 
verontskuldiging te ontneem en om die goeie orde in 'n gebroke wêreld te bewaar. Vir 
die etiese norme wat uit die rede van die mens afgelei word, geld egter 'n voorwaarde, 
en dit is dat die positivering van norme uit die natuurreg nie mag indruis teen God 
se openbaring in die geskrewe Woord en die mensgeworde Woord, Jesus Christus, 
nie. Vir die gelowige word die natuurreg altyd prinsipieel gemeet aan “Wat sé die 
Skrif? en “Wat sê Christus?’. Christus het die vetoreg oor alle christelike etiese norme. 
As gepositiveerde natuurreg ingaan teen hierdie twee openbaringswyses van God, 
moet daardie norme prinsipieel afgewys word. Die openbaring in die natuur lei nie 


tot redding nie, maar maak mense wyser. Dit gee mense ook 'n nuwe en gewyde 

perspektief op die skepping, omdat hulle die werk van God kan sien in alle lewende 
dinge. Maar hierdie kennis is nie voldoende vir die ontwikkeling van 'n christelik 
etiese beginselbasis nie. Natuurreg word eers 'n bruikbare etiese funderingsmodel vir 
die christelike etiek, as dit verstaan word binne die raamwerk van die totaliteit van die 
Godsopenbaring. Die natuuropenbaring moet egter nooit losgemaak word van die 
Woordopenbaring nie. Wanneer dit gedoen word, word die teologie panenteisties, 
word die kosmos as 'n lewende organisme beskryf, en word bely dat die Heilige Gees 
in alle lewende organismes teenwoordig is. Natuurreg word dan verabsoluteer. 

4. Die Godsopenbaring in die geskrewe Woord gee aan die kennis wat bekom kan 
word uit die natuurreg, koers en betekenis. Daar moet egter gewaak word teen 'n 
fundamentalistiese en biblisistiese begrip en toepassing van die Skrif. Die groot lyne 
en temas van die Skrif moet openbaringshistories bestudeer word om sodoende 
fundamentele etiese norme neer te lê. Alles trek uiteindelik saam in 'n koninkryksetiek 
waarin die liefdesgebod as die samevatting van die wet, sentraal staan. Die liefde word 
die toetssteen van alle christelik etiese handelinge. Daarom kan die rasionele kennis 
uit die natuurreg vir die formulering van etiese beginsels en norme nie ingaan teen 
die liefdesgebod nie. Anders gestel: Die rasionele natuurlike kennis van moraliteit 
word gekwalifiseer deur die toepassing van die liefdesgebod. 

5. Die Godsopenbaring in die mensgeworde Woord, Christus, gee aan christelike 
norme nog 'n dieper perspektief. Die natuurlike morele kennis uit die natuurreg, en 
die kwalifisering wat die geskrewe openbaring daaraan gee, moet uiteindelik voldoen 
aan alles wat Christus gedoen en geleer het. Etiek word so werklik christelike etiek. 
So gesien is christelike etiek ook 'n omvattende etiek wat uit 'n ryke verskeidenheid 
van bronne kan put en relevant in 'n sekulariserende samelewing toegepas kan 
word. Christus het aan die wet sy volle betekenis gegee en die grondwet van die 
koninkryk in die bergrede neergelê. Die menswording van Christus maak Christus 
solidér met die menslike geskiedenis, en so bring Hy hoop en die moontlikheid van 
nuwe verhoudinge en 'n nuwe insig op morele problematiek. Skriftuurlike etiek, 
veral die etiek van die Ou Testament, moet voldoen aan die etiek van Christus as die 
mensgeworde Woord. Christelike etiek het 'n christosentriese aard. 

Die interne getuienis van die Skrif asook die historiese argument oor die ontstaan 
en die werking van die geskrewe Woord bied begronding vir die aanvaarding van 
die gesag van die Woord en die fundering van die etiek daarin. Die aanvaarding van 


die eenheid en gesag van die Skrif word verder gefundeer in die verhouding Woord 

en Gees. Die Gees van God was aktief betrokke by die ontstaan van die Skrif, by 
die historiese begrip daarvan deur al die gelowiges, en by die insig daarvan vandag. 
Daarom moet Skrifverstaan begelei word deur die gebed om die verligting deur die 
Heilige Gees. Ten spyte van al hierdie uitgangspunte bly die interpretasieproses 
egter altyd 'n gebroke proses en moet die Skrifverklaarders hulle gevolgtrekkings as 
voorlopig beskou, en dit altyd weer toets aan dieper studie van die Woord en die 
getuienis van die gelowiges oor die wêreld heen. 

Die deurlopende openbaring ontbloot verskeie temas wat as agtergrond moet dien 
vir die ontginning van etiese beginsels. Die goue draad is egter die ontvouing van die 
koninkryk van God. Hierin word gewys op die ewige koningskap van God drie-enig 
wat in die sondige gebroke wêreld voltrek word, totdat die heerskappy in alles en oor 
alles voltooi sal word. Die koninkryk is dus 'n teenswoordige en toekomstige realiteit. 
Hierdie realiteit is die grond van alle hoop vir die mens en van 'n hoopgewende etiek. 
Die etiek kan daarop wys dat God regeer, dat sy wet gehoorsaam moet word en dat 
alle etiese handeling uiteindelik die nuwe hemel en aarde sal versier. 

'n Hoë christologie soos uitgedruk in die christologie van die transformerende Jesus 
van die koninkryk, vorm 'n geloofwaardige sluitsteen vir die hermeneutiek van 
Christelike etiek. Die kern van hierdie christologie is dat God geken en gedien kan 
word in en deur Jesus Christus. Die christologie van die spiritualistiese Jesus, die 
politieke Jesus en die historiese Jesus het almal elemente van waarheid en relevansie. 
Maar elkeen verskraal die christologie en die etiese insigte wat daaruit voortvloei 
op 'n eie manier. Die christologie van die spiritualistiese Jesus beklee Jesus met die 
kleed van mistiek en bied nie 'n etiek wat die gebroke samelewing aktueel en relevant 
aanspreek nie. Die christologie van die politieke Jesus ontwortel die christologie, en 
maak die christelike etiek maar net nog een van die vele etiese sisteme wat slegs in tye 
van sosiale onreg van toepassing is. So 'n devaluasie van die christelike etiek verskraal 
die reikwydte van die morele handeling waartoe gelowiges en kerke geroep word, 
en waarmee hulle 'n transformerende rol in die hele omvang van die baie morele 
vraagstukke kan speel. Eweneens verarm die christologie van die historiese Jesus die 
Christelike etiek omdat etiek beperk word tot slegs dit wat Jesus gedoen en geleer 
het, en omdat die etiese insigte van die res van die Skrif, veral die insigte wat deur 
die openbaringslyne van die hele Skrif blootgelê word, geignoreer word. Hierdie 
christologieé bied nie 'n geloofwaardige en volhoubare hermeneutiek vir die etiek 


nie. Daarom kan dit die sekulariserende gemeenskap nie effektief aanspreek nie. 

7. Daarenteen bied die christologie van die transformerende Jesus, binne die perspektief 

van die leer van die teenswoordige en toekomstige realiteit van die koninkryk, 'n 
hermeneutiek vir 'n christelike etiek waarin Jesus nie beklee word met die kleed van 
mistiek of beperk word tot sosiale onreg of tot die beginsels van sy leer en lewe nie, 
maar waarin die volle Skrifopenbaring soos vervul in Christus die kern van christelike 
etiese handeling vorm. So 'n hermeneutiek het die vermoë en die moontlikheid om 
'n koninkryksetiek te skep waardeur die huidige sekulariserende samelewing effektief 
aangespreek kan word. 
Die etiese kennis wat God aan mense gee, word geopenbaar in die boek van die 
natuur, uitgespel in die geskrewe Woord en getoets aan die openbaring in die 
mensgeworde Woord, Jesus Christus. Hierdie kennis word saamgevat in die Wet 
van God as die Wet van die koninkryk. Die etiese relevansie van die Tien Gebooie 
lê ten diepste in die oproep tot liefde vir God en die naaste, wat toewyding aan 
godgegewe morele beginsels impliseer. Hierdie beginsels lê in die handhawing van 
die verbondsgemeenskap ingebed. Daarmee begin en sluit die Wet af. Soos oorsigtelik 
aangedui, is hierdie beginsels aktueel vir die sekulariserende Westerse samelewing. 
Geen lewensterrein of samelewingsverband kan daarvan uitgesluit word nie. Dit gee 
aan die gelowige wat geroep is om ook die leer van die kerk te verkondig, die basis 
van indringende samelewingskritiek en doen 'n appèl op mense om met liefde vir 
God en hulle naaste te leef. Die etiek van die Tien Gebooie, gesien as 'n omvattende 
koninkryksetiek, is steeds relevant in die moderne sekulariserende samelewing, en kan 
ontgin word om 'n direkte bydrae te lewer in die morele opbou van die samelewing 
vandag. As 'n karakteretiek van liefde dwing dit elke gelowige om as morele agent 
betrokke te wees in die hedendaagse etiese diskoerse. 

8. Die kerk as 'n gemeenskap van gelowiges is 'n morele agent wat die primêre 
invloedsfeer van christelike etiek is. Dit is ook die gemeenskap waarin gelowiges 
toegerus word vir hulle roeping om christelike etiese beginsels in die samelewing uit 
te dra deur woord en daad. Op hierdie wyse kan die kerk 'n belangrike rol speel in die 
sekulariserende samelewing. Die kerk het baie om te bied in die morele opbou van 
die Suid-Afrikaanse samelewing, deur koers aan te dui in die vakuum wat gelaat word 
deur die erosie van die proses van sekularisme. 

Die kerk is 'n nuwe en unieke gemeenskap van mense. Dit is hierdie 
gemeenskapskarakter wat belig word deur die trinitaries georiënteerde metafore 
vir die kerk, tewete volk van God, liggaam van Christus en gebou van die Heilige 


Gees. Die drie vorme van gemeenskap soos hierbo bespreek het aktuele betekenis 

vir die sekulariserende samelewing in Suid-Afrika vandag. As profetiese gemeenskap 
kan die kerk deur diep ingrypende profetiese getuienis die samelewing aanspreek en 
opinievormend betrokke wees. As terapeutiese gemeenskap kan elke kerk helend 
inwerk op die nood van die gebroke samelewing, en as morele gemeenskap kan elke 
kerk die voorbeeld stel van wat christelike moraliteit in die praktyk behels. Moontlik 
kan die herwaardering van die kerk as gemeenskap die sleutel bied om 'n nuwe en 
ruim bestaansruimte vir die kerk as morele agent in die sekulariserende samelewing 
oop te sluit. 

9. Uiteindelik moet die christelike etiek geloofwaardige hoop bied. Met die 
teologiese konsepte van belofte en vervulling, die christologie en eskatologie, 
en kwaad en verlossing, bied die etiek van hoop morele beginsels, waarmee 
die hooponderdrukkende probleemvelde in die Suid-Afrikaanse samelewing 
aangespreek kan word. Menswaardigheid, bevryding en spiritualiteit rus kerke en 
gelowiges toe om sake te hanteer soos rassisme, xenofobie en seksisme. Hierdie etiek 
bied ook 'n basis vir die ontwikkeling van 'n etiek van ekonomiese bevryding. Verder 
doen die etiek van hoop 'n appél op gelowiges om deur 'n lewe van deernis hoop 
by noodlydendes te wek. Wanneer kerke geloofwaardige hoop in Suid-Afrika kan 
wakker maak, sal hulle nie net 'n groot bydrae maak tot morele vernuwing nie, maar 
kan dit ook 'n herwaardering van die christelike geloof in die sekulariserende Suid- 


Afrikaanse samelewing oproep. 


Die christelike etiek, in lyn met die klassieke gereformeerde tradisie, kan 'n positiewe 
en konkrete bydrae maak tot die huidige sekulariserende samelewing in Suid-Afrika. 
Vanuit die hermeneutiek wat vanuit die wye spektrum van die Godsopenbaring en die 
prinsipiële verhouding van koninkryk, kerk, wet en gelowige opereer, kan morele norme 
gepositiveer word wat koers aandui in 'n verwarde samelewing. So 'n koninkryksetiek 
kan mense in hulle nooddruf aanspreek, diep insnydende maatskappykritiek inisieer 
en die nasie bou. Bowenal het christelike etiek as 'n koninkryksetiek die potensiaal om 
geloofwaardige hoop te bring in die hoopsoekende Suid-Afrikaanse samelewing van 
vandag. Christelike etiek volgens die klassiek gereformeerde tradisie kan dus 'n dinamiese 


rolspeler wees in die sekulariserende Suid-Afrikaanse samelewing vandag. 

‘Christelike etiek in ‘n sekulariserende samelewing’ genereer gesaghebbende, ten volle 
bewese en goed beredeneerde behandeling van christelike etiek, ‘n vername onderwerp 
wat van kardinale belang vir die mense van Suid-Afrika is. Dit dissemineer oorspronklike 
navorsing, bevorder samewerking van kundiges en genereer nuwe ontwikkelings binne 
die spesifieke veld van die Gereformeerde teologie en Christelike etiek. 


Die teikenmark is spesialiste op die gebied van Sistematiese Teologie en kontekstuele 
bediening. Die outeur pas in die Christelike etiek die konsep van die koninkryk van God 
toe as die oorkoepelende paradigma, ten einde maatskaplike en kerklike probleme wat 
vandag ten opsigte van moraliteit ervaar word, te belig. Die hipotese van die boek word 
beredeneer en gestaaf deur die gebruik van ‘n baie wye verskeidenheid van klassieke, 
sowel as onlangse ondersoeke op die gebied van etiek. W at hierdie spesifieke navorsing 
bevorder, is die feit dat die skrywer nie net na internasionale navorsers verwys nie, 
maar ook na Suid-Afrikaanse teoloé en die Suid-Afrikaanse situasie. 


Die boek besin ook oor die fenomeen sekularisasie en die begrip postsekulêre 
spiritualiteit, bespreek teen die agtergrond van ‘n universele natuurwet en ‘n spesifieke 
Skrifopenbaring en Christologie. In die lig van die uitdagings van die postmoderniteit, 
fokus dit op die konsepte van waarheid, geregtigheid en die profetiese roeping van die 
hedendaagse kerk. 


Die skrywer het daarin geslaag om die Christelike situasie-etiek te kommunikeer. Die 
werk kan navorsingsidees verryk en stimuleer, en help om versoening te bepleit. 

